(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΣΤ΄

Δευτέρα 10 Οκτωβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Κ Καραμανλή και Ν. Κεραμέως, σελ.   
2. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Μουρεσίου-Ξουριχτίου-Τσαγκαράδας "Νανοπούλειο" Μαγνησίας και το 12ο Γενικό Λύκειο Πάτρας, σελ.   
3. Ειδική Ημερήσια Διάταξη:

Συζήτηση προ Ημερησίας Διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Πρωθυπουργού κ. Αλέξη Τσίπρα, σε επίπεδο Αρχηγών Κομμάτων, με αποκλειστικό θέμα τα φαινόμενα διαπλοκής και διαφθοράς και την επιρροή τους στο θεσμικό και πολιτικό σύστημα της χώρας και την αντιμετώπισή τους, σελ.   
4. Επί διαδικαστικού θέματος, σελ.   
5. Επί προσωπικού θέματος, σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
ΓΕΝΝΗΜΑΤΑ Φ. , σελ.  
ΘΕΟΔΩΡΑΚΗΣ Σ. , σελ.

ΚΑΜΜΕΝΟΣ Π. , σελ.   
ΚΟΥΤΣΟΥΜΠΑΣ Δ. , σελ.  
ΛΕΒΕΝΤΗΣ Β. , σελ.  
ΜΗΤΣΟΤΑΚΗΣ Κ. , σελ.  
ΜΙΧΑΛΟΛΙΑΚΟΣ Ν. , σελ.  
ΠΑΠΑΓΓΕΛΟΠΟΥΛΟΣ Δ. , σελ.  
ΠΑΠΠΑΣ Ν. , σελ.  
ΤΣΙΠΡΑΣ Α. , σελ.  
  
Β. Επί διαδικαστικού θέματος:  
ΑΘΑΝΑΣΙΟΥ Χ. , σελ.  
ΒΑΚΗ Φ. , σελ.  
ΒΕΝΙΖΕΛΟΣ Ε. , σελ.  
ΒΟΥΤΣΗΣ Ν. , σελ.  
ΓΕΝΝΗΜΑΤΑ Φ. , σελ.  
ΓΕΩΡΓΙΑΔΗΣ Σ. , σελ.  
ΔΑΒΑΚΗΣ Α. , σελ.  
ΕΜΜΑΝΟΥΗΛΙΔΗΣ Δ. , σελ.  
ΚΑΜΜΕΝΟΣ Π. , σελ.  
ΚΙΚΙΛΙΑΣ Β. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΜΗΤΣΟΤΑΚΗΣ Κ. , σελ.  
ΜΠΑΡΚΑΣ Κ. , σελ.  
ΜΠΓΙΑΛΑΣ Χ. , σελ.  
ΜΠΟΥΚΩΡΟΣ Χ. , σελ.  
ΟΙΚΟΝΟΜΟΥ Β. , σελ.  
ΠΑΠΑΔΟΠΟΥΛΟΣ Ν. , σελ.  
ΠΑΠΠΑΣ Ν. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
  
Γ. Επί προσωπικού θέματος:  
ΑΘΑΝΑΣΙΟΥ Χ. , σελ.  
ΒΕΝΙΖΕΛΟΣ Ε. , σελ.  
ΓΕΡΟΒΑΣΙΛΗ Ό. , σελ.  
ΓΕΩΡΓΙΑΔΗΣ Σ. , σελ.  
ΚΑΜΜΕΝΟΣ Π. , σελ.  
ΛΟΒΕΡΔΟΣ Α. , σελ.  
ΜΟΥΖΑΛΑΣ Γ. , σελ.  
ΟΙΚΟΝΟΜΟΥ Β. , σελ.  
ΣΠΙΡΤΖΗΣ Χ. , σελ.  
ΣΤΑΘΑΚΗΣ Γ. , σελ.  
ΦΛΑΜΠΟΥΡΑΡΗΣ Α. , σελ.  
  
ΠΑΡΕΜΒΑΣΕΙΣ:  
ΑΘΑΝΑΣΙΟΥ Χ. , σελ.  
ΑΝΤΩΝΙΟΥ Χ. , σελ.  
ΒΑΓΕΝΑ Ά. , σελ.  
ΒΑΡΔΑΚΗΣ Σ. , σελ.  
ΒΕΝΙΖΕΛΟΣ Ε. , σελ.  
ΒΛΑΣΗΣ Κ. , σελ.  
ΓΕΩΡΓΑΝΤΑΣ Γ. , σελ.  
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.  
ΚΟΥΙΚ Τ. , σελ.  
ΚΩΝΣΤΑΝΤΙΝΕΑΣ Π. , σελ.  
ΛΑΠΠΑΣ Σ. , σελ.  
ΛΟΒΕΡΔΟΣ Α. , σελ.  
ΜΠΑΛΑΟΥΡΑΣ Γ. , σελ.  
ΜΠΓΙΑΛΑΣ Χ. , σελ.  
ΜΠΟΥΚΩΡΟΣ Χ. , σελ.  
ΟΙΚΟΝΟΜΟΥ Β. , σελ.  
ΠΟΛΑΚΗΣ Π. , σελ.  
ΠΡΑΤΣΟΛΗΣ Α. , σελ.  
ΣΚΟΥΡΟΛΙΑΚΟΣ Π. , σελ.  
ΤΣΙΑΡΑΣ Κ. , σελ.  
ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΣΤ΄

Δευτέρα 10 Οκτωβρίου 2016

Αθήνα, σήμερα στις 10 Οκτωβρίου, ημέρα Δευτέρα και ώρα 15.14΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΟΛΑΟΥ ΒΟΥΤΣΗ**.

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Πρωθυπουργού κ. Αλέξη Τσίπρα, σε επίπεδο Αρχηγών κομμάτων, με αποκλειστικό θέμα τα φαινόμενα διαπλοκής και διαφθοράς και την επιρροή τους στο θεσμικό και πολιτικό σύστημα της χώρας και την αντιμετώπισή τους.

Σύμφωνα με το άρθρο 143 παράγραφος 4 του Κανονισμού της Βουλής η διάρκεια της αγόρευσης του κυρίου Πρωθυπουργού, κ. Αλέξη Τσίπρα, με πρωτοβουλία του οποίου πραγματοποιείται η συζήτηση, είναι τριάντα λεπτά της ώρας.

Η διάρκεια αγόρευσης των Προέδρων των Κοινοβουλευτικών Ομάδων, της Νέας Δημοκρατίας κ. Κυριάκου Μητσοτάκη, του Λαϊκού Συνδέσμου - Χρυσή Αυγή κ. Νικολάου Μιχαλολιάκου, της Δημοκρατικής Συμπαράταξης ΠΑΣΟΚ - ΔΗΜΑΡ κ. Φωτεινής (Φώφης) Γεννηματά, του ΚΚΕ κ. Δημητρίου Κουτσούμπα, του Ποταμιού κ. Σταύρου Θεοδωράκη, των Ανεξαρτήτων Ελλήνων κ. Παναγιώτη Καμμένου και της Ένωσης Κεντρώων κ. Βασίλη Λεβέντη, είναι είκοσι λεπτά της ώρας για τον καθένα. Όσον αφορά την ώρα, πάντοτε υπάρχει συνεννόηση και ευελιξία. Δεν υπάρχει κάποιο ιδιαίτερο θέμα. Το γνωρίζουμε.

Στη συζήτηση συμμετέχουν έως δύο Υπουργοί. Η διάρκεια αγόρευσης των Υπουργών είναι μέχρι δέκα λεπτά της ώρας. Ο χρόνος ομιλίας του Υπουργού που παρεμβαίνει στο στάδιο των κυρίων αγορεύσεων ή των δευτερολογιών πριν ολοκληρωθούν οι αγορεύσεις ή οι δευτερολογίες των Προέδρων των Κοινοβουλευτικών Ομάδων, περιορίζεται στο ήμισυ του χρόνου που δικαιούται.

Δικαίωμα δευτερολογίας έχουν για δεκαπέντε λεπτά της ώρας ο Πρωθυπουργός και για δέκα λεπτά της ώρας οι Πρόεδροι των Κοινοβουλευτικών Ομάδων και οι Υπουργοί.

Τέλος, ο Πρωθυπουργός μπορεί να τριτολογήσει για πέντε λεπτά της ώρας.

Εκ των Υπουργών έχουν δηλωθεί ότι θα μιλήσουν ο Υπουργός Επικρατείας κ. Νίκος Παππάς και ο Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Δημήτριος Παπαγγελόπουλος.

Ο Πρωθυπουργός κ. Αλέξης Τσίπρας έχει τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ευχαριστώ πολύ, κύριε Πρόεδρε.

Κατά τη διάρκεια της προηγούμενης προ ημερησίας διατάξεως συζήτηση στη Βουλή, ο κ. Μητσοτάκης, όταν η κουβέντα πήγε στα θέματα της διαφθοράς και της διαπλοκής, επέλεξε να αποδράσει. Όμως αυτό δεν θα σας το επιτρέψουμε, κύριε Μητσοτάκη. Σήμερα θα απολογηθείτε και για τα ψεύδη και για τις συκοφαντίες, κυρίως, όμως, για τα πεπραγμένα σας, διότι δεν εμφανιστήκατε χθες στην πολιτική ζωή του τόπου. Ο καθένας σε αυτόν τον χώρο και σε αυτήν τη χώρα έχει τη δική του ιστορία και εσείς τη δική σας.

Από την πρώτη στιγμή της εκλογής σας στο αξίωμα του Προέδρου της Νέας Δημοκρατίας, σπεύσατε αυτήν την ιστορία να την επιβεβαιώσετε. Συμμαχήσατε αμέσως με το πιο παλιό και διεφθαρμένο σύστημα της διαπλοκής στη χώρα, με όλους εκείνους που έχουν τεράστιο μερίδιο ευθύνης -μαζί με τις κυβερνήσεις σας- για τη χρεοκοπία της χώρας, με όσους είχαν μάθει να έχουν το κράτος πελάτη και να παίρνουν με τις ευλογίες των κυβερνήσεών σας θαλασσοδάνεια με εγγυήσεις αέρα.

Κι ενώ βρεθήκατε στην ηγεσία της Αξιωματικής Αντιπολίτευσης, τέσσερις μόλις μήνες μετά τις εκλογές του Σεπτέμβρη -πέρσι- και με νωπή τη λαϊκή ετυμηγορία που έδωσε για δεύτερη φορά μέσα σε επτά μόλις μήνες ξεκάθαρη εντολή διακυβέρνησης στο ΣΥΡΙΖΑ με επτάμισι μονάδες διαφορά, εσείς σχεδόν από την πρώτη μέρα, κι ας ήταν μόλις τέσσερις, πέντε μήνες μετά τις εκλογές, ζητήσατε εκλογές, αδιαφορώντας για την οικονομία, αδιαφορώντας για την κατάσταση της χώρας, για την κρίσιμη πρώτη αξιολόγηση και φυσικά τώρα για τις κρίσιμες διαβουλεύσεις που αφορούν την απομείωση του χρέους.

Και σε απόλυτη ταύτιση και αγαστή συνεργασία με το μιντιακό κατεστημένο και τους καναλάρχες -παλιούς και νεότερους- και φυσικά με τους εκδότες, έχετε επιδοθεί σε μία λυσσώδη επίθεση, σε έναν αδυσώπητο πόλεμο κατά της προσφάτως εκλεγμένης Κυβέρνησης της χώρας.

Ξέρετε, αυτό που συντελείται στη χώρα ενάμιση χρόνο τώρα από την πλευρά της διαπλοκής και του μιντιακού συστήματος, με τη δική σας υποστήριξη και συνδρομή δεν είναι κάτι απλό. Θα είναι αντικείμενο μελέτης για τους κοινωνιολόγους και τους ιστορικούς του μέλλοντος, για τους πολιτικούς αναλυτές, γιατί πρόκειται για μια διαρκή απόπειρα αλλοίωσης της λαϊκής βούλησης και της πολλάκις εκπεφρασμένης -στην κάλπη, μάλιστα, δυο και τρεις φορές- λαϊκής εντολής.

Πρόκειται, κατά την άποψή μου, για μια διαρκή απόπειρα μιας μεταμοντέρνας μορφής πραξικοπήματος, όχι στρατιωτικού, αλλά μιντιακού, με όπλα το ψεύδος, με όπλα τη συκοφαντία, με όπλα την προπαγάνδα.

Και ξέρετε κάτι; Σήμερα δεν ζούμε την πρώτη, αλλά την τρίτη πράξη αυτής της διαρκούς απόπειρας. Η πρώτη πράξη παίχτηκε την περίοδο της χρηματοπιστωτικής ασφυξίας, όταν η Νέα Δημοκρατία στήριξε με νύχια και με δόντια τις προσπάθειες των δανειστών, αλλά απέτυχε. Η δεύτερη πράξη παίχτηκε με την ασύστολη καταστροφολογία την περίοδο της πρώτης και πιο δύσκολης αξιολόγησης, όταν είχατε βάλει όλα σας τα λεφτά στο ΔΝΤ, όταν το ΔΝΤ ζητούσε επιπλέον μέτρα από τη συμφωνία 3,6 δισεκατομμύρια ευρώ και τότε παρακαλούσατε τον Τόμσεν να κρατήσει γερά. Χάσατε, όμως, ξανά και η διάψευσή σας ήταν παταγώδης.

Σήμερα ερχόμαστε εδώ να παρακολουθήσουμε την τρίτη πράξη, δηλαδή, τη λυσσαλέα προσπάθεια του χρεοκοπημένου πολιτικού συστήματος και των συνεργατών του στα μέσα ενημέρωσης να τυλίξουν τη χώρα στο σκοτάδι. Και προσπαθούν να το κάνουν, τηρώντας απαρέγκλιτα την αρχή ότι το ψεύδος που διαρκώς επαναλαμβάνεται, στο τέλος αποκτά καθεστώς αλήθειας. Αυτός είναι ο στόχος τους. Και αυτός είναι ο στόχος τους γιατί φαίνεται ότι έχουν πάρα πολλά να κρύψουν και ακόμα περισσότερα να συγκαλύψουν. Και γι’ αυτό θέλουν να ρίξουν αυτήν την Κυβέρνηση, γιατί πρώτα απ’ όλα αυτή η Κυβέρνηση έπαψε να τους κάνει τα χατίρια. Και από πίσω, φυσικά, εσείς τους σιγοντάρετε.

Ξέρετε, όμως, κάτι; Παίζοντας συνέχεια τα ρέστα σας, στο τέλος δεν θα σας μείνει τίποτα να παίξετε και θα τα χάσετε όλα. Και ακριβώς επειδή το ξέρετε αυτό, δίνετε τώρα μία μάχη οπισθοφυλακών. Και το ξέρετε, γιατί όλες σας οι μεγάλες ελπίδες να καταρρεύσει η οικονομία, να καταρρεύσουν τα έσοδα, να καταστραφεί η χώρα -όλες σας οι ελπίδες!- μία-μία σβήνουν. Όλα τα μεγέθη της οικονομίας, παρά τις προσδοκίες σας, συνηγορούν ότι πλέον έχουμε περάσει σε φάση όχι απλά σταθεροποίησης, αλλά και ανάκαμψης.

Μας κατηγορούσατε ότι χρεώσαμε τη χώρα επειδή αναγκαστήκαμε να πάρουμε τρίτο δάνειο. Αλήθεια, γιατί; Γιατί; Για να ξεπληρώσουμε τα δικά μας σπασμένα ή τα σπασμένα των δικών σας κυβερνήσεων εδώ και σαράντα χρόνια;

Μας κατηγορούσατε ότι διαλύσαμε τη χώρα και φέραμε την ύφεση με τη σκληρή διαπραγμάτευση, τη στιγμή που εσείς, που επιλέξατε να μην διαπραγματευτείτε καθόλου, έχετε την ευθύνη για τη συρρίκνωση σε μία πενταετία του Ακαθάριστου Εγχώριου Προϊόντος της χώρας κατά είκοσι πέντε ολόκληρες μονάδες. Ενώ εμείς, την πρώτη χρονιά της δικής μας ευθύνης -το 2016- έχουμε ήδη επιστρέψει σε θετικούς ρυθμούς και για πρώτη φορά εδώ και πάρα πολλά χρονιά κλείνουμε με θετικό πρόσημο, ενώ ακόμα και οι πιο σκληροί από τους πιστωτές μας προβλέπουν ότι την επόμενη χρονιά η ανάπτυξη θα είναι υψηλή, κοντά στο 3%.

Μας κατηγορούσατε, επίσης, ότι καταστρέψαμε την οικονομία, ότι θα καταρρεύσουν τα έσοδα και θα εφαρμοστεί ο κόφτης. Κι εμείς, εν τέλει, την πιο δύσκολη χρονιά, αυτήν τη χρονιά της διαπραγμάτευσης, των δύο εκλογικών αναμετρήσεων και του ενός δημοψηφίσματος, καταφέραμε πλεόνασμα μεγαλύτερο απ’ ό,τι εσείς αφήσατε στα άδεια ταμεία που παραλάβαμε, ενώ στο πρώτο εννιάμηνο του 2016, παρά τις Κασσάνδρες του καλοκαιριού, έχουμε ήδη 1,4 δισεκατομμύρια πάνω από τον στόχο. Πάει, λοιπόν, κι αυτό το όνειρο της κατάρρευσης των εσόδων.

Η πρώτη αξιολόγηση κλείνει και τυπικά. Σύντομα θα εκταμιευθούν και τα τελευταία χρήματα. Και αυτό θα σας απογοητεύσει, λοιπόν.

Το σημαντικότερο απ’ όλα είναι ότι -γιατί ξέρετε, τα νούμερα είναι νούμερα, αλλά σημασία έχει να δει κανείς πώς αυτά αποτυπώνονται και στην κοινωνική πραγματικότητα-, με τη βοήθεια των κονδυλίων από το ΕΣΠΑ, που για πρώτη φορά στον τόπο -αναρωτηθείτε γιατί για πρώτη φορά- απορροφήθηκαν κοντά στο 100%, αλλά και με τις διαρκείς επιδόσεις ρεκόρ στον τουρισμό, καταφέραμε μέσα σε ενάμιση χρόνο η ανεργία να αποκλιμακωθεί σχεδόν κατά τέσσερις μονάδες. Και βαίνει διαρκώς μειούμενη. Κι αυτά είναι στοιχεία τα οποία δεν μπορείτε να τα διαψεύσετε, γιατί ακριβώς είναι στοιχεία της «ΕΡΓΑΝΗ». Το 2016 είχαμε διακόσιες χιλιάδες περισσότερες θέσεις εργασίας.

Να, λοιπόν, γιατί η Νέα Δημοκρατία και ο Αρχηγός της έχει επιλέξει να δίνει μάχες οπισθοφυλακής, τρέχοντας πίσω από χρεοκοπημένους καναλάρχες και εκδότες. Γιατί είναι η τελευταία σας ελπίδα, κύριε Μητσοτάκη, γιατί κάθε σας πρόβλεψη έχει πέσει έξω και κυρίως γιατί δεν αντέχετε άλλο -κι εσείς και οι φίλοι σας, οι κρατικοδίαιτοι και διαπλεκόμενοι επιχειρηματίες- να είστε μακριά από τις καρέκλες της εξουσίας. Αλλά, κύριοι της Αντιπολίτευσης, πρέπει να το χωνέψετε: Θα μείνετε για πολλά χρόνια ακόμα μακριά από τα κυβερνητικά έδρανα.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και ξέρετε, όχι μόνο γιατί η επιχείρηση εκφοβισμού και καταστροφολογίας από τα απαξιωμένα ήδη στη συνείδηση του ελληνικού λαού μέσα ενημέρωσης δεν περνάει, αλλά κυρίως γιατί ο ελληνικός λαός -τι να κάνουμε;- δεν σας έμαθε χθες. Σας γνωρίζει και σας θυμάται πάρα πολύ καλά. Και κάθε φορά που εσείς, ιδίως, ασκείτε κριτική και ιδίως κριτική που αφορά τις κοινωνικές συνέπειες του προγράμματος, ξέρετε τι λέει ο λαός μας; Το πολύ απλό: «Κοίτα ποιος μιλάει», λέει ο ελληνικός λαός. «Κοίτα ποιοι μιλάνε».

Μιλάει ο κ. Μητσοτάκης, που δεν χάνει ευκαιρία να ταυτίζεται διαρκώς σε κάθε διακύβευμα με τις πιο ακραίες από τις θέσεις των πιστωτών.

Μιλάει ο κ. Μητσοτάκης, που είχε παρουσιάσει ως μονόδρομο και σωτηρία τα οριζόντια κοψίματα -την πενταετία της καταστροφής- κατά 40% συνολικά στις συντάξεις και είχε δεσμευθεί -όπως όλη η κυβέρνηση Σαμαρά τότε- για τη ρήτρα μηδενικού ελλείμματος.

Μιλάει ο κ. Μητσοτάκης, ο οποίος υπερηφανεύεται γιατί ως Υπουργός Διοικητικής Μεταρρύθμισης ήθελε να κάνει απολύσεις στο δημόσιο και είναι υπέρ των μαζικών απολύσεων και της απορρύθμισης της εργασίας στον ιδιωτικό τομέα.

Μιλάει ο κ. Μητσοτάκης, που στη Διεθνή Έκθεση Θεσσαλονίκης μας είπε ότι έχει σχέδιο να μειώσει του φόρους, κόβοντας περίπου 2 δισεκατομμύρια από δημόσια νοσοκομεία, δημόσια σχολεία και καταργώντας όλα τα προγράμματα κοινωνικής στήριξης των αδυνάτων, όπως αυτό για την καταπολέμηση της ανθρωπιστικής κρίσης που εσείς δημιουργήσατε, που έφερε αυτή εδώ η Κυβέρνηση ως πρώτο μέτρο, όταν όλοι -κι εσείς πρώτοι- λέγατε ότι είναι μονομερής ενέργεια. Αυτά θέλετε να καταργήσετε!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Να, λοιπόν, γιατί η δική σας κριτική, κύριε Μητσοτάκη, είναι μία κριτική που δεν μπορεί να πιάσει τόπο. Είναι μια έωλη κριτική. Διότι το δικό σας δήθεν εναλλακτικό πρόγραμμα είναι απολύσεις, περικοπές, απορρύθμιση και συρρίκνωση του δημόσιου συμφέροντος. Και ο λαός μας αυτό το γνωρίζει. Το γνωρίζει, γιατί άλλωστε σας θυμάται που το κάνατε αυτό πολύ καλά όλα τα προηγούμενα χρόνια.

Τι σας έχει μείνει, λοιπόν, για να πείσετε πως η χώρα έχει μεγάλη ανάγκη αυτό που τώρα τελευταία ονομάζετε πολιτική αλλαγή; Δηλαδή τι; Να επιστρέψετε εσείς ξανά στην εξουσία, παρά το γεγονός ότι μέσα σε ένα χρόνο, σε τρεις διαδοχικές κρίσιμες αναμετρήσεις, δύο εκλογές και ένα δημοψήφισμα, απεφάνθη ο ελληνικός λαός. Ήταν απέναντί σας και τις τρεις.

Η δυνατότητα, λοιπόν, να πείσετε ότι διαθέτετε εναλλακτική πρόταση διεξόδου δεν σας βγαίνει ούτε με σφαίρες. Το όνειρο, η επιθυμία, ο πόθος σας ότι καταρρέει η οικονομία και αυτό δεν σας βγαίνει, δυστυχώς για εσάς, ευτυχώς για τη χώρα.

Τι σας μένει, λοιπόν; Σας μένει ένα πράγμα: Να στοιχηθείτε πίσω από τους χρεοκοπημένους εκδότες και τους δυσαρεστημένους καναλάρχες που περνούν για πρώτη φορά -για πρώτη φορά!- μετά τη Μεταπολίτευση από το δημόσιο ταμείο. Και γι’ αυτό είναι δυσαρεστημένοι και γι’ αυτό εξαπολύουν και έναν πρωτοφανή πόλεμο λάσπης.

Ο στόχος σας εδώ είναι –νομίζω- προφανής. Προφανώς και δεν παλεύετε για να πείσετε ότι εσείς δεν είστε διαπλεκόμενοι. Αυτό αφήστε το, δεν πιάνει. Πιο εύκολα μπορείτε να μας πείσετε ότι ήσασταν έξι μηνών κρατούμενος, παρά ότι η παράταξή σας και όσοι κυβερνήσατε τόσα χρόνια δεν είστε διαπλεκόμενοι.

Ποιος είναι ο στόχος όμως; Προσέξτε. Ο στόχος της Νέας Δημοκρατίας που κρύβεται πίσω από την επίθεση και τη βρώμικη δουλειά που κάνουν άλλοι γι’ αυτήν, δεν είναι να πείσει ότι δεν έχει σχέση με τη διαπλοκή η Νέα Δημοκρατία και το ΠΑΣΟΚ φυσικά, αλλά να πείσει ότι, «Έλα μωρέ, όλοι το ίδιο είμαστε, όλοι είναι λερωμένοι σε αυτόν τον τόπο, όλο και κάτι έχουν».

Ξέρετε, όμως, κύριε Μητσοτάκη, δεν είμαστε το ίδιο. Σήμερα, λοιπόν, ήρθε η ώρα να μιλήσουμε ανοιχτά σε αυτήν εδώ την Αίθουσα. Και πως λέτε αυτό το ωραίο σας σύνθημα; Συμφωνία αλήθειας; Μάλιστα. Ήρθε, λοιπόν, η ώρα να το αποδείξετε, κύριε Μητσοτάκη. Ήρθε η ώρα να μας πείτε και καμμιά αλήθεια. Γιατί σκοπεύω σήμερα εγώ να μιλήσω με ονόματα και με διευθύνσεις, όπως λέμε. Διότι το σύστημα της διαπλοκής επέλεξε με ψεύδη και συκοφαντίες, για λογαριασμό σας, να επιχειρήσει τι; Να λερώσει το ηθικό πλεονέκτημα της Αριστεράς, το ηθικό πλεονέκτημα της σημερινής Κυβέρνησης. Και αυτό -ξέρετε- είναι ύβρις. Και μετά την ύβρη έρχεται η νέμεση.

Να δούμε, λοιπόν, τώρα ποιο είναι το καθεστώς της διαφθοράς και της διαπλοκής που κρατά εγκλωβισμένο τον τόπο σαράντα και πλέον χρόνια. Και να τα δούμε αυτά εδώ, απ’ αυτό εδώ το Βήμα και μπροστά σε όλον τον ελληνικό λαό που μας παρακολουθεί.

Είκοσι επτά ολόκληρα χρόνια ασυδοσίας και ασύδοτης λειτουργίας του ραδιοτηλεοπτικού τοπίου, πέρα και έξω από κάθε συνταγματική επιταγή. Κι εμείς ερχόμαστε σήμερα εδώ και λέμε ότι μπαίνει τέρμα σε αυτήν την ασυδοσία. Αλήθεια, τι νομίζετε ότι δεν καταλαβαίνει ο μέσος πολίτης; Περνάτε τους πολίτες για χαζούς; «Η αδαής πλειοψηφία», όπως κάποτε είχατε πει; Γιατί όλοι σήμερα ξαφνικά κόπτεστε για τη συνταγματική τάξη. Επί είκοσι επτά χρόνια, που είχατε μετατρέψει το Σύνταγμα της χώρας σε κουρελόχαρτο, αρνούμενοι να προχωρήσετε σε διαγωνισμό για τις άδειες, δεν σας ενδιέφερε το Σύνταγμα.

Και ερωτώ ευθέως, κύριε Μητσοτάκη, και πιστεύω ότι οφείλετε μια απάντηση: Ήταν σύμφωνη με το Σύνταγμα η διαρκής άρνηση των Κυβερνήσεων σας, Νέας Δημοκρατίας και ΠΑΣΟΚ, επί είκοσι επτά έτη να διευθετήσουν το ζήτημα της αδειοδότησης των καναλιών εθνικής εμβέλειας; Και για ποιον λόγο, όσες προσπάθειες και αν έγιναν, όλοι οι διαγωνισμοί είχαν μείνει στη μέση; Γιατί ακυρώθηκαν; Γιατί αναβλήθηκαν; Γιατί ματαιώθηκαν; Έχετε να πείτε κάτι γι’ αυτό; Έχετε καμμία ευθύνη;

Εγώ θα σας απαντήσω προκαταβολικά, για να σας βοηθήσω και στην ομιλία σας. Για τον ίδιο λόγο που από την πρώτη μέρα υπονομεύσατε εσείς προσωπικά, από την πρώτη στιγμή και τη διενέργεια του παρόντος διαγωνισμού, υπονομεύοντας τη συγκρότηση του Εθνικού Συμβουλίου Ραδιοτηλεόρασης. Για τον ίδιο λόγο που σαμποτάρατε κάθε προσπάθεια που έγινε εδώ να υπάρξει μια συνεννόηση σ’ αυτό το ζήτημα, προσπάθεια που είχε ξεκινήσει καιρό πριν αναλάβετε, διότι δεν θέλατε και δεν θέλετε να ρυθμιστεί το ραδιοτηλεοπτικό σύστημα στον τόπο, διότι θέλετε να κρατάτε τους δημοσιογράφους ομήρους και τους καναλάρχες ευχαριστημένους, χαρίζοντάς τους το δικαίωμα να εκπέμπουν δωρεάν στο δημόσιο φάσμα των ραδιοσυχνοτήτων και έτσι να είναι όλοι ευχαριστημένοι. Όλοι φυσικά, εκτός από τους Έλληνες πολίτες που στερούνται το δικαίωμα της αντικειμενικής και πλουραλιστικής ενημέρωσης, διότι πλέον έχει γίνει φανερό και σε ένα παιδί του Δημοτικού ότι τα μέσα ενημέρωσης παίζουν ανάλογα με το πώς παίζει τον ζουρνά ο εκάστοτε ιδιοκτήτης. Είναι πασιφανές αυτό και στον τελευταίο Έλληνα πολίτη.

Να ξέρετε κάτι, όμως. Εμείς έχουμε αποφασίσει αυτή η ομηρεία και αυτό το παιχνίδι των εκατέρωθεν εκβιασμών να τελειώσει. Για πρώτη φορά καλούνται οι ιδιοκτήτες των μέσων ενημέρωσης να πληρώσουν αυτά που οφείλουν στο ελληνικό δημόσιο και στον ελληνικό λαό. Πέρα από τα 50 εκατομμύρια που έχουμε εισπράξει όλο το προηγούμενο διάστημα, ανείσπρακτα από τις δικές σας κυβερνήσεις τέλη, έγινε ένας διαγωνισμός. Ένας διαγωνισμός που έφερε 255 εκατομμύρια ευρώ στα δημόσια ταμεία, εκ των οποίων τα 90 εκατομμύρια ήδη βρίσκονται στα δημόσια ταμεία. Και ξέρετε, ήδη στο σύνολο τους κατευθύνονται σε δράσεις εξαιρετικά αναγκαίες για την κοινωνία σε μια πολύ δύσκολη δημοσιονομικά στιγμή για τη χώρα και την οικονομία.

Αυτή, λοιπόν, κυρίες και κύριοι, είναι η διαφορά μας. Η διαφορά μας, κυρίες και κύριοι Βουλευτές, είναι ότι στους ίδιους ανθρώπους εσείς χαρίζατε δάνεια με αέρα και τους δίνατε δωρεάν τις συχνότητες, ενώ εμείς τους περνάμε από το ταμείο και πληρώνουν. Πληρώνουν προς όφελος του ελληνικού δημοσίου.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Έγινε ένας διαγωνισμός, κυρίες και κύριοι Βουλευτές, που στην πράξη αποδείχθηκε απολύτως αδιάβλητος, διαφανής, και σε ό,τι αφορά τα δημόσια ταμεία πολύ αποτελεσματικός. Όλο το προηγούμενο διάστημα κάποια στελέχη σας πηγαινοέρχονταν στα κανάλια, σε συγκεκριμένο κανάλι στο Φάληρο κι έλεγαν «ξέρω από πληροφορίες, η Κυβέρνηση θα κόψει το «ΣΚΑΪ»». Και ο «ΣΚΑΪ» πήρε πρώτος άδεια. Δεν έχει ξαναγίνει στη χώρα πιο αδιάβλητος διαγωνισμός.

Και ξέρετε κάτι, επειδή έχουμε να συγκρίνουμε; Οι δικές σας κυβερνήσεις πρόσφατα έκαναν τον διαγωνισμό για το ραδιοτηλεοπτικό φάσμα, έναν διαγωνισμό-παρωδία με έναν μόνο να συμμετέχει, που έδωσε μόλις 18 εκατομμύρια, η διαβόητη εταιρεία «DIGEA», και πήρε όλο το φάσμα κι εμείς για τέσσερα μόνο κανάλια πήραμε 255 εκατομμύρια. Αυτά, όμως, για την «DIGEA», θα τα δούμε στην ώρα τους.

Και τι δεν κάνατε, λοιπόν, για να υπονομεύσετε αυτήν τη διαδικασία. Έχετε απειλήσει Υπουργούς με ειδικά δικαστήρια. Έχετε απειλήσει τους υπαλλήλους του δημοσίου που κάνουν το καθήκον τους, την επιτροπή διενέργειας του διαγωνισμού, με διώξεις. Έχετε επιχειρήσει να δημιουργήσετε ένα κλίμα bullying στους δικαστικούς λειτουργούς. Και, φυσικά, εσχάτως ανακαλύψατε –γιατί αλλιώς δεν θα «έδενε» το γλυκό, γιατί το γλυκό πρέπει να έχει και ό,τι είπαμε στην αρχή, ότι «δεν είμαστε εμείς, δεν είναι η Νέα Δημοκρατία και το ΠΑΣΟΚ αμόλυντοι, αλλά είναι και οι άλλοι μολυσμένοι»- τον συριζαίο καναλάρχη και τον συριζαίο επιχειρηματία και την αριστερή διαπλοκή.

Ποια ήταν, λοιπόν, αυτή η διαπλοκή; Ποια ήταν η χάρη που κάναμε εμείς στον –υποτίθεται- δικό μας καναλάρχη; Του συμπεριφερθήκαμε με τον ίδιο ακριβώς τρόπο που συμπεριφερθήκαμε στο κανάλι «MEGA», στο κανάλι «Ε» και στο κανάλι του κ. Καρατζαφέρη. Μόλις εξέπεσε ενός εκ των όρων του διαγωνισμού, απεκλήθη. Αυτή ήταν η δική μας εύνοια. Αυτή ήταν η δική μας διαπλοκή. Εσείς τους δίνατε τζάμπα δημόσιο αέρα και θαλασσοδάνεια με αέρα κι εμείς τους βάζουμε να πληρώσουν και όταν δεν έχουν, φεύγουν στο επόμενο δευτερόλεπτο.

Για να τελειώνουμε, όμως, με το θέμα αυτό, κύριε Μητσοτάκη, αν θέλετε να μάθετε κάτι για τον συγκεκριμένο επιχειρηματία, καλύτερα να ρωτήσετε τον σύμβουλό σας, τον κ. Θεοδωρικάκο, γιατί είναι συνεταίροι και συνεργάτες χρόνια. Μη ρωτάτε εμένα.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Έρχομαι, όμως, τώρα και στην υπόσχεση που σας έδωσα σήμερα ότι εδώ θα μιλήσουμε με ονόματα και διευθύνσεις.

Κυρίες και κύριοι συνάδελφοι, ξέρετε για κάτι που είμαι πάρα πολύ ευτυχής από αυτόν τον διαγωνισμό για τις άδειες; Είμαι πολύ ευτυχής, γιατί με αυτήν τη διαδικασία όλος ο ελληνικός λαός διαπίστωσε επιτέλους ότι αυτοί που για χρόνια τώρα φάνταζαν τεράστιοι, ογκόλιθοι, ανίκητοι, δεν ήταν τίποτε άλλο από απλούς επιχειρηματίες, σαν όλους τους άλλους, και πρέπει και αυτοί, όπως όλοι σε αυτόν τον τόπο, να τηρήσουν τον νόμο και να είναι υπόλογοι απέναντι σε αυτόν, γιατί ο νόμος είναι για όλους. Και αυτό που χάρηκα πιο πολύ και εγώ, όπως όλοι οι Έλληνες πολίτες, είναι ότι αυτοί οι ογκόλιθοι, τα μεγαθήρια, κλείστηκαν επί τρία μερόνυχτα μέσα στα καμαράκια στη Γενική Γραμματεία Ενημέρωσης και δεν έβγαιναν από εκεί, γιατί έπρεπε να τηρηθεί ο νόμος και αυτό ήταν το μήνυμα που δόθηκε επιτέλους για μια φορά από τη Μεταπολίτευση και μετά. Ότι εδώ τηρείται ο νόμος!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Δεν θέλω να χρησιμοποιήσω μια έκφραση άλλη, ότι το νταβατζιλίκι –πώς το είχατε πει- τελείωσε. Τώρα τελείωσε πραγματικά. Αυτό ήταν το μήνυμα.

Το δεύτερο πράγμα για το οποίο έχω πραγματικά ενθουσιαστεί είναι το τι βγαίνει από αυτήν την περιβόητη εξεταστική επιτροπή και από τα δάνεια των κομμάτων και των μέσων μαζικής ενημέρωσης. Ξέρετε, έχει γίνει ο τόπος του μαρτυρίου σας, γιατί πηγαίνουν ένας-ένας εκεί οι ογκόλιθοι και αρχίζουν να μιλάνε, να λένε τη γνώμη τους και να παρακολουθεί ο ελληνικός λαός, διότι το μεταδίδει από όσο ξέρω και το κανάλι της Βουλής. Και ποιοι σκελετοί δεν έχουν αποκαλυφθεί! Και ποιες ντουλάπες δεν έχουν ανοίξει!

Θέλω να σταχυολογήσω ορισμένα πράγματα που ειπώθηκαν εκεί από επίσημα χείλη, για να μην ξεχνιόμαστε. Εκεί, λοιπόν, ήταν που ο κ. Ψυχάρης ομολόγησε ενώπιον της επιτροπής ότι έχει πάρει δάνειο 15 εκατομμυρίων ευρώ, με εγγυήσεις αέρα. Και όταν ο Πρόεδρος της επιτροπής τον ρώτησε «τι ακριβώς είπατε, με τι εγγυήσεις, αέρα;». «Είπα αυτό που είπα» απάντησε. Για να μη μένει καμμία απορία αναπάντητη. Αέρα, κυρίες και κύριοι.

Σε αυτήν την επιτροπή ήταν που ο κ. Μπόμπολας παραδέχθηκε ότι οι τράπεζες έδιναν δάνεια σε καναλάρχες χωρίς καλύψεις και ότι το «Μεγάλο Κανάλι», το «MEGA» κλείνει, όχι γιατί η Κυβέρνηση κάνει διαγωνισμό, αλλά γιατί οι μέτοχοι δεν θέλησαν να βάλουν το χέρι στην τσέπη. Προφανώς, όταν κόπηκε η δανειοδότηση με αέρα, κύριε Μητσοτάκη.

Ήταν σε αυτήν την επιτροπή που ο κ. Βαρδινογιάννης ομολόγησε ότι η συνήθης πρακτική για τη δανειοδότηση καναλιών με προσωπικές εγγυήσεις, είναι μια γκρίζα πρακτική. Ήταν στην ίδια επιτροπή όπου ο κ. Αλαφούζος παραδέχτηκε ότι οι τράπεζες δάνειζαν πέραν πάσης λογικής, τους τηλεοπτικούς σταθμούς, όλους πέραν του δικού του σταθμού βεβαίως. Και απ’ ό,τι ξέρω έχει και συνέχεια η επιτροπή. Θα παρελάσουν κι άλλοι.

Και έρχεστε, λοιπόν, σήμερα εσείς μετά από όλα όσα έχουν βγει στον αέρα, μετά από όλα όσα διημείφθησαν σε αυτήν την επιτροπή, να μιλήσετε για διαπλοκή εναντίον μας στο όνομα αυτών; Δηλαδή, οι ίδιοι να αποκαλύπτουν και να παραδέχονται τι έχει γίνει στην χώρα τόσα χρόνια και εσείς να παριστάνετε τι; Τους απελπισμένους δικηγόρους τους, τους απελπισμένους συνήγορους, σαν απελπισμένοι συνήγοροι της διαπλοκής, αυτοί να παραδέχονται και εσείς να προσπαθείτε να τους μαζέψετε!

Και έρχεται, βέβαια, μαζί με εσάς και ο κ. Κοντομηνάς, που μας αποκάλυψε σε μια πρωινή εκπομπή προχθές, που βρέθηκε εκεί για να φάει καμμιά μακαρονάδα -διότι του έχουμε κόψει εμείς τη σύνταξη του κακομοίρη και δεν έχει να φάει-, ο υπόδικος κ. Κοντομηνάς, ο άνθρωπος που βρίσκεται στο στόχαστρο δικαστηρίων, ανακριτών και εισαγγελέων για απάτη και απιστία κατά του ελληνικού δημοσίου, να εμφανίζεται εκεί υπερασπιστής της νομιμότητας και τιμητής της δημοκρατίας στον τόπο και να στέλνει δημοσιογράφους κασκαντέρ με περούκες στη Νέα Υόρκη για να χρεώνουν ποτά στα δωμάτια του Υπουργού Επικρατείας και να απειλεί μάλιστα ότι, όπως έριξε και άλλες κυβερνήσεις στο παρελθόν, έτσι θα ρίξει και την Κυβέρνηση ΣΥΡΙΖΑ-ΑΝΕΛ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Ακούστε κάτι, κυρίες και κύριοι συνάδελφοι, της Νέας Δημοκρατίας, του ΠΑΣΟΚ, όλων των πτερύγων: Δεν ξέρω αν έχετε καταλάβει την ψυχολογία μου. Νομίζετε ότι εγώ θα φοβηθώ από κάτι τέτοια; Πιστεύετε ότι εγώ θα κάνω πίσω; Ε, λοιπόν, δεν πρόκειται να κάνω πίσω. Και ξέρετε γιατί δεν πρόκειται να κάνω πίσω, και δεν πρόκειται να κάνουμε πίσω; Γιατί εμάς δεν μας έχει κανένας στο τσεπάκι του. Δεν έχω δεσμεύσεις σε κανέναν και δεν δίνω λογαριασμό σε κανέναν! Και δεν θα κάνουμε πίσω, όσο και αν μας απειλούν, όσο και αν μας εκβιάζουν! Αυτή είναι η διαφορά μας!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και ξέρετε γιατί δεν έχω δεσμεύσεις και δεν έχουμε δεσμεύσεις και δεν μας έχει κανένας στο τσεπάκι του; Γιατί όσο και αν ψάξετε, στον ΣΥΡΙΖΑ ούτε εξοπλιστικά θα βρείτε ούτε μίζες ούτε θαλασσοδάνεια, γι’ αυτό και ξέρετε ότι δεν πρόκειται να κάνουμε πίσω.

Και μιας και μίλησα για θαλασσοδάνεια. Πήγατε να στήσετε και άλλη μια σκευωρία με την Τράπεζα Αττικής, αλλά σας γύρισε μπούμερανγκ και αυτό. Πώς το λέει ο λαός μας; «Πήγατε για μαλλί και βρεθήκατε κουρεμένοι.»

Ξέρετε κάτι; Ψάξτε κι άλλο. Ψάξτε, αν θέλετε, σε όλα τα πορίσματα, γιατί υπάρχουν και άλλα πορίσματα για τράπεζες, αλλά ηθικό αυτουργό του ΣΥΡΙΖΑ για θαλασσοδάνεια δεν θα βρείτε. Όποιο θαλασσοδάνειο δόθηκε από την Αγροτική Τράπεζα, από την Τράπεζα Αττικής ή από άλλη τράπεζα, δόθηκε αποκλειστικά στους δικούς σας φίλους και σε εσάς τους ίδιους, στα δικά σας κόμματα. Γιατί, αν θέλετε να μιλήσουμε ειδικά για την Τράπεζα Αττικής, θέλω να σας θυμίσω ότι το ΠΑΣΟΚ και η Νέα Δημοκρατία ήταν, επί των ημερών σας, που έλαβε δάνειο 13 εκατομμυρίων ευρώ από την Τράπεζα Αττικής, και μάλιστα δάνειο που σήμερα δεν εξυπηρετείται, δεν αποπληρώνεται.

Επίσης, θέλω να σας θυμίσω ποιος ήταν στη συνέχεια διευθύνων σύμβουλος της τράπεζας. Ο κ. Μάναλης, άνθρωπος του στενού περιβάλλοντος του κ. Σαμαρά, γνωστός για την ειδική αποστολή του «μαύρου» στις οθόνες της ΕΡΤ, αλλά βεβαίως υπεύθυνος και για την πρόσληψη στην Τράπεζα Αττικής ενός άλλου γνωστού σας, του κ. Μουσά -ή μήπως δεν τον γνωρίζετε;- του εγκέφαλου της υπόθεσης των εκβιαστών. Και ποια είναι ακόμη και σήμερα επικεφαλής του εσωτερικού ελέγχου της Τράπεζας για τα δάνεια;Η κ. Ζευγώλη, που υπήρξε διευθύντρια του ιδιαίτερου Γραφείου του κ. Σταϊκούρα. Το είδατε σε μια συζήτηση που είχαμε την προηγούμενη εβδομάδα στη Βουλή, όπου αποκαλύφθηκε το ζήτημα αυτό.

Βλέπετε, λοιπόν, κυρίες και κύριοι Βουλευτές, κυρίες και κύριοι συνάδελφοι, πόσο ωραία και γλυκά έρχονται και δένουν όλα; Βλέπετε πώς αυτό το δίκτυο της διαπλοκής παίρνει σάρκα και οστά και πως δεν είναι απλώς ένα φάντασμα, αλλά μια καθημερινή παρούσα υλική πραγματικότητα η υπόθεση της διαπλοκής, που τρέφεται από τις θυσίες του ελληνικού λαού; Γιατί τα χρήματα των τραπεζών από εκεί προέρχονται. Οι τράπεζες έχουν ανακεφαλαιοποιηθεί. Τα χρήματα που έχετε πάρει με θαλασσοδάνεια είναι χρήματα τα οποία αποπληρώνει ένα προς ένα με θυσίες ο ελληνικός λαός.

Και βλέπετε τώρα γιατί όλοι αυτοί παίζουν τα ρέστα τους στην τρίτη πράξη του δράματος της λεγόμενης «παρένθεσης»; Διότι βλέπουν ότι το δικό τους δίκτυο τώρα έρχεται στο φως, ότι σιγά σιγά αρχίζουν πράγματα να αποκαλύπτονται και αρχίζουν να παίρνουν και τον δρόμο της δικαιοσύνης.

Παρ’ όλα αυτά, όμως, τολμούν ακόμη να μας κουνάνε το δάχτυλο και να μιλάνε για διαπλοκή, που απ’ όπου κι αν το πιάσουμε, όποια πέτρα κι αν σηκώσουμε, θα βρούμε ίχνη και στοιχεία –αυτοί οι οποίοι είναι βυθισμένοι μέχρι τον λαιμό στη διαπλοκή και σε σκοτεινές εξυπηρετήσεις.

Να μιλήσουμε, λοιπόν, τώρα για το θέμα των θαλασσοδανείων στα κόμματά σας, κυρίες και κύριοι συνάδελφοι. Δεν θα το αφήσουμε έτσι αυτό. Να μιλήσουμε για το πόρισμα Καλούδη, αλλά να σας θυμίσω και την τροπολογία του κ. Γιαννίτση το 2012, λίγο πριν από τις εκλογές, τότε που δεν υπήρχε καμμία δικαιολογία.

Γιατί τώρα όλοι λέτε: «Εντάξει, τι να κάνουμε; Υπήρχαν οι επιχορηγήσεις της Βουλής, που ήταν μεγάλες, και για τριάντα χρόνια, σαράντα χρόνια και πλέον έχει διαμορφωθεί ένα status quo, όπου τα δύο κόμματα εναλλάσσονταν στην εξουσία με ποσοστά κοντά στο 40%. Άρα οι τράπεζες είχαν εξασφαλίσεις ότι θα έπαιρναν πίσω τα λεφτά τους».

Το 2012, όμως, δεν υπήρχε καμμία δικαιολογία. Γιατί είχε έρθει ήδη το πρώτο μνημόνιο, είχε έρθει και είχε κάτσει στις πλάτες του ελληνικού λαού, η επιχορήγηση στη Βουλή είχε κοπεί κάτω από το μισό και όλες οι δημοσκοπήσεις έδειχναν τότε που πηγαίναμε στις εκλογές ότι τα δύο άλλοτε κραταιά κόμματα, που έπαιρναν από 40%, θα ήταν, όπως αποδείχτηκε, το ένα στο 19% και το άλλο στο 12%.

Και τι κάνατε τότε; Εσείς που έχετε το θράσος σήμερα να μιλάτε για σκάνδαλα και εξυπηρετήσεις, χρωστάτε πόσα; Χρωστάτε 200 εκατομμύρια ευρώ, κύριε Μητσοτάκη;

**ΣΩΚΡΑΤΗΣ ΦΑΜΕΛΛΟΣ:** Διακόσια δέκα εκατομμύρια ευρώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Χρωστάτε 210 εκατομμύρια ευρώ.

Εσείς, κυρία Γεννηματά, πόσα; Εκατόν ογδόντα εννιά εκατομμύρια ευρώ στις πλάτες του ελληνικού λαού.

Και αναρωτιέται ο ελληνικός λαός, θα τα επιστρέψετε πίσω αυτά τα λεφτά ή θα συνεχίσετε να ζείτε παρασιτικά εις βάρος του ελληνικού λαού;

Και θα μας πείτε κάποτε, επιτέλους, πού πήγε όλος αυτός ο πακτωλός των εκατομμυρίων; Διακόσια δέκα εκατομμύρια, 189 εκατομμύρια. Τι τα κάνετε; Τι τα κάνετε τα λεφτά; Θα μας πείτε; Τα φάγατε τα λεφτά; Πού πήγαν τα λεφτά;

Και σας ρωτώ ευθέως, κύριε Μητσοτάκη. Βγάλατε ωραίες φωτογραφίες που πήγατε στο Μοσχάτο -και καλορίζικα τα καινούργια σας γραφεία. Αυτή είναι η εξυγίανση; Μπράβο σας. Κάνατε εξυγίανση. Θα πληρώσετε; Θα αρχίσετε να αποπληρώνετε έστω και ένα ευρώ από τα 210 εκατομμύρια ευρώ που χρωστάτε στον ελληνικό λαό και έχετε και το θράσος να μιλάτε για διαπλοκή;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αλλά, δεν ξέρω, μάλλον είναι «δανεικά και αγύριστα», όπως έχετε συνηθίσει να είναι «δανεικά και αγύριστα» και τα προσωπικά σας δάνεια, για να θυμηθώ και τον «Κήρυκα Χανιών». Αναφέρομαι στα 300.000 ευρώ δάνειο -και στο όνομά σας, αν δεν κάνω λάθος- το οποίο δεν αποπληρώνετε.

Ερώτημα: Θα το αποπληρώσετε ή και αυτό, όπως τα άλλα τα κομματικά, θα πάει στις πλάτες του ελληνικού λαού; Μιλήστε, επιτέλους! Δώστε απαντήσεις στον ελληνικό λαό, ευθέως, μπροστά σε όλους!

Έρχομαι, όμως, στο 2012, διότι νομίζω ότι αυτό ήταν ένα από τα μεγαλύτερα σκάνδαλα που αφορούν το δημόσιο χρήμα. Διότι, επαναλαμβάνω, το 2012 ήξεραν όλοι ότι δεν υπάρχουν επιχορηγήσεις και ότι τα κόμματά σας δεν θα πάρουν αυτά τα ποσοστά.

Και τι κάνατε για να κάνετε εκλογές; Διά μέσου του τότε Υπουργού Εσωτερικών της κυβέρνησης Παπαδήμου και γνωστού Υπουργού και των κυβερνήσεων του κ. Σημίτη, του κ. Γιαννίτση, φέρατε νύχτα, ως συνήθως, μια τροπολογία. Και τι έλεγε αυτή η τροπολογία τον Απρίλιο του 2012; Έλεγε ότι τα κόμματα πρέπει τις δόσεις που αφορούν τα χρήματα του 2011 και αυτά του 2012 μέχρι τον Απρίλη, το μισό 2012, να δοθούν στα κόμματα για να κάνουν εκλογές ανεκχώρητες και ακατάσχετες.

Τι έκαναν λοιπόν Νέα Δημοκρατία και ΠΑΣΟΚ; Όταν όλοι οι υπόλοιποι, ΣΥΡΙΖΑ, Κομμουνιστικό Κόμμα Ελλάδας, Ανεξάρτητοι Έλληνες, Δημοκρατική Αριστερά, όλοι τότε έκαναν εκλογές με χρήματα από τις εισφορές των μελών τους και με τα λιγοστά, γιατί αυτά ήταν τα ποσοστά τότε, ενθυλάκωσαν τριάντα εκατομμύρια ευρώ, αποτρέποντας από τις τράπεζες να τα πάρουν ως εγγύηση για τα εκατομμύρια που χρωστούσατε. Και το έκαναν μέσα σε μια νύχτα, με μια τροπολογία. Αυτό κάνατε. Κι έχετε το θράσος σήμερα να έρχεστε εδώ και να μιλάτε.

Αυτό που συνέβη το 2012, κυρίες και κύριοι Βουλευτές, πρόκειται για ένα από τα πιο μεγάλα σκάνδαλα που έχουν συμβεί που αφορά την κατάχρηση δημόσιου χρήματος.

Να σας θυμίσω και κάτι άλλο, γιατί βλέπω τώρα εδώ τον κ. Αυγενάκη να χαμογελάει σήμερα. Τότε ο κ. Αυγενάκης ήταν σε άλλο κόμμα. Ήταν στο κόμμα της κ. Μπακογιάννη.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Είχε έρθει η κ. Μπακογιάννη και κατήγγειλε αυτήν την αθλιότητα τότε. Βεβαίως, ήταν εναντίον του κ. Σαμαρά η κ. Μπακογιάννη. Ο κ. Μητσοτάκης όμως το ψήφισε. Να τα θυμόμαστε όλα, γιατί έχουμε μνήμη κι έχουμε καταγράψει το τι έχει συμβεί σε αυτόν τον τόπο. Τριάντα εκατομμύρια μέσα σε μια νύχτα για να κάνετε εκλογές.

Βεβαίως, τότε, κύριε Δένδια, εσείς ήσασταν, αν δεν κάνω λάθος και ο εισηγητής ή ο κοινοβουλευτικός εκπρόσωπος της Νέας Δημοκρατίας που με μεγάλο πάθος υπερασπιστήκατε αυτήν τη διάταξη, κατηγορώντας όλους τους υπόλοιπους που φωνάζαμε ως συνήθως για λαϊκισμό. Ξέρετε, ίσως στη γλώσσα της υπεράσπισης, στη γλώσσα σας η υπεράσπιση του δημόσιου συμφέροντος να ονομάζεται λαϊκισμός, ενώ η κατάχρηση του δημόσιου χρήματος να είναι υψηλή πολιτική και ρεαλισμός. Αλλά τέτοιος ρεαλισμός να μας λείπει.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Πάμε παρακάτω, γιατί έχει και συνέχεια. Γίνονται οι εκλογές. Χάνει ο ΣΥΡΙΖΑ για λίγες μονάδες κι έρχεται ο κ. Σαμαράς μαζί με τον κ. Βενιζέλο και κάνουν συγκυβέρνηση. Κι έρχεται, λοιπόν, η Νέα Δημοκρατία με το άρθρο 78 του ν.4146/2013 και απαλλάσσει από κάθε ευθύνη για το αδίκημα της απιστίας τους προέδρους, τα μέλη διοικητικών συμβουλίων και τα στελέχη των τραπεζών για τα δάνεια που έδιναν αφειδώς και χωρίς εξασφαλίσεις στα δύο τότε μεγάλα κόμματα. Και ήταν ακριβώς στη βάση αυτής της τροπολογίας, που το πόρισμα του εισαγγελέα Καλούδη, με το οποίο θα εκκινούσε η διαδικασία της ποινικής δίωξης για σαράντα πέντε στελέχη τραπεζών και δέκα πέντε πολιτικά πρόσωπα, συμπεριλαμβανομένων και των γενικών διευθυντών τόσο της Νέας Δημοκρατίας, όσο και του ΠΑΣΟΚ, οδηγήθηκε στο αρχείο μια για πάντα. Και μιλάτε εσείς για διαπλοκή και για παρεμβάσεις στη δικαιοσύνη.

Κοιτάξτε, τα έργα και οι ημέρες σας μη νομίζετε ότι με τον αχό των μέσων μαζικής ενημέρωσης τώρα θα κρυφτούν. Τα γνωρίζει ο ελληνικός λαός. Μιλάτε για διαπλοκή εσείς που θα έπρεπε κανονικά υπό άλλες συνθήκες, για όλα τα πεπραγμένα σας να έχετε ζητήσει μια συγγνώμη από τον ελληνικό λαό και να έχετε αποσυρθεί, τα συγκεκριμένα πρόσωπα που είχαν θέση ευθύνης σε αυτές τις κυβερνήσεις, και να κάνετε ανανέωση στελεχιακή. Αυτό θα έπρεπε να κάνετε. Αλλά είστε εσείς οι ίδιοι, οι ίδιες οικογένειες, το ίδια πρόσωπα που χρεοκοπήσατε τη χώρα και θέλετε τώρα να βγείτε και από πάνω.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Έρχομαι τώρα και σε σας, κυρία Γεννηματά. Μη σας αφήσω κι εσάς απ’ έξω. Αλίμονο. Δεν ξέρω αν θα απαντήσετε εσείς ή ο κ. Βενιζέλος.

Κυρία Γεννηματά, ένα πράγμα θέλω να μάθω. Θα μας πείτε αλήθεια τι έγιναν αυτά τα 15.000.000 ευρώ, που ξαφνικά ανακαλύφθηκαν τον περασμένο Γενάρη κατά έλεγχο των ορκωτών λογιστών στα ταμεία του κόμματός σας; Ξέρετε κάτι; Μου φαίνεται λίγο παράξενο ότι είχατε την πολυτέλεια να τα ξεχάσετε κάπου, να τα παραβλέψετε κάπου. Δεκαέξι εκατομμύρια ευρώ! Δεν τα είχατε στα βιβλία σας.

Ξέρετε, εγώ καμμιά φορά μπορεί πράγματι να ξεχάσω σε κανένα παλιό σακάκι κανένα πεντάευρω, άντε κανένα δεκάευρω, το πενηντάρικο, πάντως, το ψάχνω. Όταν χάσω το πενηντάρικο λέω ότι έχασα ένα πενηντάρικο. Εσείς 16.000.000 ευρώ δεν τα είχατε πάρει χαμπάρι, κυρία Γεννηματά;

(Χειροκροτήματα-γέλωτες από την πτέρυγα του ΣΥΡΙΖΑ)

Εν πάση περιπτώσει, το θέμα δεν είναι εάν τα πήρατε χαμπάρι, το θέμα είναι τι έγινε με αυτά τα λεφτά. Τα δώσατε για την αποπληρωμή των δανείων σας; Έκαναν φτερά μαζί με τα υπόλοιπα 175.000.000 που έχετε δανειστεί; Ή μήπως έχουν κατασχεθεί και αυτά ως πειστήρια εγκλήματος; Πείτε τέλος πάντως κάτι, μια αλήθεια, για να μάθει επιτέλους ο ελληνικός λαός.

Διότι, ξέρετε κάτι κι εσείς κι εσείς; Αυτά τα χρήματα δεν είναι όπως τα οικόπεδα που κληρονομεί κανείς από περιουσία των παππούδων του. Δεν είναι κληρονομιά σας αυτά τα χρήματα. Είναι χρήματα τα οποία τα έχετε δανειστεί από τις τράπεζες που πληρώνει με αίμα ο ελληνικός λαός. Ανήκουν στον ελληνικό λαό και πρέπει να τα γυρίσουμε πίσω.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Κυρίες και κύριοι Βουλευτές, ξέρω ότι θα βγει μετά και ο κ. Μητσοτάκης, θα βγει η κ. Γεννηματά και θα μας πουν: «Διχαστικός ο Τσίπρας», «Διχαστικός λόγος», «Πέταξε λάσπη στον ανεμιστήρα». Δεν πρόκειται για καμμία λάσπη και κανέναν ανεμιστήρα. Όλα αυτά στα οποία αναφέρομαι είναι ανοιχτές δικογραφίες. Είναι υποθέσεις που έχουν επιτέλους πάρει τον δρόμο της δικαιοσύνης. Είναι υποθέσεις για τις οποίες κάνατε για όλο το προηγούμενο διάστημα και συνεχίζετε να κάνετε ό,τι περνάει από το χέρι σας για να τις συγκαλύψετε. Διότι, αυτή ήταν πάντοτε και η λογική σας για τη δικαιοσύνη: η συγκάλυψη, η αναβολή και στο τέλος-τέλος η παρέμβαση.

Θέλω να πω και δύο λόγια γι’ αυτό, διότι σε αυτό το ρεσιτάλ υποκρισίας κατηγορείτε εμάς για παρεμβάσεις στη δικαιοσύνη.

Ακούστε, κύριοι της Νέας Δημοκρατίας και του ΠΑΣΟΚ: Όλοι γνωρίζουν σε αυτήν τη χώρα ποιος σήκωνε τηλέφωνα για να καθοδηγήσει ανώτερους και ανώτατους εισαγγελικούς και δικαστικούς λειτουργούς. Όλοι γνωρίζουν ότι και τα δύο κόμματα υπήρξατε κατά καιρούς γραφεία διεκπεραίωσης δικαστικών εκκρεμοτήτων. Αλλά αυτό σήμερα έχει τελειώσει. Καμμία υπόθεση δεν θα πάει στο αρχείο με συνοπτικές διαδικασίες και καμμία υπόθεση δεν θα ξεχαστεί. Κανένας δικαστής…

**ΧΑΡΑΛΑΜΠΟΣ ΑΘΑΝΑΣΙΟΥ:** Συγκεκριμένα, κύριε Πρόεδρε, να μας πείτε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ξέρετε γιατί, μιας και παρεμβαίνετε, κύριε Αθανασίου; Γιατί κανένας δικαστής δεν θα νιώσει από εδώ και στο εξής -κι ενάμιση χρόνο τώρα δεν νιώθει- πάνω από το κεφάλι τη δαμόκλειο σπάθη της εκτελεστικής εξουσίας. Γι’ αυτό και ανασαίνει η δικαιοσύνη.

**ΧΑΡΑΛΑΜΠΟΣ ΑΘΑΝΑΣΙΟΥ:** Συγκεκριμένα πείτε, όμως.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Έχω πει και θα πω και άλλα συγκεκριμένα. Μην ανησυχείτε.

**ΠΡΟΕΔΡΟΣ (Νικόλαος Βούτσης):** Σας παρακαλώ, κάντε ησυχία. Με προσοχή να ακούμε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Μία είναι η ευθύνη του δικαστή σήμερα: Να ξαναβρεί το θάρρος να κάνει το καθήκον του με αυταπάρνηση και ανεξαρτησία. Το έχω πει και την άλλη φορά. Αυτό το θεωρείτε παρέμβαση; Δεν είναι παρέμβαση ότι κάθε έντιμος δικαστής που θα αρθεί στο ύψος της απαίτησης -και ξέρετε, δεν είναι απαίτηση της Βουλής ή δική μας, είναι απαίτηση της κοινωνίας, είναι πατριωτικό καθήκον, γιατί επιτέλους, χρεώθηκε αυτός ο τόπος, καταχρεώθηκε, λεηλατήθηκε η κοινωνία, η οικονομία διαλύθηκε και πρέπει επιτέλους να αποδοθεί δικαιοσύνη- θα μας έχει δίπλα του, όποιος δικαστής σηκώσει κεφάλι και πει: «Θα κάνω το καθήκον μου με ανεξαρτησία και αυταπάρνηση, όπως ορίζει η δεοντολογία».

Αυτό, ξέρετε, δεν είναι παρέμβαση. Την προηγούμενη φορά στη συζήτηση για τη διαπλοκή πριν από λίγους μήνες προσπάθησα να σας εξηγήσω τι ακριβώς είναι παρέμβαση, οι αθωωτικές τροπολογίες, οι αμνηστεύσεις, οι κατ’ εντολήν αρχειοθετήσεις. Εμείς αυτό που έχουμε κάνει και συνεχίζουμε να κάνουμε, είναι το χρέος μας. Κάθε υπόθεση για την οποία θα έχουμε υπόνοιες εγκληματικής δράσης, παραπέμπεται απευθείας και χωρίς χρονοτριβή στους αρμόδιους εισαγγελείς.

Το ίδιο κάναμε και με την περιβόητη υπόθεση του ΚΕΕΛΠΝΟ, αυτού του εκκολαπτηρίου της διαφθοράς στον τόπο ,και όχι πολύ μακρινού, πρόσφατου. Και αυτήν τη στιγμή έχουμε καταθέσει στον εισαγγελέα όλα τα στοιχεία για την υπόθεση των αμαρτωλών συμβάσεων του ΚΕΕΛΠΝΟ τόσο με τον ΟΚΑΝΑ, όπου σύμφωνα με τους ελέγχους των αρμόδιων σωμάτων δεν είναι δυνατόν ακόμα να προσδιοριστεί πού δαπανήθηκαν ποσά ύψους 10 εκατομμυρίων ευρώ επί υπουργίας του κ. Λοβέρδου –ελπίζω κάποια στιγμή να μπορέσει να προσδιοριστεί- όσο και των συμβάσεων, που έχουν συναφθεί με διαφημιστικές εταιρείες γνωστών επιχειρηματιών.

Βεβαίως, μπορεί, αξιότιμοι κύριοι πρώην Υπουργοί –όσοι διατελέσατε- να έχετε εξασφαλίσει το ακαταδίωκτό σας με τη βοήθεια, βεβαίως, του κ. Βενιζέλου, που ήταν εμπνευστής του επαίσχυντου άρθρου 83 του Συντάγματος για τη μη ευθύνη των Υπουργών…

**ΚΩΝΣΤΑΝΤΙΝΟΣ ΤΣΙΑΡΑΣ:** Του άρθρου 86.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Του άρθρου 86, με συγχωρείτε. Όμως, δεν αρνείστε ότι ήταν εμπνευστής, όπως βλέπω. Το νούμερο, σάς μάρανε!

(Γέλωτες από την πτέρυγα του ΣΥΡΙΖΑ)

Μπορεί, λοιπόν, οι κύριοι, που διατελέσατε Υπουργοί, να έχετε ασυλία, να έχετε εξασφαλίσει ακαταδίωκτο, αλλά σε κάθε περίπτωση πολιτικές εξηγήσεις οφείλετε να δώσετε απέναντι στον ελληνικό λαό. Εγώ θα σας καλούσα να τις δώσετε εδώ, στο Κοινοβούλιο.

Μιας και μιλάμε, λοιπόν, για συγκαλύψεις, παρεμβάσεις και αμνηστεύσεις, θα ήθελα να σας ρωτήσω, κύριε Μητσοτάκη: Τον περασμένο Μάρτη προσπαθήσατε πάλι να δημιουργήσετε κλίμα και εντυπώσεις για δήθεν παρεμβάσεις της Κυβέρνησης στην ελληνική δικαιοσύνη. Και τι κάνατε; Απ’ αυτό εδώ το Βήμα αναμασήσατε σχεδόν το σύνολο της υπερασπιστικής γραμμής του υπόδικου κ. Βγενόπουλου, για να μιλήσουμε με ονόματα. Έτσι δεν είπαμε;

Σας ρωτάω, λοιπόν, ευθέως: Σήμερα, μετά την άσκηση ποινικής δίωξης για παράνομο δανεισμό 200 εκατομμυρίων ευρώ προς τον κ. Βγενόπουλο, επιμένετε ακόμη να παριστάνετε τον συνήγορο υπεράσπισης του εν λόγω κυρίου;

Για να το πω, λοιπόν, μια και καλή, για να το καταλάβετε: Εσείς ονομάζετε παρέμβαση στη δικαιοσύνη τη βούληση αυτής της Κυβέρνησης, που είναι και αυθεντική απαίτηση της κοινωνίας, να διερευνηθεί σε βάθος το σύνολο των υποθέσεων, που φροντίσατε εσείς να καλύψετε στα συρτάρια των Υπουργείων και των ελεγκτικών μηχανισμών, το σύνολο των υποθέσεων, που κάνατε ό,τι περνούσε από το χέρι σας να οδηγηθούν στα αρχεία. Γιατί για εσάς, ανεξάρτητη δικαιοσύνη είναι η «ακρωτηριασμένη» δικαιοσύνη. Για εμάς ανεξάρτητη δικαιοσύνη είναι αυτή που ερευνά και αποδίδει το δίκαιο παντού, όσο ψηλά κι αν βρίσκονται αυτοί οι οποίοι ερευνώνται.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Τα ίδια, όμως, δεν κάνατε και με τις υποθέσεις της φοροδιαφυγής; Κρύψατε τις λίστες στα συρτάρια και μόνο όταν κάτω υπό την πίεση της λαϊκής κατακραυγής αναγκαστήκατε να τις παραδώσετε στη δικαιοσύνη, βγήκατε για άλλη μια φορά ως συνήγοροι υπεράσπισης των φοροφυγάδων φίλων σας. Και αφού επιχειρηματολογήσατε με σθένος υπέρ του δήθεν παράνομου χαρακτήρα της χρήσης των λιστών, των περίφημων στικακίων και των λιστών από τις φορολογικές και εισαγγελικές αρχές –γιατί αυτά λέγατε, ότι είναι αντισυνταγματικό και παράνομο- κι όταν με δική μας τροπολογία στη Βουλή κλείσαμε και αυτό το ζήτημα, πάλι σπεύσατε να μιλήσετε για παραβίαση του Συντάγματος, πάλι, δηλαδή, αποπειραθήκατε να μετατρέψετε το Σύνταγμα σε όπλο των ολιγαρχών και των φοροφυγάδων.

Ίσως να το κάνατε αυτό, γιατί γνωρίζατε ποιοι κρύβονταν μέσα στις λίστες, όπως αποδείχθηκε περίτρανα από την εμπλοκή του στελέχους της προηγούμενης κυβέρνησης, επιστήθιου φίλου του κ. Σαμαρά, αλλά και δικού σας, απ’ ότι φαίνεται, του κ. Παπασταύρου, που εμπλέκεται σε μεγάλη υπόθεση φοροδιαφυγής.

Πράγματι, είναι ένα ερώτημα: Εντάξει, τον κ. Βγενόπουλο τον υπερασπίζεστε. Υπερασπιστήκατε και τον κ. Παπασταύρου.

Τον κ. Σκλαβούνη γιατί τον βάλατε να είναι υπεύθυνος για το σχέδιο της ανάπτυξης της Νέας Δημοκρατίας; Δεν ξέρατε ότι ο άνθρωπος επί πολλά χρόνια υπήρξε επικεφαλής της UΒS στην Ελλάδα, της τράπεζας δηλαδή που σήμερα ελέγχεται για την οικοδόμηση ενός διευρυμένου δικτύου υποβοήθησης της φοροδιαφυγής; Της τράπεζας που έχει αποδειχθεί ότι ακολούθησε τέτοιες πρακτικές σε μια σειρά από χώρες και κλήθηκε να πληρώσει τεράστια πρόστιμα, τόσο στην Ευρώπη όσο και στην Αμερική; Αλλά, μάλλον τέτοιου είδους ανάπτυξη θα φέρετε εσείς. Ανάπτυξη με τη φοροδιαφυγή να οργιάζει.

Κυρίες και κύριοι συνάδελφοι, δεν έχει νόημα να πολλαπλασιάσω τις αναφορές. Αυτό που έχει νόημα είναι να πω σε σχέση με τα ζητήματα της φοροδιαφυγής ότι το πάρτι έχει τελειώσει και ότι πλέον ελέγχονται και θα λογοδοτήσουν και θα πληρώσουν όσοι έχουν αποκρύψει χρήματα.

Οι λίστες της φοροδιαφυγής αξιοποιούνται πλέον στο έπακρο. Ενώ οι βεβαιώσεις από τις λίστες από το 2013 μέχρι το 2014 ήταν μόλις 26,6 εκατομμύρια ευρώ, με τη δική μας Κυβέρνηση και μέσα σε ενάμιση μόλις χρόνο έχουν αγγίξει τα 900 εκατομμύρια ευρώ. Και ο αγώνας δρόμου συνεχίζεται.

Με αυτήν την ευκαιρία, θέλω να ενημερώσω το Σώμα ότι μόλις πριν από δέκα ημέρες οι ελληνικές αρχές παρέλαβαν νέα λίστα από τις αρχές της Ρηνανίας-Βεστφαλίας, από το Υπουργείο του κ. Μπόργιανς, με τετρακόσιους εβδομήντα πέντε μεγαλοκαταθέτες σε τράπεζα της κεντρικής Ευρώπης.

Και ξέρετε ποιο είναι το ενδιαφέρον σε αυτήν τη νέα λίστα; Πρόκειται για στοιχεία του 2010, δηλαδή για μια χρονιά που κανείς δεν μπορεί να μιλήσει για παραγραφή αδικημάτων. Και η λίστα αυτή έχει ήδη παραδοθεί εκεί που πρέπει, όχι στα συρτάρια μας, αλλά στις εισαγγελικές αρχές για τις απαραίτητες ενέργειες. Πρόκειται για άλλη μια μεγάλη επιτυχία και θα δώσουμε κάθε δυνατή βοήθεια στις διωκτικές και ελεγκτικές αρχές για την πλήρη ταυτοποίηση και αξιοποίηση και αυτής της λίστας.

Κυρίες και κύριοι Βουλευτές, θέλω να κλείσω -την πρωτομιλία μου θα κλείσω, μην χαίρεστε!- με το εξής: Νομίζω ότι δεν υπάρχει κανένας Έλληνας πολίτης που να μην έχει καταλάβει ότι σε αυτόν τον τόπο διεξάγεται ένας μεγάλος πόλεμος. Από τη μια μεριά οι δυνάμεις της διαπλοκής, της διαφθοράς, της φοροαποφυγής, που λεηλάτησαν την οικονομία και την κοινωνία, χρεοκόπησαν τη χώρα, προσπαθούν λυσσαλέα για την παλινόρθωση του παλαιού πολιτικού συστήματος, για να επιστρέψουμε στις πρακτικές του πελατειακού κράτους, των εξυπηρετήσεων, της παρανομίας και των εκβιασμών. Από την άλλη μεριά βρίσκονται οι υγιείς δυνάμεις της κοινωνίας. Και με αυτές τις υγιείς δυνάμεις θέλει να είναι η Κυβέρνηση, που παρά τους περιορισμούς, παρά το χάος που δημιούργησαν σαράντα χρόνια διάβρωσης και παρακμής κάθε θεσμού στον τόπο, κάθε ηθικής και κάθε αξίας, προσπαθούμε να βάλουμε μια τάξη σε αυτόν τον τόπο.

Νομίζω ότι κάθε Έλληνας πολίτης γνωρίζει ότι αυτή ίσως είναι η μοναδική ευκαιρία για την πατρίδα μας. Ακόμα και αυτοί που διαφωνούν κάθετα μαζί μας γνωρίζουν ότι είμαστε οι μόνοι που μπορούμε να βάλουμε ένα λιθαράκι σε αυτό και να τα καταφέρουμε. Ότι είμαστε η τελευταία ελπίδα για να καθαρίσει ο τόπος από την κόπρο της διαπλοκής.

Γιατί, κύριε Μητσοτάκη, στην προηγούμενη προ ημερησίας συζήτηση στη Βουλή μιλήσατε από αυτό εδώ το Βήμα λέγοντας ότι ο καθένας από εμάς είναι τα βιώματά του. Και θα συμφωνήσω μαζί σας. Είπατε ότι εγώ είμαι «παιδί των καταλήψεων». Και πράγματι, έχετε δίκιο. Αυτά είναι τα δικά μου βιώματα, βιώματα συλλογικών αγώνων. Είναι βιώματα διαρκούς μάχης για μια κοινωνία ισότητας, ελευθερίας, δικαιοσύνης.

Δεν μας είπατε ποια είναι τα δικά σας βιώματα. Διότι όταν εγώ βρισκόμουν στις καταλήψεις, που θεωρείτε ότι διέλυσαν, παρέλυσαν και κατέστρεψαν τη χώρα, τότε εσείς ξεκινούσατε τα πολιτικά σας βήματα. Και τα ξεκινούσατε υπό τη στενή αρωγή του κ. Χριστοφοράκου και την οικονομική βοήθεια της «SIEMENS». Αυτή είναι η αλήθεια, κύριε Μητσοτάκη.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Μιλάτε εδώ για συμφωνία αλήθειας. Σας καλώ, λοιπόν, να έρθετε εδώ, στο Βήμα της Βουλής, αμέσως μόλις κατέβω και να αποκαταστήσετε αυτή την αλήθεια.

Αν εγώ, κύριε Μητσοτάκη, είμαι παιδί των καταλήψεων –που πράγματι είμαι- εσείς –το ξέρει όλη η Ελλάδα- είστε παιδί της «SIEMENS» και της διαπλοκής!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Θέλω, κύριε Μητσοτάκη –για να τελειώνουμε-, ένα πράγμα. Να ανεβείτε σε αυτό το Βήμα και να απαντήσετε σε ένα μόνο ερώτημα. Νομίζω ότι οφείλετε μια απάντηση όχι σε εμένα, αλλά στον ελληνικό λαό. Τώρα που θα κατέβω, να ανεβείτε εδώ και να μας απαντήσετε σε ένα μόνο ερώτημα: Υπάρχει στη χώρα σκάνδαλο «SIEMENS», ναι ή όχι, κύριε Μητσοτάκη;

(Όρθιοι οι Βουλευτές του ΣΥΡΙΖΑ και των ΑΝΕΛ χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθητές και μαθήτριες, καθώς και τρεις συνοδοί εκπαιδευτικοί από το Δημοτικό Σχολείο Μουρεσίου-Ξουριχτίου-Τσαγκαράδας «Νανοπούλειο» Μαγνησίας.

Η Βουλή σάς υποδέχεται.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης έχει τον λόγο.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι Βουλευτές, καθώς άκουγα τον κ. Τσίπρα, βυθισμένο στον εκνευρισμό και την αλαζονεία μιας κακοπαιγμένης θεατρικής παράστασης, θυμήθηκα μια φράση του Κωνσταντίνου Καραμανλή: «Η δημοκρατία κινδυνεύει από αυτούς που την επικαλούνται περισσότερο.».

Κινδυνεύει από αυτούς, κύριε Τσίπρα, που, επικαλούμενοι το καλό του λαού, υπονομεύουν τους δημοκρατικούς θεσμούς. Κινδυνεύει από αυτούς που, στο όνομα της δήθεν ρήξης με το παλιό, αναπαράγουν τις χειρότερες συνήθειες της Μεταπολίτευσης. Κινδυνεύει από αυτούς που, ενώ ισχυρίζονται ότι είναι κάθε λέξη του Συντάγματος, το καταστρατηγούν βάναυσα και σε κάθε ευκαιρία. Κινδυνεύει από αυτούς που, ενώ σε αυτή την Αίθουσα έχουν ορκιστεί πίστη στους νόμους, παραβιάζουν το κράτος δικαίου και εκφράζουν τον αυταρχισμό. Κινδυνεύει από αυτούς που, αντί σήμερα να ενώνουν τους πολίτες σε μια μεγάλη εθνική συστράτευση, διχάζουν την κοινωνία σε μια απέλπιδα προσπάθεια να συγκρατήσουν τις δυνάμεις τους.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, κάνετε ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όσοι σάς άκουσαν σήμερα, κύριε Τσίπρα –και ελπίζω να σας άκουσαν πολλοί-, κατέληξαν σε ένα αβίαστο συμπέρασμα: Δεν αξίζει στη χώρα μας να είστε εσείς ο Πρωθυπουργός της!

(Χειροκροτήματα από την πτέρυγα της Νέας Δημοκρατίας)

Όχι μόνο γιατί διαλύσατε την οικονομία και κάνατε τους Έλληνες ακόμα πιο φτωχούς, όχι μόνο γιατί στερείτε από τους συμπατριώτες μας κάθε ίχνος αξιοπρέπειας, όχι μόνο γιατί η αλαζονεία σας προσβάλλει ακόμα και τους μέχρι πρότινος υποστηρικτές σας, αλλά γιατί υπονομεύετε τις δημοκρατικές κατακτήσεις ενός λαού, που έδωσε αγώνες για να γίνει η Ελλάδα ένα κράτος δικαίου, κύριε Τσίπρα! Ανεβήκατε στην εξουσία μέσα σε ένα κρεσέντο λαϊκισμού και πέφτετε μέσα σε ένα παραλήρημα λασπολογίας!

(Χειροκροτήματα από την πτέρυγα της Νέας Δημοκρατίας)

Και σήμερα ακόμα επιμένετε να δηλητηριάζετε τον δημόσιο διάλογο με ψέματα, θεωρίες συνωμοσίας και χυδαίο λαϊκισμό.

Κύριες και κύριοι Βουλευτές, ένα είναι βέβαιο: Όσο μικραίνει ο ΣΥΡΙΖΑ, τόσο θα μεγαλώνουν οι αθλιότητές του.

Κύριε Τσίπρα, έχετε ήδη αποτύχει. Έχετε ήδη ηττηθεί. Το γνωρίζετε. Γι’ αυτό αντιδράτε έτσι. Σε κάθε παρέμβασή σας, με κάθε ομιλία σας, επιταχύνετε το πολιτικό σας τέλος. Στη συνείδηση του ελληνικού λαού είστε ήδη παρελθόν, μαύρο, σκοτεινό, θλιβερό παρελθόν.

Ο ιστορικός του μέλλοντος, κύριε Τσίπρα, θα είναι πολύ αυστηρός μαζί σας, διότι όλες οι κυβερνήσεις της Μεταπολίτευσης, παρά τα λάθη τους, παρά τις παραλείψεις τους, άφησαν πίσω τους, κύριε Τσίπρα, κάποιο θετικό αποτύπωμα.

Αναρωτιέμαι: Εσείς, άραγε, τι θα αφήσετε πίσω σας, όταν εγκαταλείψετε την εξουσία; Το τρίτο, αχρείαστο μνημόνιο;

(Θόρυβος από την πτέρυγα του ΣΥΡΙΖΑ)

Θα τα ακούσετε τώρα!

Τις περικοπές των συντάξεων και του ΕΚΑΣ; Την άλωση του κράτους από τους «Καρανίκες»; Την καταρράκωση κάθε έννοιας αξιοσύνης στην παιδεία;

(Χειροκροτήματα από την πτέρυγα της Νέας Δημοκρατίας)

Ή μήπως τη στρατηγική σας προσπάθεια να εγκαθιδρύσετε ένα νέο σύστημα διαπλοκής, για το οποίο θα μιλήσουμε εκτενώς στη συνέχεια;

Μία όμως είναι η σημαντική ιστορική σας συνεισφορά: Ο ελληνικός λαός δεν θα πιστέψει ποτέ ξανά έναν αδίστακτο λαϊκιστή, που εξαπάτησε τους Έλληνες και του οποίου το μόνο μέλημα είναι η παραμονή στην εξουσία με κάθε κόστος.

(Χειροκροτήματα από την πτέρυγα της Νέας Δημοκρατίας)

Σας άκουγα και σήμερα και αναρωτήθηκα, όπως έχω αναρωτηθεί πολλές φορές: Είναι η ιδεοληψία που γεννά την ανικανότητα, κύριε Τσίπρα, ή η ανικανότητα που θωρακίζεται πίσω από την ιδεοληψία; Όποια όμως και αν είναι η εξήγηση, έχετε ήδη βλάψει πολύ τη χώρα.

Η προσωπική σας αποτυχία, κύριε Τσίπρα, δεν πρέπει να γίνει αποτυχία της Ελλάδας. Η Ελλάδα είναι πολύ καλύτερη από εσάς και γι’ αυτό και πρέπει να φύγετε μια ώρα νωρίτερα, όχι μόνο για να απαλλαγούμε από την πιο ανίκανη και ιδεοληπτική Κυβέρνηση που γνώρισε ο τόπος από τη Μεταπολίτευση και μετά, αλλά για να επανέλθει, επιτέλους, σε αυτόν τον τόπο, κύριε Τσίπρα, η κανονικότητα, να αποκατασταθούν οι τραυματισμένες αξίες της ελευθερίας και της αλληλεγγύης.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία! Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Να θωρακιστεί το οικοδόμημα της αστικής μας δημοκρατίας και να κάνουμε επιτέλους ενωμένοι όλοι οι Έλληνες ένα μεγάλο άλμα στο μέλλον.

Κυρίες και κύριοι Βουλευτές, όλοι οι πολίτες γνωρίζουν ότι το συντομότερο ανέκδοτο, κύριε Τσίπρα, είναι το «ηθικό πλεονέκτημα της Αριστεράς». Πάνω σε αυτόν ακριβώς τον μύθο χτίσατε τον δικό σας διχαστικό λόγο, χτίσατε το κίνημα των «Αγανακτισμένων», παρουσιάσατε συλλήβδην όλο το παλιό σύστημα ως διεφθαρμένο, τους εαυτούς σας ως τους λευκούς ιππότες της κάθαρσης. Κάποιοι σας πίστεψαν. Ίσως όχι αδικαιολόγητα. Δεν ήθελαν όμως να δουν την πραγματικότητα, ότι δεν αντιπροσωπεύετε το νέο, αλλά τη χειρότερη μετάλλαξη του παλιού, κύριε Τσίπρα.

Από την πρώτη στιγμή ήσασταν «σαρξ εκ της σαρκός» του μιντιακού λαϊκισμού, που επί χρόνια και με ευθύνη των μέσων μαζικής ενημέρωσης κυριάρχησε στη χώρα μας, που δολοφονούσε χαρακτήρες και ανακύκλωνε φθηνές θεωρίες συνωμοσίας.

(Χειροκροτήματα από την πτέρυγα της Νέας Δημοκρατίας)

(Θόρυβος-διαμαρτυρίες από την πτέρυγα του ΣΥΡΙΖΑ)

Θα τα ακούσετε! Περιμένετε.

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, ένα λεπτό. Παρακαλώ πολύ! Παρακαλώ, μην εξανίστασθε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Έχω μια απορία: Κύριε Τσίπρα, τα ίδια μέσα, τα οποία χαρακτηρίζετε πειρατικά, δεν σας έδωσαν προεκλογικά βολικό βήμα, για να προβάλλετε τις απόψεις σας; Αναφερθήκατε σε μία σειρά από εκδότες και καναλάρχες.

Διορθώστε με, κύριε Τσίπρα, με τον κ. Ψυχάρη εσείς δεν συναντηθήκατε, παρέα με μία γάτα; Ποιον κοροϊδεύετε επιτέλους;

(Χειροκροτήματα από την πτέρυγα της Νέας Δημοκρατίας)

Αναφερθήκατε και στον κ. Κοντομηνά, αν δεν κάνω λάθος. Για πείτε μου, ο κ. Λαζόπουλος σε ποιο ακριβώς κανάλι εργάζεται, κύριε Τσίπρα;

(Χειροκροτήματα από την πτέρυγα της Νέας Δημοκρατίας)

Γιατί τώρα ξαφνικά σάς έγινε δυσάρεστος ο κ. Κοντομηνάς; Γιατί δεν μας τα λέγατε όλα αυτά προεκλογικά;

Σταματήστε να κοροϊδεύετε, λοιπόν, κυρίες και κύριοι συνάδελφοι.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Και εγώ έχω δουλέψει στον «ALPHA».

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Σκουρολιάκο! Παρακαλώ, με προσοχή να ακούτε! Ελάτε.

**ΚΩΝΣΤΑΝΤΙΝΟΣ ΒΛΑΣΗΣ:** Σας πειράζει η αλήθεια!

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Σας παρακαλώ! Σας παρακαλώ!

Ορίστε, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι συνάδελφοι, στη Μεταπολίτευση, την οποία με τόσο μεγάλη ευκολία κατακρίνετε, αποδειχθήκατε βασικός μέτοχος των χειρότερων χαρακτηριστικών της.

Δεν ορθώσατε ποτέ ανάστημα, κύριε Τσίπρα, απέναντι στους διορισμούς και τις πελατειακές λογικές και, φυσικά, με πολύ μεγάλη ευκολία, φιλοξενήσατε στις τάξεις του ΣΥΡΙΖΑ το χειρότερο κομμάτι του παλιού κομματικού μηχανισμού, αυτό που πρώην σύντροφοί σας αποκαλούν «υπόνομο» του κομματικού μηχανισμού. Τα αποκαΐδια του σάπιου πολιτικού συστήματος είναι σήμερα οι πιο ένθερμοι υποστηρικτές σας, κύριε Τσίπρα!

(Χειροκροτήματα από την πτέρυγα της Νέας Δημοκρατίας)

Τα ορφανά του Τσοχατζόπουλου βρήκαν σε εσάς τον θετό τους πατέρα!

(Χειροκροτήματα από την πτέρυγα της Νέας Δημοκρατίας)

Και βέβαια ο δικηγόρος του Κουτσόγιωργα βρήκε σε εσάς τον καινούργιο του εργοδότη.

(Χειροκροτήματα από την πτέρυγα της Νέας Δημοκρατίας)

Κοσκωτάς-Τσίπρας: ένας Μαντζουράνης δρόμος!

(Χειροκροτήματα από την πτέρυγα της Νέας Δημοκρατίας)

Δεν θα κουνάτε, λοιπόν, το δάκτυλο σε αυτή την παράταξη, η οποία, κύριε Τσίπρα, πολεμήθηκε από τα μέσα μαζικής ενημέρωσης.

Ας κάνουμε έναν μικρό ιστορικό απολογισμό. Τα τελευταία είκοσι τρία χρόνια η Νέα Δημοκρατία έχει κυβερνήσει τον τόπο σχεδόν τα οκτώ, τα πεντέμισι επί πρωθυπουργίας Κώστα Καραμανλή –αυτοδύναμη τότε κυβέρνηση η Νέα Δημοκρατία-, του οποίου ο αγώνας κατά της διαπλοκής είναι γνωστός και φαντάζομαι να μην τον αμφισβητείτε ούτε εσείς. Αν τον αμφισβητείτε, να βγείτε να το πείτε. Μετά να βγείτε να το πείτε.

(Χειροκροτήματα από την πτέρυγα της Νέας Δημοκρατίας)

Κυβέρνησε και δυόμισι χρόνια με επικεφαλής τον Αντώνη Σαμαρά, Πρωθυπουργό τρικομματικής κυβέρνησης, στην οποία συμμετείχε και ο εν αναμονή Υπουργός σας, ο κ. Κουβέλης. Ήταν μια κυβέρνηση που έκανε τα πάντα, για να κρατήσει τη χώρα στην Ευρωζώνη.

Τι έχετε, λοιπόν, να μας προσάψετε ακριβώς, κύριε Τσίπρα; Σας άκουσα και πάλι να αναφέρεστε στο θέμα της «SIEMENS». Λυπάμαι πραγματικά που διαστρεβλώνετε με τέτοιον τρόπο την πραγματικότητα.

Έχω, όμως, κι εγώ να σας κάνω για το θέμα της «SIEMENS», κύριε Τσίπρα, μια σειρά από ερωτήσεις. Πώς σας φαίνεται ότι επί δικών σας ημερών ενδέχεται να παραγραφούν αδικήματα αλλοδαπών κατηγορουμένων, εξαιτίας της καθυστέρησης μιας μετάφρασης;

(Θόρυβος-διαμαρτυρίες από την πτέρυγα του ΣΥΡΙΖΑ)

(Χειροκροτήματα από την πτέρυγα της Νέας Δημοκρατίας)

Εν πάση περιπτώσει, δυο χρόνια, κύριε Τσίπρα, που βρίσκεστε στην Κυβέρνηση, γιατί δεν έχετε προωθήσει την κατάργηση του εξωδικαστικού συμβιβασμού, τον οποίον έχετε χαρακτηρίσει παράνομο, αφού, ούτως ή άλλως, δεν τον εφαρμόζετε και ζημιώνετε το δημόσιο από τη μη εφαρμογή του; Γιατί δεν τον καταργείτε; Τον περασμένο Μάρτιο, σε αυτή εδώ την Αίθουσα, είχατε προαναγγείλει ότι δρομολογείτε έναν αναδιακανονισμό με τη «SIEMENS». Μιλήσατε και για τη σύσταση μιας σχετικής επιτροπής. Τι έχει γίνει με αυτή την υπόθεση;

Σταματήστε, λοιπόν, κύριε Τσίπρα, να πετάτε λάσπη στον ανεμιστήρα. Αν ο διακανονισμός αυτός δεν σας αρέσει, εδώ να τον αλλάξετε και να δεσμευθείτε ότι μπορείτε να διαπραγματευθείτε έναν καλύτερο.

Η αλήθεια, κυρίες και κύριοι, είναι ότι δεν σας ενδιέφερε ποτέ να εξυγιάνετε ένα σύστημα το οποίο πραγματικά νοσούσε, διότι σήμερα παίζετε με τους ίδιους ακριβώς κανόνες ενός συστήματος που στα λόγια κατηγορούσατε, αλλά κάνατε κρυφές συναλλαγές μαζί του και το μόνο που σας ενδιέφερε, το μόνο που σας ενδιαφέρει σήμερα είναι να ελέγξετε αυτό το σύστημα και να φτιάξετε τη δική σας αριστερή διαπλοκή.

Εξάλλου δεν τα λέω εγώ, κύριε Τσίπρα, τα ομολόγησε με κυνικό τρόπο ο Ευρωβουλευτής σας, ο κ. Κούλογλου. Τι μας είπε σε συνέντευξη σε ραδιοφωνικό σταθμό πριν από λίγες εβδομάδες; «Φυσικά και είναι δουλειά της Κυβέρνησης να έχει κάποια φιλικά μέσα ενημέρωσης. Όταν η Κυβέρνηση έχει όλα τα μέσα εναντίον της, όταν φτιάχνεται ένα καινούργιο ραδιοτηλεοπτικό τοπίο, θέλει να έχει και κάποια μέσα φιλικά προσκείμενα.».

(Χειροκροτήματα από την πτέρυγα της Νέας Δημοκρατίας)

Αυτά λέει ο κ. Κούλογλου και τα καταθέτω στα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά την προαναφερθείσα συνέντευξη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, στην προηγούμενη συζήτηση που έγινε σε αυτή την Αίθουσα για τη διαφθορά και τη διαπλοκή, είχαμε απλά, κύριε Τσίπρα, υποψίες για το σχέδιό σας. Τώρα έχουμε αποδείξεις. Η υπόθεση του διαγωνισμού-φιάσκο για τις τηλεοπτικές άδειες θα διδάσκεται για πολλά χρόνια στα πανεπιστήμια ως πρότυπο διαπλοκής!

Ποιος ήταν ο στόχος σας; Μα, φυσικά, ο έλεγχος του ραδιοτηλεοπτικού τοπίου. Η Κυβέρνηση ΣΥΡΙΖΑ-ΑΝΕΛ χρειαζόταν κάποιου είδους πολιτική στήριξη στα μέσα μαζικής ενημέρωσης, για να μπορέσει να εξωραΐσει τα ψέματα και να κρύψει την παταγώδη αποτυχία της.

Και, για να μπορέσει να χειραγωγήσει τα μέσα, έπρεπε, αφ’ ενός, να περιέλθει ο έλεγχος του τοπίου στην Κυβέρνηση και, αφ’ ετέρου, να περιοριστεί ο αριθμός των τηλεοπτικών αδειών πανελλαδικής εμβέλειας, ώστε να επιλεγούν κάποιοι τουλάχιστον καναλάρχες που να είναι βολικοί για την Κυβέρνηση.

(Θόρυβος από την πτέρυγα του ΣΥΡΙΖΑ)

**ΑΝΑΣΤΑΣΙΟΣ (ΤΑΣΟΣ) ΠΡΑΤΣΟΛΗΣ:** Ποιοι είναι αυτοί;

**ΧΡΗΣΤΟΣ ΑΝΤΩΝΙΟΥ:** Δεν μας είπατε ποιοι είναι αυτοί.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Θα τους ακούσετε. Μη βιάζεστε.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ! Κάντε ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ο κ. Τσίπρας μίλησε πενήντα τρία λεπτά. Θα μιλήσω κι εγώ άλλο τόσο. Έχω πάρα πολλά να πω, εξάλλου.

Επειδή, κύριε Τσίπρα, για άλλη μια φορά είπατε ψέματα, στην πρώτη μας συνάντηση στο Μέγαρο Μαξίμου σάς πρότεινα μια πολύ απλή λύση. Επαναφέρετε τις αρμοδιότητες στο ΕΣΡ και θα προχωρήσουμε μαζί στον διορισμό των μελών του. Έβαλα μία και μόνη αυτονόητη προϋπόθεση, να τηρήσετε το Σύνταγμα, κύριε Τσίπρα!

Ο κ. Παππάς δεν μπορεί να υποκαταστήσει τον ρόλο του ΕΣΡ, από τη στιγμή που το Σύνταγμα έχει αναθέσει σε αυτό την αδειοδότηση και την εποπτεία των ραδιοτηλεοπτικών μέσων.

Αν τότε συμφωνούσατε, κύριε Τσίπρα –στην πρώτη μας συνάντηση σας τα είπα αυτά-, θα είχαμε προχωρήσει στη συγκρότηση του ΕΣΡ και δεν θα είχατε εκτεθεί ανεπανόρθωτα, φανερώνοντας το αυταρχικό σας πρόσωπο. Δεν τα θέλατε, όμως, αυτά.

Θέλατε το ΕΣΡ να μην έχει κανέναν λόγο στην έκδοση των αδειών, για να σημαδέψετε την τράπουλα όπως σας βολεύει. Και προχωρήσατε φυσικά με το δικό σας σχέδιο. Ποιο ήταν αυτό; Αυθαίρετος περιορισμός του αριθμού των τηλεοπτικών αδειών εθνικής εμβέλειας σε τέσσερις. Τι κάνετε με άλλα λόγια; Δημιουργήσατε ένα τεχνητό ολιγοπώλιο στο όνομα της δήθεν διαφάνειας και αναδείξατε το δικαίωμα στην ενημέρωση σε αντικείμενο πλειοδοτικού διαγωνισμού. Θα επανέλθω σε αυτό το θέμα, γιατί είναι μείζον.

Παρ’ ότι δε όλη η επιστημονική κοινότητα –όλη ανεξαιρέτως!- βούιζε ότι ο διαγωνισμός ήταν αντισυνταγματικός, εσείς προχωρήσατε, χωρίς να περιμένετε την απόφαση του Ανώτατου Δικαστηρίου, μια απόφαση την οποία σπεύσατε –και σε αυτό θα επανέλθω- να προεξοφλήσετε με τρόπο κατηγορηματικό, παρεμβαίνοντας ευθέως στη ανεξαρτησία της δικαιοσύνης, την οποία δήθεν στα λόγια υπερασπιστήκατε σήμερα.

Βέβαια, στη διαδικασία αυτή φαίνεται ότι είχατε επιλέξει εκ προοιμίου τον δικό σας καναλάρχη. Είναι ο ίδιος που χειροκροτούσε με ενθουσιασμό τον κ. Παππά σε προεκλογική συγκέντρωση του ΣΥΡΙΖΑ, με αντικείμενο –τι άλλο;- τη διαπλοκή!

(Χειροκροτήματα από την πτέρυγα της Νέας Δημοκρατίας)

Εδώ αρχίζει, κύριε Τσίπρα, μια σειρά από αμείλικτα ερωτήματα στα οποία, είτε εσείς είτε ο «καναλάρχης» Υπουργός, θα πρέπει να απαντήσετε. Για να τα πάρουμε, λοιπόν, με τη σειρά.

Γιατί, κυρίες και κύριοι Βουλευτές, το Πρωτόκολλο της Γενικής Γραμματείας έμεινε ανοικτό πέραν του ωραρίου, μέχρι να καταθέσει ο κ. Καλογρίτσας την εγγυητική του επιστολή;

Τι ακριβώς έλεγχο «πόθεν έσχες» έκανε αυτή η επιτροπή; Και πώς είναι δυνατόν κάποιος, κύριε Τσίπρα, να προσκομίζει δανεικά βοσκοτόπια ως αποδεικτικό στοιχείο της περιουσιακής του κατάστασης και να τα κάνει δεκτά η επιτροπή;

Γιατί η ελεγκτική εταιρεία «GRANT THORNTON», κύριε Παππά, δεν επικύρωσε ποτέ τον έλεγχο του «πόθεν έσχες»; Και γιατί μέχρι την τελευταία στιγμή, από αυτά εδώ τα έδρανα, ο Υπουργός «καναλάρχης» αισθανόταν την ανάγκη να υπερασπιστεί τον αγαπημένο του υπερθεματιστή; Μέχρι και τον κτηματομεσίτη Ιθάκης έκανε, για να μας αποδείξει τη μεγάλη αξία των βοσκοτοπιών.

Ποια ακριβώς είναι η σχέση του κ. Καλογρίτσα με την Τράπεζα Αττικής; Πώς είναι δυνατόν μια μεσαία κατασκευαστική εταιρεία να δεκαπλασιάζει, κύριε Τσίπρα, το πιστοληπτικό της όριο μέσα σε λίγους μήνες;

Με τι κριτήρια δόθηκαν επιτέλους αυτά τα δάνεια; Ποιος τα ενέκρινε, κατά παράβαση κάθε ορθής τραπεζικής πρακτικής, όπως επιβεβαιώνει και το πόρισμα της Τράπεζας της Ελλάδος;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ποιες είναι και οι πραγματικές σχέσεις του κ. Σπίρτζη με τον κ. Καλογρίτσα;

Πώς ακριβώς –να μας το εξηγήσετε αυτό- έσπασαν μια σειρά από μεγάλα δημόσια έργα σε μικρότερα κομμάτια, για να καταλήξουν, κύριε Σπίρτζη, στον αγαπημένο σας κουμπάρο-εργολάβο; Και ποιες είναι οι σχέσεις του κ. Σπίρτζη με την Τράπεζα Αττικής;

Είδατε πώς όλα, με έναν μαγικό τρόπο, συνδέονται; Ήταν ή όχι ο κ. Σπίρτζης για πολλά χρόνια η πραγματική εξουσία στην Τράπεζα Αττικής, την οποία θέλετε να μετατρέψετε σε προσωπικό παραμάγαζο;

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ!

**ΣΩΚΡΑΤΗΣ ΦΑΜΕΛΛΟΣ:** Ο Μάναλης ήταν!

**ΠΡΟΕΔΡΟΣ (Νικόλαος Βούτσης):** Κύριε Φάμελλε, κύριε Μπαλαούρα, με αναγκάζετε να αναφερθώ προσωπικά. Να μη συνεχιστεί αυτό! Παρακαλώ πάρα πολύ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Καταλαβαίνω τον εκνευρισμό σας. Έχετε μεγάλη δυσκολία να απαντήσετε σε όλα αυτά τα ερωτήματα.

**ΣΠΥΡΙΔΩΝΑΣ ΛΑΠΠΑΣ:** Τα δάνεια εσείς τα παίρνατε, όχι ο ΣΥΡΙΖΑ!

**ΠΡΟΕΔΡΟΣ (Νικόλαος Βούτσης):** Κύριε Λάππα, συνεχίζετε εκ των τριών συναδέλφων;

Ορίστε, κύριε Μητσοτάκη, συνεχίστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Τέλος, σας φαίνεται λογικό ο πρώτος επιλαχών, ο οποίος πήρε τη θέση του κ. Καλογρίτσα, να έχει δηλώσει δημόσια ότι ήταν «λαγός» και να έχει καταθέσει μηδενικές προσφορές στην τελευταία φάση του διαγωνισμού;

Τα πράγματα, λοιπόν, κύριε Τσίπρα είναι πάρα πολύ απλά και το γνωρίζουν και οι Έλληνες πολίτες, διότι ετέθη αυτό το ερώτημα στους Έλληνες πολίτες, για το ποιες είναι οι πραγματικές σας προθέσεις. Επιχειρήσατε να στήσετε ένα βολικό νέο τρίγωνο διαπλοκής, να χρηματοδοτήσετε το «ΣΥΡΙΖΑ channel» με τα λεφτά της Τράπεζας Αττικής, λες και ήταν «ΣΥΡΙΖΑ bank», και όταν οι λεπτομέρειες της άθλιας σκευωρίας αποκαλύφθηκαν, κάνατε πίσω ολοταχώς.

Δεν αποκλείσατε, κύριε Τσίπρα, εσείς τον κ. Καλογρίτσα. Οι αποκαλύψεις και ο έλεγχος της Αντιπολίτευσης ματαίωσαν τα δικά σας σχέδια!

(Χειροκροτήματα από την πτέρυγα της Νέας Δημοκρατίας)

Κι έχετε το θράσος να έρχεστε στη Βουλή και να ζητάτε και τα ρέστα, ενώ θα έπρεπε να ντρέπεστε! Ντροπή σας!

(Ζωηρά χειροκροτήματα από την πτέρυγα της Νέας Δημοκρατίας)

Έφυγε, λέει, το επόμενο δευτερόλεπτο. Ας μην είχαν γίνει οι αποκαλύψεις, να σας έλεγα εγώ αν θα έφευγε ο κ. Καλογρίτσας!

Η μεγαλύτερη απόδειξη του μεγέθους του σκανδάλου είναι το γεγονός ότι και σήμερα ακόμη έχετε αρνηθεί να φέρετε τα «πόθεν έσχες» των υπερθεματιστών στην Επιτροπή Θεσμών και Διαφάνειας.

Σας καλώ και πάλι, λοιπόν, κύριε Τσίπρα: Φέρτε τα τώρα! Δεσμευθείτε, όταν θα μιλήσετε ξανά, ότι θα τα προσκομίσετε στην Επιτροπή Θεσμών και Διαφάνειας. Αν δεν το κάνετε, θα είναι η απόλυτη πράξη ενοχής, τόσο δικής σας όσο και του Υπουργού σας.

Ακόμη και σήμερα, λοιπόν, κυρίες και κύριοι συνάδελφοι, ο κ. Τσίπρας επανέρχεται στο ζήτημα του τιμήματος, για να δικαιολογήσει τις απαράδεκτες μεθοδεύσεις της Κυβέρνησής του.

Θα ήθελα, λοιπόν, κύριε Τσίπρα, να σας θέσω τρία ερωτήματα επ’ αυτού του ζητήματος:

Πρώτον, επειδή επιμένετε συνέχεια στο τίμημα των 256 εκατομμυρίων ευρώ. Πείτε μου, κύριε Τσίπρα, πόσα χρήματα θα χάσει η Κυβέρνηση, το κράτος, δηλαδή, σε τέλη, φόρους, εργοδοτικές εισφορές από τα κανάλια στα οποία προτίθεται να ρίξει «μαύρο»; Θα σας απαντήσω, λοιπόν: Είναι 1,7 δισεκατομμύριο ευρώ στη δεκαετία. Είναι έρευνα του ΣΕΒ.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά σχετικό έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΜΠΓΙΑΛΑΣ:** Πόσα μαζεύατε; Πόσα παίρνατε εσείς;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και εσείς επιμένετε ακόμη να πανηγυρίζετε για τα 256 εκατομμύρια!

**ΠΡΟΕΔΡΟΣ (Νικόλαος Βούτσης):** Παρακαλώ! Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεύτερον, κύριε Τσίπρα, και ακόμη πιο ουσιαστικό ερώτημα -προσέξτε με λίγο, έχει αξία αυτό που θα σας ρωτήσω- είναι το εξής:

Γιατί δεν επιλέξατε, κύριε Τσίπρα, να εισπράξετε το ίδιο ποσό, ένα ανάλογο ποσό, από περισσότερους υποψήφιους διεκδικητές; Γιατί δεν το επιχειρήσατε και να προστατεύσετε με αυτόν τον τρόπο και τον πλουραλισμό και την πολυφωνία, αγαθά που είναι συνταγματικά κατοχυρωμένα;

Τρίτον και σημαντικότερον: Έχει τελικά σημασία, κυρίες και κύριοι συνάδελφοι, η προέλευση των χρημάτων που καταβάλλονται για τις τηλεοπτικές άδειες; Όχι, ισχυρίζονται κάποιοι συνάδελφοι, αν μπορώ να ερμηνεύσω σωστά τους μορφασμούς τους. Ή το μόνο που χωρίζει, κύριε Τσίπρα, έναν υποψήφιο καναλάρχη από μια άδεια είναι το πορτοφόλι του, όπως μας είπε ο κ. Παππάς;

Δηλαδή, για να καταλάβω, αν ερχόταν ένας λαθρέμπορος και σας έδινε 200 εκατομμύρια ευρώ, θα τα παίρνατε; Θα του δίνατε, κανάλι, κύριε Τσίπρα; Για απαντήστε μου, παρακαλώ.

(Θόρυβος-διαμαρτυρίες από την πτέρυγα του ΣΥΡΙΖΑ)

Κατά τη δική μας άποψη, το δημόσιο αγαθό δεν μπορεί να είναι αντικείμενο πλειοδοσίας.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Υπονοείτε κάποιον, κύριε Μητσοτάκη;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Επίσης, δεν σας προβληματίζει κάτι, κύριε Τσίπρα; Δεν σας έχει προβληματίσει το γεγονός ότι κάποιος ο οποίος μπορεί να έρθει και να καταβάλει ένα υπερβολικό τίμημα –σύμφωνα με τα δεδομένα της αγοράς- για να πάρει μία άδεια, ενδεχομένως θα κοιτάξει να τα πάρει πίσω με άλλον τρόπο, εξαργυρώνοντας την πολιτική επιρροή που ένα κανάλι τού επιτρέπει να ασκεί;

(Θόρυβος-διαμαρτυρίες από την πτέρυγα του ΣΥΡΙΖΑ)

Έτσι τιμολογεί η «πρώτη φορά Αριστερά» την πολυφωνία και την ενημέρωση, κύριε Τσίπρα; Έτσι χτυπάτε τη διαπλοκή και τη διαφθορά;

Θα ήθελα να πω και κάτι ακόμα, για να μην το ξεχάσω. Επειδή είδα κάποια σχετικά δημοσιεύματα, μη διανοηθείτε, κύριε Τσίπρα, να φέρετε άλλον νόμο που να καλύψει τις αμαρτίες του νόμου Παππά. Μην επιχειρήσετε να κουκουλώσετε ένα σκάνδαλο με ένα μεγαλύτερο σκάνδαλο. Ο νόμος Παππά έχει ήδη ακυρωθεί στη συνείδηση των πολιτών…

(Γέλωτες από την πτέρυγα του ΣΥΡΙΖΑ)

…και πολύ σύντομα, η επόμενη κυβέρνηση, της Νέας Δημοκρατίας, θα τον ακυρώσει και στην πράξη.

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Αγαπητέ, κύριε Πάντζα, σας παρακαλώ πολύ.

Κάντε ησυχία, σας παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Θα επιστρέψει τις αρμοδιότητες ελέγχου του ραδιοτηλεοπτικού τοπίου στο Εθνικό Συμβούλιο Ραδιοτηλεόρασης, όπως ορίζει το Σύνταγμα.

Θα αποκαταστήσει, κύριε Τσίπρα, συνθήκες πολυφωνίας και ανταγωνισμού, απελευθερώνοντας τον αριθμό των αδειών, και θα προστατεύσει το δημόσιο συμφέρον, θέτοντας αυστηρά κριτήρια χορήγησης αδειών και υψηλές προδιαγραφές ποιότητας για τα κανάλια.

Κυρίες και κύριοι Βουλευτές, η υπόθεση των τηλεοπτικών αδειών στιγματίζει ηθικά την Κυβέρνησή σας. Δυστυχώς, όμως, έχει και σημαντικές παράπλευρες επιπτώσεις και η σημαντικότερη απ’ αυτές, μάλιστα, κύριε Τσίπρα, σχετίζεται με τη λειτουργία της δικαιοσύνης.

Σε μία ευνομούμενη πολιτεία, κύριε Τσίπρα, δεν θα είχε ποτέ διεξαχθεί αυτός ο διαγωνισμός, πριν κριθεί από το Σ.τ.Ε. η συνταγματικότητα του νόμου Παππά. Εσείς όχι μόνο δεν περιμένατε την απόφαση της δικαιοσύνης, αλλά σπεύσατε και να την προκαταβάλετε, όχι μόνο με τη σπουδή σας να διοργανώσετε τον διαγωνισμό, αλλά και με τη δήλωση την οποία κάνατε στη ΔΕΘ στις 11 Σεπτεμβρίου.

Θέλω, λοιπόν, να την επαναλάβω. Είπατε επί λέξει: «Και τώρα που το δημόσιο συμφέρον έχει αποτυπωθεί σε νούμερα, θα βγει το Σ.τ.Ε. και θα πει ότι είναι άκυρος ο διαγωνισμός; Δεν γίνονται αυτά τα πράγματα. Δεν δίνω ούτε μία πιθανότητα.».

Αυτά είπατε επί λέξει, κύριε Τσίπρα. Διαπράξατε μέγιστο θεσμικό ατόπημα. Επιδιώξατε να θέσετε τους δικαστές προ τετελεσμένων γεγονότων και αυτή η παρέμβασή σας οδήγησε, δυστυχώς, σε μία μαύρη ημέρα για τη δικαιοσύνη. Την Παρασκευή 30 Σεπτεμβρίου, ο Πρόεδρος του Σ.τ.Ε. εξέδωσε την εξής ανακοίνωση: «Εν όψει του κλίματος το οποίο επιχειρείται να διαμορφωθεί τις τελευταίες ημέρες, ο πρόεδρος του Συμβουλίου της Επικρατείας έκρινε ότι έπρεπε να ματαιωθεί η προγραμματισθείσα για σήμερα διάσκεψη επί των υποθέσεων αυτών.».

Προσέξτε, κυρίες και κύριοι του ΣΥΡΙΖΑ και των ΑΝΕΛ. Σε καμμία δημοκρατική ευνομούμενη πολιτεία και για κανέναν λόγο δεν ματαιώνεται η λειτουργία του Ανωτάτου Δικαστηρίου! Ούτε επί χούντας δεν έγιναν αυτά!

(Χειροκροτήματα από την πτέρυγα της Νέας Δημοκρατίας)

Διότι έτσι θίγεται βάναυσα ο πυρήνας του κράτους δικαίου, που συνιστά προϋπόθεση για τη λειτουργία όλων των δημοκρατικών θεσμών!

Το Ανώτατο Δικαστήριο, κύριε Τσίπρα, δεν επηρεάζεται από την περιρρέουσα συγκυρία. Σκοπός του είναι να ελέγχει τις πράξεις της διοίκησης, να εφαρμόζει τον νόμο και όχι να ερμηνεύει την κοινή γνώμη.

Το Συμβούλιο της Επικρατείας δίκασε τα τελευταία χρόνια, εν μέσω πολύ μεγάλων κοινωνικών εντάσεων, μια σειρά από υποθέσεις μείζονος σημασίας –από τη συνταγματικότητα των ιδίων των μνημονίων, μέχρι την επένδυση στις Σκουριές- και αποτέλεσε τον θεσμικό εγγυητή του κράτους δικαίου, τον τελικό κριτή των αποφάσεων της εκτελεστικής εξουσίας. Αυτός ο ρόλος δεν μπορεί σε καμμία περίπτωση να τεθεί υπό αμφισβήτηση.

Κάνω έκκληση, λοιπόν, η παραφωνία αυτή να διορθωθεί το συντομότερο δυνατόν. Το δικαστήριο πρέπει να επιλύσει το ζήτημα αντισυνταγματικότητας του νόμου Παππά, χωρίς καμμία χρονοτριβή.

Σύσσωμη η κοινωνία, ο Δικηγορικός Σύλλογος Αθηνών, η Ένωση Δικαστών και Εισαγγελέων αλλά και ο νομικός κόσμος αντέδρασαν στη συνάντηση-πρόκληση την οποία είχατε, κύριε Τσίπρα, με τους προέδρους των ανώτατων δικαστηρίων, αλλά και στη δήλωση του προέδρου του Συμβουλίου της Επικρατείας, ότι το καθήκον των δικαστών είναι να πιάνουν τον σφυγμό της κοινωνίας.

Λοιπόν, το καθήκον των δικαστών δεν είναι να πιάνουν κανέναν σφυγμό της κοινωνίας, αλλά να εφαρμόζουν τον νόμο!

(Χειροκροτήματα από την πτέρυγα της Νέας Δημοκρατίας)

Ξέρετε, κύριε Τσίπρα, ίσως όλα αυτά, λόγω της παιδείας σας, να σας είναι λίγο ξένα, το καταλαβαίνω, αλλά το κράτος δικαίου εξ ορισμού πρέπει να προστατεύει τα δικαιώματα των μειοψηφιών από πιθανές αντιδημοκρατικές υπερβολές της πλειοψηφίας. Γι’ αυτό και ο σφυγμός της κοινωνίας, κύριε Τσίπρα, δεν μπορεί σε καμμία περίπτωση να αποτελεί κριτήριο στη λήψη μιας δικαστικής απόφασης. Οποιαδήποτε άλλη ερμηνεία είναι επικίνδυνη, όχι μόνο για τη δικαιοσύνη, αλλά για την ίδια τη δημοκρατία.

Το 1929 ο Κωνσταντίνος Ρακτιβάν, πρώτος Πρόεδρος του Συμβουλίου της Επικρατείας, στην εναρκτήρια ομιλία του και αναφερόμενος στον σκοπό του νέου θεσμού που είχε δημιουργήσει ο Ελευθέριος Βενιζέλος είπε επί λέξει: «Να καταστήσωμεν την ημετέραν χώραν κράτος δικαίου ή πολιτείαν δικαίου, ειδικώς δε εις ό,τι αφορά την διοίκησιν.».

Σήμερα η πιο ανίκανη, η πιο ιδεοληπτική Κυβέρνηση που έχει γνωρίσει ο τόπος, από τη Μεταπολίτευση και μετά, υπονομεύει συστηματικά αυτή την κατάκτηση της σύγχρονης Ελλάδος!

Σας προειδοποιούμε, κύριε Τσίπρα, η Νέα Δημοκρατία, η μεγάλη δημοκρατική, κεντροδεξιά, φιλελεύθερη παράταξη, θα υψώσει ένα ανάχωμα δημοκρατίας στα αυταρχικά σας σχέδια!

(Χειροκροτήματα από την πτέρυγα της Νέας Δημοκρατίας)

Ξέρετε κάτι, κύριε Τσίπρα; Δεν είμαστε μόνοι, είμαστε πολλοί, και σε αυτή την Αίθουσα, αλλά και στην κοινωνία, διότι η συντριπτική πλειοψηφία των πολιτών έχει αντιληφθεί τις προθέσεις σας και βρίσκονται απέναντι στις μεθοδεύσεις σας και δεν ανέχονται άλλα παιχνίδια με τους θεσμούς και δεν θα επιτρέψουν μια εκτροπή.

Δεν θα καταντήσετε εσείς την Ελλάδα μια «Βενεζουέλα» της Ευρώπης. Εμείς θα είμαστε απέναντι στα σχέδιά σας, θα είμαστε απέναντι στη Βουλή, θα είμαστε απέναντι με την κοινωνία, θα είμαστε απέναντι μέσα στο Κοινοβούλιο στις μάχες που δίνουμε και σε ολόκληρη τη χώρα!

(Χειροκροτήματα από την πτέρυγα της Νέας Δημοκρατίας)

Όμως, κύριε Τσίπρα, δυστυχώς, όταν μιλάμε για ζητήματα διαφθοράς και διαπλοκής, δεν είναι μόνο η υπόθεση των τηλεοπτικών αδειών που σας καταδιώκει. Μιλήσατε για λίστες: Μπόργιανς, Λαγκάρντ. Έχετε και εσείς τη δικιά σας λίστα, τη «λίστα Τσίπρα», που βυθίζει τη χώρα στο σκοτάδι της αδιαφάνειας και της διαπλοκής.

(Θόρυβος από την πτέρυγα του ΣΥΡΙΖΑ)

Κρατήστε σημειώσεις τώρα, κύριε Τσίπρα, γιατί θα χρειαστεί να απαντήσετε. Αναφέρω ενδεικτικά: Τη φάμπρικα των ΜΚΟ στα κέντρα ψυχικής υγείας, την αδιαφανή διαχείριση των κονδυλίων του προσφυγικού.

(Χειροκροτήματα από την πτέρυγα της Νέας Δημοκρατίας)

Αλήθεια, κύριε Τσίπρα, δεν αισθανθήκατε καμμία ανάγκη να ερευνήσετε τις καταγγελίες που έκανε ο απερχόμενος Γενικός Γραμματέας, ο κ. Βουδούρης, για αναθέσεις που έγιναν υπό καθεστώς πιέσεων με δυσανάλογα μεγάλο εργολαβικό κόστος; Ούτε ένα σχόλιο ούτε μια απάντηση γι’ αυτές τις βαριές καταγγελίες; Μήπως δεν τις ακούσατε; Φαντάζομαι ότι τώρα, που θα έχετε ενημερωθεί, θα περιμένω την απάντησή σας.

Συνεχίζω: Τον τρόπο με τον οποίο καλύψατε το «πόθεν έσχες» του κ. Φλαμπουράρη και του κ. Σταθάκη. Τα βάλατε όλα κάτω από το χαλί.

(Χειροκροτήματα από την πτέρυγα της Νέας Δημοκρατίας)

Τα εργολαβικά του κ. Κατρούγκαλου, γνωστού και ως «κύριου 12%», τη νομοθέτηση της επιστροφής των επίορκων υπαλλήλων και, φυσικά, την αλλαγή της σύνθεσης των πειθαρχικών συμβουλίων, για να συμμετέχουν και πάλι συνδικαλιστές, την απαξίωση της «ΔΙΑΥΓΕΙΑΣ» με ψήφιση τροπολογίας, που εισήγαγε πολλές εξαιρέσεις στη βασική και θεμελιώδη αρχή, πως η έναρξη ισχύος των διοικητικών πράξεων ταυτίζεται με την ημερομηνία ανάρτησής τους, την ψήφιση σκανδαλώδους διάταξης για τις offshore, την οποία πήρατε πίσω εν όψει δημόσιας κατακραυγής, την παρέμβαση στις ανεξάρτητες αρχές με φωτογραφική επιβολή ορίου ηλικίας σε όλα τα μέλη της, τη σκανδαλώδη μείωση προστίμων για τη φοροδιαφυγή, την απομάκρυνση του διευθυντή του ΚΕΦΟΜΕΠ χωρίς καμμία εξήγηση, την αιφνίδια αντικατάσταση του προϊστάμενου εισαγγελέα για το οικονομικό έγκλημα, μέχρι και τη συγκάλυψη παρενόχλησης εργαζόμενων γυναικών από τον πρώην πρέσβη της Βενεζουέλας. Μέχρι κι αυτή δρομολογήσατε, κύριε Τσίπρα!

(Χειροκροτήματα από την πτέρυγα της Νέας Δημοκρατίας)

Και βέβαια, τους αμέτρητους…

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Γιατί σας ενοχλεί τόσο πολύ; Πρέπει να έχετε ευαισθησία στα δικαιώματα των γυναικών.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Κυβέρνηση ήσασταν.

**ΠΡΟΕΔΡΟΣ (Νικόλαος Βούτσης):** Κύριε Μπαλαούρα, σας παρακαλώ.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Κύριε Πρόεδρε, κυβέρνηση ήταν.

**ΠΡΟΕΔΡΟΣ (Νικόλαος Βούτσης):** Σας παρακαλώ, να μη λέτε. Να σκέφτεστε. Μη σκέφτεστε δυνατά.

Συνεχίστε, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** …Και βέβαια, τους αμέτρητους διορισμούς συγγενών και φίλων στο δημόσιο. Κάποιοι εκτίμησαν ότι έχουν ξεπεράσει τις είκοσι επτά χιλιάδες.

Κύριε Τσίπρα, προσέξτε, σας είχα πει και στην προηγούμενη συζήτηση ότι η διαφθορά δεν είναι μόνο η διασπάθιση δημόσιου χρήματος. Η διαφθορά των συνειδήσεων, κύριε Τσίπρα, είναι η χειρότερη μορφή διαφθοράς. Η κολακεία της μετριότητας είναι η χειρότερη μορφή διαφθοράς.

(Θόρυβος στην Αίθουσα)

Κύριε Πρόεδρε, θα καταφέρετε να επιβάλετε λίγη τάξη στους Βουλευτές της κυβερνητικής πλειοψηφίας;

**ΠΡΟΕΔΡΟΣ (Νικόλαος Βούτσης):** Και λίγη και πολλή. Εντάξει, κάνουμε κάθε προσπάθεια.

Συνεχίστε, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Η ταύτιση, κύριε Τσίπρα, του προσωπικού συμφέροντος κάποιων πολιτών με την τύχη του καθεστώτος σας είναι η χειρότερη μορφή διαφθοράς. Δεν υπάρχει νομοσχέδιο, το οποίο να έχει έρθει σε αυτή την Αίθουσα, στο οποίο να μην έχουν παρεισφρήσει ρουσφετολογικές διατάξεις τακτοποίησης κομματικών και φίλων σας. Κανένα, κύριε Τσίπρα. Κάθε φορά συμβαίνει αυτό. Αυτό δεν είναι διαφθορά; Αυτό δεν είναι διασπάθιση δημόσιου χρήματος; Είναι μια άλλου είδους διαφθορά. Είναι μια διαφθορά, που φορά πολιτικό μανδύα. Συχνά περνάει, κύριε Τσίπρα, κάτω από το ραντάρ του εισαγγελέα, αλλά η προέλευσή της είναι πάντα η ίδια και είναι τα υπόγεια του Μαξίμου.

Κυρίες και κύριοι Βουλευτές, πολύ φοβάμαι ότι όσο τα κοινωνικά και πολιτικά δεδομένα αλλάζουν προς το χειρότερο, τόσο πιο νοσηρή θα γίνεται η αντίληψή σας περί εξουσίας και θεσμών. Γνωρίζετε καλά ότι η κοινωνία σάς έχει γυρίσει την πλάτη. Οι εννιά στους δέκα πολίτες πιστεύουν ότι εξαιτίας σας στη χώρα τα πράγματα θα πάνε χειρότερα. Η Κυβέρνηση που θα έδινε τη δέκατη τρίτη σύνταξη κόβει το ΕΚΑΣ και τις επικουρικές και ψεκάζει με δακρυγόνα του συνταξιούχους.

(Χειροκροτήματα από την πτέρυγα της Νέας Δημοκρατίας)

**ΑΝΝΑ ΒΑΓΕΝΑ:** Γυρίστε πίσω τα δάνεια, να δώσουμε το ΕΚΑΣ.

**ΠΡΟΕΔΡΟΣ (Νικόλαος Βούτσης):** Κυρία Βαγενά, παρακαλώ, μη με αναγκάσετε να σας ανακαλέσω στην τάξη. Σας παρακαλώ πολύ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Η Κυβέρνηση που φώναζε, κύριε Τσίπρα, «κανένα σπίτι στα χέρια τραπεζίτη», τώρα διευκολύνει πλειστηριασμούς πρώτης κατοικίας, ακόμα και για μικρές οφειλές στο δημόσιο.

(Χειροκροτήματα από την πτέρυγα της Νέας Δημοκρατίας)

Η Κυβέρνηση που θα καταργούσε τον ΕΝΦΙΑ αυξάνει οριζόντια τους φόρους και υπονομεύει κάθε προοπτική ανάκαμψης της οικονομίας. Και η Κυβέρνηση, βέβαια, που διαδήλωνε συχνά με κλάματα κατά των ιδιωτικοποιήσεων εκχώρησε στο υπερταμείο το σύνολο της δημόσιας περιουσίας για ενενήντα εννέα χρόνια.

(Χειροκροτήματα από την πτέρυγα της Νέας Δημοκρατίας)

Η Κυβέρνηση που γεννήθηκε μέσα στο ψέμα και τον λαϊκισμό σβήνει μέσα στην απαξίωση και την κατακραυγή. Ποτέ στην ιστορία της Μεταπολίτευσης δεν υπήρχε τόσο προφανής δυσαρμονία μεταξύ κοινοβουλευτικής Πλειοψηφίας και λαϊκής βούλησης.

Έχετε αποτύχει παντού, κύριε Τσίπρα. Είστε μια Κυβέρνηση υπό κατάρρευση, αδύναμη να διαχειριστεί τα προβλήματα, που, ως επί το πλείστον, είτε δημιούργησε η ίδια είτε επιδείνωσε. Και αυτός είναι ο τελικός σκοπός της σημερινής συζήτησης, άλλη μια άσκηση αποπροσανατολισμού από τα μεγάλα προβλήματα της ελληνικής κοινωνίας.

Αλλά, ξέρετε κάτι; Οι κραυγές σας και οι δικές σας φωνές είναι κούφιες. Και η προσπάθειά σας να αλλάξετε την ατζέντα και να τη μετατοπίσετε στο πεδίο των θεσμών και αυτή υποκρύπτει σκοπιμότητες.

Την προηγούμενη εβδομάδα ανακινήσατε, κύριε Τσίπρα, και πάλι ζήτημα συνταγματικής Αναθεώρησης και μας ανακοινώσατε τη σύσταση μιας επιτροπής, μιας επιτροπής στην οποία δεν συμμετέχει κανένας συνταγματολόγος και κανείς δεν είχε αντιληφθεί τη σκοπιμότητά της. Εσείς, που, όπως μας είχατε πει –αν θυμάμαι καλά-, είστε κάθε λέξη του Συντάγματος, δεν γνωρίζετε, κύριε Τσίπρα, ότι η διαδικασία της συνταγματικής Αναθεώρησης είναι αποκλειστικό προνόμιο της Βουλής;

(Χειροκροτήματα από την πτέρυγα της Νέας Δημοκρατίας)

Δεν το γνωρίζετε, κύριε Τσίπρα; Της Βουλής! Και όχι της κυβέρνησης, γιατί τείνετε να τα συγχέετε τα δύο.

Όπως θυμάστε, στην πρώτη μου επίσκεψη στο γραφείο σας ως νεοεκλεγείς Αρχηγός της Αντιπολίτευσης, πρώτος είχα θέσει το ζήτημα συνταγματικής Αναθεώρησης και είχα ζητήσει συνεννόηση, να πάμε μαζί, να συμφωνήσουμε από κοινού σε ένα ευρύ φάσμα αναθεωρητέων άρθρων, ώστε η επόμενη Βουλή, με απλή πλειοψηφία, να μπορεί να διαμορφώσει το νέο Σύνταγμα. Και το διακύβευμα, κύριε Τσίπρα, των επόμενων εκλογών να μην αφορά μόνο την επόμενη κυβέρνηση, αλλά και την ίδια τη μορφή του καταστατικού χάρτη.

Απορρίψατε φυσικά αυτή την πρόταση. Αντί να εκκινήσετε τη διαδικασία στη Βουλή συγκροτώντας τη σχετική επιτροπή, οργανώνετε λαϊκές συνελεύσεις και για άλλη μια φορά υποτάσσετε τις θεσμικές σας υποχρεώσεις στην ικανοποίηση εφήμερων, μικροκομματικών σκοπιμοτήτων.

Κυρίες και κύριοι Βουλευτές, λυπάμαι ειλικρινά και για τον τόνο του Πρωθυπουργού στην πρώτη του τοποθέτηση, αλλά και για το γεγονός ότι το τοξικό περιβάλλον, το οποίο η ίδια η Κυβέρνηση έχει δημιουργήσει, δεν μας επιτρέπει σήμερα να κάνουμε μια ουσιαστική συζήτηση για το πραγματικό πρόβλημα της διαφθοράς και της διαπλοκής στη χώρα, ένα πρόβλημα το οποίο βρίσκεται στο επίκεντρο της κρίσης εμπιστοσύνης που μαστίζει το πολιτικό σύστημα.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Πριν από εννέα μήνες τετρακόσιες πέντε χιλιάδες πολίτες προσήλθαν σε μια ανοικτή εκλογική διαδικασία και με εξέλεξαν Πρόεδρο της Νέας Δημοκρατίας. Η υποψηφιότητά μου δεν στηρίχθηκε ούτε από μέσα μαζικής ενημέρωσης ούτε από παράκεντρα εξουσίας. Στηρίχθηκε στις Ελληνίδες και στους Έλληνες που με εμπιστεύτηκαν να λειτουργώ αυτόνομα, αναφερόμενος μόνο σε αυτούς. Μη χλευάζετε αυτή τη διαδικασία. Εγώ δεν πήρα δαχτυλίδι από τον κ. Αλαβάνο, όπως ο κ. Τσίπρας. Εγώ εκλέχθηκα.

(Χειροκροτήματα από την πτέρυγα της Νέας Δημοκρατίας)

Από την πρώτη στιγμή έκανα ειλικρινή αυτοκριτική για τα όποια λάθη της παράταξής μας και δεσμεύτηκα να τραβήξω μια διαχωριστική γραμμή με το παρελθόν.

Ναι, κύριε Τσίπρα, εμείς νοικοκυρέψαμε τα οικονομικά του κόμματός μας και είμαστε υπερήφανοι για αυτό. Στηριζόμαστε πια σε μικρές χορηγίες, με απόλυτη διαφάνεια και σκοπός μας είναι το σύνολο της κρατικής επιχορήγησης, όχι το 60%, όπως ορίζει ο νόμος, να κατευθύνεται στην αποπληρωμή του δανεισμού μας -γιατί αποπληρώνουμε τα δάνειά μας- και να καλύπτουμε όλες τις λειτουργικές μας δαπάνες από χορηγίες. Και αυτό θα κάνουμε. Και θα τιμήσουμε την εμπιστοσύνη του ελληνικού λαού.

Βέβαια, κύριε Τσίπρα, εμείς δεν έχουμε, βλέπετε, και το προνόμιο να έχουμε στην υπηρεσία μας κομματικές εφημερίδες, που ως διά μαγείας παίρνουν ολοένα και περισσότερη κρατική χρηματοδότηση και που έχουν και offshore στο μετοχικό τους κεφάλαιο.

(Χειροκροτήματα από την πτέρυγα της Νέας Δημοκρατίας)

Και να απαντήσετε κάποια στιγμή ποιος κρύβεται πίσω από την offshore της εφημερίδας «Η ΑΥΓΗ». Γιατί πράγματι, βγήκαν πολύ ενδιαφέροντα συμπεράσματα από αυτή την εξεταστική επιτροπή.

Όμως, κυρίες και κύριοι Βουλευτές, το πρόβλημα της διαφθοράς και της διαπλοκής είναι πολύ σύνθετο και ξεπερνά τον τρόπο χρηματοδότησης του πολιτικού συστήματος. Ναι, η χώρα χρειάζεται μια συνολική στρατηγική για την καταπολέμηση της διαφθοράς και της διαπλοκής, που θα πηγαίνει πέρα από τις βολικές υπεραπλουστεύσεις που ακούσαμε και σήμερα και το κυνήγι μαγισσών, το οποίο αποτελεί και μεγάλη ειδικότητα της Κυβέρνησης.

Με τέτοια στρατηγική, κυρίες και κύριοι Βουλευτές, θα αναγνώριζε κατ’ αρχάς ότι το θεσμικό πλαίσιο μέσα στο οποίο λειτουργούμε συχνά ενθαρρύνει τη μικρή παραβατικότητα και διαφθορά. Όταν το κράτος, παραδείγματος χάριν, θεσπίζει αντικειμενικές αξίες οι οποίες είναι εκτός τόπου και χρόνου ή όταν οι πολεοδομικές και φορολογικές διατάξεις είναι τόσο δαιδαλώδεις, τι μήνυμα στέλνουμε, άραγε, στους πολίτες;

Με απλά λόγια, χρειαζόμαστε μια νέα συμφωνία αλήθειας και στη σχέση μας με αυτό το κράτος, μια συμφωνία αλήθειας, η οποία θα αναγνωρίζει, κυρίες και κύριοι Βουλευτές, ότι το κράτος δεν είναι αντίπαλός μας. Το κράτος είμαστε εμείς οι ίδιοι.

Τώρα όλοι έχουμε δει την αλήθεια και όλοι τη γνωρίζουμε. Έχουμε αντιμετωπίσει το φάσμα της επερχόμενης καταστροφής και γνωρίζουμε ότι όποια λαθρεπιβατική συμπεριφορά δεν αφορά μόνο τον γείτονά μας, δεν είναι κάποιος ο έξυπνος και ο άλλος το κορόιδο, αλλά τελικά καταστρέφει όλους μας και τα παιδιά μας.

Επειδή όταν μιλάμε για διαπλοκή και διαφθορά, δεν μπορούμε να αφήσουμε απ’ έξω τις μεγάλες επιχειρήσεις, χρειαζόμαστε και μια νέα αρχή στη σχέση του κράτους με την επιχειρηματική κοινότητα. Το μοντέλο πράγματι του κρατικοδίαιτου καπιταλισμού χρεοκόπησε. Μόνον εσείς, κύριε Τσίπρα, έχετε μείνει υποστηρικτής του.

Το κράτος πρέπει να κάνει τη δουλειά του. Ποια είναι αυτή; Να θέτει κανόνες και να διασφαλίζει τον υγιή ανταγωνισμό, μέσα από ισχυρές ανεξάρτητες αρχές, τις οποίες σε κάθε ευκαιρία φυσικά εσείς υπονομεύετε. Οι επιχειρήσεις να κάνουν και αυτές τη δικιά τους δουλειά, που είναι φυσικά να διεκδικούν το κέρδος. Αυτός είναι ο σκοπός κάθε επιχείρησης, αλλά τηρώντας τον νόμο και όχι μπαίνοντας σε συναλλαγές με την εκάστοτε κυβέρνηση.

Κυρίες και κύριοι Βουλευτές, σήμερα περισσότερο παρά ποτέ η χώρα χρειάζεται μια συνεκτική στρατηγική για την καταπολέμηση της διαφθοράς. Μια τέτοια στρατηγική θα πρέπει να περιλαμβάνει μεταξύ άλλων τις εξής προτεραιότητες:

Πρώτον και σημαντικότερο, ενίσχυση και υποστήριξη του έργου των δικαστικών λειτουργών στη μάχη κατά της διαφθοράς και της διαπλοκής, αλλά με την υποστήριξη κατάλληλων εργαλείων, δεξιοτήτων και υποστηρικτικών δομών. Η φάση της προδικασίας, κατά την οποία χτίζονται υποθέσεις και συλλέγεται το αποδεικτικό υλικό, είναι ιδιαίτερα σημαντική. Όλοι το γνωρίζουμε ότι σήμερα οι δικαστικοί λειτουργοί δεν έχουν την εθνική δυνατότητα και την υποστήριξη να μπορούν να χειρίζονται αυτή τη διαδικασία με την απαραίτητη αποτελεσματικότητα.

Δεύτερον, χρειαζόμαστε τη δημιουργία ενός ολοκληρωμένου και αποτελεσματικού συστήματος εσωτερικού και εξωτερικού ελέγχου, με βάση τα διεθνή πρότυπα και πρακτικές, και να άρουμε επιτέλους όλες τις επικαλύψεις στον ελεγκτικό μηχανισμό που υπάρχουν σήμερα, που δημιουργούν ένα δαιδαλώδες πλαίσιο, χωρίς καμμία ουσιαστική αποτελεσματικότητα.

Τρίτον, πρέπει να διασυνδέσουμε την αποστολή και τη δράση δημόσιων οργανισμών με συγκεκριμένους στόχους, διότι μόνο αν υπάρχουν στόχοι μπορεί να υπηρετείται η αρχή της διαφάνειας και της ακεραιότητος.

Τέταρτον, πρέπει να προχωρήσουμε, όπως είχαμε ξεκινήσει να το κάνουμε, σε μια ριζική απλοποίηση όλων των διοικητικών διαδικασιών, με χρήση της τεχνολογίας, με έναν κεντρικό στόχο: να περιορίσουμε τη φυσική επικοινωνία των πολιτών και των επιχειρήσεων με κρατικούς λειτουργούς, να κάνουμε αυτή την επικοινωνία όσο πιο απρόσωπη γίνεται.

Πέμπτον, πρέπει να επιμείνουμε σε συνεχή αξιολόγηση των δημοσίων υπαλλήλων και ως προς το σκέλος των ηθικών αξιών και κατά την άσκηση – αλλά και κατά την πρόσληψη– των καθηκόντων.

Έκτον, πρέπει να επιμείνουμε –και δυστυχώς εκεί έχετε κάνει πολλά βήματα στη λάθος κατεύθυνση- στη διασφάλιση της αμεροληψίας, της διαφάνειας και της αποτελεσματικότητας της διαδικασίας απόδοσης πειθαρχικών ευθυνών για λειτουργούς και στελέχη της δημόσιας διοίκησης που εμπλέκονται σε υποθέσεις απάτης και διαφθοράς.

Έβδομον, να προχωρήσουμε επιτέλους στην πλήρη ηλεκτρονικοποίηση του συστήματος υποβολής δηλώσεων «πόθεν έσχες» οικονομικών συμφερόντων, με επικέντρωση στις κατηγορίες υψηλών κινδύνων και αυτές οι δηλώσεις, με πρώτες τις δηλώσεις των Βουλευτών, να είναι διαθέσιμες στο διαδίκτυο ιστορικά, για να αποδεικνύεται πραγματικά, κύριε Τσίπρα και κυρίες και κύριοι Βουλευτές, ποιος πλούτισε και ποιος όχι από την πολιτική.

(Θόρυβος στην Αίθουσα)

Όγδοον, να δημιουργήσουμε αποτελεσματικά εργαλεία, για να μπορούμε να αντιμετωπίσουμε στην καρδιά τους τα φαινόμενα σύγκρουσης συμφέροντος στην άσκηση δημόσιας εξουσίας.

Ένατον, να βελτιώσουμε, κύριε Τσίπρα, το θεσμικό πλαίσιο διαφάνειας και χρηματοδότησης των κομμάτων. Εμείς κάναμε τα πρώτα βήματα μόνοι μας. Κάντε τα κι εσείς, κύριε Τσίπρα. Κάντε τα κι εσείς. Προχωρήστε κι εσείς στην εξυγίανση των δικών σας οικονομικών.

Δέκατον, να δημιουργήσουμε ένα ευνοϊκό πλαίσιο για εταιρείες οι οποίες δεν επιλέγουν να συμμετέχουν σε σχήματα απάτης και διαφθοράς και που επιλέγουν να δώσουν στοιχεία στις αρχές για αυτές τις υποθέσεις.

Ενδέκατον, να αναλάβουμε μια σειρά από πρωτοβουλίες με τον ιδιωτικό τομέα, με τις επαγγελματικές οργανώσεις, για την ανάδειξη, επιτέλους, του αρνητικού αντίκτυπου της διαφθοράς στο όλο το εύρος της δημόσιας ζωής.

Και, δωδέκατον και πιο σημαντικό, να ενδυναμώσουμε την ίδια την κοινωνία των πολιτών, τις μη κυβερνητικές οργανώσεις, τα μέσα μαζικής ενημέρωσης, με μια απαίτηση για διαφάνεια και λογοδοσία και μια συνειδητή προσπάθεια εκπαίδευσης της νέας γενιάς, κυρίως, στο να έχουν επιτέλους μια μηδενική ανοχή στην κουλτούρα της διαφθοράς και να γνωρίζουν οι νέοι και οι νέες τον πραγματικό αντίκτυπο της διαφθοράς στην κοινωνική ευημερία και συνοχή.

Πρέπει, επιτέλους, να πάψει να θεωρείται μάγκας και έξυπνος αυτός που βρήκε τρόπο είτε να πλουτίσει παρανόμως από το δημόσιο είτε να μην πληρώσει τους φόρους του, όποιος βρήκε τρόπο να παρακάμψει δικλίδες ασφαλείας, να εκμεταλλευτεί τις αδυναμίες του συστήματος ελέγχου και να κερδοσκοπήσει σε βάρος του κοινωνικού συνόλου.

Η ελληνική κοινωνία, κυρίες και κύριοι Βουλευτές, άσχετα με τις όποιες σκιαμαχίες σε αυτή την Αίθουσα, δεν αντέχει να κουβαλά άλλο αυτό το φορτίο. Οι φωνές δυσπιστίας και αμφισβήτησης είναι εκκωφαντικές και αφορούν όλους. «Όλοι τα παίρνουν, τίποτα δεν γίνεται χωρίς μίζα και λάδωμα», αυτά λέει η κοινωνία σήμερα. Αυτή η εικόνα αδικεί την πλειονότητα των δημοσίων υπαλλήλων, οι οποίοι είναι επαγγελματίες και ασκούν με εντιμότητα τα καθήκοντά τους, όπως αδικεί και τους υγιείς επαγγελματίες του ιδιωτικού τομέα.

Εμείς είμαστε αποφασισμένοι αυτό το σχέδιο καταπολέμησης της διαφθοράς, όχι μόνο της μεγάλης, αλλά και της μεσαίας και της μικρής, να το βάλουμε σε εφαρμογή και να πολεμήσουμε τη διαφθορά, από όσο ψηλά κι αν αυτή προέρχεται κι όποια κι αν είναι τα οικονομικά και κοινωνικά της ερείσματα.

Κυρίες και κύριοι Βουλευτές, κλείνω με την εξής παρατήρηση: Η σημερινή συζήτηση επιβεβαίωσε ότι η Κυβέρνηση δεν έχει κανένα απολύτως σχέδιο αλλά και καμμία πρόθεση να αντιμετωπίσει το πρόβλημα της διαφθοράς και της διαπλοκής. Δεν άκουσα ούτε μία θετική πρόταση από τον Πρωθυπουργό σε αυτή την κατεύθυνση.

Το αντίθετο συμβαίνει. Χτίζει μεθοδικά μια νέα διαπλοκή, έτσι ώστε να της είναι αρεστή. Αλλά δεν αρκείται μόνο εκεί. Υποβαθμίζει την ανεξαρτησία της δικαιοσύνης, την οποία εξακολουθείτε και αντιμετωπίζετε ως εργαλείο, αμφισβητεί το ίδιο το κράτος δικαίου, υπονομεύει εν τέλει την ποιότητα της δημοκρατίας μας. Και αυτό δεν μπορεί να γίνει άλλο ανεκτό.

Η χώρα δεν αντέχει, κύριε Τσίπρα, να προσθέσει στη βαθιά οικονομική κρίση και μια κρίση δημοκρατίας. Και αυτός ο σχεδιασμός σας θα ανατραπεί, όσο μεθοδευμένος κι αν είναι. Υπάρχουν δικαστές στην Αθήνα, υπάρχουν πολίτες στην Ελλάδα, υπάρχουν θεσμοί στην Ευρώπη και δεν αργήσει η μέρα που η εκτροπή την οποία επιχειρείτε, θα πέσει στο κενό μαζί με την ίδια την Κυβέρνησή σας.

Κύριε Τσίπρα, κλείνω με την εξής παρατήρηση: Όταν κατόπιν του αιτήματός μας για αυτή τη συζήτηση που διεξάγεται σήμερα, πήρατε τον λόγο, απαντήσατε ότι τα αιτήματα ενίοτε γίνονται δεκτά.

Αφού, λοιπόν, είστε τόσο σίγουρος για τον εαυτό σας και σας αρέσουν τα λογοπαίγνια, δεχτείτε και το επόμενο αίτημα μας: Προκηρύξτε εκλογές, λοιπόν, κύριε Τσίπρα! Ελάτε αν τολμάτε!

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

Ελάτε αν τολμάτε! Δώστε τη δυνατότητα στον ελληνικό λαό, που ασφυκτιά από την πολιτική σας, να εκφραστεί, να δώσει τέλος στο σημερινό κατήφορο.

Γιατί μετά από όσα ακούσαμε σήμερα, κυρίες και κύριοι Βουλευτές, ένα είναι ξεκάθαρο: Η πολιτική, η οικονομική, θεσμική ανόρθωση της χώρας περνάει μέσα από την εκλογική, ιδεολογική και ηθική ήττα του ΣΥΡΙΖΑ. Και αυτό δεν μπορείτε να το αποφύγετε, κύριε Τσίπρα, μόνο να το αναβάλετε. Και όσο αργότερα, τόσο χειρότερα για εσάς, αλλά τόσο χειρότερα και για τη χώρα.

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Για τη «SIEMENS» θα μας πείτε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Σας απάντησα, αλλά δεν με ακούσατε.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθητές και μαθήτριες και δύο εκπαιδευτικοί συνοδοί τους από το 12ο Γενικό Λύκειο Πάτρας (Α΄ Τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, επειδή σε ομιλίες των Αρχηγών των κομμάτων αναφέρονται συνάδελφοι, Υπουργοί ή Βουλευτές, του άλλου κόμματος, να ενημερώσω ότι δεν θα δοθεί ο λόγος άμεσα επί προσωπικού. Κατά τη διάρκεια της συζήτησης, όμως, και εφόσον κατά την εξέλιξή της, μετά τις δευτερολογίες και παρεμβάσεις των Υπουργών, παραμείνουν κενά αδιευκρίνιστα, θα δοθεί ο λόγος για ένα λεπτό σε κάποιους συνάδελφους που αναφέρθηκε το όνομά τους, για να αποκαταστήσουν και δημοσίως ένα θέμα, μια αιτίαση για την οποία αναφέρθηκε το όνομά τους. Αλλιώς θα μπαίναμε σε μια διαδικασία διαφορετική, που θα άλλαζε το κλίμα της συζήτησης.

Παρακαλώ πολύ, τον λόγο έχει ο Πρόεδρος της Κοινοβουλευτικής Ομάδας του Λαϊκού Συνδέσμου-Χρυσή Αυγή, κ. Νικόλαος Μιχαλολιάκος, για είκοσι λεπτά.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Κύριε Πρόεδρε, ακούσαμε με προσοχή τη δίωρη αντιπαράθεση του Πρωθυπουργού με τον Πρόεδρο της Αξιωματικής Αντιπολιτεύσεως. Δεν ακούσαμε, όμως, ούτε λέξη γι’ αυτό το οποίο αποτελεί την ουσία της διαφθοράς και της διαπλοκής μέσα σε καθεστώτα κοινοβουλευτικά, όπως είναι και το καθεστώς στο οποίο ευρίσκεται η χώρα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Στο σημείο αυτό θα αναγνώσω ένα κείμενο ενός πολιτικού του Μεσοπολέμου, το οποίο αναφέρεται τότε στις εφημερίδες, που ήταν τα κυρίαρχα μέσα μαζικής ενημερώσεως, και όχι βεβαίως στους τηλεοπτικούς σταθμούς, που είναι σήμερα, γύρω από τους οποίους και τελικά έγινε όλη η συζήτηση. Περί νταβατζήδων ήταν η όλη ιστορία και περί του αν θα έχουμε στο μέλλον νταβατζήδες ή όχι. Θα αναφερθώ, όμως, σε αυτό στη συνέχεια, σχολιάζοντας και τα όσα είπε ο κ. Τσίπρας και ο κ. Μητσοτάκης.

Προηγουμένως, όμως, θα σας διαβάσω ένα κείμενο: «Αυτή λοιπόν η δημοκρατία είναι το παιδί του καπιταλισμού. Είναι το όργανο με το οποίο ο καπιταλισμός κυριαρχεί επάνω στη λαϊκή μάζα. Είναι το όργανο, με το οποίο κατορθώνει ο καπιταλισμός να παριστάνει τη θέλησή του ως λαϊκή θέληση. Αυτό το είδος της δημοκρατίας χρειάζεται εκλογές καθολικής μυστικής ψηφοφορίας, άρα οργανωμένα κόμματα και συνεπώς μεγάλα κεφάλαια. Χρειάζεται για τον ίδιο λόγο εφημερίδες, άρα μεγάλα κεφάλαια και τόσα άλλα που απαιτούν κεφάλαια. Επομένως μόνο οι κάτοχοι του μεγάλου κεφαλαίου ή τα όργανά τους μπορούν να κάνουν τέτοιους αγώνες. Όταν δε έχει κανείς τις εφημερίδες, τότε και μορφώνει την κοινή γνώμη όπως θέλει».

Αυτά έλεγε ένας πολιτικός του Μεσοπολέμου, ο οποίος θα νομίσατε ίσως ότι είναι αριστερός, όμως δεν είναι.

Θα σας πω πώς καταλήγει το κείμενό του: «Από την άλλη μεριά, ο καπιταλισμός, για να συσσωρεύσει τα κεφάλαια στα χέρια που τον εκπροσωπούν και να κάνει όλον τον άλλο κόσμο σκλάβους του, μα σκλάβους που να νομίζουν πως είναι ελεύθεροι, έχει ανάγκη της ελεύθερης οικονομίας και του περιορισμού του κράτους από κάθε επέμβαση στην οικονομία», βλέπε ιδιωτικοποιήσεις.

Θα πιστέψετε ίσως ότι αυτά τα είπε κάποιος μαρξιστής, κάποιος αριστερός. Όχι. Αυτά τα έχει γράψει ο Ιωάννης Μεταξάς και πράγματι επιβεβαιώνονται πλήρως μέσα στο καθεστώς διαπλοκής στο οποίο ζει τα τελευταία σαράντα και πλέον χρόνια η πατρίδα μας.

Μίλησε ο κ. Τσίπρας και απευθυνόμενος στον κ. Μητσοτάκη είπε για τα θαλασσοδάνεια τα οποία εδόθηκαν προς «ημετέρους» και ανέφερε πολλές περιπτώσεις. Από την άλλη πλευρά και ο κ. Μητσοτάκης είπε για τα δάνεια που πήρε ο επιχειρηματίας κ. Καλογρίτσας, διεκδικητής μίας εκ των τεσσάρων τηλεοπτικών αδειών και αντείπε ο Πρωθυπουργός κ. Τσίπρας ότι αυτά εδόθηκαν με την παρέμβαση του διευθύνοντος συμβούλου της Αγροτικής Τράπεζας, του κ. Μάναλη, ο οποίος πράγματι είχε διοριστεί από το περιβάλλον Σαμαρά και συγκεκριμένα ο ίδιος ο «αστέρας» της εντιμότητος Παπασταύρου είχε τηλεφωνήσει για τον διορισμό του κ. Μάναλη.

Το ερώτημα το οποίο τίθεται είναι το εξής: Κυβερνάτε είκοσι έναν μήνες. Γιατί αφήσατε αυτούς τους ίδιους ανθρώπους να κάνουν το παιχνίδι τους στις τράπεζες και δεν μπορέσατε να ελέγξετε τα πράγματα;

Εν τοιαύτη περιπτώσει, θα επανέλθουμε στην υπόθεση Καλογρίτσα μιλώντας για τα κανάλια. Εβδομήντα επτά εκατομμύρια πήρε επί ημερών ΣΥΡΙΖΑ, πενήντα εκατομμύρια πήρε επί ημερών Νέας Δημοκρατίας–ΠΑΣΟΚ και συγκεκριμένα επί των ημερών της διακυβερνήσεως Σαμαρά και Βενιζέλου.

Ως εκ τούτου, το θέμα δεν είναι ποιοτικό, είναι ποσοτικό. Και οι δύο δανείσατε τον κ. Καλογρίτσα με εγγύηση τα βοσκοτόπια της Ιθάκης. Και οι δύο βλάπτετε το ίδιο το έθνος, την πατρίδα, το ίδιο και οι δύο βρίσκεστε μακριά απ’ ό,τι θα μπορούσε να εννοηθεί ως πραγματική δικαιοσύνη και διαφάνεια στον τόπο αυτό.

Είπε ο κύριος Πρωθυπουργός ότι ευρισκόμεθα σε ανάκαμψη. Τη βλέπουμε την ανάκαμψη με το είκοσι πέντε και πλέον τοις εκατό του ελληνικού λαού να βρίσκεται σε κατάσταση φτώχειας! Θα το δούμε αυτό τις επόμενες εβδομάδες και τους επόμενους μήνες με τους πλειστηριασμούς που θα κάνουν τα «κοράκια» σε πρώτες κατοικίες και οι οποίοι έχουν ήδη αρχίσει.

Η ανάκαμψη, λοιπόν, βρίσκεται μόνο στη φαντασία του κυρίου Πρωθυπουργού και των στελεχών του ΣΥΡΙΖΑ. Δεν ευρίσκεται στην κοινωνία. Η ανεργία καλπάζει, η οικονομική κρίση γίνεται όλο και χειρότερη.

«Έχετε την ευθύνη για όσα συμβαίνουν» είπε ο κ. Τσίπρας απευθυνόμενος στον κ. Μητσοτάκη. Κι εσείς, είκοσι έναν μήνες που κυβερνάτε, τι διαφορετικό κάνατε; Την ίδια πολιτική ακολουθείτε, την πολιτική των μνημονίων. Εάν, λοιπόν, έχουν ευθύνες η Νέα Δημοκρατία και το ΠΑΣΟΚ, που σίγουρα έχουν, έχετε κι εσείς, γιατί εδώ και είκοσι έναν μήνες κυβερνάτε τον τόπο.

Επίσης, ο κύριος Πρωθυπουργός είπε ότι επί των ημερών του έχουμε περισσότερες θέσεις εργασίας. Ποιας εργασίας; Των ΜΚΟ και των hot spots, στα οποία υπάρχει κυριολεκτικά μία ζούγκλα; Δεν βλέπετε τον ελληνικό λαό, ο οποίος έχει ξεσηκωθεί;

«Δεν είμαστε όλοι ίδιοι» είπε ο Πρωθυπουργός. Πράγματι, δεν είμαστε όλοι ίδιοι.

Στο σημείο αυτό θα ήθελα να θυμίσω τι είπε ο κ. Βούτσης, ο Πρόεδρος της Βουλής, στο συνέδριο της ΚΕΔΚΕ, της Κεντρικής Ενώσεως Δήμων και Κοινοτήτων. Είπε: «Να μη μιλήσουμε για σκάνδαλα, γιατί η μόνη ωφελημένη θα είναι η Χρυσή Αυγή». Το ίδιο είπε σε άρθρο του και ο γνωστός από τη γνωστή συνομιλία με τον Πρωθυπουργό κ. Τσίπρα δημοσιογράφος Ψυχάρης σε κύριο άρθρο στο «ΒΗΜΑ» στις 2 Οκτωβρίου του 2016, το οποίο είχε τίτλο «Όλοι εναντίον όλων», όπου χαρακτηριστικά είπε, όταν αναγγέλθηκε η σημερινή συζήτηση:

«Οι συζητήσεις περί σκανδάλων έχουν αρχίσει να εμφανίζονται σε όλους τους χώρους. Είναι η ώρα των αποφάσεων. Η σημερινή κυβέρνηση πρέπει να προσέξει και να μαντέψει τις εξελίξεις, ώστε να μην υπάρχει αλληλουχία σκανδαλολογίας. Να μην οδηγηθεί η χώρα σε έναν διαβρωτικό φαύλο κύκλο».

Αυτός ο διαβρωτικός φαύλος κύκλος δεν είναι τίποτε άλλο από την ανάδειξη αυτών, οι οποίοι είναι πραγματικά καθαροί όντας διωκόμενοι και όχι κυβερνήτες ποτέ αυτής της χώρας, δηλαδή των εθνικιστών της Χρυσής Αυγής, που είναι οι μόνοι που μπορούν να λένε ότι έχουν καθαρά χέρια.

Κύριε Πρόεδρε, κυρίες και κύριοι Βουλευτές, θα φύγω λίγο από το θέμα, αλλά έχει αξία να σας διαβάσω πώς άρχιζε το άρθρο του αυτό ο κ. Ψυχάρης, στο οποίο έκανε έκκληση να σταματήσει η σκανδαλολογία. Πραγματικά αυτό λίγο πολύ είδαμε να συμβαίνει στις δύο προηγούμενες ομιλίες. Δεν είδαμε να γίνεται αναφορά σε κανένα μεγάλο σκάνδαλο, κανένα μεγάλο όνομα. Τίποτα. Κουκούλωμα ήταν.

Ο κ. Ψυχάρης στο «ΒΗΜΑ» στις 2-10-2016 γράφει: «Κάποτε για όλα έφταιγαν οι κομμουνιστές. Παρερχομένου του χρόνου και με τη «βοήθεια» της απριλιανής δικτατορίας το φταίξιμο για όλα τα στραβά και τα ανάποδα του τόπου μετατοπίστηκε στους ακροδεξιούς».

Και πράγματι, έτσι συμβαίνει σήμερα, όπου «ακροδεξιοί» η Χρυσή Αυγή, για ό,τι κακό συμβαίνει στην ελληνική κοινωνία, για όλα φταίει η Χρυσή Αυγή! Είναι δεδομένο ότι εάν ο λαός είναι αγανακτισμένος με το σύστημα, εάν είναι οργισμένος με αυτή την κατάσταση, εάν υποφέρει από όλη αυτή την τερατώδη διακυβέρνηση που είχε και επί των προηγούμενων κυβερνήσεων και επί των κυβερνήσεων του ΣΥΡΙΖΑ, τότε προσδοκά με ελπίδα μόνο σε μια πολιτική δύναμη, στην τρίτη πολιτική δύναμη του τόπου, η οποία παρ’ όλη τη λάσπη και την πολεμική των πρώην, των νυν και των μελλοντικών «νταβατζήδων» των ΜΜΕ, όλο και δυναμώνει, όλο και γίνεται περισσότερο δυνατή.

Θα ήθελα στο σημείο αυτό να επανέλθω στην ομιλία του κυρίου Πρωθυπουργού, ο οποίος αναφερόμενος στα κανάλια είπε ότι υπήρχε μια διαρκής άρνηση για να θεσμοθετηθεί ένα καθεστώς νόμιμων αδειών για τους τηλεοπτικούς σταθμούς. Ο κ. Τσίπρας αλλά και ο κ. Μητσοτάκης και οι λοιποί εδώ μέσα φυσικά και δεν θέλουν να πούμε τα πράγματα με το όνομά τους. Δεν θέλουν να μιλήσουμε για το καθεστώς των τηλεοπτικών σταθμών.

Πότε έγιναν πρώτη φορά οι τηλεοπτικοί σταθμοί; Όλα άρχισαν στα τέλη του 1989. Συγκεκριμένα, στις 20 Νοεμβρίου του 1989 άρχισε να εκπέμπει ο τηλεοπτικός σταθμός «MEGA» και ο τηλεοπτικός σταθμός «ANTENNA» στις 31 Δεκεμβρίου 1989. Οι σταθμοί αυτοί άρχισαν να εκπέμπουν μετά τις εκλογές τις 5ης Νοεμβρίου του 1989 όταν στις 23 Νοεμβρίου σχηματίστηκε η κυβέρνηση Ζολώτα. Ήταν κυβέρνηση της Νέας Δημοκρατίας, του ΠΑΣΟΚ και του Συνασπισμού της Αριστεράς και της Προόδου, στην οποία συμμετείχε και το ΚΚΕ και η ΕΑΡ, ο πολιτικός πατέρας και πρόγονος –εάν θέλετε- του σημερινού ΣΥΡΙΖΑ. Για το «αμαρτωλό», λοιπόν, καθεστώς των τηλεοπτικών αδειών, για τη διαπλοκή, η οποία ξεκίνησε όταν ξεκίνησαν οι δύο πρώτοι τηλεοπτικοί σταθμοί, φταίει και η Αριστερά, καθώς και για την υπόθεση «SIEMENS», όπως θα αναφερθώ στη συνέχεια.

«Εξέπεσε η άδειά του κατόπιν εφαρμογής του νόμου» είπε ο κ. Τσίπρας για τον υποψήφιο καναλάρχη Καλογρίτσα. Εάν δεν γινόταν ο θόρυβος που έγινε από τους πάλαι ποτέ, ίσως και εις το μέλλον «νταβατζήδες», δεν θα γινόταν τίποτε. Εάν δεν υπήρχαν όλα αυτά τα δημοσιεύματα, τότε δεν θα υπήρχε τίποτε.

Επικαλέστηκε μάλιστα ο κύριος Πρωθυπουργός και τη σχέση του κ. Καλογρίτσα με τον σημερινό σύμβουλο του κ. Μητσοτάκη, τον κ. Θεοδωρικάκο.

Αυτός δεν έχει σχέση με τον κ. Θεοδωρικάκο; Από την ΚΝΕ είναι και οι δύο. Γιατί αυτή η σχέση και μάλιστα σχέση πολιτική, γερά δεμένη, δεν αναφέρεται;

«Τέλειωσε το «νταβατζιλίκι»» είπε ο κ. Τσίπρας. Αυτό θα το δούμε. Θα το δούμε, γιατί δεν βλέπουμε να υπάρχει καμμία εγγύηση ότι οι τηλεοπτικοί σταθμοί στο μέλλον θα λειτουργήσουν με διαφάνεια. Εμείς σαν Χρυσή Αυγή έχουμε σταυρωθεί κυριολεκτικά από τους «νταβατζήδες» των τηλεοπτικών σταθμών. Και όμως, ο λαός τούς γύρισε την πλάτη και μας ανέδειξε και μας αναδεικνύει σταθερά σε τρίτη πολιτική δύναμη της χώρας.

Για το ΕΣΡ, το οποίο ανέφεραν και ο κ. Μητσοτάκης και ο κ. Τσίπρας, να πούμε τα πράγματα με το όνομά τους. Όπως λειτουργούσε στο παρελθόν δεν φτάνει για να μπει τάξη τα πράγματα. Είναι αδιανόητο, όταν ακόμα και για το ποδόσφαιρο υπάρχει εισαγγελέας –εισαγγελέας ποδοσφαίρου- να μην υπάρχει ένας εισαγγελέας, να μην υπάρχει μια παρέμβαση της δικαιοσύνης, η οποία να ελέγχει τα τηλεοπτικά πράγματα. Εμείς είχαμε κάνει πλήθος καταγγελιών για τον αποκλεισμό μας από τους τηλεοπτικούς σταθμούς. Η απάντηση; Μια-δυο φορές επεβλήθη ένα πρόστιμο της τάξεως των 15.000 ευρώ, ένα ποσό, δηλαδή, που αντιστοιχεί στο 1/10 μιας διαφημίσεως σε μια ζώνη μεγάλης θεαματικότητας. Ήρθαν εδώ και οι ιδιοκτήτες των τηλεοπτικών σταθμών και είπαν «Δεν φταίμε εμείς. Φταίνε οι δημοσιογράφοι. Εμείς πληρώσαμε το πρόστιμο».

Με τα λεφτά τους, λοιπόν, εξαγόρασαν κατ’ ουσίαν την παρανομία τους, μία παρανομία βάναυση που αφαιρεί την ουσία της πολυφωνίας, και όλα καλά. Αν είναι και στο μέλλον να έχουμε τέτοιο ΕΣΡ, τότε αυτό δεν λέει τίποτα. Θα πρέπει να γίνει ένας δρακόντειος νόμος ο οποίος θα προστατεύει την πολιτική ζωή απ’ όλα αυτά τα οποία συμβαίνουν.

Μίλησε, επίσης, ο κύριος Πρωθυπουργός για τα θαλασσοδάνεια της Νέας Δημοκρατίας. Έχετε κι εσείς, όμως, από πλευράς ΣΥΡΙΖΑ ανάλογα δάνεια, μικρότερα. Όμως είπα ότι η διαφορά είναι ποσοτική, όχι ποιοτική. Μόνο για το 2015 η «ΑΥΓΗ» εισέπραξε από διαφημίσεις τραπεζών 550.000 ευρώ. Μια εφημερίδα η οποία έχει μετά βίας κυκλοφορία χιλίων πεντακοσίων φύλλων! Γιατί τα έδωσαν οι τραπεζίτες αυτά τα 550.000 ευρώ; Για να έχουν ενημέρωση οι πελάτες τους για τις τραπεζικές τους συναλλαγές μέσω της «ΑΥΓΗΣ»; Ασφαλώς όχι.

Επίσης, όπως είπε στην εξεταστική επιτροπή ο υπεύθυνος της «ΑΥΓΗΣ», το 2% των μετοχών της «ΑΥΓΗΣ», δεκαέξι χιλιάδες πεντακόσιες μετοχές, αξίας 100.000 ευρώ, κατέχονται από offshore, την οποία αρνήθηκε ο ιδιοκτήτης να κατονομάσει.

Επίσης, η εφημερίδα, μιας και μιλάμε για θαλασσοδάνεια, έλαβε δάνειο ενάμισι εκατομμυρίου ευρώ με εγγυητή τον ΣΥΡΙΖΑ. Τα δάνεια του ΣΥΡΙΖΑ επίσης είναι άνω των 8 εκατομμυρίων ευρώ. Το 2010 ο Συνασπισμός ζητούσε από την Εθνική Τράπεζα διακανονισμό υποχρεώσεων 6,6 εκατομμυρίων ευρώ και νέο δάνειο ενάμισι εκατομμυρίου ευρώ. Μάλιστα, για το δάνειο αυτό έβαλε ως εγγύηση το κτήριο της πλατείας Κουμουνδούρου, ένα κτήριο το οποίο αξίζει ελάχιστα με την τεράστια υποβάθμιση που έχει υποστεί το κέντρο των Αθηνών.

Είπε, επίσης, ο κύριος Πρωθυπουργός, αναφερόμενος στα θέματα της δικαιοσύνης, ότι όλοι γνωρίζουμε ποιος Πρωθυπουργός σήκωνε τηλέφωνα προς λειτουργούς της δικαιοσύνης. Το είπε εδώ, μέσα σε αυτήν εδώ την Αίθουσα. Όμως ο ΣΥΡΙΖΑ δεν κάνει τίποτα γι’ αυτή την αλήθεια. Δεν κάνει τίποτα γι’ αυτή τη μεγάλη αλήθεια, για να αποκαλυφθεί αυτή η πολιτική σκευωρία, στην οποία όμως έχει γυρίσει ο λαός την πλάτη και έχει τη Χρυσή Αυγή κυρίαρχη και τρίτη πολιτική δύναμη του τόπου.

Μάλιστα στην Επιτροπή Θεσμών και Διαφάνειας είχαν πει ότι θα φέρουν το θέμα. Δεν φέρνουν το θέμα. Αν σε κάτι συμφωνεί ο κ. Τσίπρας με τον κ. Μητσοτάκη και η Νέα Δημοκρατία με τον ΣΥΡΙΖΑ είναι στο να θέσουν στο περιθώριο με κάθε τρόπο τη Χρυσή Αυγή. Δεν θα το κατορθώσουν όμως.

Ευθεία πρόκληση απηύθυνε, επίσης, ο κ. Τσίπρας, προς τον Πρόεδρο και τον Αρχηγό της Αξιωματικής Αντιπολιτεύσεως, τον κ. Μητσοτάκη, να απαντήσει αν υπάρχει σκάνδαλο «SIEMENS». Και ο κ. Μητσοτάκης –εδώ ήμασταν- δεν είπε ότι υπάρχει σκάνδαλο «SIEMENS». Είπε: «Γιατί δεν καταγγέλλει;». Και σε αυτό το σημείο έχει δίκιο. Γιατί, αλήθεια, ο ΣΥΡΙΖΑ –κυβερνάει, είπαμε, είκοσι έναν μήνες- δεν καταγγέλλει αυτόν τον εξωδικαστικό, τον εξωφρενικό συμβιβασμό ο οποίος έγινε με τη «SIEMENS», όπου βεβαιωμένου τού ότι είχε κάνει ζημία στο ελληνικό δημόσιο δύο δισεκατομμυρίων ευρώ, εκλήθη να πληρώσει 200 εκατομμύρια ευρώ και -το πλέον εξωφρενικό-, τα εκατόν τριάντα εκατομμύρια από αυτά θα ήταν σεμινάρια για διαφάνεια και εντιμότητα σε δημοσίους υπαλλήλους;

Δεν έχει γίνει τίποτα. Είκοσι έναν μήνες κυβερνάτε. Δεν έχετε το δικαίωμα να μιλάτε για τη «SIEMENS», γιατί δεν κάνετε τίποτα προς αυτή την κατεύθυνση. Λόγια του αέρα ότι θα καταγγείλετε τον εξωδικαστικό συμβιβασμό και από εκεί και πέρα, τίποτα. Και βεβαίως δεν μπορείτε να κάνετε τίποτα, γιατί τότε θα έρθει η κ. Μέρκελ και θα έχει μία διαφορετική συμπεριφορά από εκεί και πέρα απέναντί σας.

Είπε ο κ. Μητσοτάκης ότι άνοιξε ο ΣΥΡΙΖΑ τις αγκαλιές του στο ΠΑΣΟΚ και αυτό πράγματι είναι μια αλήθεια, γιατί αλλιώς δεν θα έφτανε από 4% που ήταν πριν από λίγα χρόνια ο ΣΥΡΙΖΑ, στο 35% και στο 36%. Όμως, η συμπεριφορά του δυστυχώς είναι συμπεριφορά κόμματος του 4%, που πιστεύει ότι οι μαρξιστικές ιδεοληψίες μπορούν να έχουν καμμία θέση στον ελληνικό λαό.

Ακόμη ο κ. Μητσοτάκης δεν είπε λέξη για απολύσεις δημοσίων υπαλλήλων, πράγμα το οποίο έλεγε κατά κόρον στο παρελθόν και το οποίο είχε γίνει και σημαία -θα έλεγα- της Νέας Δημοκρατίας. Αντίθετα, μίλησε υπέρ των δημοσίων υπαλλήλων. Ο λόγος; Έρχονται εκλογές. Όποτε έλθουν. Και μιας και τις ζήτησε άμεσα ο κ. Μητσοτάκης, έχει τη δυνατότητα, αν θέλει, να βάλει τους Βουλευτές των μεγάλων εκλογικών του περιφερειών να παραιτηθούν, καθώς και τους αναπληρωτές τους και να προκληθούν σχεδόν πανελλήνιες εκλογές και να αναδειχθεί η μεγάλη διαφορά που ισχυρίζεται τόσο αυτός όσο και οι εταιρείες δημοσκοπήσεων ότι υπάρχει μεταξύ της Νέας Δημοκρατίας και του ΣΥΡΙΖΑ και να αλλάξει η κυβέρνηση. Μας λέει ότι «ο ΣΥΡΙΖΑ καταστρέφει την Ελλάδα». Εμπρός, λοιπόν, ιδού στάδιον δόξης λαμπρόν, να σώσει την Ελλάδα. Αλλά λόγια. Θέλει τον ΣΥΡΙΖΑ στην εξουσία, να φθαρεί, και από εκεί και πέρα, με την περίφημη λογική του ώριμου φρούτου να διεκδικήσει αυτός την πρωθυπουργία, όχι μόνος του βεβαίως, αλλά με κάποιον άλλον.

Αναφέρθηκε ο κύριος Πρωθυπουργός -ο κ. Μητσοτάκης δεν αναφέρθηκε και δεν είχε κανέναν λόγο να αναφερθεί- στο πόρισμα Καλούδη. Μου κάνει εντύπωση το ότι όταν κατατέθηκε το πόρισμα αυτό από τον Εισαγγελέα κ. Καλούδη, στο οποίο απεδίδοντο ποινικές ευθύνες τόσο σε τραπεζικούς όσο και σε υπευθύνους οικονομικών κομμάτων, ο κ. Τσίπρας μίλησε μόνο για το ΠΑΣΟΚ και τη Νέα Δημοκρατία. Δεν γνωρίζετε ότι στο πόρισμα Καλούδη καταλογίζονται ποινικές ευθύνες και στον υπεύθυνο οικονομικών του ΚΚΕ; Φαίνεται, όμως, ότι οι παλιές αγάπες δεν ξεχνιούνται κι έτσι το παρέλειψε.

Το πόρισμα Καλούδη κατετέθη τον Μάρτιο του 2013, θάφτηκε στα συρτάρια της εισαγγελίας και σε έναν μήνα μέσα έκανε νόμο η Κυβέρνηση Σαμαρά-Βενιζέλου με τον οποίο κατ’ ουσίαν έδινε αμνηστία στους υπευθύνους των τραπεζών για τα χρέη των κομμάτων, χρέη τα οποία δεν πρόκειται να πληρωθούν ποτέ. Αυτό που είπε ο κ. Μητσοτάκης, ότι θα χρησιμοποιήσει και όλη την κομματική επιχορήγηση, είναι λόγια του αέρα. Και φυσικά, με τους ρυθμούς που πηγαίνει σήμερα η Νέα Δημοκρατία, για να ξεχρεώσει τον ελληνικό λαό -γιατί τα λεφτά των τραπεζών είναι λεφτά του ελληνικού λαού με τις ανακεφαλαιοποιήσεις- χρειάζονται περίπου διακόσια χρόνια.

Αυτή τη στιγμή έχουμε ένα μεγάλο πρόβλημα. Η χώρα βρίσκεται πραγματικά σε κατάσταση πολιορκίας, όχι κυριολεκτικής, αλλά όταν μια χώρα έχει εκχωρήσει την εθνική της κυριαρχία, όταν υπάρχει αυτή η ηθική απαξίωση του πολιτικού κόσμου στο σύνολό του -σωστό ή λάθος- από ολόκληρο τον ελληνικό λαό θα έπρεπε -και το προτείνω- όλα τα κόμματα μαζί να αναστείλουμε το άρθρο 86 του Συντάγματος, τον νόμο περί ευθύνης Υπουργών, γιατί όσο υπάρχει αυτό δηλητηριάζει τη δημόσια ζωή.

Και είναι λάθος και είναι μάλλον θράσος εκ μέρους του κ. Μητσοτάκη να λέει για τη μελλοντική αναθεώρηση όταν η προηγούμενη Βουλή, στην οποία αυτός υπηρετούσε και μάλιστα ως Υπουργός, ήταν αναθεωρητική Βουλή, επί των ημερών Σαμαρά – Βενιζέλου, και δεν έκανε τίποτα. Όταν είδε μάλιστα ο Σαμαράς ότι χάνει την εξουσία, τότε αυτομάτως επικαλέστηκε τη συνταγματική αναθεώρηση για να παρατείνει την παραμονή του σε αυτήν.

Είναι τα κανάλια, λοιπόν, και το καθεστώς της ασυδοσίας έργο πράγματι της Νέας Δημοκρατίας και του ΠΑΣΟΚ, αλλά και της Αριστεράς, όπως και η «SIEMENS». Τότε υπογράφηκε, επί οικουμενικής, η πρώτη συμφωνία με τη «SIEMENS», με τη σύμφωνη γνώμη της Αριστεράς.

Για αυτόν τον λόγο και αυτό το οποίο βλέπουμε, είδαμε προηγουμένως και θα βλέπουμε και στο μέλλον, θα είναι σκιαμαχίες, θα είναι μονομαχίες που θυμίζουν γουέστερν-σπαγγέτι και τίποτα ουσιαστικό.

Ο Γεώργιος Σουρής- δεν είναι σημερινό το φαινόμενο- πριν εκατό και πλέον χρόνια έγραφε τον στίχο: «Κλέφτες φτωχοί και άρχοντες με άμαξες και άτια, κλέφτες χωρίς μία πήχη γη και κλέφτες με παλάτια, ο ένας κλέβει όρνιθες και σκάφες για ψωμί, ο άλλος το έθνος σύσσωμο για πλούτη και τιμή».

Αυτούς τους κλέφτες απαιτεί ο λαός, επιτέλους, η Κυβέρνηση να τους ανακαλύψει, να γυρίσουν τα κλεμμένα και οι κλέφτες να πάνε φυλακή. Δεν κάνει, όμως, τίποτα. Κυβερνάτε είκοσι έναν μήνες –επαναλαμβάνω. Και θυμάμαι ότι σε αυτά εδώ τα άδεια έδρανα -μόνο δύο μέλη της Κυβερνήσεως υπάρχουν- καθόταν πριν κάποιους μήνες ο κ. Νικολούδης, ο οποίος είχε πει ότι δεν θα κάνετε τίποτα με τη λίστα Λαγκάρντ. Και πράγματι τίποτα δεν γίνεται, αργοί οι ρυθμοί.

Είχε πει επίσης ότι τα δημόσια έργα, σύμφωνα με έρευνά του, κοστίζουν στην Ελλάδα πενταπλάσια από όσο στοιχίζουν κατά μέσο όρο στην Ευρωπαϊκή Ένωση. Έγινε κανένας έλεγχος για τα δημόσια έργα; Έγινε κανένας έλεγχος για τους Ολυμπιακούς Αγώνες του 2004; Ανοίξτε τον κατάλογο όσων εργαζόντουσαν στον «ΑΘΗΝΑ 2004», να δείτε πόσοι συγγενείς Βουλευτών και πολιτικών όλων των παρατάξεων εργαζόντουσαν με υπέρογκους μισθούς, καθώς και πολλοί βέβαια δημοσιογράφοι.

Τίποτα δεν γίνεται, καμμία διαφάνεια δεν υπάρχει και ο λαός σήμερα είναι οργισμένος, είναι οργισμένος κυριολεκτικά με τα όσα συμβαίνουν. Δεν βλέπει τίποτα στον ορίζοντα. Και θα έπρεπε να ξέρουν ο κ. Τσίπρας και ο κ. Μητσοτάκης, που μίλησαν προηγουμένως, ο ένας ως εν αναμονή Πρωθυπουργός και ο άλλος ως νυν Πρωθυπουργός, ότι και οι δύο μαζί στην εκλογική τους δύναμη δεν αποτελούν πλειοψηφικό ρεύμα στον ελληνικό λαό, σύμφωνα με όλες τις πολιτικές έρευνες.

Νικητής στο ερώτημα «Ποιον προτιμάτε για Πρωθυπουργό;» αναδεικνύεται ο κανένας. Και αυτό δείχνει την βαθιά απελπισία του ελληνικού λαού, ο οποίος αναζητεί επιτέλους μια εθνική λύση, διαφάνεια και εντιμότητα. Και αυτή τη διαφάνεια και την εντιμότητα μπορεί να την εγγυηθεί μόνο το κόμμα που διώκεται από όλους, η Χρυσή Αυγή των Ελλήνων.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Ο Βουλευτής Σερρών κ. Κωνσταντίνος Καραμανλής ζητεί άδεια ολιγοήμερης απουσίας στο εξωτερικό από 11 Οκτωβρίου έως 16 Οκτωβρίου 2016.

Επίσης, η Βουλευτής Επικρατείας κ. Νίκη Κεραμέως ζητεί άδεια ολιγοήμερης απουσίας στο εξωτερικό από 10 Νοεμβρίου έως 11 Νοεμβρίου2016 . Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώςη Βουλή ενέκρινε τις ζητηθείσες άδειες.

Τον λόγο έχει η Πρόεδρος της Δημοκρατικής Συμπαράταξης ΠΑΣΟΚ – ΔΗΜΑΡ, κ. Γεννηματά.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Απ’ ό,τι βλέπω ο κύριος Πρωθυπουργός είναι εκτός Αιθούσης και απ’ ό,τι καταλαβαίνω ο «τζάμπα μάγκας» επέλεξε να το βάλει στα πόδια. Δεν κάθεται να ακούσει τις απαντήσεις σε όλα αυτά για τα οποία μας κατηγόρησε.

Απευθύνθηκε ο κ. Τσίπρας σε εμένα προσωπικά και στην παράταξή μας. Και αισθάνομαι την ανάγκη να ξανασυστηθούμε σε αυτή την Αίθουσα. Διότι ονομάζομαι Φώφη Γεννηματά και είμαι πάρα πολύ υπερήφανη για την παράταξή μου, για την οικογένειά μου, για τη διαδρομή της και για τη διαδρομή μου!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Μια διαδρομή ανιδιοτελούς προσφοράς στο φως και όχι στο σκοτάδι, μια διαδρομή με κανόνες και με αξίες, μια διαδρομή που στάθηκε δίπλα στον άνθρωπο, μια διαδρομή που τα βιώματά μας ήταν η εθνική συμφιλίωση, το εθνικό σύστημα υγείας, η κοινωνική δικαιοσύνη, η πολιτική που στην καρδιά της είχε και έχει τον άνθρωπο.

Νομίζετε, κύριε Τσίπρα, ότι έχετε το πολιτικό και ηθικό ανάστημα να μας κουνάτε το δάχτυλο; Δεν σηκώνω μπούλινγκ! Το μπούλινγκ εκεί που σας παίρνει! Κι επειδή έχω αυτά τα βιώματα από την πολιτική, ντρέπομαι κυριολεκτικά για λογαριασμό σας που παρακολούθησα αυτή τη συζήτηση σε αυτό το επίπεδο, με αυτό το ύφος, με αυτά τα επιχειρήματα σε αυτή τη συγκυρία για την Ελλάδα και τον ελληνικό λαό.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Έχετε καταφέρει το εξής αδιανόητο: Μηδενίσατε όλες τις θυσίες του ελληνικού λαού, φορτώσατε στην πλάτη του ελληνικού λαού τα capital controls, το τρίτο και σκληρότερο μνημόνιο, 86 δισεκατομμύρια επιπλέον χρέη -που δεν ήταν για να αποπληρωθούν τα προηγούμενα, αλλά για να καλύψουν την τυχοδιωκτική σας διαπραγμάτευση και πολιτική- και ύφεση αντί για ανάπτυξη. Καταφέρατε να υποθηκεύσετε το μέλλον της χώρας, χαρίζοντας στους πιο ακραίους εκφραστές του διεθνούς νεοφιλελευθερισμού όλα όσα διεκδικούσαν από τις κυβερνήσεις της χώρας από το 2009 και μετά.

Η κληρονομιά που αφήνετε φεύγοντας περιλαμβάνει και άλλα επιπλέον: Το ξεπούλημα της δημόσιας περιουσίας για εκατό χρόνια στους δανειστές, στη διαχείρισή τους, το ξεπούλημα των ελληνικών τραπεζών για ένα κομμάτι ψωμί και μια ανακεφαλαιοποίηση αχρείαστη 20 δισεκατομμυρίων, το ξεπούλημα των κόκκινων δανείων 40 δισεκατομμύρια ευρώ, το τέλος της προστασίας της πρώτης κατοικίας, που εμείς προστατεύσαμε μέχρι το τέλος του 2014, που είχαμε την ευθύνη.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Και φυσικά, αφήνετε κληρονομιά έναν δημοσιονομικό κόφτη, δαμόκλειο σπάθη πάνω από μισθούς και συντάξεις.

Κι έρχεστε σήμερα, κύριε Τσίπρα, και τι μας ζητάτε; Να ξαναμιλήσουμε –λέει- για διαπλοκή. Βεβαίως. Όσες φορές θέλετε να ξαναμιλήσουμε για διαπλοκή, αλλά να το κάνουμε, έχοντας τη συναίσθηση της πραγματικής ευθύνης και των επιπτώσεων της πολιτικής σας στην Ελλάδα.

Έχετε διαψεύσει κάθε προσδοκία. Έχετε πετάξει στον κάδο των αχρήστων κάθε προεκλογική σας δέσμευση: από την «καουμπόικη» διαπραγμάτευση Βαρουφάκη στα κροκοδείλια δάκρυα της υλοποίησης των μνημονίων, από το κίνημα «Δεν πληρώνω» στην εισφορές Κατρούγκαλου και από τη σεισάχθεια στους πλειστηριασμούς της πρώτης κατοικίας. Συγχαρητήρια!

Και τι κάνετε γι’ αυτό; Προσπαθείτε τώρα να τραβήξετε την προσοχή του ελληνικού λαού από τα σημειώματα της εφορίας, από τις πετσοκομμένες συντάξεις από το ανύπαρκτο ΕΚΑΣ, από τη δέκατη τρίτη σύνταξη που δεν πήρε και αναζητά και τη δωδέκατη, από την ανεργία, από τους πλειστηριασμούς στα ειρηνοδικεία. Η προσπάθειά σας να αποπροσανατολίσετε είναι τόσο προκλητική πια. Φτάνει!

Σηκώσατε, δήθεν, το γάντι της Αντιπολίτευσης, για να έρθετε άλλη μια φορά να μας πείτε ότι για όλα φταίνε οι προηγούμενοι. Για πόσο καιρό ακόμα θα μας το λέτε αυτό; Ξανά και ξανά η ίδια συνταγή: βάλσαμο στην πείνα η δήθεν μάχη κατά της διαπλοκής με όπλο όχι μόνο τους δημοκρατικούς θεσμούς, όχι, αλλά το χωνί της προπαγάνδας, της παραπληροφόρησης.

Δεν έχετε να προσφέρετε τίποτα το δημιουργικό, τίποτα το συναινετικό σε αυτόν τον τόπο. Ο μόνος δρόμος που σας έχει απομείνει είναι ο διχαστικός λόγος και μην μας ειρωνεύεστε. Προσπαθείτε να στοχοποιήσετε τους αντιπάλους σας.

Για να τελειώνουμε, λοιπόν, εμείς απαιτούμε να ελεγχθούν όλες οι υποθέσεις, όλες οι τυχόν ευθύνες για θέματα που σχετίζονται με μέσα ενημέρωσης, με πολιτικούς, με επιχειρηματίες, για οτιδήποτε μπορεί να έχει κοστίσει στο ελληνικό δημόσιο και στον ελληνικό λαό.

Αποτελεί, όμως, πραγματικά πρόκληση και απύθμενο θράσος να παρουσιάζεστε εσείς, που φορτώσατε στον ελληνικό λαό 100 δισεκατομμύρια με την τυχοδιωκτική σας πολιτική, ως ο προστάτης του δημοσίου συμφέροντος, που κάθε λίγο και λιγάκι σηκώνει μία πλαστική σημαία ως φλάμπουρο, δήθεν, της μάχης κατά της διαπλοκής και της διαφθοράς. Στήνετε ανεμιστήρες λάσπης.

Καταλάβετέ το, όμως, καλά. Σε αυτά τα λαϊκά δικαστήρια που προσπαθείτε να στήσετε δεν θα είστε εσείς ο κατήγορος, γιατί πολύ απλά είστε πλέον ο κατηγορούμενος στη συνείδηση του ελληνικού λαού.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Κυρίες και κύριοι της Κυβέρνησης, πόσο βαθιά ψάξατε τους φακέλους; Έχετε, πράγματι, τους κατάλληλους ανθρώπους, για να σας κάνουν τη βρώμικη δουλειά. Και αυτό που διαπιστώσαμε σήμερα είναι ότι δεν χρειάζεστε και μεγάλη βοήθεια, την κάνετε μόνοι σας. Ήρθε σήμερα εδώ ο κ. Τσίπρας να δημιουργήσει εντυπώσεις και να μας πει ότι, δήθεν, τώρα, επί των ημερών μας, πριν από λίγους μήνες, βρήκαμε μερικά εκατομμύρια στο ΠΑΣΟΚ και δεν ξέραμε τι να τα κάνουμε.

Ακούστε, λοιπόν, για να τελειώνουμε με τα ψέματα, τα παιχνίδια και τη χυδαιότητα. Το πόρισμα για τα οικονομικά του ΠΑΣΟΚ το διατάξαμε εμείς, από ορκωτούς λογιστές. Και τα στοιχεία που αφορούν πολύ παλαιότερες εποχές εμείς τα δώσαμε στον εισαγγελέα. Αρκετά, λοιπόν, με τα αστεία!

Κι επειδή μας είπατε ότι εσείς δεν ξέρετε πού να βάλετε τα πεντάευρα και έχετε πρόβλημα, αναρωτιέμαι αν ρωτήσατε καθόλου τους Υπουργούς σας που ξεχνούσαν κάτι εκατομμύρια και κάτι μετοχές να δηλώσουν στο «πόθεν έσχες». Πού τα βολεύανε; Ή ο έλεγχος δεν αφορά το στενό σας περιβάλλον;

Κι επειδή είπατε ότι ψάξατε πολύ όλους τους φακέλους και ήρθατε να μας τα πείτε όλα, μήπως βρήκατε ποιο είναι εκείνο το κόμμα που είχε την τόλμη, με δική του πλειοψηφία, να στείλει στη δικαιοσύνη υψηλότατο στέλεχός του, γιατί είχε αυτά τα αντισώματα στη διαφθορά;

Μήπως αναγνωρίσατε την υπογραφή κάτω από νόμους, όπως το ΑΣΕΠ, η «ΔΙΑΥΓΕΙΑ», η ηλεκτρονική συνταγογράφηση, το νέο σύστημα ανάθεσης δημοσίων συμβάσεων, την καταπολέμηση της διαφθοράς των δημοσίων λειτουργών; Σας είπαν, άραγε, κύριε Πρωθυπουργέ, αυτοί που σήμερα κόπτονται για τους εισαγγελείς ποιο είναι το κόμμα που έκανε τον νόμο και θέσπισε τους εισαγγελείς της διαφθοράς;

Να μην σας κρατάμε σε αγωνία. Ήταν το ΠΑΣΟΚ, η δημοκρατική παράταξη. Γιατί εμείς είμαστε η μοναδική δύναμη που τόλμησε να αντιμετωπίσει με μέτρα τη θεσμική διαφθορά. Εμείς ψηφίσαμε την εξεταστική για τα δάνεια των κομμάτων. Δεν κρυβόμαστε πίσω από κανέναν.

Εσείς, όμως, τι ήρθατε να μας πείτε σήμερα; Μήπως ήρθατε για άλλη μια φορά να υποδείξετε στη δικαιοσύνη τι στάση πρέπει να κρατήσει από εδώ και πέρα στο ζήτημα αυτό;

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Αρκετά, λοιπόν, με τα μεγάλα λόγια. Και βάλτε το καλά στο μυαλό σας. Εμείς δεν έχουμε να φοβηθούμε τίποτα και συμψηφισμούς δεν δεχόμαστε. Όλα στο φως! Διαφάνεια για τους πάντες και παντού, κύριε Τσίπρα!

Και σας καλώ σήμερα και σας προκαλώ να συνυπογράψετε, σήμερα κιόλας, το αίτημά μας για σύσταση εξεταστικής επιτροπής, η οποία θα πρέπει να διερευνήσει το τι έγινε στον τόπο από το 2000 μέχρι σήμερα.

Και σας καλώ και σας προκαλώ να ορίσετε τώρα, σήμερα, ορκωτούς λογιστές, ανεξάρτητες εταιρείες, για να διερευνήσουν και να ελέγξουν το σύνολο των οικονομικών του κόμματός σας και το πόρισμα να το στείλετε στον εισαγγελέα. Και τότε και μόνο θα μπορείτε να μας ξαναμιλήσετε εμάς!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Ιδού η Ρόδος, κύριοι της Κυβέρνησης αλλά και της Αξιωματικής Αντιπολίτευσης!

Έρχεστε σήμερα εδώ για να μας μιλήσετε, δήθεν, για τη διαφθορά των άλλων. Η έρευνά σας –εγώ αναρωτιέμαι- ασχολήθηκε με το σύνολο του παρελθόντος ή είχατε πάλι επιλεκτική διαδρομή; Μήπως για ακόμα μια φορά η περίοδος 2004-2009 ήταν απούσα από τον πολιτικό σας σχεδιασμό; Έχετε βαλθεί να μας πείσετε ότι δεν υπήρχε ποτέ στη χώρα, λες και δεν έχει αφήσει ανεξίτηλο αποτύπωμα στον δημοσιονομικό εκτροχιασμό, στους «κουμπάρους», στη διαπλοκή, στους νταβατζήδες. Ή δεν τα ακούσατε ποτέ όλα αυτά να συζητιούνται;

Βολεύει αυτή η συγκεκριμένη ιστορία. Βολεύει και την Αξιωματική Αντιπολίτευση, η οποία αδυνατεί να κόψει τον ομφάλιο λώρο εξάρτησης από το αρνητικό παρελθόν της. Βολεύει τον κ. Μητσοτάκη, που προτιμά να έχει στους κόλπους της παράταξής του κρυφούς συνομιλητές και χειροκροτητές της Κυβέρνησης ΣΥΡΙΖΑ-ΑΝΕΛ. Και πρώτ’ απ’ όλα, βέβαια, αυτό βολεύει τον κύριο Πρωθυπουργό, που εν γνώσει του έχει εντάξει στο κυβερνητικό του σχήμα όχι μόνο την ακροδεξιά, τους ΑΝΕΛ, αλλά και τα πειθήνια όργανα του σκοτεινού δεξιού παρακράτους.

Έχετε τοποθετήσει «χρήσιμους» ανθρώπους του παλαιού καθεστώτος, ακόμα και πρώην διοικητή των μυστικών υπηρεσιών, σε κρίσιμα πόστα για να ελέγχουν, να συντονίζουν και να διευθύνουν, να ζητούν διώξεις, να θάβουν και να ξεθάβουν φακέλους, να κατευθύνουν τις διωκτικές αρχές με τη μαεστρία της εμπειρίας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Ενορχηστρωμένες έρευνες, περίεργες χρονικές συμπτώσεις, ανακριτικές ενέργειες παραμονές κρίσιμων αποφάσεων και δημιουργία κλίματος. Τι ωραία κουβέντα, όταν μιλάς για δικαιοσύνη σε καιρούς δημοκρατίας! Όλα αυτά με αντάλλαγμα, βέβαια, την πλήρη αμνηστία της περιόδου 2004-2009. Όλα τα εργαλεία, όλα τα μέσα για την ενοχοποίηση και την κατασκευή στόχων. Για όλα φταίει το ΠΑΣΟΚ!

Και προσέξτε, όχι όλο το ΠΑΣΟΚ –όχι!- αλλά μόνο αυτό που είναι σήμερα εδώ. Όσοι πρόλαβαν και είδαν το φως της αριστερής επανάστασης, τώρα στρογγυλοκάθονται σε υπουργικές καρέκλες και φορούν κοστούμια δίπλα στον αδιάφθορο!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Αυτοί που εμείς αποκηρύξαμε είναι δίπλα σας, κύριε Πρωθυπουργέ! Θαυματουργές καταστάσεις. Εκείνο το συντριβάνι της πλατείας Κουμουνδούρου έχει γίνει κολυμβήθρα του Σιλωάμ για μετανοημένος και αμαρτωλούς που μπαίνουν διεφθαρμένοι πασόκοι και βγαίνουν γνήσιοι αριστεροί, άδολοι επαναστάτες! Οι ιδεαλιστές του 3%, όμως, έγιναν ξαφνικά δελφίνοι της Ηρώδου Αττικού και τα ξέχασαν όλα. Τώρα δεν θυμούνται τίποτα απ’ ό,τι έλεγαν. Λιμάνια; ΔΕΗ; Νερό; Αεροδρόμια; Τι είναι αυτά; Δεν γίνεται αλλιώς, διότι δεκάδες κατασκευαστές δημοσίων έργων ξέρουν: συνιστούν ΣΥΡΙΖΑ!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Και έρχομαι τώρα στο επίμαχο ζήτημα, στο τρίγωνο της διαπλοκής που επιχειρήσατε να στήσετε: Κυβέρνηση, Τράπεζα Αττικής, και Καλογρίτσας. Ο στόχος ήταν να ελέγξετε την ενημέρωση, να επιβάλετε καθεστώς που θα αναπαράγει μόνο τις δικές σας ειδήσεις, να κάνετε το «ΣΥΡΙΖΑ chanel», τη δική σας προπαγάνδα. Και το έργο αυτό παίχτηκε σε έξι πράξεις.

Ξεκινώ με την πράξη πρώτη: Υπονομεύσατε την ανεξάρτητη αρχή, το Εθνικό Συμβούλιο Ραδιοτηλεόρασης, αφαιρώντας της την ευθύνη για τη διαδικασία χορήγησης των αδειών και μεταφέροντάς την αυθαίρετα στον κ. Παππά.

Μοναδικό κριτήριο σε όλη αυτή την «εξαιρετική» διαδικασία, τον απίστευτο διαγωνισμό: Ποιος έχει το πιο γερό πορτοφόλι; Και δεν μας ενδιαφέρει και από πού έρχονται τα χρήματα.

Πράξη δεύτερη: Περιορίσατε αυθαίρετα σε τέσσερις τον αριθμό των αδειών παρά τις δυνατότητες που δίνει σήμερα η τεχνολογία. Όσο πιο λίγοι, θεωρήσατε, τόσο πιο εύκολα ελέγχονται.

Πράξη τρίτη: Επιλέξατε και ενισχύσατε τον δικό σας εργολάβο, γνωστό σε εμάς και από τον ρόλο του το 1989. Τον στηρίξατε, ελέω κ. Σπίρτζη, με αναθέσεις έργων, με σκανδαλώδεις κατατμήσεις, όπως στην οδό Πάτρας-Πύργου, και με υπερβάσεις, όπως στη Λέσβο.

Πράξη τέταρτη: Η Τράπεζα Αττικής στάθηκε στο πλευρό του εργολάβου. Πώς; Με νέα δάνεια πολλών δεκάδων εκατομμυρίων ευρώ, με δεκαπλασιασμό των πιστοληπτικών ορίων, προσέξτε, εν μέσω capital controls, με σκανδαλωδώς ευνοϊκά επιτόκια, με ανύπαρκτες εγγυήσεις και όλα αυτά για μια επιχείρηση με ανύπαρκτη φερεγγυότητα, με την πιστοληπτική της ικανότητα χαμένη στα τάρταρα. Όλοι θα πρέπει να μάθουν στην Ελλάδα, κυρίες και κύριοι Βουλευτές, πώς η Τράπεζα Αττικής των μηχανικών έγινε η «ΣΥΡΙΖΑ bank» των μηχανισμών του Μαξίμου.

Πράξη πέμπτη: Με έναν διαγωνισμό-καζίνο και χωρίς, ως φαίνεται, τήρηση των κανόνων διαφάνειας δώσατε τις άδειες. Είπατε ψέματα, όμως, ότι ελέγξατε το «πόθεν έσχες» των υπερθεματιστών, όπως, ειδικά στην υπόθεση του κ. Καλογρίτσα με τα βοσκοτόπια, αποδείχτηκε. Και αυτό αποτελεί μείζον θέμα με ποινικές ευθύνες. Η δουλειά χάλασε και τώρα έρχεστε και το παίζετε και τιμωροί. Έλεος πια! Ντροπή, κύριοι της Κυβέρνησης!

Πράξη έκτη: Επιχειρείτε να προστατέψετε τις μεθοδεύσεις σας με ωμές παρεμβάσεις, όπως αυτή που έκανε ο κ. Τσίπρας από το βήμα της Διεθνούς Έκθεσης Θεσσαλονίκης προς το Συμβούλιο της Επικρατείας. Εκθέσατε μάλιστα ανεπανόρθωτα στα μάτια των Ελλήνων πολιτών και τον Πρόεδρο και το Συμβούλιο της Επικρατείας. Δυστυχώς για εσάς, ευτυχώς για τους Έλληνες, αποτύχατε, πιαστήκατε στα πράσα.

Οι άθλιες μεθοδεύσεις, όμως, που ακολουθήσατε θα σας ακολουθούν πάντα, γιατί όλοι, μα όλοι ξέρουν ότι εάν δεν είχε γίνει όλη αυτή η φασαρία, αν εμείς δεν σηκώναμε το ζήτημα τόσο ψηλά, τώρα ο κ. Καλογρίτσας θα ετοίμαζε το κανάλι του, θα το οργάνωνε και θα έστηνε την αίθουσα σύνταξης πιθανότερα στην πλατεία Κουμουνδούρου. Και όλα αυτά χωρίς λεφτά, χωρίς εγγυήσεις, με μοναδικά εφόδια μερικά κιλά σανό από την Ιθάκη.

Ελπίζετε ότι θα ξεχαστεί αυτή η ιστορία, αλλά δεν θα σας κάνουμε τη χάρη, όχι. Όχι, εμείς, η Δημοκρατική Συμπαράταξη, δεν θα επιτρέψουμε να ξεχαστεί. Θα σας θυμίζουμε, κύριοι της Κυβέρνησης, το βατερλό Καλογρίτσα. Και θα θυμίζουμε σε κάθε δημοκράτη πολίτη αυτής της χώρας ότι συνεχίζετε να παίζετε αυτό το άθλιο παιχνίδι στο κρίσιμο πεδίο της ενημέρωσης με έναν διαγωνισμό διάτρητο, έωλο, πραγματικό χάρτινο πύργο.

Και μην μας ξαναπείτε για τα χρήματα των υπερθεματιστών πως θα τα αξιοποιήσετε, που αβγατίζουν και συνεχώς, γιατί όλα αυτά, έχετε δεσμευτεί στους εταίρους και βρίσκονται στον προϋπολογισμό.

Το τρίγωνο της διαπλοκής έχει τους φυσικούς του αυτουργούς οι οποίοι είναι απολύτως ορατοί. Είναι όλοι αυτοί που πρωτοστάτησαν με τα κανάλια, με την Τράπεζα Αττικής και τα έργα στον κ. Καλογρίτσα, είναι ο κ. Παππάς και ο κ. Σπίρτζης. Σήμερα, όμως, ο Πρωθυπουργός ανέλαβε πλήρως την ευθύνη για το καλώς έχειν του διαγωνισμού. Άρα συμπεραίνω ότι πλέον υπάρχει και ο ηθικός αυτουργός και έχει ονοματεπώνυμο και λέγεται Αλέξης Τσίπρας.

Κυρίες και κύριοι Βουλευτές, έρχομαι τώρα στο μείζον θέμα που έχει δημιουργηθεί με τη δικαιοσύνη. Η Κυβέρνηση στην προσπάθειά της να στήσει καθεστώς επιχειρεί να ποδηγετήσει τη δικαιοσύνη.

Είναι γνωστός ήδη ο ρόλος του κ. Παπαγγελόπουλου σε αυτό. Δεν διστάζει να προαναγγέλλει δημόσια ή με διαρροές, να δικαιολογεί, να προσπαθεί να επιβάλει δικαστικές αποφάσεις.

Δεν διστάζει η Κυβέρνηση να παρεμβαίνει στο αυτοδιοίκητο της δικαιοσύνης, προσβάλλοντας βάναυσα τον θεσμό και οδηγώντας σε ανοικτή αντιπαράθεση μεταξύ της ιεραρχίας της δικαιοσύνης και ανώτερων δικαστών.

Δεν δίστασαν, μέσω της εισαγγελέως του Αρείου Πάγου, να δημιουργήσουν μείζον πρόβλημα στην ίδια τη χώρα, ανακινώντας αναίτια την υπόθεση της ΕΛΣΤΑΤ.

Δεν δίστασε ο κ. Τσίπρας να υποδεικνύει στα ανώτατα δικαστήρια τι και πώς θα πράξουν, ώστε να νομιμοποιήσουν τις πραξικοπηματικές του ενέργειες, με αποτέλεσμα να διακοπεί η συνεδρίαση του ΣτΕ και να υπάρχουν εκκρεμότητες που υπονομεύουν το κύρος του και την πραγματικά πολύ σημαντική ιστορία του.

Πρόσφατα η καθεστωτική λογική του κ. Τσίπρα ξεπέρασε κάθε όριο. Καλέσατε, κύριε Πρωθυπουργέ, τους προέδρους των ανωτάτων δικαστηρίων -και όχι τα συνδικαλιστικά τους όργανα- να τους στηρίξετε τάζοντας αύξηση των δικών τους αποδοχών. Τι ήταν αυτό, μπόνους αποδοτικότητας;

Μεταχειρίζεστε τα ανώτατα δικαστήρια σαν κυβερνητικά γραφεία και τους δικαστές ως πειθήνιο όργανο της Κυβέρνησης σας. Το χειρότερο, όμως, ήταν το μήνυμα από τις δηλώσεις που έκανε από το Μέγαρο Μαξίμου ο κ. Σακελλαρίου, ότι δηλαδή η δικαιοσύνη πλέον στη χώρα απονέμεται με βάση το λαϊκό αίσθημα και όχι με βάση το Σύνταγμα και τους νόμους. Και ερωτώ ευθέως, κύριε Τσίπρα: Υιοθετείτε αυτές τις απόψεις; Οφείλετε να πάρετε θέση.

Με την ευκαιρία αυτή, ας επαναλάβω ότι η συνταγματική Αναθεώρηση δεν μπορεί να γίνεται σε πλατείες από μια επιτροπή κομματική. Διαλύστε την, δεν έχει ούτε καν συνταγματολόγους. Διαλύστε την, πριν διαλυθεί -γιατί ξεκίνησε ήδη- και ακολουθήστε τη διαδικασία που προβλέπει το Σύνταγμα. Ελάτε στη Βουλή, χωρίς ιδεοληψίες, με συγκεκριμένες προτάσεις και η Βουλή θα πρέπει να αναλάβει τον διάλογο και με την επιστημονική κοινότητα, αλλά και με την ελληνική κοινωνία.

Εμείς θα είμαστε εδώ με τις προτάσεις μας και σας το λέμε εδώ και πάρα πολλούς μήνες. Εσείς στέλνετε τη συνταγματική Αναθεώρηση στις καλένδες!

Κυρίες και κύριοι Βουλευτές, ακόμα και τα ανθρώπινα δικαιώματα, ο ανθρώπινος πόνος, πιάστηκαν στον ιστό της αριστερής διαπλοκής. Η ιλαροτραγωδία της διαχείρισης των προσφυγικών πόρων και του ζητήματος είναι χαρακτηριστική. Μια διαχείριση με πολύ μεγάλο πολιτικό, γεωπολιτικό και ανθρωπιστικό βάρος αλλά και μια διαχείριση με μεγάλα οικονομικά μεγέθη σε αχαρτογράφητες περιοχές.

Από την αρχή ζητήσαμε πάνω σε αυτό το θέμα εθνική συνεννόηση. Εσείς, βεβαίως, δεν δείξατε ποτέ καμμία τέτοια διάθεση και έτσι μέχρι σήμερα δεν υπάρχει πραγματική ενημέρωση, διαφάνεια και λογοδοσία. Όμως και η ανοχή κάπου τελειώνει.

Δώσατε αρμοδιότητες σχεδόν εν λευκώ στο Υπουργείο Εθνικής Άμυνας, με προίκα 74 εκατομμύρια ευρώ, λόγω του εκτάκτου των συνθηκών. Συνθήκες, βεβαίως, που κατά βάση εσείς δημιουργήσατε και δεν κάνετε και καμμία προσπάθεια να αλλάξετε.

Δύο στελέχη σας παραιτήθηκαν γι’ αυτούς τους λόγους. Ο ένας, ο κ. Καρατζόγλου, το έκανε αθόρυβα. Ο άλλος, ο κ. Βουδούρης, με καταγγελίες. Προσέξτε, όμως, ήταν χειρουργικό χτύπημα, ώστε οι καταγγελίες του να αφορούν μόνο τον κ. Μουζάλα και να μην αγγίζουν τους πραγματικούς υπεύθυνους.

Ενώ υπάρχουν εγκεκριμένοι πόροι από την Ευρωπαϊκή Επιτροπή, δεν υπάρχει ακόμα διαχειριστική αρχή για να τους διαχειριστεί, σύμφωνα με τους εθνικούς και κοινοτικούς κανόνες. Το αποτέλεσμα είναι ότι τα χρήματα καταλήγουν σε διεθνείς οργανισμούς και μη κυβερνητικές οργανώσεις λόγω των δικών σας παραλείψεων.

Σαν να μην έφταναν όλα αυτά, για να εξυπηρετήσετε τη νέα διαπλοκή και την κομματική σας πελατεία, δεν διστάσατε να κατασκευάσετε και τα κατάλληλα νομοθετικά εργαλεία. Δεν διστάσατε να χαρίσετε πρόστιμα για μεγάλες φορολογικές παραβάσεις με πράξη νομοθετικού περιεχομένου, μόλις δύο μήνες αφότου αναλάβατε την εξουσία. Ποιος ξέρει τι προεκλογικά γραμμάτια ξεχρεώσατε τότε. Και παρά τις δικές μας επίμονες ερωτήσεις, αρνηθήκατε πεισματικά να αναρτήσετε τους καταλόγους των μεγαλοφειλετών που ευνοήθηκαν από τη χαριστική ρύθμιση που τους προσφέρατε.

Και εγώ αναρωτιέμαι: «Είναι οι ίδιοι επιχειρηματίες που ευνοούνται από την επιλεκτική δραστηριότητα και το παρακράτος του Κέντρου Ελέγχου Φορολογούμενων Μεγάλου Πλούτου;» Δεν τα λέω εγώ αυτά. Σε εισαγωγικά τα βάζω, γιατί αυτά τα έχει πει το συγκυβερνήτης σας ο κ. Καμμένος.

Οι φωτογραφικές διατάξεις δεν σταμάτησαν εκεί. Σωρεία διευθετήσεων βρήκαν τον δρόμο προς αυτή την Αίθουσα και κλασική περίπτωση η επίμαχη διάταξη που έδωσε τη δυνατότητα σε Υπουργούς και Βουλευτές να κατέχουν ή να μετέχουν σε offshore εταιρείες, που συρθήκατε να καταργήσετε κακήν κακώς, όμως, χωρίς αποτέλεσμα μετά από το σάλο που προκλήθηκε.

Η Κυβέρνηση δεν έδωσε ποτέ πειστικές απαντήσεις, ούτε βέβαια παραδέχθηκε ποτέ ότι η αμνηστία δόθηκε και δεν μπορεί να ανακληθεί από την κατάργηση της διάταξης. Ποιοι προστατεύθηκαν από τη διάταξη αυτή; Ποιοι σας το ζήτησαν; Σε ποιους κάνατε αυτό το δώρο, κύριε Πρωθυπουργέ;

Συμπέρασμα: Η επιχείρηση κατά της διαπλοκής στην πραγματικότητα έκρυβε το σχέδιο σας να υφάνετε έναν ιστό μαζί της. Η πολυδιαφημισμένη πάλη της Κυβέρνησης με τη διαπλοκή έγινε «τανγκό για δύο».

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Ένα είναι σίγουρο. Αλώνετε ένα-ένα τα προπύργια της δημοκρατίας μας, πρώτα το κράτος, ύστερα τις ανεξάρτητες αρχές, τα μέσα μαζικής ενημέρωσης και τη δικαιοσύνη. Και ακούστε: Η διαπλοκή και η διαφθορά δεν είναι στοιχείο του DNA των πολιτών, δεν έχει χρώμα και δεν έχει ταυτότητα. Γεννιέται μέσα από τη βεβαιότητα της ατιμωρησίας. Είναι η φυσική κατάληξη της ανομίας και της έλλειψης νομικών και ηθικών φραγμών. Είναι το βασικό σύμπτωμα μιας κοινωνίας σε κρίση και μιας πολιτείας σε θεσμικό αδιέξοδο.

Το δυστύχημα για τη χώρα μας είναι ότι αυτή η συζήτηση γίνεται ακριβώς τη στιγμή που πάνω στο τραπέζι των θεσμών, των εταίρων, των δανειστών μας βρέθηκαν τα πιο μεγάλα θέματα που αφορούν το μέλλον του τόπου, το θέμα της αναδιάρθρωσης και απομείωσης του δημόσιου χρέους, οι δημοσιονομικοί στόχοι, η προοπτική για ανάπτυξη και για έξοδο από την κρίση και από τα μνημόνια.

Η Κυβέρνηση, δυστυχώς, ήταν εκεί ως ένας παθητικός θεατής, ανήμπορη και ανίκανη να παρέμβει, να διαπραγματευτεί, να καθορίσει τις εξελίξεις και να δικαιώσει τις θυσίες που έχει κάνει ο ελληνικός λαός όλα αυτά τα χρόνια.

Τώρα, μέσα σε αυτές τις κρίσιμες ώρες η χώρα μας χρειαζόταν πραγματικά εθνική γραμμή και εθνική συνεννόηση. Χρειαζόταν μια ισχυρή κυβέρνηση για να μπορέσει να επιβάλει αυτές τις λύσεις και να διαπραγματευτεί με αποτελέσματα υπέρ των Ελληνίδων και της επόμενης γενιάς.

Αυτή η Κυβέρνηση, η Κυβέρνηση ΣΥΡΙΖΑ-ΑΝΕΛ είναι φανερό ότι δεν μπορεί. Η χώρα χρειάζεται άλλη κυβέρνηση και άλλη πολιτική και αυτό μπορεί να γίνει μόνο μέσα από την αλλαγή των συσχετισμών σήμερα στην κοινωνία και αύριο στη Βουλή και την ενίσχυση της Δημοκρατικής Συμπαράταξης, της δημοκρατικής παράταξης που είναι συνδεδεμένη με όλες τις μεγάλες αλλαγές, τις μεταρρυθμίσεις και την πρόοδο σε αυτόν τον τόπο και όχι με την παλινόρθωση της Δεξιάς.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα πέντε μαθητές και μαθήτριες και τρεις εκπαιδευτικοί συνοδοί τους από το 12ο Γενικό Λύκειο Πάτρας (Β΄ Τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Πρόεδρος της Κοινοβουλευτικής Ομάδας του ΚΚΕ κ. Δημήτρης Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Έχει καταντήσει πλέον μια θλιβερή μονοτονία. Δεν πέρασε και πολύς καιρός που πάλι το ίδιο θέμα συζητούσαμε εδώ μέσα σε αυτή τη Βουλή και ας εκκρεμούν δεκάδες λαϊκά προβλήματα, προτάσεις νόμου για ανακούφιση των εργαζομένων στα συρτάρια σας, τουλάχιστον από το δικό μας κόμμα.

Κάθε φορά που Κυβέρνηση και Αξιωματική Αντιπολίτευση ανταγωνίζονται για την κυβερνητική καρέκλα, το επόμενο διάστημα νιώθουν τη λαϊκή πίεση, τη δυσαρέσκεια, τη δικαιολογημένη αγανάκτηση του λαού. Κάθε φορά που τα ίδια αυτά κόμματα όλο και περισσότερο συγκλίνουν σε θέσεις και προτάσεις, καταφεύγουν στην αγαπημένη τους συνταγή, τα σκάνδαλα, τη δήθεν πάταξη της διαφθοράς, της διαπλοκής, την υπεράσπιση της δικαιοσύνης.

Εδώ και χρόνια παρακολουθούμε το ίδιο έργο, το οποίο είναι τόσο χιλιοπαιγμένο, τόσο παραπλανητικό, που πλέον και ένας κόσμος, που στο παρελθόν παρασυρόταν από αυτή την αντιπαράθεση, σήμερα την αντιμετωπίζει μόνο με καχυποψία, αν όχι με απέχθεια και αγανάκτηση.

Τα ίδια ζούσαμε τόσα χρόνια και μέχρι πρόσφατα και με τη Νέα Δημοκρατία και με το ΠΑΣΟΚ, που πότε ο ένας πότε ο άλλος έπαιρνε τον ρόλο του κατήγορου. Όταν, όμως, οι ανάγκες του συστήματος το επέβαλαν, όλα αυτά ξεχάστηκαν, μπήκαν στην άκρη και περάσαμε στην εποχή της συνεργασίας και της συγκυβέρνησης τότε. Πάντα έτσι γινόταν. Η σύγκλιση σε θεμελιώδη ζητήματα πάντα σας έσπρωχνε να προσπαθείτε να στοιχειοθετήσετε τη δήθεν υπεροχή σας έναντι των υπολοίπων πολιτικών αντιπάλων σας, πάνω στη βάση της ονομαζόμενης ηθικής σας, της ακεραιότητάς σας, της ικανότητας των στελεχών σας, αναδεικνύοντας την έλλειψη αυτών των χαρακτηριστικών σε άλλους, μόνο και μόνο για να μπερδεύεται ο κόσμος. Έτσι ακριβώς με τον ίδιο τρόπο συμπεριφέρονται σήμερα ο ΣΥΡΙΖΑ, οι ΑΝΕΛ, η συγκυβέρνηση, ό,τι έκανε η Νέα Δημοκρατία και το ΠΑΣΟΚ και τα πρόθυμα εξαπτέρυγά τους πριν. Από μία άποψη, λοιπόν, σας κατανοούμε. Είναι όντως δύσκολη η θέση σας.

Πάνω σε τι αντιπαρατεθείτε; Στο μνημόνιο; Αφού από κοινού το ψηφίσατε και το στηρίξατε. Στα διάφορα αντιλαϊκά μέτρα; Αφού ο ΣΥΡΙΖΑ διατήρησε όλο το αντιλαϊκό οπλοστάσιο της Νέας Δημοκρατίας, υλοποίησε και προτίθεται να υλοποιήσει ακόμα -με μεγάλη προθυμία μάλιστα- μέτρα που δεν πρόλαβε να εφαρμόσει η Νέα Δημοκρατία, αν και θα ήθελε. Στην αντιμετώπιση των αγορών; ΜΑΤ και χημικά ο ένας, ΜΑΤ και χημικά και ο άλλος. Απλά η Νέα Δημοκρατία υπερασπιζόταν την καταστολή, ενώ ο ΣΥΡΙΖΑ την κάνει την καταστολή και μετά δηλώνει ότι στενοχωριέται. Στις ιδιωτικοποιήσεις; Αφού ο ΣΥΡΙΖΑ αποδεικνύεται ο καλύτερος μαθητής της ιδιωτικοποίησης, ξεπερνώντας μάλιστα και τον δάσκαλό του τη Νέα Δημοκρατία. Στα ζητήματα της ανάπτυξης και της οικονομίας; Αφού και οι δυο έχετε ως Ευαγγέλιο τις κατευθύνσεις του κεφαλαίου, για να τονώσει τις δικές του επενδύσεις, για να θωρακίσει τα δικά του κέρδη, για να ανακάμψει πάνω στα συντρίμμια των λαϊκών δικαιωμάτων. Διαφορές επιμέρους μπορεί να έχετε και έχετε. Όμως, η κατεύθυνσή σας είναι ομοούσια, ενιαία και αδιαίρετη, κύριε Φίλη! Να αντιπαρατεθείτε στα ζητήματα της εξωτερικής πολιτικής; Εδώ και αν υπάρχει ταύτιση, αφού ο ΣΥΡΙΖΑ έχει γίνει ο πιο ένθερμος κήρυκας του ΝΑΤΟ, όπως ήταν για χρόνια η Νέα Δημοκρατία και το ΠΑΣΟΚ. Οπότε υποχρεωτικά καταφεύγετε σε ζητήματα διαχείρισης, διαφθοράς, ηθικής -τα γνωστά δηλαδή- ή σε άλλα ζητήματα που αξιοποιείτε, για να αναδείξετε τις πολιτικές σας διαφορές και να διαιρέσετε τον λαό πάνω σε ψεύτικες και αποπροσανατολιστικές διαχωριστικές γραμμές, όπως έγινε πρόσφατα και με το ζήτημα της Εκκλησίας και των Θρησκευτικών.

Από τη μια μεριά, η Κυβέρνηση, που ενώ έχει κάνει «γαργάρα», πραγματικά, τον υπερώριμο χωρισμό Κράτους-Εκκλησίας και μέσα από τη συνταγματική Αναθεώρηση που προτείνει, ανοίγει επιμέρους θέματα, δευτερεύοντα θέματα, με ανεύθυνο τρόπο και οπωσδήποτε με τη γνωστή της κοσμοπολίτικη διάσταση. Kαι από την άλλη, η ιεραρχία της Εκκλησίας βρήκε την ευκαιρία να επανέλθει σ’ ένα σκοταδιστικό πρωτόγνωρο αντικομουνισμό και να υπερασπιστεί πασιφανείς αναχρονισμούς σήμερα, απέναντι στους οποίους της έχουν ήδη γυρίσει την πλάτη η πλειοψηφία, ακόμα και των θρησκευόμενων συμπολιτών μας, αφού μας γυρίζουν σε άλλες, σε σκοτεινές εποχές.

Κυρίες και κύριοι, βέβαια, για να είναι ξεκάθαρο, εμείς δεν πιστεύουμε ότι η όποια αντιπαράθεση γύρω από το ζήτημα, που συζητάμε σήμερα, της διαφθοράς, της διαπλοκής κ.λπ., υπηρετεί μόνο προπαγανδιστικούς σκοπούς, όσο και αν υπάρχει και αυτό το στοιχείο.

Ο ελληνικός λαός πρέπει να γνωρίζει ότι στο όνομα της καταπολέμησης της διαφθοράς, της διαπλοκής επιχειρούνται αναδιαρθρώσεις, αναπροσαρμογές στον κρατικό τομέα, στην οικονομία, στο αστικό πολιτικό σύστημα, που θα διευκολύνουν τη δραστηριότητα των μεγάλων ομίλων και μόνο.

Για παράδειγμα: Η απλοποίηση των διαδικασιών για τις επενδύσεις, που θεσπίζονται με βάση τους αναπτυξιακούς νόμους και που καταστρατηγούν την περιβαλλοντική, την εργασιακή νομοθεσία, γίνεται στο όνομα της καταπολέμησης της γραφειοκρατίας και της διαφάνειας.

Άλλο παράδειγμα: Οι κατευθύνσεις της Ευρωπαϊκής Ένωσης και άλλων διεθνών οργανισμών για τον έλεγχο των κομμάτων, των οικονομικών τους, που φτάνουν μάλιστα στο σημείο να παρεμβαίνουν σε εσωτερικές υποθέσεις, στη λειτουργία, στις σχέσεις με τα μέλη και τους φίλους των κομμάτων, γίνονται πάλι στο όνομα της διαφάνειας.

Και υπάρχουν κομμουνιστικά κόμματα, όπως όλοι σας ξέρετε εδώ, στην Ευρώπη, που έχουν πολύ πικρή εμπειρία από τέτοιες κατευθύνσεις, που σε ορισμένες περιπτώσεις φτάνουν μέχρι και στο σημείο απαγόρευσής τους. Και όλοι μας ξέρουμε ότι αυτά δεν γίνονται από τη μια μέρα στην άλλη. Χρειάζεται η σχετική προεργασία.

Αλήθεια, τι ακριβώς εννοούν με τον όρο «διαφθορά» οι υπερασπιστές αυτού του διεφθαρμένου συστήματος, είτε ανήκουν στα δυο σημερινά κόμματα της συγκυβέρνησης είτε ανήκουν στα υπόλοιπα κόμματα αλλά και σε ινστιτούτα οι διάφορες προσωπικότητες, που τους ακούμε εδώ, από εδώ και από εκεί, τόσο στην Ελλάδα όσο και διεθνώς σε ολόκληρο τον κόσμο;

Μήπως, για παράδειγμα, εννοούν «διαφθορά» τη διατήρηση από όλες τις κυβερνήσεις του νόμου, που καθορίζει τις εξήντα ειδικές φοροαπαλλαγές, που απολαμβάνουν και απολάμβαναν οι εφοπλιστές και ευθύνονται για το γεγονός ότι το κράτος έχει λιγότερα έσοδα από τους εφοπλιστές από ό,τι έχει από τα παράβολα των μεταναστών. Τα παράβολα των μεταναστών είναι περισσότερα, αν δείτε τα στοιχεία από τα έσοδα που έχει το κράτος από τα κέρδη των εφοπλιστών και από τους φόρους που δεν πληρώνουν.

Μήπως με τον όρο «διαφθορά» εννοούν τη μείωση των φορολογικών συντελεστών των μεγάλων επιχειρηματικών ομίλων ταυτόχρονα με την εκτίναξη της φορολόγησης των λαϊκών στρωμάτων; Μήπως εννοούν τις ιδιωτικοποιήσεις, δηλαδή την αδρή κρατική στήριξη των τραπεζών την στιγμή που πετσοκόβονται κρατικές δαπάνες για παιδεία, για υγεία, για ασφάλιση;

Μήπως τη στιγμή μάλιστα, που ισχύουν όλα τα παραπάνω, θεωρείται διαφθορά η ψήφιση νόμων, που μειώνουν μισθούς και συντάξεις, αυξάνουν τη φορολόγηση του λαού και προσαρμόζουν τις εργασιακές σχέσεις στις ανάγκες της αύξησης των καπιταλιστικών κερδών;

Ασφαλώς και σε καμμία περίπτωση τα παραπάνω, ξέρουμε πολύ καλά, δεν θεωρούνται φαινόμενα διαφθοράς. Το αντίθετο μάλιστα. Η νομοθετική δραστηριότητα προς όφελος του κεφαλαίου θεωρείται -και είναι στην πραγματικότητα- απαραίτητο στοιχείο αυτού εδώ του καπιταλιστικού κράτους. Γι’ αυτό οι εργαζόμενοι της χώρας μας, για να καταλάβουν πίσω από τις λέξεις τι ακριβώς εννοούν «διαφθορά» τα κόμματα και οι μηχανισμοί του συστήματος, πρέπει να βάζουν δίπλα-δίπλα και τους νόμους που ψηφίζονται στη Βουλή και αφορούν τους εφοπλιστές, τους βιομήχανους, όμως μαζί με εκείνους που αφορούν στους εργάτες, στους αγρότες, τους επαγγελματίες, όπως και εκείνους που χαρακτηρίζουν ως «σκάνδαλα». Γι’ αυτό και επειδή δεν έχουν άλλα επιχειρήματα -δεν έχετε άλλα επιχειρήματα- ασχολείστε με τις αγωνιστικές δάφνες σας ο καθένας! Ο ένας εξόριστος και υπό κράτηση στην παιδική του ηλικία, ο άλλος μπαρουτοκαπνισμένος καταληψίας στο σχολείο του κάποια χρόνια πριν, όταν ήταν δεκαέξι χρονών!

Κυρίες και κύριοι, έλεος πια με αυτά! Η απαίτηση για άμεση και μέχρι τέλους διαλεύκανση όλων των σκανδάλων, που έρχονται στην επιφάνεια, δεν πρέπει να οδηγεί σε αποπροσανατολισμό τον ελληνικό λαό, για να συγκαλυφθούν οι πραγματικές αιτίες των λαϊκών προβλημάτων.

Από τη σημερινή συζήτηση μέχρι τώρα, τουλάχιστον, επιβεβαιώνεται ότι τα διάφορα σκάνδαλα αποτελούν την άλλη όψη του νομίσματος της αντιλαϊκής πολιτικής, που φορτώνει με νέα βάρη τον λαό μας.

Παρ’ όλα αυτά το ΚΚΕ, με αφορμή διάφορες συζητήσεις αλλά και κατά τη συζήτηση διαφόρων επί μέρους νομοσχεδίων, που έρχονται και σχετίζονται με το ζήτημα που συζητάμε, όπως νομοσχέδια για το «πόθεν έσχες», για τα οικονομικά, για τη δικαιοσύνη κ.ά., έχει παρουσιάσει επανειλημμένα και πολλές συγκεκριμένες προτάσεις, που απορρίπτονται από τα άλλα κόμματα.

Προτάσεις, όπως: Υποχρεωτική μετατροπή όλων των ανώνυμων μετοχών σε ονομαστικές μέχρι φυσικού προσώπου, καθώς και όλων των χρηματοοικονομικών προϊόντων του δημοσίου και των τραπεζών, ώστε να μπορεί να γίνεται πραγματικά έλεγχος για το τι κατέχει ο καθένας. Απαγόρευση της λειτουργίας των εξωχώριων εταιρειών. Έλεγχος στην εξαγωγή κεφαλαίων. Κατάργηση όλων των απορρήτων και του τραπεζικού και του φορολογικού και του επιχειρηματικού και του εμπορικού. Υπενθυμίζουμε ότι το φορολογικό και το τραπεζικό απόρρητο έχουν αρθεί μόνο ως προς τις διωκτικές αρχές.

Πώς απαντά η Κυβέρνηση σε αυτές, για παράδειγμα, τις προτάσεις του ΚΚΕ; Όπως και οι προηγούμενες κυβερνήσεις. Τις απορρίπτουν ασυζητητί.

Τι έλεγχος μπορεί να γίνει πραγματικά με ανώνυμες μετοχές, ανώνυμα χρηματοοικονομικά προϊόντα; Ποιον κοροϊδεύετε τώρα και εσείς και οι άλλοι; Ποιος σας εμποδίζει να το κάνετε; Κανένας. Και μην πείτε πάλι η Ευρωπαϊκή Ένωση, το κουαρτέτο κ.λπ.. Αν θέλετε ανατροπές, κάντε τις. Βάλτε το μαχαίρι στο κόκαλο. Χτυπήστε τη γροθιά στο τραπέζι, έστω γι’ αυτά. Αλλά δεν το κάνετε, γιατί έτσι θίγονται τα ιερά και τα όσια του κεφαλαίου.

Και με την ευκαιρία, μιας και γίνεται συζήτηση για τη διαφάνεια και επειδή ο Πρωθυπουργός είπε ότι θα μιλήσουμε με ονοματεπώνυμα, τα ονόματα που ακούσαμε εδώ μέσα σήμερα από τις ομιλίες όλων είναι πασίγνωστα. Έχουν ειπωθεί εκατοντάδες φορές τα τελευταία χρόνια μέσα σε αυτήν εδώ τη Βουλή, έχουν γραφτεί στις εφημερίδες, έχουν μπει στις επιτροπές κ.λπ.. Δεν μας φώτισε και κανένας ιδιαίτερα, ούτε ο κ. Τσίπρας ούτε ο κ. Μητσοτάκης. Αναμάσησαν για πολλοστή φορά τα ίδια.

Επανέρχομαι, λοιπόν. Τον Απρίλιο η Κοινοβουλευτική μας Ομάδα υπέβαλε αίτηση κατάθεσης εγγράφων και ζητήσαμε να μας δώσετε συγκεκριμένα στοιχεία, τι γίνεται με τον έλεγχο της λίστας Λαγκάρντ, αλλά και με τις άλλες λίστες.

Καταθέτω στα Πρακτικά και την αίτηση και την απάντηση του Υπουργείου.

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέχωρα, βέβαια, ότι ο αρμόδιος Υπουργός έδωσε απάντηση μετά από τέσσερις ολόκληρους μήνες. Τέλος πάντων.

Ζητήσαμε, λοιπόν, να μας δώσει τα εξής στοιχεία: σε ποια φυσικά ή νομικά πρόσωπα διενεργείται έλεγχος -συγκεκριμένα με ονοματεπώνυμο- σε ποιους ολοκληρώθηκε και τι ποσά έχουν καταλογισθεί στον καθένα -σε όσους φυσικά έχουν καταλογιστεί- τι ποσά έχουν εισπραχθεί και από ποιους. Γιατί, όπως ξέρουμε όλοι μας, το ζήτημα δεν είναι μόνο να καταλογιστούν, αλλά και να εισπραχθούν.

Τελικά, μετά από τέσσερις ολόκληρους μήνες τι μας απάντησε; Μας έδωσε μόνο κάποια γενικά συγκεντρωτικά -λίγο πολύ γνωστά- στοιχεία. Μας είπε ότι έλεγχος γίνεται από τη Γενική Γραμματεία Δημοσίων Εσόδων για διακόσιες πενήντα δύο υποθέσεις και ότι βεβαιώθηκαν 203 εκατομμύρια ευρώ από τη λίστα Λαγκάρντ.

Με παρόμοιο τρόπο απαντά και για τα αποτελέσματα των ελέγχων που διενεργεί το ΣΔΟΕ. Δεν έδωσε, όμως, στοιχεία σχετικά με τα ποσά που έχουν εισπραχθεί τελικά από τα ποσά που βεβαιώθηκαν. Πληροφορίες, όμως, δεν έδωσε ούτε για τα υπόλοιπα στοιχεία που ζητήσαμε: σε ποιους διενεργήθηκε ο έλεγχος, σε ποιους βεβαιώθηκαν, καταλογίσθηκαν ποσά και ποιοι τα πλήρωσαν.

Και όλα αυτά επικαλούμενος το απόρρητο. Τα ξέρει ο ένας και ο άλλος, τα ξέρουν οι δημοσιογράφοι και δεν ξέρω ’γω ποιοι άλλοι εδώ μέσα και έξω από εδώ, αλλά για τη Βουλή επικαλείστε, όπως και οι προηγούμενοι, τα απόρρητο. Ε, λοιπόν, σας λέμε: Καταργήστε τα απόρρητα. Γιατί να τα κρύβετε;

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Κυρίες και κύριοι, για τους ραδιοτηλεοπτικούς σταθμούς εμείς ζητούσαμε ονομαστικοποίηση των μετοχών μέχρι φυσικού προσώπου και απαγόρευση των εισηγμένων στο χρηματιστήριο εταιρειών ή των εξωχώριων εταιρειών από το να έχουν ή να συμμετέχουν σε εταιρείες τύπου.

Τα ίδια έλεγε και ο ΣΥΡΙΖΑ παλιά. Ο τελευταίος, όμως, νόμος για τους τηλεοπτικούς σταθμούς είναι πίσω ακόμα και από προηγούμενες διακηρύξεις, έστω στα λόγια. Δείχνει και τις πραγματικές προθέσεις της σημερινής συγκυβέρνησης και σε αυτό το ζήτημα.

Άλλωστε, το σχέδιο του ΣΥΡΙΖΑ για τις τηλεοπτικές άδειες με τον νόμο που ψηφίστηκε δεν υπηρετεί την αντιμετώπιση της διαπλοκής. Μια αναδιανομή της «πίτας» υπηρετεί ανάμεσα σε παλιά, σε νέα τζάκια, από την οποία αναδιανομή θα προκύψουν, ενδεχομένως, και κάποιοι πιο φιλικοί προς την Κυβέρνηση.

Οι μεγάλοι χαμένοι πάλι θα είναι οι εργαζόμενοι στα μέσα μαζικής ενημέρωσης και το δικαίωμα του λαού στην ενημέρωση. Αυτό είναι το βασικό και δεν αλλάζει το τηλεοπτικό τοπίο, επειδή η Κυβέρνηση έκανε τον συγκεκριμένο διαγωνισμό, πολύ περισσότερο που στην πορεία του διαγωνισμού βγήκαν διάφορα «μπουμπούκια» από εργολάβους βοσκοτοπίων μέχρι καθ’ ομολογία «λαγούς» και άλλα σχετικά πασίγνωστα ανά το πανελλήνιο.

Εκεί οφείλονται και οι ανταγωνισμοί με τη Νέα Δημοκρατία και τα άλλα κόμματα, που υπερασπίζονται στις συμμαχίες τους κάποιους από τους υπόλοιπους, που δεν υπερασπίζεται η Κυβέρνηση. Έχουν «βγάλει μαχαίρια», βλέπετε, οι επιχειρηματίες μεταξύ τους, «βγάζουν μαχαίρια» και τα αστικά πολιτικά κόμματά τους. Εκεί οφείλονται και τα διάφορα αλισβερίσια και τα διάφορα παζάρια, γιατί μόνο ως παζάρι μπορεί να χαρακτηριστεί το γεγονός ότι ενώ στον νόμο, τον δικό σας νόμο, προβλέπεται ότι θα προχωρήσει η δημοπράτηση θεματικών πανελλαδικών και περιφερειακών καναλιών και ενώ η Κυβέρνηση είχε πει ότι θα προχωρήσει άμεσα, μετά τη συνάντησή σας με τους υπερθεματιστές είπατε ότι θα πάει για το απώτερο άγνωστο μέλλον και αυτή η υπόθεση.

Προφανώς όλο αυτό παραπέμπει σε υποχώρηση μπροστά στους νέους καναλάρχες, αν όχι υπόγεια συμφωνία, για να τους δώσετε χρόνο να εδραιωθούν στην αγορά και γι’ αυτό δεν υλοποιείτε ούτε τον δικό σας νόμο.

Θα αναφερθώ και στο άλλο, που είπε ο Γενικός Γραμματέας Ενημέρωσης, σε συνέντευξή του στην κρατική τηλεόραση, στην ΕΡΤ, αφήνοντας ανοιχτό το ενδεχόμενο να απαγορευθεί η διαφήμιση στην ΕΡΤ, όχι, βέβαια, γιατί σας έπιασε ο πόνος για την ποιότητα της κρατικής τηλεόρασης, αλλά γιατί μ’ αυτόν τον τρόπο δίνετε δώρο 6 εκατομμυρίων ευρώ και παραπάνω διαφημιστική «πίτα» στους ιδιώτες καναλάρχες. Γι’ αυτά τα ζητήματα ρωτήθηκε η Κυβέρνηση από το ΚΚΕ στην Επιτροπή Θεσμών και Διαφάνειας, αλλά δεν απάντησε πειστικά.

Να, λοιπόν, πώς φτιάχνονται ηθελημένα ή αθέλητα, συνειδητά ή ασυνείδητα –δεν το εξετάζουμε εμείς- οι σχέσεις διαπλοκής από την ίδια την υπεράσπιση -αυτή είναι η άποψή μας- της καπιταλιστικής οικονομίας και ιδιοκτησίας, την οποία και εσείς πολύ καλά υπηρετείτε.

Βεβαίως, αυτό δεν είναι κάτι καινούργιο. Στο πλαίσιο αυτού του συστήματος, όπου την πραγματική εξουσία την έχει το κεφάλαιο, και σχέσεις αναπτύσσονται και παζάρια γίνονται ανάμεσα στις εκάστοτε κυβερνήσεις και στα κόμματα που φιλοδοξούν να πάρουν μέρος στη διαχείριση του συστήματος και στα διάφορα κέντρα –ιδιωτικά, επιχειρηματικά συμφέροντα- ιδιαίτερα εκείνα που παίζουν ρόλο στη διαμόρφωση της λεγόμενης «κοινής γνώμης», δηλαδή της λαϊκής συνείδησης.

Όπως φαίνεται ούτε ο ΣΥΡΙΖΑ αποτέλεσε εξαίρεση, όσο κι αν θέλει να εμφανίζεται ότι καταπολεμά τη διαπλοκή. Όσο την πάταξαν οι προηγούμενες κυβερνήσεις της Νέας Δημοκρατίας και του ΠΑΣΟΚ, άλλο τόσο θα την πατάξει και ο ΣΥΡΙΖΑ.

Όσο για τον πόλεμο, που ισχυρίζεται ο ΣΥΡΙΖΑ ότι του κάνουν οι καναλάρχες, οι μιντιάρχες, οι επιχειρηματίες, με αφορμή και τον διαγωνισμό για τις άδειες, σιγά τα αίματα, κύριοι της Κυβέρνησης! Στα όπα-όπα σας έχει η πλειοψηφία τους. Μην ανησυχείτε. Άλλωστε, τους κάνετε ακόμα τη δουλειά καλά. Εντάξει, μένουν και μερικοί δυσαρεστημένοι. Αλίμονο! Έτσι συμβαίνει πάντα σ’ αυτές τις περιπτώσεις. Όμως, και κάποιοι απ’ αυτούς έχουν μπει ήδη στην αναμονή. Άλλωστε, έχετε μάλλον ακόμη πολύ «μαλλί να ξάνετε» επί του συγκεκριμένου ζητήματος.

Να σας επισημάνω και κάτι ακόμη. Η ίδια η Νέα Δημοκρατία, αλλά και το ΠΑΣΟΚ, μαζί με διάφορα μέσα ενημέρωσης και «παπαγαλάκια» από τους υποτιθέμενους καναλάρχες αντιπάλους, κάνουν την εξής αβανταδόρικη για εσάς, βρώμικη, βέβαια, για τους ψηφοφόρους σας, τους αγνούς και τίμιους αγωνιστές, όσους σας ακολουθούν ακόμη, προπαγάνδα. Αποδίδουν τον νόμο της Κυβέρνησης ΣΥΡΙΖΑ για τις τηλεοπτικές άδειες, αλλά και άλλες πτυχές της κυβερνητικής πολιτικής, στην υποτιθέμενη κομμουνιστική ταυτότητα του ΣΥΡΙΖΑ. Μιλούν για σοβιετοποίηση της ενημέρωσης. Φτάνουν στο σημείο να παρουσιάζουν τον ΣΥΡΙΖΑ περίπου ως κομμουνιστική, αριστερή, φιλοσοβιετική δύναμη.

Δεν είναι τυχαία αυτή η τακτική. Νομίζουν ότι έτσι πετυχαίνουν με έναν σμπάρο πολλά τρυγόνια! Ένα από αυτά είναι να κολλήσουν στον σοσιαλισμό, στις ιδέες των κομμουνιστών, τη ρετσινιά της αντιλαϊκής πολιτικής, που υλοποιεί η σημερινή Κυβέρνηση. Να πάρουν τα σκάγια και το ΚΚΕ για τα έργα και τις ημέρες του ΣΥΡΙΖΑ.

Με αυτόν τον τρόπο, από τη μια σας δίνουν τη δυνατότητα να εμφανίζεστε ακόμα σε ένα πιο αριστερό, ριζοσπαστικό ακροατήριο ως πολέμιος των αφεντικών, τη στιγμή που σε όλα τα επίπεδα υλοποιείτε την πολιτική τους. Από την άλλη, βέβαια, καλλιεργούν και τον κοινωνικό εταιρισμό εργαζομένων-επιχειρηματιών, προσπαθώντας την αντίδραση στην κυβερνητική πολιτική να την εγκλωβίσουν, να την καναλιζάρουν σε συντηρητική, αντιδραστική κατεύθυνση.

Φυσικά και ο ΣΥΡΙΖΑ βολεύεται με αυτή την κριτική, καθώς παρουσιάζεται από τους αντιπάλους του σαν κάτι που δεν είναι. Και, βεβαίως, εμείς λέμε ότι πλέον είναι ένα καθαρά αστικό κόμμα που υπηρετεί αυτή την εξουσία του κεφαλαίου. Όλοι τους θέλουν να κρύψουν τη στρατηγική τους σύμπλευση, την κοινή ψήφο τους στο τρίτο μνημόνιο, στα αντιλαϊκά μέτρα.

Κυρίες και κύριοι, παρακολουθούμε τον κομματικό καυγά που έχει ξεσπάσει κυρίως ανάμεσα στην Κυβέρνηση και τη Νέα Δημοκρατία, στον οποίο βέβαια παίρνουν μέρος και άλλα κόμματα, για την ανεξαρτησία -λέει- της δικαιοσύνης. Μόνο που τη δήθεν ανεξαρτησία της δικαιοσύνης την κρίνουν κάθε φορά ανάλογα με τη θέση που βρίσκονται. Όταν είναι στην κυβέρνηση, είναι όλα καλώς καμωμένα στη δικαιοσύνη, που ξεχειλίζει από ανεξαρτησία, από αμεροληψία και από κύρος. Όταν βρίσκονται στην αντιπολίτευση, τότε ξαφνικά παύει να είναι ανεξάρτητη, ανακαλύπτονται οι διαπλοκές και οι παρεμβάσεις στο έργο της. Κάνουν πως ξεχνάνε ότι από κοινού ψηφίζουν τα μνημόνια, τους βασικούς αντιλαϊκούς νόμους, που καλείται να εφαρμόσει και η δικαιοσύνη, ότι συμφωνούν στον διορισμό της ηγεσίας της από την εκάστοτε κυβέρνηση.

Όλη αυτή η αντιπαράθεση δεν έχει καμμία σχέση με τα πραγματικά ζητήματα της απονομής της δικαιοσύνης, αλλά και τα προβλήματα των ίδιων των δικαστών. Στην πραγματικότητα ο σκοπός είναι, μέσω αυτής, να ελέγξουν μηχανισμούς, να επηρεάσουν τις εξελίξεις στον χώρο, υπέρ των στενών κομματικών συμφερόντων τους αλλά και μερίδων επιχειρηματικών ομίλων, που συγκρούονται σκληρά στο πεδίο της οικονομίας.

Είναι γνωστός ο ρόλος και η θέση της δικαιοσύνης στο πλαίσιο αυτής της εξουσίας, αυτής της οικονομίας, που ως τμήμα του κρατικού μηχανισμού έχει από τη φύση του την αποστολή να στηρίζει και να δικαιώνει τα συμφέροντα της άρχουσας τάξης. Τα έχουμε αναλύσει αυτά και επιβεβαιωνόμαστε συνεχώς και από τις εξελίξεις.

Γίνεται πιο απροκάλυπτος ο ταξικός, όπως λέμε, ρόλος της, δηλαδή η αξιοποίησή της για την επιβολή της αντιλαϊκής πολιτικής, την εξυπηρέτηση συνολικά των συμφερόντων των μεγάλων ομίλων σε βάρος των εργαζομένων, των λαϊκών στρωμάτων. Για τον σκοπό αυτό παραμένει άθικτο και ενισχύεται το αυταρχικό πλαίσιο λειτουργίας της δικαιοσύνης και της ιεραρχικής εξάρτησης των δικαστών, ώστε να εξυπηρετείται η χειραγώγηση και η ευθυγράμμισή τους με την κυρίαρχη πολιτική.

Εμείς -όπως επανειλημμένα έχουμε τονίσει- δεν ταυτίζουμε με τον θεσμό της δικαιοσύνης και τον συγκεκριμένο ρόλο τους στο σημερινό σύστημα όλους τους δικαστές, τους ανθρώπους, δηλαδή, που εργάζονται και πασχίζουν σε αυτόν τον τομέα και υφίστανται, μαζί με τον υπόλοιπο λαό, στον ένα ή τον άλλον βαθμό, τις συνέπειες των αντιλαϊκών πολιτικών. Συμπαραστεκόμαστε στα δίκαια αιτήματά τους.

Και ο κ. Τσίπρας και η σημερινή Κυβέρνηση αντί να σκύψουν πάνω σε αυτά, αρνούνται να συναντηθούν με τις δικαστικές ενώσεις, όπως έχουν εδώ και μήνες ζητήσει οι ίδιες. Αντιγράφοντας τις πρακτικές των προκατόχων τους, παραγκωνίζουν τις δικαστικές ενώσεις, δηλαδή τους φυσικούς και θεσμικούς εκπροσώπους των δικαστών και επιλέγουν να συνομιλήσουν μόνο με τους προέδρους των ανωτάτων δικαστηρίων, προαναγγέλλοντας, μάλιστα, στην ουσία ότι θα δημιουργήσουν δικαστές δύο μισθολογικών -και όχι μόνο- ταχυτήτων, δίνοντας, λέει, από τη μια μεριά μέχρι και αυξήσεις στους ανώτερους, επιφυλάσσοντας, όμως, καθαρά από την άλλη, παρά τα σκόπιμα μασημένα λόγια και την προσπάθεια εφησυχασμού, σταδιακή μισθολογική καταβαράθρωση των νέων, κατώτερων δικαστών κυρίως, που αποτελούν και τη μεγάλη πλειοψηφία του Σώματος.

Την πολιτική τού «διαίρει και βασίλευε», της χειραγώγησης και της εξαπάτησης, για μια ακόμα φορά τη βλέπουμε και εδώ σε όλο της το μεγαλείο.

Κυρίες και κύριοι, ο λαός έχει μπροστά του να αντιμετωπίσει τα μεγάλα σκάνδαλα, που είναι οι τεράστιες αδικίες που έρχονται με μορφή χιονοστιβάδας ως συνέχεια των προηγούμενων και αφορούν και τα εργασιακά δικαιώματα και τη φοροληστεία, τους πλειστηριασμούς, το σύνολο, δηλαδή, των μέτρων που βάζουν ταφόπλακα σε δικαιώματα στο ήδη εξαφανισμένο λαϊκό εισόδημα, στην ίδια τη ζωή του.

Τελειώνοντας θα ήθελα να θέσω κι ένα επιπλέον πρόβλημα, που με τη λογική σας καταλαβαίνω ότι δεν το αντιλαμβάνεστε ως μείζον ζήτημα διαφθοράς και σκανδάλου, το οποίο πλήττει, μάλιστα, τον ευαίσθητο χώρο της νεολαίας μας.

Θα έχετε ασφαλώς υπ’ όψιν σας την πανελλήνια έρευνα στον μαθητικό πληθυσμό για τη χρήση εξαρτησιογόνων ουσιών και άλλες εξαρτητικές συμπεριφορές του 2015. Σε αυτή αποκαλύπτεται ότι εκτός των άλλων σημαντική μερίδα δεκαεξάχρονων παιδιών -το 13,1%, παρακαλώ, του συνόλου- ασχολείται συστηματικά με τον τζόγο –Τζόκερ, Στοίχημα, ιπποδρομίες και όλα αυτά- και νόμιμο και παράνομο μέσω του διαδικτύου.

Οι ευθύνες των μέχρι σήμερα κυβερνήσεων είναι -θα λέγαμε- εγκληματικές για την εξάπλωση του τζόγου. Με μπροστάρη το κράτος εδώ και πάρα πολύ καιρό καλλιεργούνται ψεύτικες ελπίδες σπρώχνοντας και πιτσιρικάδες να τζογάρουν, για να δοκιμάσουν την τύχη τους, να πιάσουν δήθεν την καλή.

Το πρόβλημα δεν είναι αν ο τζόγος είναι νόμιμος ή παράνομος, αφού έτσι κι αλλιώς το κλίμα που δημιουργείται με τη διαφήμιση του νόμιμου, αρκεί και για τη διαφήμιση του παράνομου. Είναι μια πραγματικότητα που συντηρείται, αναπαράγεται, ενισχύεται πολύμορφα, γιατί συμφέρει το σύστημα πολλαπλώς, φέρνοντάς του πολυεπίπεδα κέρδη.

Αυτά, όμως, δεν τα εντάσσετε στη συζήτηση για τη διαφθορά, τη διαπλοκή, τα σκάνδαλα. Και, όμως, αυτά και αν είναι σκάνδαλα κρατικά, κυβερνητικά, πολιτικά που φθείρουν μάλιστα ψυχές, συνειδήσεις των νέων ανθρώπων.

Κυρίες και κύριοι Βουλευτές, εμείς επιμένουμε ότι ο ελληνικός λαός θα πρέπει να δει τη συνολική εικόνα, να δει το δάσος και όχι τα δένδρα που του στήνουν κάθε φορά για αποπροσανατολισμό. Και το δάσος είναι αυτό το σάπιο και διεφθαρμένο σύστημα που «ματώνει» τον λαό μας, είναι το πολιτικό προσωπικό του, τα διάφορα κέντρα που, παρά τους ανταγωνισμούς τους, υπηρετούν αυτό το σύστημα και φυσικά, οι σχέσεις διαπλοκής που θα αναπτύσσονται όσο αυτό το σύστημα δεν ανατρέπεται. Αυτό, τελικά, είναι που άρδην πρέπει να αλλάξει.

Σας ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ τον κ. Κουτσούμπα.

Τον λόγο έχει ο Πρόεδρος της Κοινοβουλευτικής Ομάδας του Ποταμιού κ. Σταύρος Θεοδωράκης για είκοσι λεπτά.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Κυρίες και κύριοι συνάδελφοι, υπάρχει εκεί έξω ένας απατεώνας που τριγυρνάει αυτόν τον καιρό στα χωριά και τις πόλεις της χώρας και λέει ότι έχει 500.000.000.000, 600.000.000.000 στην άκρη και ότι είναι σε θέση να ξεπληρώσει τα χρέη όλων των Ελλήνων, όχι μόνο το δημόσιο χρέος που, άλλωστε, θα το διαγράψει ο κ. Τσίπρας, αλλά και το ιδιωτικό χρέος, αυτό που έχει κάποιος σε μια «κόκκινη» κάρτα. Έχει ανοίξει γραφεία σε όλη την Ελλάδα και ετοιμάζεται να κατέβει και στις εκλογές.

Θα πρέπει, λοιπόν, αντί να κάνουμε πλάκα με αυτά τα φαινόμενα, να αναρωτηθούμε ποιος στρώνει το έδαφος σε αυτούς τους τύπους, σε αυτούς τους απατεώνες. Μήπως αυτοί που έλεγαν ότι με μια μόνο κίνηση μπορείς να σβήσεις το μεγαλύτερο μέρος του χρέους της χώρας;

Μήπως οι πολιτικοί που φώναζαν «κανένα σπίτι στα χέρια τραπεζίτη» και τώρα στέλνουν τα ΜΑΤ για να υπερασπιστούν τους πλειστηριασμούς;

Μήπως αυτοί που υπερηφανεύονταν στα κανάλια ότι δεν θα πληρώσουν ΕΝΦΙΑ και από την «ΑΥΓΗ» καλούσαν και τον κόσμο να μην πληρώσει ΕΝΦΙΑ και τώρα όχι μόνο λένε «πλήρωσε ΕΝΦΙΑ», αλλά «πλήρωσε και τις αυξήσεις στα διόδια, που εμείς θα κόβαμε»;

Όταν, δηλαδή, η πολιτική, κυρίες και κύριοι συνάδελφοι, παραδίδεται στη δημαγωγία, δεν θα αργήσει η στιγμή που θα γίνει πιστευτός και αυτός που λέει ότι έχει 500.000.000.000 να τα μοιράσει στον κόσμο.

Το θέμα μας, όμως, είναι η διαπλοκή και εδώ θέλω να φτάσω. Οι δημαγωγοί και οι λαϊκιστές δεν κατακτούν ποτέ μόνοι τους την εξουσία. Χρειάζονται κανάλια, χρειάζονται χρήματα, χρειάζονται διαπλοκή με πολιτικά και επιχειρηματικά συμφέροντα.

Η διαπλοκή, λοιπόν, κυρίες και κύριοι συνάδελφοι, σας βοήθησε για να φτάσετε στην εξουσία. Δηλαδή, επιχειρηματίες και καναλάρχες, που είδαν το παλιό να τελειώνει, πίστεψαν ότι θα έχουν μαζί σας μια νέα δεκαετία εξουσίας.

Να σας θυμίσω τα πρωτοσέλιδα; Εδώ τα έχουμε. Να σας θυμίσω τι έκαναν τα κανάλια, τις διακαναλικές συνεντεύξεις; Για να λέτε τι; Για να λέτε –θυμάστε, προεκλογικά- ότι έρχεται -προσέξτε την ιεροσυλία, τι λέγατε, ο κ. Τσίπρας το έλεγε, δηλαδή, για την ακρίβεια- χειμώνας χειρότερος από τον χειμώνα του 1941, τότε που είχαμε εκατό χιλιάδες νεκρούς στην Αθήνα. Αυτά λέγατε.

Και τώρα, ως διά μαγείας, τελείωσαν οι ανθρωπιστικές κρίσεις και κάνουμε και γιορτές στο Κολωνάκι! Να γιορτάσουμε τι; Τις αυξήσεις του πετρελαίου τον χειμώνα;

Το κύριο μέλημά μας θα έπρεπε να ήταν η αντιμετώπιση της διαπλοκής. Όμως, το δικό σας κύριο μέλημα -και το λέω με μεγάλη μου λύπη-, κύριοι συνάδελφοι του ΣΥΡΙΖΑ, ήταν να μαρκάρετε ως διαπλεκόμενους τους άλλους και για δύο χρόνια να μαρκάρετε ως διαπλεκόμενο το Ποτάμι.

Δεν βλέπω στην Αίθουσα τον κ. Σκουρλέτη, τον κ. Παππά. Βλέπω, όμως, τον κ. Καμμένο. Και ήθελα να ρωτήσω: Πόσο σας στοίχισε -σε λεφτά εννοώ- η προσπάθεια να βρωμίσετε το Ποτάμι; Ρίξατε τόνους λάσπης στην πρώτη και μοναδική προσπάθεια ανθρώπων που δεν ανήκαν στα τζάκια της πολιτικής και που δεν έρχονταν από τα κομματικά υπόγεια. Και το κάνατε, βέβαια, με τη βοήθεια αυτών που καταγγέλλατε. Στα φανερά τούς καταγγέλλατε και στα κρυφά τούς δίνατε το χέρι σας.

Πόσα λεφτά –συγκεκριμένο είναι το ερώτημα, απαντήστε- δώσατε σε αυτά τα τρολ –μαύρα λεφτά, βέβαια, φαντάζομαι- και σε όλους αυτούς τους δήθεν αγανακτισμένους μπλόγκερ, όλους αυτούς τους μεταμφιεσμένους αντεξουσιαστές, όλους αυτούς τους κομματικούς δημοσιογράφους που για δύο χρόνια είχαν ως κύριο μέλημά τους από το πρωί μέχρι το βράδυ να πετάνε λάσπη στο Ποτάμι, ότι είναι των εργολάβων και ότι είναι των Γερμανών;

Πρόσφατα μάθαμε -προσέξτε, ξέφυγε- ότι ένας από αυτούς που πρωτοστατούσε στις αθλιότητες ήταν υπάλληλος της κ. Γεροβασίλη. Όχι υπάλληλος στο σπίτι της -δεν τον πλήρωνε με τα δικά της λεφτά- αλλά υπάλληλος στο γραφείο της. Πληρωνόταν, δηλαδή, από τον ελληνικό λαό για να γράφει αυτά.

Προσέξτε μερικές ατάκες του: «Στη χώρα…» –προσέξτε, κύριοι συνάδελφοι, που θέλετε να φέρετε το νέο ήθος στην πολιτική, ο υπάλληλος της κ. Γεροβασίλη- «…όπου το 7% ψηφίζει Ποτάμι, γιατί είναι περίεργο που το 10% ψηφίζει Χρυσή Αυγή; Τηλεσκουπίδια και φασισμός πάνε μαζί.»

Άλλη ατάκα του υπαλλήλου της Κυβέρνησης του κ. Τσίπρα: «Είναι επιστημονικά επιβεβαιωμένο ότι ο άνθρωπος επιβιώνει και χωρίς εγκέφαλο και ψηφίζει Ποτάμι.»

Είχατε πολλούς τέτοιους -και τους ανταμείβετε σήμερα με λεφτά του ελληνικού λαού- για να βρίζουν όσους δεν σας αρέσουν. Πού τους κρύβετε; Στο Μαξίμου, στο Υπουργείο Αμύνης, στις υπηρεσίες ενημέρωσης, στα υπόγεια της Κουμουνδούρου.

Ο εκδότης της εφημερίδας «ΧΩΝΙ», που γέμισε με εκατομμύρια αφίσες όλη την Ελλάδα -φαντάζομαι ότι υπάρχουν και τα παραστατικά, που κάποια στιγμή θα ελέγξει και η εφορία για την αφισοκόλληση όλης της χώρας, πάνω από μισό εκατομμύριο λένε αυτοί που ξέρουν- είναι κι αυτός διορισμένος στο γραφείο της κ. Γεροβασίλη.

Ο διαχειριστής του site olympia.gr είναι στην υπηρεσία ενημέρωσης του κ. Καμμένου, του Υπουργείου Αμύνης.

Ο κατάλογος είναι τεράστιος. Δεν θα φάω, όμως, τον χρόνο μου για να ασχοληθώ άλλο με αυτά τα αποβράσματα. Είναι, όμως, το παρακράτος σας και πρέπει να πείτε την αλήθεια, έστω και για μια στιγμή. Τι σας στοίχησαν; Γιατί τους πήρατε; Πώς τους πληρώνατε μέχρι να γίνετε κυβέρνηση; Γιατί, τώρα τους πληρώνει η Κυβέρνηση, δηλαδή τους πληρώνει ο ελληνικός λαός. Πώς τους πληρώνατε δύο χρόνια;

Ο κ. Τσίπρας είναι, φαντάζομαι, στο γραφείο του και μας ακούει. Όταν ήταν ένα κόμμα της αντιπολίτευσης, είχε την απαίτηση να είναι εδώ όλοι και να τον ακούν. Τώρα μπορεί να παρακολουθεί ελπίζω από την άνεση του γραφείου του αυτά που λέμε.

Απευθύνομαι, λοιπόν, στον κ. Τσίπρα και λέω ότι είναι η στιγμή να μας ζητήσει συγγνώμη για τη συμπεριφορά των στελεχών του -όχι όλων των στελεχών του, αλλά αρκετών- αλλά και για εκείνη την ανακοίνωση του γραφείου Τύπου του ΣΥΡΙΖΑ, λίγες μέρες πριν από τις εκλογές. Προσέξτε ανακοίνωση του γραφείου Τύπου του ΣΥΡΙΖΑ: «Το Ποτάμι φτιάχτηκε κατ’ εντολή συγκεκριμένων συμφερόντων».

Και μιας και είπαμε να μιλήσουμε με διευθύνσεις και ονόματα, εγώ τον προκαλώ ανοιχτά. Ποια είναι αυτά τα συγκεκριμένα συμφέροντα; Να το πει εδώ στη Βουλή. Ποια είναι τα συμφέροντα που έφτιαξαν το Ποτάμι; Αν δεν το πει, είναι απλώς ένας συκοφάντης.

Γιατί, όμως, ήταν σημαντικό για εσάς, για κάποιους από εσάς -η γενίκευση δεν είναι σωστό- να προσπαθήσετε να βρωμίσετε το Ποτάμι; Να σας εξηγήσω γιατί. Ο λαϊκιστής και ο δημαγωγός δεν φοβάται το παλιό. Φοβάται το καινούργιο. Πιστεύατε ότι είχατε πλεονέκτημα στην αντιπαράθεσή σας με τις παλιές δυνάμεις που είχαν κυβερνήσει και είχαν τα προβλήματά τους και τους σκελετούς τους σε κάποιες ντουλάπες. Ο φόβος σας ήταν μήπως και εμπλακούν στην πολιτική νέες δυνάμεις, ανεξάρτητες από το κράτος, ανεξάρτητες από συντεχνίες, ανεξάρτητες από συμφέροντα, πολίτες που παράγουν, πολίτες που δημιουργούν, πολίτες που τολμούν, που επηρεάζουν, που εμπνέουν, που μπορούν να κάνουν λάθη, αλλά δεν ξεκινούν ως υπάλληλοι κανενός συμφέροντος. Γι’ αυτό, λοιπόν, όλη η λάσπη σας από τον Απρίλιο του 2014 -που την έχουμε καταγράψει- και όλα τα τρολ σας –που επίσης τα έχουμε καταγράψει- είχαν ως κύριο στόχο το Ποτάμι.

Να σας πω, όμως -γιατί το είπε ο κ. Τσίπρας για τα δικά του, ότι δεν θα κάνει πίσω- ότι δεν θα κάνουμε πίσω. Το δικό μας σχέδιο θα παραμείνει ανοιχτό, ενεργό. Θα συνεχίσουμε, δηλαδή, να προσπαθούμε για τη δημιουργία ενός μεγάλου κινήματος ανατροπής, μακριά από συντεχνίες και συμφέροντα. Θα συνεχίσουμε να καλούμε τους πολίτες να τολμήσουν να μπουν αυτοί στο παιχνίδι και όχι μόνο οι κομματικοί μηχανισμοί.

Όλοι αυτοί που συγκρούστηκαν με τον λαϊκισμό και προώθησαν κάποιες μεταρρυθμίσεις τα περασμένα χρόνια, τις μεταρρυθμίσεις που είχε ανάγκη ο τόπος, πρέπει να ξαναμπούν στο παιχνίδι. Και θα συνεχίσουμε να καλούμε, βέβαια, και τους νέους να μπουν μπροστά.

Κι αν όλοι αυτοί μας ακούσουν, να ξέρετε, κύριοι της συγκυβέρνησης, ότι δεν θα τα βγάλετε εύκολα πέρα μαζί τους, γιατί δεν έχουν τίποτα να φοβηθούν.

Πάμε τώρα σε αυτά που υπερηφανεύεστε, γιατί φαντάζομαι ότι γι’ αυτά που είπα, θα ντρέπεστε πλέον. Γιατί τέσσερα κανάλια; Να ξεκινήσω από το προπατορικό ερώτημα. Αυτό το ερώτημα θα σας ακολουθεί πάντα. Οι πολίτες ήθελαν να αλλάξουν τα πράγματα στην τηλεόραση. Οι πολιτικές, όμως, δεν χαράσσονται επειδή ένας φίλος στη Φλωρεντία έχει μία γνώμη ή είχατε μία ιδέα στο μπάνιο.

Θέλει σχέδιο και σας το δώσαμε. Όμως, αδιαφορείτε για τα σχέδια. Φωνάξατε τον κ. Καμμένο να σας πει τι θα κάνετε με τα βιβλία των Θρησκευτικών. Τον ακούσατε και σκύψατε το κεφάλι. Και τώρα με το Σύνταγμα φτιάξατε μια επιτροπή για τη συνταγματική Αναθεώρηση, στην οποία δεν μετέχει ούτε ένας συνταγματολόγος!

Τη λύση, λοιπόν, για τα κανάλια την είχατε μπροστά σας. Και ποια είναι αυτή η λύση; Την είχα πει εδώ πριν από πολύ καιρό και την είχα πει και στον κ. Τσίπρα, στη συνάντηση μαζί του, την είχα πει και στον κ. Παππά: Πρώτον, όχι άλλα θαλασσοδάνεια. Συμφωνούμε. Όχι άλλη εξάρτηση από το κομματικό, πολιτικό χρήμα. Όχι άλλοι εργολάβοι και προμηθευτές στις ιδιοκτησίες των καναλιών.

Και σας προτείναμε να το νομοθετήσουμε αυτό, να μην μπορούν, δηλαδή, οι εργολάβοι και οι προμηθευτές να έχουν κανάλια. Και σας προτείναμε να δώσετε περισσότερες άδειες, τουλάχιστον τις διπλάσιες. Η Κύπρος έχει επτά. Εσείς θέλετε επτά συνολικά, τρία κρατικά και τέσσερα ιδιωτικά. Σας προτείναμε, δηλαδή, το πολύ απλό, να πάρουμε περισσότερα λεφτά από περισσότερους.

Και σας προτείναμε και κάτι ακόμη: Να πληρώνουν τα κανάλια κάθε χρόνο ένα ποσοστό επί του τζίρου τους στα κρατικά ταμεία και συγκεκριμένα, είπαμε για την παιδεία. Κι εσείς προτιμήσατε το σόου και την ανεργία δύο χιλιάδων ανθρώπων, μόνο και μόνο για να λέτε ότι τους είχαμε τρεις ημέρες σε ένα δωμάτιο και τους χτυπάγαμε μέχρι να μας δώσουν τα λεφτά!

Κυρίες και κύριοι συνάδελφοι, πέρα από φαιδρότητες, υπάρχει τρόπος να τα αλλάξουμε όλα σε αυτή τη χώρα. Χωρίς, όμως, να την γκρεμίσουμε -θα το ξαναπούμε- γιατί από τα ερείπια δύσκολα ξαναχτίζεις.

Από το πόρισμα της Τραπέζης της Ελλάδος για την Τράπεζα Αττικής φάνηκε ότι τα κριτήρια δανειοδότησης είχαν γίνει λάστιχο, όχι μόνο από εσάς, αλλά και από τους προηγούμενους. Εσείς, όμως, στην τελική ευθεία πιστέψατε ότι με δανεικά χρήματα και με λίγα βοσκοτόπια, θα κάνατε το «ΣΥΡΙΖΑ TV»!

Και ψεύδεστε όταν λέτε ότι κόψατε τον κ. Καλογρίτσα. Δεν τον κόψατε τον κ. Καλογρίτσα. Η σφραγίδα σας ήταν «Ναι». Η επιτροπή σας τον κάλυψε. Η επιτροπή σας κάλυψε όλες τις αδυναμίες του «πόθεν έσχες» του κ. Καλογρίτσα. Ο ίδιος, όμως, έφυγε από την κούρσα, όταν κατάλαβε ότι οι κινήσεις του είναι πια στο μικροσκόπιο της δικαιοσύνης και της κοινωνίας.

Λέει συχνά ο κ. Παππάς ότι έγινε «αεροπειρατεία», ότι οι εκδότες πήραν δωρεάν τον αέρα της Ελλάδας. Πότε πήραν οι εκδότες τις συχνότητες χωρίς διαγωνισμό, κύριοι συνάδελφοι; Στην κυβέρνηση Τζαννετάκη. Τότε δεν δόθηκαν οι άδειες; Γιατί δεχθήκατε την «αεροπειρατεία»; Γιατί δεν την αμφισβητήσατε; Γιατί δεν αντιδράσατε; Δεν λέω τότε, αλλά τα επόμενα χρόνια. Τι θέλω να πω; Ότι τα στελέχη του ΣΥΡΙΖΑ και των ΑΝΕΛ, όποτε βρέθηκαν στην εξουσία, έκαναν τα ίδια που σήμερα δήθεν καταγγέλλουν.

Με απόφαση της οικουμενικής κυβέρνησης -για να πάμε σε ένα θέμα πολύ δύσκολο και ανερμήνευτο για τον πολιτικό κόσμο, με πολλές λεπτομέρειες και υποπαραγράφους- δεν δόθηκαν οι ψηφιακές παροχές στον εθνικό προμηθευτή και τη «SIEMENS» -φτάνει η μνήμη σας μέχρι εκεί;- με απευθείας ανάθεση και δίχως διεθνή διαγωνισμό; Ο κ. Δραγασάκης δεν ήταν τότε Υπουργός; Να μας πει τι έγινε, γιατί το κάναμε. Γιατί δόθηκαν έτσι αυτές οι παροχές στη «SIEMENS», οικουμενικά;

Μην παριστάνετε, λοιπόν, τους ανήξερους. Είστε μέρος ενός συστήματος που καταγγέλλετε. Και φοβάμαι ότι προσπαθήσατε να κάνετε όλα τα νταλαβέρια με το παλιό σύστημα και τώρα που κάποιοι από αυτούς μοιάζουν σαν στημένες λεμονόκουπες, τους εγκαταλείπετε για πιο σίγουρους επενδυτές.

Ο βάλτος, όμως, κυρίες και κύριοι, που δημιουργεί τη διαπλοκή, είναι το κρατικό πολιτικό χρήμα, είναι οι κρατικές προμήθειες, είναι οι εργολαβίες, είναι τα θολά κριτήρια, είναι το ποιος θα πάρει τη δουλειά, από ποιον θα την πάρει και γιατί θα την πάρει.

Συνήθως θα την πάρει επειδή κάποιος Υπουργός έχει δώσει το «Ok» επειδή έχει κέρδος, επειδή κάποιο κομματικό στέλεχος έχει πει «ναι», επειδή κάποια πολιτική παρέα έχει πει «ναι».

Αν θέλετε, λοιπόν, να τελειώνουμε με τη διαπλοκή, καθαροί κανόνες, αδιάβλητοι διαγωνισμοί, προμήθειες από ενιαία αρχή. Δεν μπορεί ο κάθε Υπουργός να υπογράφει προμήθειες εκατομμυρίων.

Και να τελειώνουμε, βέβαια, με τους στημένους διαγωνισμούς των εργολάβων, την κατάτμηση των μεγάλων έργων, τις απευθείας αναθέσεις και το κόλπο των εκπτώσεων.

Για τη διαπλοκή χρειάζονται δύο: οι επιχειρηματίες και οι πολιτικοί. Εάν θέλετε, λοιπόν, να χτυπήσετε τη διαπλοκή, υπάρχει ο πιο απλός τρόπος: Διαφάνεια στη ροή του δημόσιου χρήματος.

Φωνάζετε συνέχεια για την ευθύνη των προηγούμενων, για να τραβήξετε την προσοχή. Μα, ξέρουμε και έχουν αποδοθεί από τον λαό οι ευθύνες στους προηγούμενους. Η απάντηση δεν μπορεί να είναι «είμαστε χειρότεροι, είμαστε καλύτεροι σε σχέση με αυτούς που κυβέρνησαν». Πρέπει να δώσετε δείγματα γραφής μιας διαφορετικής διαχείρισης.

Πάμε να δούμε, λοιπόν, στα καινούργια θέματα που έχουν προκύψει στη διακυβέρνησή σας -και χαίρομαι που είναι εδώ και ο κ. Μουζάλας- ποια διαφορετικά δείγματα γραφής δώσατε.

Προσφυγικό: Η περίθαλψη ενός πρόσφυγα στη Νορβηγία κοστίζει 12.000 ευρώ και στην Ελλάδα 15.000 ευρώ. Το καταγγέλλει ο δικός σας, ο κ. Βουδούρης. Πότε, επιτέλους, θα έχουμε όλα τα στοιχεία; Αυτά δεν αφορούν τον Υπουργό, που βασανίζεται σε άλλους τομείς του μεταναστευτικού. Αφορούν, όμως, το σύνολο της κυβερνητικής σας πολιτικής. Πότε, επιτέλους, θα έχουμε τα στοιχεία για το κόστος δημιουργίας και συντήρησης των hot spots και των κέντρων φιλοξενίας;

Αποκαλύψαμε σημεία και τέρατα στη Χίο, στο Λιτόχωρο, στην Κω, στις Σέρρες, για το ποιος παίρνει τις δουλειές. Ακούστε τώρα ένα νέο στοιχείο και από τη Λέρο. Το καταγγέλλει ο Πρόεδρος των Ξενοδόχων της Λέρου. Μην πάει το μυαλό σας σε κανέναν «δεξιό κακό». Αριστερός άνθρωπος, ιδρυτικός μέλος του «Ρήγα Φεραίου».

Τι λέει, λοιπόν; Τον Δεκέμβριο που μας πέρασε -μη γελάτε και με τον «Ρήγα Φεραίο», υπάρχει και μια παράδοση στην Αριστερά- έγινε γνώστης ο ίδιος, ως ξενοδόχος στην περιοχή, μιας προκήρυξης που υπολόγιζε την αξία του έργου σε 520.000 ευρώ. Στις 10 Δεκεμβρίου ανέβηκε ο διαγωνισμός στη «ΔΙΑΥΓΕΙΑ», επτά εταιρείες εμφανίστηκαν αμέσως και σε δύο μέρες επιλέχθηκε ο ανάδοχος. Δύο μέρες ούτε φορολογική ενημερότητα, αλλά ας το παραβλέψουμε!

Ποιο είναι το σημαντικό; Η τελική σύμβαση υπογράφηκε στα 1.568.000 ευρώ, δηλαδή 1 εκατομμύριο πάνω από την προκήρυξη και όταν ο Πρόεδρος των Ξενοδόχων με ανησυχία ρώτησε γιατί ανέβηκε τόσο πολύ η τιμή, πήρε την απάντησε ότι προστέθηκαν διάφορα πράγματα, βιολογικός καθαρισμός, κλιματιστικά, τα οποία μέχρι σήμερα δεν έχουν γίνει. Ο βιολογικός δεν έχει γίνει και τα κλιματιστικά αναγκάστηκε να τα βάλει με δαπάνες του ο Δήμος της Λέρου, διακόσια σαράντα κλιματιστικά. Εκτός εάν πούμε πάλι ότι και το 1 εκατομμύριο στη Λέρο για μια δράση είναι ψιλολόγια μπροστά στα σκάνδαλα των προηγούμενων.

Η διαπλοκή και η διαφθορά, κύριοι συνάδελφοι, δεν είναι μόνο οι τρεις-τέσσερις μεγάλοι με τους οποίους έχουν νταλαβέρι όλοι οι εκάστοτε κυβερνήτες. Είναι και το πελατειακό κράτος, είναι τα ρουσφέτια, είναι οι φωτογραφικές και χαριστικές πράξεις, όλα αυτά που έθρεψαν όλες οι προηγούμενες κυβερνήσεις, με ελάχιστες εξαιρέσεις, όλα αυτά που έκαναν την κατασπατάληση του δημοσίου χρήματος μαγκιά.

Η διαπλοκή, ναι, για να απαντήσω ευθέως στο ερώτημά σας, στο ερώτημα που προφανώς έχετε όλοι στα χείλια σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Ξεχαστήκατε. Δεν θα μιλήσω πενήντα τρία λεπτά, όπως ο κ. Τσίπρας. Θα μιλήσω δύο-τρία λεπτά ακόμη.

Η διαπλοκή, ναι, γεννήθηκε στις αυλές των κομμάτων εξουσίας ή μάλλον στα υπόγεια. Κάποιοι επωφελήθηκαν -εννοώ από τους παλιούς- και κάποιοι άλλοι αδιαφόρησαν. Η ευθύνη τους είναι μεγάλη, εγκληματική των μεν, αλλά υπαρκτή και για τους άλλους. Και εσείς, οι καλύτεροι μαθητές του παλιού συστήματος, δίνετε ένα νέο περιεχόμενο στη διαπλοκή.

Να σας πω μερικά πράγματα που θα μπορούσαμε να κάνουμε άμεσα, εάν πραγματικά θέλαμε να χτυπήσουμε τη διαπλοκή. Σήμερα διαθέτουμε περίπου ενενήντα πέντε με εκατό -είναι άγνωστος ο αριθμός- φορείς και υπηρεσίες που κυνηγούν τη διαφθορά. Θα πρέπει να υπάρχει μία αρχή καταπολέμησης της διαφθοράς, ενισχυμένη με καταρτισμένο προσωπικό.

Ξέρετε, γιατί αναφερθήκαμε και αναφέρθηκαν κάποιοι στον έλεγχο των «πόθεν έσχες», ποιον κοροϊδεύουμε; Τι έλεγχος θα γίνει; Ξέρετε ότι ο έλεγχος των δεκάδων χιλιάδων «πόθεν έσχες» στην αρμόδια μονάδα της αρχής για την καταπολέμηση του μαύρου χρήματος -είναι η τρίτη μονάδα που ασχολείται για τον έλεγχο- απασχολεί πέντε υπαλλήλους για δεκάδες χιλιάδες δηλώσεις «πόθεν έσχες»;

Είπα και πριν για τις προμήθειες ότι χρειάζεται μία και ενιαία εθνική αρχή δημοσίων προμηθειών. Κυρίες και κύριοι συνάδελφοι, προτείνουμε να συσταθεί μια αρχή εποπτείας για τα έσοδα και τις δαπάνες των ΜΚΟ, να καταγράφει συστηματικά όλες τις επιχορηγήσεις που λαμβάνουν και να παρακολουθεί τα οικονομικά τους.

Πρέπει να κάνουμε κάτι για την πολυνομία και την έλλειψη κωδικοποίησης. Δεν μπαίνω καν στη συζήτηση πόσο κακό μας κάνει αυτή η πολυνομία στην προσέλκυση επενδυτών. Το ξέρετε. Είναι ένα άλλο θέμα που αφορά την οικονομία, αλλά αφορά και τη διαφθορά και τη διαπλοκή, γιατί τα κενά και οι αμφισημίες στους νόμους γεννούν αφορμές για διαφθορά και διαπλοκή.

Ζητάμε, λοιπόν, κωδικοποίηση και έναν τελικό νόμο για κάθε ζήτημα, με ευθύνη του κράτους, χωρίς παραπομπές. Να μην μπορούν, δηλαδή, να παζαρεύουν οι προϊστάμενοι του δημοσίου με τα συμφέροντα.

Τέλος, θα πω για τη δικαιοσύνη. Ας μην μπαίνουμε οι πολιτικοί στα χωράφια της δικαστικής εξουσίας. Έχουμε προτείνει οι πρόεδροι των ανωτάτων δικαστηρίων να επιλέγονται μεταξύ τριών προσώπων που έχουν υποδείξει οι ολομέλειες των δικαστηρίων, να μην μπορεί, δηλαδή, η κυβέρνηση να κάνει βουτιά στην επετηρίδα, να μην μπορεί να παζαρέψει και να βλέπουμε όλα αυτά τα φαιδρά και επικίνδυνα που γίνονται στη δικαιοσύνη.

Δεν έχετε δώσει μια απάντηση και έχω προκαλέσει άλλη μια φορά τον κ. Τσίπρα να μας απαντήσει. Είναι κακό το παλιό σύστημα, συμφωνούμε ότι είναι κακό και οι άνθρωποι που το υπηρέτησαν σε σημαντικές θέσεις δεν πρέπει να είναι κοντά στην ελπίδα που έρχεται. Όμως, επιλέξατε έναν άνθρωπο που ήταν αρχηγός της Εθνικής Υπηρεσίας Πληροφοριών, δικαστής, για να λύσει τα ζητήματα στη δικαιοσύνη. Ποιο είναι το μήνυμα; Γιατί το κάνατε; Ένα σύστημα θέλατε να πάρετε μαζί του και όχι βέβαια διαφάνεια.

Έχουμε πει, επίσης, ότι οι δικαστικοί -και το προτείνουμε- για τέσσερα χρόνια που θα φεύγουν από τις θέσεις τους, θα συνταξιοδοτούνται, θα παραιτούνται ή οτιδήποτε, να μην μπορούν να εμπλακούν σε πολιτικές θέσεις, να κόψουμε τον ομφάλιο λώρο της πολιτικής με τη δικαιοσύνη.

Υπάρχουν, λοιπόν, λύσεις, κυρίες και κύριοι συνάδελφοι, αρκεί να μην επιστρέφουμε συνεχώς στο παρελθόν, το σημαδεμένο, μαρκαρισμένο και πολλές φορές καταδικασμένο παρελθόν. Το μέλλον θέλει τόλμη, θέλει γνώση, θέλει σχέδιο. Για να το πω με μια φράση, το μέλλον θέλει να φύγουμε από την κομματική δημοκρατία των παζαριών και να πάμε σε μια ανοικτή δημοκρατία με διαφάνεια και αξιοκρατία παντού.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ τον κ. Θεοδωράκη.

Τον λόγο έχει ο Πρόεδρος της Κοινοβουλευτικής Ομάδας των Ανεξαρτήτων Ελλήνων κ. Παναγιώτης Καμμένος.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κύριε Πρόεδρε, κυρίες και κύριοι συνάδελφοι, θα αρχίσω κατ’ αρχάς απαντώντας στον κ. Θεοδωράκη, ο οποίος υπονόησε ότι οι Ανεξάρτητοι Έλληνες είχαμε χρηματοδοτήσεις και μάλιστα πληρώσαμε για τη λάσπη εναντίον του.

Κύριε Θεοδωράκη, δεν χρειάστηκε να πληρώσουμε κανέναν για τη λάσπη εναντίον σας. Εσείς ήσασταν εκείνος ο οποίος φωτογραφιζόσασταν με τον κ. Σημίτη και ήσασταν ο κολλητός φίλος του κ. Παπαντωνίου. Στα δε ρεπορτάζ σας ως δημοσιογράφος υμνούσατε τον κ. Σημίτη. Δεν νομίζω ότι αυτό είναι ψευδές.

Όμως, επειδή αναφερθήκατε και σε διάφορα site, πριν από δύο μήνες από την Αρχή Τηλεπικοινωνιών –λόγω της δίκης που έχουμε με το protagon.gr- ζήτησα να μου δώσει τον ιδιοκτήτη του site. Μου έδωσε το όνομά σας.

Το protagon.gr, λοιπόν, κύριε Θεοδωράκη –για να σας θυμίσω από πού χρηματοδοτείται- χρηματοδοτείτο μαζί με άλλα site από τον κατηγορούμενο για την υπόθεση του Ταχυδρομικού Ταμιευτηρίου κ. Γριβέα.

Το καταθέτω στη Βουλή.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ας ψάξουμε και στο ΚΕΕΛΠΝΟ, ας ψάξουμε και στην ΕΥΔΑΠ, για να δούμε από ποιον χρηματοδοτείτο το protagon.gr, κύριε Θεοδωράκη.

Όμως, ας αναφερθούμε στα σοβαρά αυτής της ημέρας.

Κυρίες και κύριοι συνάδελφοι, σήμερα το πρωί άνοιξα τα αρχεία μου για τη συζήτηση για τη «SIEMENS», όπως επίσης και τον κοινοβουλευτικό έλεγχο που έκανα ως Βουλευτής της Νέας Δημοκρατίας από το 1993 αδιάλειπτα μέχρι σήμερα. Πήρα και τα αρχεία της Διεύθυνσης Τεκμηριώσεως της Νέας Δημοκρατίας από το 1993 μέχρι το 2009, τα οποία έχω εδώ. Απ’ αυτά προκύπτει η σύγκρουση ορισμένων που αποτελούσαν, αν θέλετε, τη μαγιά της Νέας Δημοκρατίας, την παλαιά Νέα Δημοκρατία με τη διαπλοκή, πριν ακόμα παρεισφρήσουν οι εγκάθετοι του κ. Σαμαρά και τα άκρα που ανέφερε ο Κωνσταντίνος Καραμανλής γίνουν Αντιπρόεδροι του κόμματος.

Θα αρχίσω, λοιπόν, σήμερα με αυτό που είπε ο Πρωθυπουργός, ότι εμάς δεν μας κρατά κανένας. Εσάς ποιος σας κρατάει; Δεν θα χρησιμοποιήσω μέσα της Κυβέρνησης ή φιλικά προς την Κυβέρνηση ή δημοσιογράφους που βρίσκονται στον ΣΥΡΙΖΑ ή στους Ανεξάρτητους Έλληνες. Θα χρησιμοποιήσω τους ιστότοπους που ανήκουν σε κομματικά στελέχη της Νέας Δημοκρατίας.

Σήμερα, λοιπόν, το antinews.gr -το οποίο ανήκει στον κ. Παναγιώτη Ζήση, γιο του μακαρίτη Βασίλη Ζήση, στενού συνεργάτη του κ. Σαμαρά- το site το οποίο στήριξε την κυβέρνηση Σαμαρά-Βενιζέλου και προσωπικά τον κ. Σαμαρά μέχρι σήμερα –και συνεχίζει να τον στηρίζει- και το οποίο στήριξε την υποψηφιότητα του κ. Άδωνι Γεωργιάδη μέχρι να αποσυρθεί και να στηρίξει τον Κυριάκο Μητσοτάκη, ανταλλάσσοντας αυτή τη στήριξη με τη θέση του Αντιπροέδρου της Νέας Δημοκρατίας, είναι αυτό που σήμερα επιτίθεται σε προσωπικό επίπεδο στον Πρόεδρο της Νέας Δημοκρατίας κ. Κυριάκο Μητσοτάκη.

Ο τίτλος της ανάρτησης είναι «Συζήτηση στη Βουλή για σκάνδαλα: Αλέξη μου, Κυριάκο μου…». Για τον «Αλέξη μου» δεν λέει τίποτα βέβαια, γιατί δεν υπάρχει πουθενά στην έρευνα για τη «SIEMENS». Όμως, για τον «Κυριάκο μου» λέει πολλά. Λέει πράγματα που κι εγώ –γιατί δεν θεωρώ ότι η πολιτική αντιπαράθεση μπορεί να πάει σε προσωπικά στοιχεία- δεν θα έλεγα στη Βουλή.

Αυτά τα γράφει το site του κ. Σαμαρά. Σήμερα, εδώ στη Βουλή υπάρχουν Βουλευτές οι οποίοι βρίσκονται στον περίγυρό του. Τι ακριβώς, λοιπόν, αναφέρει μέσα; Αναφέρει ότι θα πει σήμερα ο κ. Μητσοτάκης «Όχι, εγώ δεν ξέρω τίποτα για το σκάνδαλο «SIEMENS». Μόνο κάποια τηλεφωνικά κέντρα και κομπιούτερ πήρα από τον Χριστοφοράκο και αυτά τα πλήρωσα, αφού παρουσιάστηκε το σκάνδαλο στην Ελλάδα» ή θα του πει να ρωτήσει την αδελφή του την Ντόρα που είχε πιο στενές σχέσεις με τον Χριστοφοράκο –φιλικές πάντα- ή και τον πατέρα του Κωνσταντίνο Μητσοτάκη, τον οποίο είχαν το θράσος πρώην στελέχη της «SIEMENS HELLAS» να τον καλούν με επιστολή τους να παρέμβει, όταν ήταν Πρωθυπουργός, για να λυθεί το πρόβλημα με τον ΟΤΕ.

Κάνει ανάρτηση, μάλιστα, το site του κ. Σαμαρά επιστολής προς τον τότε Πρωθυπουργό Κωνσταντίνο Μητσοτάκη, με υπογραφή του Γεωργίου, με θέμα «Κατακύρωση Διεθνούς Διαγωνισμού ΟΤΕ ενός εκατομμυρίου εκατό χιλιάδων ψηφιακών παροχών» που λέει: «Αξιότιμε κύριε Πρωθυπουργέ, για το προαναφερόμενο μείζον θέμα που μας απασχολεί ιδιαίτερα ως εγχώρια βιομηχανία τηλεπικοινωνιών και μετά την απογοητευτική συζήτηση που είχαμε με τον Υπουργό Εθνικής Οικονομίας κ. Στέφανο Μάνο, θεωρούμε πλέον απαραίτητη την προσωπική σας παρέμβαση».

Και καταλήγει: «Συνημμένα σας αποστέλλουμε και τη σχετική απαντητική επιστολή μας από 27-8-93 προς τον Υπουργό Εθνικής Οικονομίας και σας παρακαλούμε για άλλη μια φορά να επιληφθείτε προσωπικώς».

Το καταθέτω στη Βουλή.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό το ανεβάζει σήμερα στη συζήτηση για τη διαφθορά το site του κ. Αντώνη Σαμαρά, το site που στήριξε τον Αντιπρόεδρό σας, κύριε Μητσοτάκη.

Συνεχίζει και καταθέτει όλες τις παροχές του γραφείου σας. Καταθέτει τις συναντήσεις σας με τον κ. Χριστοφοράκο, της κ. Μπακογιάννη, τα ταξίδια, τις καταγγελίες του Κουτσενρόιτερ για το τι παίρναν τα κόμματα τότε. Ακόμα, προχωράει με τίτλο: «Η αγία οικογένεια» και σας περιλαμβάνει στα πάντα.

Αυτά όλα στον ιστότοπο που ελέγχει ο κ. Αντώνης Σαμαράς, κύριε Μητσοτάκη. Γι’ αυτό σας είπε ο Πρωθυπουργός ότι εμάς δεν μας κρατάει κανείς. Εσάς σας κρατούν ακόμα και μέσα από το κόμμα σας. Σας επιβάλλουν Αντιπρόεδρο και τώρα σας επιβάλλουν τη γραμμή τους.

Τα καταθέτω για τα Πρακτικά.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επειδή θα μου πείτε «Μα, καλά, το έγραψε αυτό ένα site», να σας θυμίσω ένα άλλο δημοσίευμα, το δημοσίευμα της εφημερίδας του πατέρα του Βουλευτή που διάλεξε ο κ. Σαμαράς για να φέρει στη Βουλή, του κ. Ψυχάρη; Τότε ήταν η περίοδος που, φαίνεται, ήθελαν να σας εξαφανίσουν από τη Νέα Δημοκρατία και ο κ. Σαμαράς χρησιμοποίησε τον κ. Ψυχάρη ως πιστόλι. Τι ανέφερε τότε, λοιπόν, το συγκεκριμένο δημοσίευμα της εφημερίδας «ΤΟ ΒΗΜΑ» του ΔΟΛ, που εν συνεχεία έκανε Βουλευτή τον γιο του ο κ. Σαμαράς; Ανέφερε ότι ο κ. Χριστοφοράκος ουσιαστικά σας χάρισε ένα σπίτι στην Τήνο. Πήρε δάνειο 600.000 ευρώ και το πήρε με 60.000 ευρώ το ίδιο, το όμορο.

Σας τα καταθέτω για να τα θυμάστε.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να θυμάστε ότι την προσωπική επίθεση σάς την κάνουν στελέχη που επιτρέπετε ακόμα να βρίσκονται στη Νέα Δημοκρατία, αλλοιώνοντας τη Νέα Δημοκρατία και ακολουθώντας τον δρόμο που ακολούθησε ο Σαμαράς και ο Βενιζέλος.

Όμως οι δυο πελάτες μου δεν είναι σήμερα εδώ. Ούτε ο κ. Σαμαράς ούτε ο κ. Βενιζέλος ήρθαν εδώ να συζητήσουν για τη διαπλοκή. Δεν σας κάνει εντύπωση γιατί δεν είναι εδώ;

Ο κ. Βενιζέλος είναι ο φυσικός αρχηγός του ΠΑΣΟΚ. Ουσιαστικά είναι εκείνος που οδηγεί την κ. Γεννηματά στις πολιτικές της κινήσεις. Γιατί δεν ήρθε εδώ; Θα σας εξηγήσω αργότερα. Δεν ήρθε εδώ γιατί την τελευταία φορά που ήρθε, φώναζε από κάτω, όταν μιλούσα, «αλητάμπουρα». Ήμουν εγώ ο «αλητάμπουρας», όταν ρώτησα αν υπάρχουν μετοχές του ομίλου Βγενόπουλου στο οικογενειακό του περιβάλλον. Ήμουν «αλητάμπουρας» τότε, γιατί ακόμα δεν είχε βγει η δίωξη για τον Βγενόπουλο. Τώρα, λοιπόν, κύριε Βενιζέλο, από εκεί που μας ακούτε, από ψηλά, ποιος είναι ο «αλητάμπουρας»;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Για πείτε μας, τα 114 εκατομμύρια της εκθέσεως της Τραπέζης της Ελλάδος, πώς βγήκαν από τη δικογραφία;

Οι τέσσερις μέτοχοι Μπακατσέλοι -εγώ ο «αλητάμπουρας» σας ρωτάω- είναι συγγενείς σας ή δεν είναι συγγενείς σας; Όμως τώρα που βγήκε η δίωξη, φύγατε, κύριε Βενιζέλο.

Φύγατε, γιατί θα σας ρωτούσα και το άλλο, αυτό που είπα και διαψεύσατε ευγενικά στον «ΣKAΪ». Ήσασταν στο σπίτι του Καλογρίτσα, όταν μου προτείνατε να μπω στην Κυβέρνηση και όταν εν συνεχεία ζητήσατε να μη συνεργαστούμε οι Ανεξάρτητοι Έλληνες με τον ΣΥΡΙΖΑ;

Όμως οι Ανεξάρτητοι Έλληνες, κύριε Βενιζέλο και κύριε Σαμαρά, δεν είμαστε υποχείριοι κανενός, δεν έχουμε πάρει ούτε 1 ευρώ από καμμία τράπεζα ποτέ και δεν μας κρατάει κανείς.

Περίμενα, ο κ. Μητσοτάκης σήμερα να έρθει να μιλήσει για τη «SIEMENS» και να τελειώσει αυτή η ιστορία και να πει τη δική του άποψη, πέραν της σχέσεως της προσωπικής και της στενής που είχε με τον κ. Χριστοφοράκο. Το μόνο που απάντησε γι’ αυτό, ήταν ότι αυτή η Κυβέρνηση καθυστέρησε να στείλει τη μετάφραση στο Υπουργείο Εξωτερικών.

Μα ποιος καθυστέρησε; Μήπως καθυστέρησε κάποιος προϊστάμενος της Εισαγγελίας Εφετών που λέγεται Ντογιάκος; Ο γνωστός Ντογιάκος! Τον λέγατε «Παναθηναϊκάκια»; Δεν θυμάμαι ακριβώς. Ο γνωστός Ντογιάκος, ο οποίος αυτή τη στιγμή διώκεται πειθαρχικά, ακριβώς γιατί καθυστέρησε να στείλει τη μετάφραση, όπως έκανε και σε άλλες σοβαρές δικογραφίες. Ποιανού ήταν φίλος ο Ντογιάκος; Τι έκανε στην υπόθεση Χαϊκάλη;

Η διαπλοκή, λοιπόν, δεν είναι μόνο διαπλοκή πολιτικής και επιχειρήσεων αλλά είναι και ανθρώπων εξουσίας. Από το 1999, από τη μαύρη περίοδο Σημίτη, είχαμε φέρει στο φως όλες τις μαύρες συναλλαγές των Τσοχατζόπουλων, των Λιακουνάκων, των Παπαντωνίου, την ώρα που τα σκάνδαλα έπαιρναν τότε μορφή και οστά και σάρκα, όχι κατόπιν εορτής, όπως έκαναν κάποιοι, αλλά από την πρώτη στιγμή.

Εκείνη την εποχή τα μέσα μαζικής ενημέρωσης αντί να σταθούν στον θεσμικό τους ρόλο, με σακάτεψαν κι εμένα και συναδέλφους που δεν είναι σήμερα Βουλευτές, όπως ο Σπήλιος Σπηλιωτόπουλος και άλλοι συνάδελφοι που πληρώσαμε το τίμημα ότι συγκρουστήκαμε με αυτούς που κάποιοι παραπάνω μιλούσαν και δεν είναι σήμερα Βουλευτές γιατί κόπηκαν.

Τα σκάνδαλα αυτά, λοιπόν, αντί να βγουν στις εφημερίδες των διαπλεκόμενων συμφερόντων, οι εφημερίδες έγιναν «πιστόλια» εναντίον μας. Σαράντα δημοσιεύματα συκοφαντικά από τον ΔΟΛ σε «ΒΗΜΑ» και «ΝΕΑ» καταδικάστηκαν ως συκοφαντικά από το δικαστήριο τελεσίδικα και καταδίκαστηκαν τότε σε πληρωμή αποζημίωσης 300.000 ευρώ. Δεν τα πήρα. Κακώς δεν τα πήρα τότε. Δεν τα πήρα, διότι θεώρησα ότι μόνο και μόνο η δημοσίευση στην πρώτη σελίδα, θα με δικαίωνε. Αλλά συνέχισαν μετά πάλι, ανεξάρτητα από τη δικαστική απόφαση.

Όταν έβγαλα τότε το θέμα Τσοχατζόπουλου για τα υποβρύχια, που βεβαίως μίλησα στην εξεταστική των πραγμάτων επιτροπή και για τις ευθύνες των επόμενων, του Παπαντωνίου και όλων εκείνων που συνέχισαν τις συμβάσεις, όταν μίλησα για το Ταχυδρομικό Ταμιευτήριο και την εμπλοκή της οικογένειας Παπανδρέου, όταν μίλησα για τα CDS, δέχθηκα τη σφοδρότερη επίθεση που θα μπορούσε να δεχθεί Έλληνας πολιτικός. Όταν πήγα στον κ. Σαμαρά την υπόθεση των CDS, ξέρετε τι μου είπε; «Εγώ τον Γιώργο δεν τον χτυπάω. Είναι φίλος μου». Του λέω: «Μα εδώ προδίδεται η χώρα. Έχουν ποντάρει στην πτώχευση της χώρας. Να εξεταστεί πιθανή εμπλοκή της οικογένειάς του». Και η απάντηση ήταν: «Θα σε βγάλουμε τρελό. Μη συνεχίζεις την υπόθεση». Ήταν η υπόθεση που δούλεψα τότε με τη μακαρίτισσα την Αριστέα Μπουγάτσου, που έφυγε με αυτό το παράπονο.

Το σκάνδαλο του ΚΕΕΛΠΝΟ, τα εκατομμύρια που δίνονταν σε δημοσιογράφους και τα μέσα διαπλοκής, την ώρα που η δημόσια υγεία κατέρρεε. Διαφήμιζαν σαν κολλητική ασθένεια τον καρκίνο. Μετά από αγώνα βρήκα τα στοιχεία και τα παρέδωσα στο θεσμικό όργανο, στην ΕΣΗΕΑ. Πουθενά στον Τύπο. Άρχισε η ομοβροντία των κακόβουλων και συκοφαντικών δημοσιευμάτων σε βάρος μου, από αυτούς που λυμαίνονταν το δημόσιο χρήμα. Πεντακόσιες χιλιάδες. Επτακόσιες χιλιάδες. Αυτά που έγραφαν. Εγώ τα έδωσα ως είχα υποχρέωση και υπηρετώντας το δημόσιο συμφέρον. Μπήκαν εισαγγελείς. Άσκησαν κακουργηματικές διώξεις περί καταχραστών του δημοσίου. Εν συνεχεία σιωπητήριο για τη διαπλοκή, ακόμα και όταν αποκαλύφθηκε ότι είχαν εξαφανιστεί πορίσματα του ΣΔΟΕ και στην υπόθεση εμπλέκονται ηχηρά ονόματα της πολιτικής δημοσιογραφίας. Σήμερα οι έμμισθοι του κατηγορουμένου συνεχίζουν να στοχοποιούν και να απειλούν. Δεν έχουν καταλάβει όμως ότι έρχεται η σειρά τους.

Εγώ μιλάω με ονόματα, όπως είπε ο Πρωθυπουργός. Άκουσα τη λέξη Καλογρίτσας. Θα σας πω το εξής: Εμένα είναι κουμπάρος μου, ναι. Ξέρετε, ο ίδιος ισχυριζόταν ότι έχει βοηθήσει οικονομικά τον κουμπάρο του, να κάνει δύο site, ένα site αμυντικό, το onαlert.gr και το newsit.gr. Mιλάω για τον δημοσιογράφο, τον κ. Ευαγγελάτο, με τον οποίο ήμασταν φίλοι, αλλά από τότε που έγινε η δημοσίευση για το ΚΕΕΛΠΝΟ, μου κήρυξε τον πόλεμο.

Καταθέτω στη Βουλή, για να υπάρχουν όλα τα δημοσιεύματα του onαlert.gr με προσωπικές επιθέσεις εναντίον μου.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στον ανασχηματισμό ήρθε ο Πρωθυπουργός πάνω, για να φύγω. Ξέχασα να καλέσω την επιτροπή της Βουλής. Σύντομο ανέκδοτο το επίδομα παραμεθορίου. Προσωπικές επιθέσεις σε όλα τα επίπεδα. Έφτασαν στο σημείο- όταν ήρθαν οι ήρωες προχθές στο Τατόι, οι δεκαπέντε κομάντος και ο πιλότος μετά από σαράντα δύο χρόνια -και είναι κοινά αποδεκτό από όλους- να μην αναφέρουν στο ρεπορτάζ ούτε το όνομά μου. Ο Υπουργός Άμυνας της Ελλάδος, ο Υπουργός Άμυνας της Κύπρου και ο πρώην Υφυπουργός Άμυνας ο κ. Δαβάκης. Τόσο φθηνό πόλεμο. Aυτό το site, βέβαια, όπως και το newsit.gr που καταθέτω όλα αυτά τα επιθετικά εις βάρος μου δημοσιεύματα, είναι του κ. Ευαγγελάτου, του κουμπάρου του κ. Καλογρίτσα, που ο ίδιος κ. Καλογρίτσας ισχυρίζεται ότι είναι από πίσω και ότι οικονομικά βοήθησε στο να γίνουν τα site.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα το διερευνήσουν αυτό, επειδή με ρωτάγατε τα ονόματα των sites.

Aκούμε και κάτι άλλο επ’ αυτού και δεν νομίζω ότι χρειάζεται να το δούμε και παραπάνω. Θέλω να σας θυμίσω, τι έδινε η GPO στις τελευταίες εκλογές. Η GPO είναι ιδιοκτησία του κ. Καλογρίτσα με συνέταιρο τον κ. Θεοδωρικάκο, ο οποίος αυτή τη στιγμή είναι σύμβουλος του κ. Μητσοτάκη και παραμένει συνέταιρός του, για να δούμε πού τον χρεώνουν τον Καλογρίτσα.

Η διαφορά, για να σας θυμίσω, ήταν 35,46% ο ΣΥΡΙΖΑ και 28,09% η Νέα Δημοκρατία, δηλαδή 7,5% μονάδες. Η GPO για τον τηλεοπτικό σταθμό «ΜΕGA» στις 2/9 η διαφορά στο 0,3%. Στις 11/9, η διαφορά στο 0,2%, μειώνεται η διαφορά. Στις 18/9 –εκεί δεν μπορεί θα ξεφτιλιστεί- πάει στο 2% η διαφορά. Εν συνεχεία ήταν 7,5% μονάδες η διαφορά.

Τελευταία μέτρηση που έβγαζαν για το δημοψήφισμα της 5ης Ιουλίου. «Ναι» 44,1% και «Όχι» 43,7%. Μπροστά στο δημοψήφισμα, μπροστά στη μέτρηση της GPO του κ. Θεοδωρικάκου και του κ. Καλογρίτσα ήταν το «Ναι» και το «Όχι» απείχε 0,4%, από 24%. Αυτή είναι η διαφορά μας για τις σχέσεις μεταξύ ακόμη και αυτού που επιλέξατε να μας χρεώσετε ως δικό μας υποψήφιο, με τις πραγματικές σχέσεις που εσείς έχετε.

Κυρίες και κύριοι συνάδελφοι, το ίδιο έγινε με την Τράπεζα Αττικής, η οποία είχε μετατραπεί μαζί με την ΕΥΔΑΠ σε ένα άντρο πληρωμής εκτελεστών, δημοσιογράφων και καναλιών. Μοίραζαν δημόσιο χρήμα σε μέσα και δημοσιογράφους, προκειμένου να εξοντώσουν πολιτικούς αντιπάλους. Σήμερα που η συμμορία οδηγήθηκε στην δικαιοσύνη, αντί να σιωπούν, ζητάνε και τα ρέστα με εφημερίδες των πεντακοσίων φύλλων, με site τα οποία καταδικάζονται από Υπουργούς για συκοφαντικές δυσφημήσεις και συλλαμβάνονται και συνεχίζουν να τους πληρώνουν.

Θα μπορούσαμε και εμείς να συνδιαλλαγούμε και εγώ προσωπικά με την διαπλοκή, για να εξασφαλίσω την πολιτική μου καριέρα. Αλλά δεν το έκανα, γιατί δεν θα μπορούσα σήμερα να εμφανιστώ στη Βουλή και δεν θα μπορούσα να καταγγείλω τους Τσοχατζόπουλους, τους Παπαντωνίου και τις «ορντινάτζες» τους και τον «αρχιερέα», τον κ. Σημίτη.

Κύριοι της Νέας Δημοκρατίας, έχετε Βουλευτή σας το δεξί χέρι του κ. Τσοχατζόπουλου, τον κ. Οικονόμου. Δεν το ξέρατε ότι ήταν το δεξί χέρι του κ. Τσοχατζόπουλου; Κατηγορείτε αυτή την Κυβέρνηση ότι συνεργάζεται με το κακό ΠΑΣΟΚ, όταν εσείς έχετε Βουλευτή σας το δεξί χέρι του Τσοχατζόπουλου; Αυτή είναι η αλήθεια.

**ΧΡΗΣΤΟΣ ΜΠΟΥΚΩΡΟΣ:** Είναι εκλεγμένος Βουλευτής.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Εκλεγμένος Βουλευτής, δεν έχω καμμία αντίρρηση, έχει γυρίσει όλα τα κόμματα, αλλά είναι Βουλευτής δικός σας. Κατηγορείτε την Κυβέρνηση ότι συνεργάζεται…

**ΒΑΣΙΛΕΙΟΣ ΟΙΚΟΝΟΜΟΥ:** Εγώ...

**ΠΡΟΕΔΡΟΣ (Νικόλαος Βούτσης):** Ησυχία παρακαλώ!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κύριε Οικονόμου, γνωριζόμαστε πολλά χρόνια. Ήσασταν συνεργάτης του κ. Τσοχατζόπουλου ή δεν ήσασταν;

**ΒΑΣΙΛΕΙΟΣ ΟΙΚΟΝΟΜΟΥ:** Εσείς είστε ο τελευταίος που μπορεί να μιλήσει για μένα.

**ΠΡΟΕΔΡΟΣ (Νικόλαος Βούτσης):** Κύριε Οικονόμου, ύστερα!

(Θόρυβος στην Αίθουσα)

Σας παρακαλώ. Κάντε ησυχία.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Φυσικά όλοι αυτοί που συνεργάστηκαν, εμφανίστηκαν ως Αρχηγοί κομμάτων. Περίοπτη θέση ο κ. Βενιζέλος, ο πολιτικός συνέταιρος του κ. Σαμαρά, ο οποίος έδωσε ασυλία στους Γερμανούς των υποβρυχίων. Την ίδια στιγμή ξεκινούσε στο Μόναχο η διερεύνηση του σκανδάλου για τις μίζες.

Επειδή είναι μικρός ο κόσμος, καταθέτω στη Βουλή την ομιλία της κ. Μπακογιάννη για το θέμα των υποβρυχίων, η οποία παραδέχεται ότι δεν αμφιβάλλει κανείς ότι είναι ένα σκαστό σκάνδαλο δωροδοκίας και διαφθοράς, που έχει όλα τα στοιχεία της διαπλοκής πολιτικής, επιχειρηματιών, επιχειρήσεων, μεσαζόντων, παρένθετων προσώπων, που ανθούν στον χώρο των εξοπλιστικών προγραμμάτων. Αυτό είναι το συμπέρασμα της Εισαγγελίας του Μονάχου και το λέει καθαρά με ονοματεπώνυμο. Αναδεικνύεται και από τη συστηματική έρευνα που έγινε στο εσωτερικό και στο εξωτερικό της χώρας. Προκύπτει και από τα πορίσματα. Ντόρα Μπακογιάννη, όταν κάναμε την έρευνα για τα υποβρύχια.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Παναγιώτης Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επειδή βλέπω και παλιούς Βουλευτές της Νέας Δημοκρατίας εδώ να βρίσκονται σήμερα παρόντες, τους ερωτώ: Αυτούς τους δύο φακέλους τούς θυμάστε;

Είναι οι δυο φάκελοι, που το τμήμα τεκμηρίωσης της Νέας Δημοκρατίας έκανε για την υπόθεση των υποβρυχίων. Αυτοί που εν συνεχεία ήρθατε εδώ να δώσετε άφεση αμαρτιών με την ψήφο σας, για να μη χαλάσετε τον γάμο με τον κ. Βενιζέλο. Μεταβιβάζεται, λοιπόν, το ναυπηγείο στον κ. Σάφα και τα δυο υποβρύχια του Βενιζέλου κόστισαν 100 εκατομμύρια, παραπάνω, δηλαδή, από αυτά του Τσοχατζόπουλου, που βρίσκεται ήδη στη φυλακή.

Τι κάνει ο κ. Βενιζέλος; Ψηφίζει παρέα με τον κ. Παπακωνσταντίνου, τον καταδικασμένο από την ελληνική δικαιοσύνη κ. Παπακωνσταντίνου, νόμο για να γλυτώσει από τις ευθύνες του και να γλυτώσει μαζί και τους ξένους, που ζημίωσαν το ελληνικό δημόσιο.

Ποιοι αναγκάζονται να ψηφίσουν; Υπό την απειλή της διαγραφής του κ. Σαμαρά, η Νέα Δημοκρατία. Ο Άρειος Πάγος έρχεται και ζητάει την άρση της ασυλίας του μαζί με τον Παπακωνσταντίνου για το μεγάλο αυτό σκάνδαλο. Τότε ο κ. Χαράλαμπος Αθανασίου, -ο Υπουργός του κ. Σαμαρά, ο φίλος του κ. Μπίρμπου, του κ. Λυμπερόπουλου, του κ. Ασημακόπουλου -βάζει την υπόθεση στο συρτάρι και την ανασύρει μια μέρα πριν ο Σαμαράς κλείσει την Βουλή, για να φυγαδεύσει τον συνέταιρό του. Έφτιαξαν και τροπολογίες νύχτα, για να αποφυλακίσουν τους επίορκους των ναυπηγείων. Είναι καταγεγραμμένα όλα στα Πρακτικά.

Σήμερα, λοιπόν, ο Σάφα απαιτεί από το ελληνικό δημόσιο 1 δισεκατομμύριο ευρώ από την αμαρτωλή αυτή σύμβαση του Βενιζέλου και μιλάμε για τον ίδιο τον Σάφα, τον Αντιπρόεδρο της «MIG» του Βγενόπουλου, τον οποίο με τέτοια λύσσα υποστήριζε ο κ. Βενιζέλος. Είναι αυτός που τον ρώτησα, όπως είπα και πριν, τη συγγένειά του και με φώναζε «αλητάμπουρα» μέσα στη Βουλή.

Εδώ γεννώνται και άλλα ερωτήματα. Πώς τα στελέχη του κ. Βγενόπουλου στην Κύπρο κατά διαβολική σύμπτωση συναντιόντουσαν με Βουλευτές των Ανεξαρτήτων Ελλήνων, λίγες μέρες πριν αυτοί αποφασίσουν ότι θέλουν να φύγουν από το κίνημα και να προχωρήσουν σε αποστασία; Ποια η σχέση του κ. Βγενόπουλου με τον κ. Άθω Κοιρανίδη; Εκπρόσωπός του ήταν στην Κύπρο, εκπρόσωπος του Βγενόπουλου.

Εδώ τα μέσα πάλι σιώπησαν. Με λύσσα προσπαθούν να κρύψουν τις ημέρες και τα έργα της κ. Τσατάνη, η οποία τιμωρήθηκε πειθαρχικά, ενώ η ανάθεση της δικογραφίας που η ίδια είχε αρχειοθετήσει, οδηγεί σε νέες κακουργηματικές δηλώσεις.

Φυσικά ένα από αυτά που πρέπει να μας απασχολήσουν και θα μας απασχολήσουν σε εξεταστική επιτροπή σύντομα πιστεύω, είναι τα θαλασσοδάνεια της «MARFIN», με ζημία 114 εκατομμύρια ευρώ σε έγγραφο που υπάρχει μέσα στη δικογραφία, το οποίο τραβήχτηκε εν συνεχεία. Τι κάνει η κ. Τσατάνη; Αντιγράφει απόσπασμα από το υπόμνημα του κατηγορουμένου κ. Μάγειρα, προκειμένου να αρχειοθετήσει την υπόθεση. Σήμερα όλα έρχονται στο φως. Αυτό αποδεικνύει ότι η δικαιοσύνη λειτουργεί πλέον χωρίς φόβο και χωρίς πολιτικές σκοπιμότητες, ενώ στο παρελθόν αρκούσε ο λόγος ενός πρωθυπουργού, για να συγκαλυφθούν ακόμα και οι απόπειρες εξαγοράς Βουλευτών.

Υπάρχει πρόεδρος δικαστηρίου, η οποία κατήγγειλε ότι την κάλεσαν στον Άρειο Πάγο, προκειμένου να μην καταλογίσει αστικό δικαστήριο μεγάλο πρόστιμο σε αγωγή για συκοφαντική δυσφήμιση που είχα καταθέσει. Το κατήγγειλε και την διώξανε κιόλας. Αυτή είναι η παρέμβαση την οποία κάνατε στη δικαιοσύνη.

Οι άλλοι εταίροι της διαπλοκής που ήταν μια ομάδα κακών δικαστικών λειτουργών που δεν τίμησαν τον όρκο τους, είναι αυτοί που την εποχή του κ. Σαμαρά, άφησαν να «φτερουγίζουν» καταζητούμενοι σήμερα, όπως ο Μεταξάς ή ο Λυγινός, που σημειωτέων διαχειρίζεται «μαύρο» πολιτικό χρήμα από μίζες.

Τα ονόματα του Λυγινού και του Μεταξά τα έχω καταθέσει ως εκπρόσωπος της Νέας Δημοκρατίας στην εξεταστική επιτροπή της Βουλής για τη «SIEMENS». Δεν βλέπω εδώ τον κ. Τζαβάρα. Μαζί τα ψάχναμε με τον κ. Τζαβάρα τότε.

**ΚΩΝΣΤΑΝΤΙΝΟΣ ΤΣΙΑΡΑΣ:** Είναι στο Συμβούλιο της Ευρώπης.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Στο Συμβούλιο της Ευρώπης είναι; Δεν θέλετε να πούμε για τον κ. Λυγινό; Δεν ξέρετε τι έκανε ο κ. Λυγινός και ο κ. Μεταξάς;

**ΚΩΝΣΤΑΝΤΙΝΟΣ ΤΣΙΑΡΑΣ:** Εγώ σας απαντώ για τον κ. Τζαβάρα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Είναι στο Συμβούλιο της Ευρώπης, μάλιστα. Νόμιζα ότι ο κ. Μεταξάς και ο κ. Λυγινός ξέρατε ότι πήγαν στο Συμβούλιο της Ευρώπης. Θα ήταν νέο αυτό.

**ΠΡΟΕΔΡΟΣ (Νικόλαος Βούτσης):** Όχι έχει ξεκαθαρίσει η παρεξήγηση.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Ο κ. Λυγινός και ο κ. Μεταξάς, λοιπόν, κατονομάζονται στο πόρισμα. Ξέρετε γιατί δεν περιέχονται στο πόρισμα της Νέας Δημοκρατίας; Γιατί ζήτησε ο κ. Σαμαράς τότε να μην μπουν τα ονόματα αυτά και αναγκάστηκα να καταθέσω ξεχωριστώ πόρισμα.

Αυτή η εξεταστική επιτροπή έβγαλε αποζημίωση για το ελληνικό δημόσιο 2 δισεκατομμύρια ευρώ και εν συνεχεία η κυβέρνηση Σαμαρά-Βενιζέλου πήγε και συμβιβάστηκε.

Συμβιβάστηκε με ψήφο στη Βουλή και, μάλιστα, ακόμα και τον συμβιβασμό τον οποίο έκανε, μας είπε ο κ. Μητσοτάκης ότι δεν τον τηρεί η Κυβέρνηση. Αφού δεν τον τηρεί πρώτα απ’ όλα η «SIEMENS». Η «SIEMENS» είναι να καταβάλει, δεν είναι η Κυβέρνηση.

Ο κ. Ευσταθίου, με τα ηλεκτρονικά των υποβρυχίων που υπερτιμολογούσε και μοίραζε μίζες για να κρυφτεί ο Λιακουνάκος, η «RHEINMETTAL», με τα ηλεκτρονικά των Leopard που σήμερα για πρώτη φορά καλούνται να πληρώσουν κολοσσιαίες αποζημιώσεις, ενώ διερευνάται και ο ρόλος του Παπαντωνίου. Ο Ντερμιτζιάν, που κατέθεσε τα 25 εκατομμύρια σε εταιρεία λιβανέζικη του Πούκλερ, χρηματοδότη του κ. Σρέντερ και άλλων Γερμανών πολιτικών, αλλά οι λογαριασμοί του δεν ανοίχτηκαν ποτέ, γιατί έκανε τη συνδιαλλαγή στο Μόναχο, ενώ έχει αποδειχτεί πως πήρε λεφτά από τον Μαντατό, τον Μαντατό που κάποιοι επιχείρησαν να φυγαδεύσουν, αναγνωρίζοντας δεδικασμένο στη Γερμανία, αθωώνοντας έτσι και τον Χριστοφοράκο. Αυτά εμποδίσαμε, κύριοι, ως Κυβέρνηση.

Πρόσωπα όπως ο Σκλαβούνης της UBS, που ο Σαμαράς τοποθέτησε στη θέση του Προέδρου του Ταμείου Χρηματοπιστωτικής Σταθερότητας -και έπειτα και αυτό χρεώνω στον κ. Μητσοτάκη, όχι το παρελθόν- ο κ. Μητσοτάκης τον πήρε και τον έβαλε σύμβουλό του σε θέματα ανάπτυξης. Ο Σκλαβούνης εμπλέκεται σε τεράστιο σκάνδαλο φοροδιαφυγής, το οποίο ανακαλύπτουν οι «FINANCIAL TIMES» και βασίζεται σε cd που είχαν αγοράσει οι γερμανικές αρχές το 2012. Άρα ο κ. Σκλαβούνης, ο κ. Σαμαράς, ο κ. Μητσοτάκης γνώριζαν πολύ καλά τι έκαναν. Σε λίγο ο ελληνικός λαός θα μάθει γιατί το έκαναν. Γιατί σε λίγες μέρες επάνω στο θέμα αυτό θα είναι ραγδαίες οι εξελίξεις. Θα οδηγήσουν, πιστεύω, σε νέα εξεταστική.

Το θράσος τους, όμως, το αντλούσαν από τη βεβαιότητα ότι τα μέσα της διαπλοκής, δεν θα αποκάλυπταν ποτέ τις έκνομες ενέργειές τους. Αντίθετα λειτουργούσαν ως εκβιαστές, απέναντι σε πολιτικούς που τολμούσαν να ορθώσουν το ανάστημα και να απαιτήσουν κάθαρση. Αυτό ζήσαμε στο πετσί μας, συκοφαντίες, διώξεις.

Σκοτώσατε τον πατέρα μου, ξεφτιλίζοντάς τον στα ογδόντα έξι χρόνια του. Αθωώθηκε από το ΣΔΟΕ σε έρευνα που έγινε, αλλά έφυγε από καρκίνο, ένας άνθρωπος που δεν έδωσε ποτέ δικαίωμα μέχρι τα ογδόντα έξι του χρόνια να οδηγηθεί όχι σε έρευνα, όχι σε δικαστήριο, αλλά ούτε να τον κατηγορήσει ένας άνθρωπος που είχε μαζί του συναλλαγές. Γιατί έτσι καταντήσατε συνήγοροι του ΠΑΣΟΚ και εκτελεστές, του οποιουδήποτε τολμάει να μιλήσει.

Τώρα η πολιτική κάλυψη τέλειωσε και ο λογαριασμός έρχεται, γιατί αυτή η Κυβέρνηση δεν έχει ανάγκη ούτε από κλακαδόρους ούτε από «πιστόλια» ούτε από κουμπάρους ούτε από νταβατζήδες. Για αυτό υπάρχει η βούληση, να μη μείνει κανείς στο απυρόβλητο.

Πάμε τώρα στην υπόθεση των υποκλοπών, συνωμοσιολογία για κάποιους.

**ΠΡΟΕΔΡΟΣ (Νικόλαος Βούτσης):** Κλείστε, σας παρακαλώ, κύριε Πρόεδρε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Δύο λεπτά, κύριε Πρόεδρε, και κλείνω.

Αυτή η σκοτεινή μεθόδευση ταυτίζεται με τις ολέθριες συμβάσεις Σημίτη και ειδικά με το C4I. Όταν καταγγείλαμε τον κολλητό τότε των αδελφών Παπανδρέου, τον κ. Τρεπεκλή, για τη νόμιμη προμήθεια των 6,5 εκατομμυρίων για το σύστημα που δεν λειτούργησε ποτέ, κάποιοι του έκαναν αγιογραφίες στα μέσα της διαπλοκής. Όταν η εξεταστική του ’10 για τη «SIEMENS» αποκάλυπτε ότι δεν υπήρχε ενεργό ένταλμα για τον Χριστοφοράκο για το θέμα του C4I, ένταλμα που ο εισαγγελέας του Μονάχου είχε δηλώσει ότι θα το αποδεχτεί και θα το εκτελέσει, με έλεγαν συνωμοσιολόγο, όπως και σήμερα, οι ορντινάντσες της διαπλοκής, οι ίδιες που σήμερα με κατηγορούν. Βεβαίως είναι η ώρα, η δικαιοσύνη να μπει στην υπόθεση, για να μάθουν επιτέλους, πώς επιβιώνουν κάποιοι σε πασίγνωστες πολιτικές οικογένειες, που δεν έχουν πια παρουσία στο Κοινοβούλιο.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υπουργού)

Κάποιοι στην πολιτικοί, κυρίες και κύριοι συνάδελφοι, δεν είμαστε χρυσόψαρα. Χρυσόψαρα δεν είναι ούτε οι πολίτες όμως. Αναφέρομαι σε εσάς, κύριε Μητσοτάκη, που σήμερα ήρθατε εδώ να μιλήσετε για διαπλοκή, την ίδια στιγμή που σας στηρίζουν οι καναλάρχες, οι οποίοι κατηγορούσαν τον ίδιο σας τον πατέρα για χρηματισμό. Ανοίξτε το site kourdistoportocali.com, να δείτε τη συνέντευξη Αλαφούζου όταν μίλησε για τις 600.000 δολάρια στη «MAYO» και εν συνεχεία την επιταγή του 1 εκατομμυρίου, για να δείτε, πώς ακριβώς είναι ο εκβιασμός. Να είστε σίγουρος ότι όταν υπάρχουν τέτοιου είδους επιταγές και τέτοιου είδους transfers. θα υπάρχουν και οι εκβιασμοί.

Εμείς είμαστε μια Κυβέρνηση από δύο διαφορετικούς πολιτικούς χώρους και κόμματα. Έχουμε όμως ένα κοινό, το οποίο θα μας ενώνει μέχρι τέλους και θα βγάλουμε και αυτή την τετραετία και την επόμενη τετραετία. Δεν μας κρατάει κανείς, δεν απειλούμαστε από κανέναν, δεν εκβιαζόμαστε από κανέναν.

Καλώ όσους καταλαβαίνουν την εθνική ανάγκη να τελειώσει η Μεταπολίτευση και όσοι καταλαβαίνουν, από τη Νέα Δημοκρατία πια, ότι δεν μπορεί να συνεχίζει η Νέα Δημοκρατία να αποτελεί την «πατερίτσα» του ΠΑΣΟΚ και να συγκαλύπτει αυτά, για τα οποία οι παλαιοί συνάδελφοί σας έδωσαν μάχες, ελάτε να στηρίξετε αυτή την Κυβέρνηση, προκειμένου στην πατρίδα μας να μην υπάρχουν πια ούτε εκβιαστές ούτε εκβιαζόμενοι. Αυτή είναι η διαπλοκή.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι…

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΟΣ (Νικόλαος Βούτσης):** Καλά δεν βλέπω εγώ; Καθίστε, δεν υπάρχει θέμα.

**ΒΑΣΙΛΕΙΟΣ ΟΙΚΟΝΟΜΟΥ:** Θα μείνω όρθιος.

**ΠΡΟΕΔΡΟΣ (Νικόλαος Βούτσης):** Ηρεμήστε, θα ακούσετε τώρα.

**ΒΑΣΙΛΕΙΟΣ ΟΙΚΟΝΟΜΟΥ:** Ήρεμος είμαι.

**ΠΡΟΕΔΡΟΣ (Νικόλαος Βούτσης):** Θα πάρουν τον λόγο επί προσωπικού οκτώ συνάδελφοι, εφόσον κλείσει…

**ΒΑΣΙΛΕΙΟΣ ΟΙΚΟΝΟΜΟΥ:** Θα ξεκινήσουμε από εδώ.

**ΠΡΟΕΔΡΟΣ (Νικόλαος Βούτσης):** Το από πού θα ξεκινήσουμε, θα το πω εγώ. Καθίστε κάτω, κύριε Οικονόμου. Σας παρακαλώ. Δεν γράφετε τίποτε στα Πρακτικά.

(Θόρυβος στην Αίθουσα)

**ΒΑΣΙΛΕΙΟΣ ΟΙΚΟΝΟΜΟΥ:** …

**ΠΡΟΕΔΡΟΣ (Νικόλαος Βούτσης):** Κύριε Οικονόμου, δεν χάνεται τίποτα. Δεν χάθηκε τόσα χρόνια. Καθίστε, παρακαλώ.

(Χειροκροτήματα)

Εδώ προσπάθησα…

**ΒΑΣΙΛΕΙΟΣ ΟΙΚΟΝΟΜΟΥ:** …

**ΠΡΟΕΔΡΟΣ (Νικόλαος Βούτσης):** Θέλετε να με ακούσετε; Θα μιλήσετε, αλλά θέλετε να με ακούσετε;

**ΒΑΣΙΛΕΙΟΣ ΟΙΚΟΝΟΜΟΥ:** …

**ΠΡΟΕΔΡΟΣ (Νικόλαος Βούτσης):** Όχι, το μετά θα το ορίσω εγώ. Καθίστε κάτω είπα.

**ΒΑΣΙΛΕΙΟΣ ΟΙΚΟΝΟΜΟΥ:** …

**ΠΡΟΕΔΡΟΣ (Νικόλαος Βούτσης):** Κύριε Οικονόμου, είστε εκνευρισμένος. Παρακαλώ πολύ!

(Θόρυβος στην Αίθουσα)

**ΒΑΣΙΛΕΙΟΣ ΟΙΚΟΝΟΜΟΥ:** …

**ΠΡΟΕΔΡΟΣ (Νικόλαος Βούτσης):** Κύριε Οικονόμου!

**ΒΑΣΙΛΕΙΟΣ ΟΙΚΟΝΟΜΟΥ:** …

**ΠΡΟΕΔΡΟΣ (Νικόλαος Βούτσης):** Επαναλαμβάνω ότι δεν γράφεται τίποτα στα Πρακτικά. Παρακαλώ!

**ΒΑΣΙΛΕΙΟΣ ΟΙΚΟΝΟΜΟΥ:** …

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κύριε Οικονόμου, και το δίκιο σας χάνετε και τον λόγο δεν θα πάρετε.

(Θόρυβος στην Αίθουσα)

**ΒΑΣΙΛΕΙΟΣ ΟΙΚΟΝΟΜΟΥ:** …

**ΠΡΟΕΔΡΟΣ (Νικόλαος Βούτσης):** Και το δίκιο σας χάνετε φωνάζοντας και τον λόγο δεν θα πάρετε.

**ΒΑΣΙΛΕΙΟΣ ΟΙΚΟΝΟΜΟΥ:** …

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, ο λόγος δίνεται αμέσως.

**ΠΡΟΕΔΡΟΣ (Νικόλαος Βούτσης):** Παρακαλώ προς τους στενογράφους, δεν θα γραφτεί τίποτα από ό,τι είπε ο κ. Οικονόμου.

Κύριε Αθανασίου, καθίστε για να μην τύχετε της ίδιας μεταχειρίσεως. (Θόρυβος στην Αίθουσα)

**ΒΑΣΙΛΕΙΟΣ ΟΙΚΟΝΟΜΟΥ:** …

**ΠΡΟΕΔΡΟΣ (Νικόλαος Βούτσης):** Επειδή υπάρχει πολλή ευαισθησία στην Αίθουσα ή θα με αφήσετε να διευθύνω τη διαδικασία ή δεν θα πάμε καλά.

Όλη η προσπάθεια που έγινε και γίνεται, είναι να μη διακοπεί ο ειρμός της συζήτησης, που είναι προ ημερησίας σε επίπεδο Αρχηγών κομμάτων. Από την αρχή, λοιπόν, της συζήτησης έχουν τεθεί ζητήματα για οκτώ συναδέλφους, τους οποίους θα ονοματίσω και οι οποίοι μετά…

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, διαβάστε το άρθρο 68. Αμέσως μετά λέει ο νόμος.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριε Αθανασίου!

Αφήστε την τόση ευαισθησία, ηρεμήστε. Μετά τη λήξη…

**ΒΑΣΙΛΕΙΟΣ ΟΙΚΟΝΟΜΟΥ:** …

**ΠΡΟΕΔΡΟΣ (Νικόλαος Βούτσης):** Κύριε Οικονόμου, θα με αναγκάσετε να μη σας δώσω καθόλου τον λόγο.

**ΒΑΣΙΛΕΙΟΣ ΟΙΚΟΝΟΜΟΥ:** …

**ΠΡΟΕΔΡΟΣ (Νικόλαος Βούτσης):** Αφού λήξει ο πρώτος κύκλος, δηλαδή είναι ο Πρόεδρος ο κ. Λεβέντης και είναι οι δύο Υπουργοί, ο κ. Παππάς και ο κ. Παπαγγελόπουλος, ύστερα έχουν ζητήσει και δικαιούνται να πάρουν τον λόγο εφόσον το θελήσουν, με αφορμή και τη συζήτηση που έγινε, ο κ. Φλαμπουράρης, ο κ. Σταθάκης, ο κ. Σπίρτζης, ο κ. Λοβέρδος, η κ. Γεροβασίλη, ο κ. Μουζάλας, ο κ. Οικονόμου και ο κ. Αθανασίου. Κατά σειρά για όλους αυτούς τους συναδέλφους…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, και εγώ…

**ΠΡΟΕΔΡΟΣ (Νικόλαος Βούτσης):** Κύριε Γεωργιάδη!

**ΧΡΗΣΤΟΣ ΜΠΟΥΚΩΡΟΣ:** Τι θα καταλάβει ο κόσμος; Θα παρακολουθεί δεκαπέντε ώρες;

**ΧΑΡΑΛΑΜΠΟΣ ΑΘΑΝΑΣΙΟΥ:** Διαβάστε το άρθρο 68. Είναι σαφές.

**ΠΡΟΕΔΡΟΣ (Νικόλαος Βούτσης):** Ένα λεπτό. Θα ακούσετε; Δεν αντιδράσατε όταν ο Αρχηγός της Αξιωματικής Αντιπολίτευσης σε μία συζήτηση η οποία είναι…

**ΒΑΣΙΛΕΙΟΣ ΚΙΚΙΛΙΑΣ:** Δεν λέει αυτό ο Κανονισμός, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Ένα λεπτό! Κύριε Κικίλια, γιατί με διακόπτετε; Σας παρακαλώ. Ακούστε λίγο.

**ΑΘΑΝΑΣΙΟΣ ΔΑΒΑΚΗΣ:** Υπάρχει κωλυσιεργία. Έχουν περάσει δέκα λεπτά.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κύριε Δαβάκη, από μένα υπάρχει κωλυσιεργία;

**ΑΘΑΝΑΣΙΟΣ ΔΑΒΑΚΗΣ:** Θα είχε τελειώσει το θέμα, αν είχε δοθεί τότε ο λόγος.

**ΠΡΟΕΔΡΟΣ (Νικόλαος Βούτσης):** Οι συνάδελφοι που έχουν ζητήσει τον λόγο και δεν τους δόθηκε, είναι από πριν τρεις ώρες. Δεν είναι τώρα μόνο. Κύριε Δαβάκη, ίσως δεν προσέξατε …

(Θόρυβος στην Αίθουσα)

Παρακαλώ, σταματήστε από δω. Σταματήστε απ’ αυτή την πλευρά, για να εξηγήσω στους συναδέλφους, διότι είναι θέμα εξήγησης, για να μη γίνει παρεξήγηση. Δεν υπάρχει πρόβλημα.

Από τη δεύτερη κιόλας ομιλία-αγόρευση εν τη ρύμη του λόγου υπήρξαν αναφορές σε συναδέλφους, Υπουργούς ή Βουλευτές, παραδείγματος χάριν για τα «πόθεν έσχες» Υπουργών ονομαστικά και ζητήθηκε να γίνουν τότε ονομαστικές αναφορές και να πάρουν τον λόγο επί προσωπικού, όπως επίσης ύστερα και για τον κ. Μουζάλα και για το ποιους έχει στο γραφείο της η κ. Γεροβασίλη. Όλους αυτούς τους συναδέλφους τους έχουμε καταγράψει, διότι αλλιώς η όλη συζήτηση θα παρεκτρέπετο από συζήτηση σε επίπεδο Αρχηγών κομμάτων και θα τους δοθεί ο λόγος. Καταλάβατε;

Τον λόγο έχει ο κ. Λεβέντης.

(Θόρυβος στην Αίθουσα)

**ΒΑΣΙΛΕΙΟΣ ΚΙΚΙΛΙΑΣ:** Αυτό λέει ο Κανονισμός; Δεν λέει αυτό.

**ΠΡΟΕΔΡΟΣ (Νικόλαος Βούτσης):** Ναι. Κύριε Κικίλια…

**ΒΑΣΙΛΕΙΟΣ ΚΙΚΙΛΙΑΣ:** Οκτώ άτομα μετά από δεκαπέντε ώρες; Δεν λέει αυτό ο Κανονισμός!

**ΧΡΗΣΤΟΣ ΜΠΓΙΑΛΑΣ:** Κύριε Πρόεδρε …

**ΠΡΟΕΔΡΟΣ (Νικόλαος Βούτσης):** Κύριε Κικίλια, εγώ σας είπα ότι…

**ΒΑΣΙΛΕΙΟΣ ΚΙΚΙΛΙΑΣ:** Να τηρείτε τον Κανονισμό!

**ΠΡΟΕΔΡΟΣ (Νικόλαος Βούτσης):** Κύριε Κικίλια, εγώ σας είπα ότι το λέει ο Κανονισμός; Το λέω εγώ που διευθύνω τη συζήτηση. Καταλάβατε; Σας παρακαλώ πολύ ακριβώς για την οικονομία της συζήτησης. Δεν καταλαβαίνετε τι σας λέω. Μνήσθητί μου…

**ΒΑΣΙΛΕΙΟΣ ΚΙΚΙΛΙΑΣ:** Υπάγεστε στον Κανονισμό της Βουλής, όπως όλοι οι υπόλοιποι εδώ μέσα. Από πότε ο Πρόεδρος της Βουλής δεν τηρεί τον Κανονισμό και το λέει και ευθαρσώς; Από πότε;

**ΠΡΟΕΔΡΟΣ (Νικόλαος Βούτσης):** Το λέω ευθαρσώς, διότι έτσι θα πρέπει να γίνει η συζήτηση.

**ΒΑΣΙΛΕΙΟΣ ΚΙΚΙΛΙΑΣ:** Δεν τηρείτε τον Κανονισμό!

**ΠΡΟΕΔΡΟΣ (Νικόλαος Βούτσης):** Εσείς το λέτε.

**ΒΑΣΙΛΕΙΟΣ ΚΙΚΙΛΙΑΣ:** Έχει δικαίωμα η κ. Γεροβασίλη αλλά και οποιοσδήποτε, να πάρει τον λόγο επειδή το θέλει, αν είναι επί προσωπικού. Δεν υπάρχει αυτό για τη Νέα Δημοκρατία, αλλά όχι στο Κοινοβούλιο …

**ΠΡΟΕΔΡΟΣ (Νικόλαος Βούτσης):** Ακριβώς. Αντιλαμβάνεστε …

**ΒΑΣΙΛΕΙΟΣ ΚΙΚΙΛΙΑΣ:** Έχει δικαίωμα η κυρία Υπουργός, ο κύριος Υπουργός και όποιος θέλει να πάρει τον λόγο.

**ΠΡΟΕΔΡΟΣ (Νικόλαος Βούτσης):** Γιατί κάνετε επεισόδιο; Κατ’ αρχάς μην τα λέτε από τρεις φορές, διότι καταλαβαίνουμε με την πρώτη. Καθίστε κάτω, παρακαλώ.

(Θόρυβος στην Αίθουσα)

**ΒΑΣΙΛΕΙΟΣ ΚΙΚΙΛΙΑΣ:** Δουλειά του Προέδρου είναι να εφαρμόζει τον Κανονισμό! Διαβάστε τον Κανονισμό!

**ΧΡΗΣΤΟΣ ΜΠΓΙΑΛΑΣ:** Τώρα τον διάβασες τον Κανονισμό; Πριν από τρεις ώρες δεν τον είχες διαβάσει; Έλεος σας παρακαλώ.

**ΒΑΣΙΛΕΙΟΣ ΚΙΚΙΛΙΑΣ:** Τον Κανονισμό υπερασπίζομαι, τίποτε άλλο. Δεν έχετε δει ούτε καν τι χρώμα έχει, κύριοι.

**ΧΡΗΣΤΟΣ ΜΠΓΙΑΛΑΣ:** Άστα αυτά.

**ΒΑΣΙΛΕΙΟΣ ΚΙΚΙΛΙΑΣ:** Σας παρακαλώ, εφαρμόστε τον Κανονισμό, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Αντιλαμβάνομαι τη νευρικότητα και την αμηχανία. Δεν αντιλαμβάνομαι …

(Θόρυβος στην Αίθουσα)

Σας παρακαλώ.

Δεν αντιλαμβάνομαι γιατί δεν με αφήνετε…

**ΧΡΗΣΤΟΣ ΜΠΓΙΑΛΑΣ:** Να ολοκληρωθεί ο κύκλος των ομιλητών …

**ΠΡΟΕΔΡΟΣ (Νικόλαος Βούτσης):** Κύριε Κικίλια, το πρώτο που πρέπει να κάνει ο Πρόεδρος στη συνεδρίαση, είναι …

**ΒΑΣΙΛΕΙΟΣ ΚΙΚΙΛΙΑΣ:** Είναι να εφαρμόζει τον Κανονισμό.

**ΠΡΟΕΔΡΟΣ (Νικόλαος Βούτσης):** Δεν θα μου λέτε εσείς. Σας παρακαλώ. Δεν βρίσκεστε σε αμφιθέατρο. Σας παρακαλώ πάρα πολύ. Μη με διακόπτετε όταν μιλάω.

**ΒΑΣΙΛΕΙΟΣ ΚΙΚΙΛΙΑΣ:** Δεν διεκδίκησα εγώ, κύριε Πρόεδρε, το αμφιθέατρο. Ο κ. Τσίπρας το διεκδίκησε. Μη μου λέτε εμένα για αμφιθέατρα.

**ΧΡΗΣΤΟΣ ΜΑΝΤΑΣ:** Τι είσαι εσύ; Δεν το κατάλαβα!

**ΒΑΣΙΛΕΙΟΣ ΚΙΚΙΛΙΑΣ:** Αμφιθέατρα διεκδίκησε ο Πρωθυπουργός, όχι εγώ.

**ΧΡΗΣΤΟΣ ΜΑΝΤΑΣ:** Άστα αυτά!

**ΒΑΣΙΛΕΙΟΣ ΚΙΚΙΛΙΑΣ:** Μη μου λέτε για αμφιθέατρα, λοιπόν. Ανακαλέστε αυτό για το αμφιθέατρο.

**ΠΡΟΕΔΡΟΣ (Νικόλαος Βούτσης):** Μνήσθητί μου, Κύριε. Αντιλαμβάνεστε; Γι’ αυτό σας λέω.

**ΒΑΣΙΛΕΙΟΣ ΚΙΚΙΛΙΑΣ:** Όχι σε μένα για αμφιθέατρα, κύριε Πρόεδρε!

**ΠΡΟΕΔΡΟΣ (Νικόλαος Βούτσης):** Είστε νευρικός.

**ΒΑΣΙΛΕΙΟΣ ΚΙΚΙΛΙΑΣ:** Όχι σε μένα …

**ΦΩΤΕΙΝΗ ΒΑΚΗ:** Ντροπή σας!

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Εδώ μιλάμε για θέατρο, όχι για αμφιθέατρο.

**ΒΑΣΙΛΕΙΟΣ ΚΙΚΙΛΙΑΣ:** Να τηρείτε …

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Εντάξει. Για οκτώ παρά είκοσι καλά είναι και ο νοών νοείτω.

Ο Πρόεδρος της Ένωσης Κεντρώων κ. Λεβέντης έχει τον λόγο.

(Θόρυβος στην Αίθουσα)

**ΒΑΣΙΛΕΙΟΣ ΚΙΚΙΛΙΑΣ:** Είναι και συνάδελφοί σας που δεν θα έχουν το δικαίωμα να μιλήσουν. Αυτό, όμως, λέει ο Κανονισμός.

**ΠΡΟΕΔΡΟΣ (Νικόλαος Βούτσης):** Κύριε Κικίλια, τον Κανονισμό πρέπει να τον τηρούμε, για να διασφαλιστεί ο χαρακτήρας της συζήτησης. Ο χαρακτήρας, λοιπόν, της συζήτησης σήμερα είναι για προ ημερησίας συζήτηση σε επίπεδο Αρχηγών κομμάτων. Επειδή είναι ευαίσθητο και λεπτό το θέμα, είναι προφανές, ήταν σίγουρο ότι θα υπήρχαν θέματα. Ήδη υπάρχουν αναφορές σε δώδεκα πρόσωπα.

Αντιλαμβάνεστε, πως εάν γινόταν ένα πινγκ πονγκ κατά τη διάρκεια της συζήτησης, θα διεκόπτετο και θα υπονομευόταν ο χαρακτήρας της συζήτησης. Άρα ο Κανονισμός δεν είναι ένας τυφλοσούρτης, που ανάβουν και κλείνουν λαμπάκια. Υπάρχει και ένα μυαλό και όλοι εμείς έχουμε το μυαλό, για να περιφρουρούμε τη βασική του κατεύθυνση. Περί αυτού πρόκειται. Σας έδωσα την εξήγηση.

**ΒΑΣΙΛΕΙΟΣ ΚΙΚΙΛΙΑΣ:** Έχω δικαίωμα, κύριε Πρόεδρε, να απαντήσω πάνω σε αυτά που λέτε;

**ΠΟΛΛΟΙ ΒΟΥΛΕΥΤΕΣ:** Όχι, όχι!

(Θόρυβος – Διαμαρτυρίες)

**ΒΑΣΙΛΕΙΟΣ ΚΙΚΙΛΙΑΣ:** Θέλω ένα λεπτό, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Δεν συμπροεδρεύουμε. Επιτρέψτε μου, δεν συμπροεδρεύουμε!

**ΒΑΣΙΛΕΙΟΣ ΚΙΚΙΛΙΑΣ:** Για ένα λεπτό, κύριε Πρόεδρε, επί προσωπικού!

**ΠΡΟΕΔΡΟΣ (Νικόλαος Βούτσης):** Αφήστε το «Πρόεδρε». Είδατε τι έγινε τώρα; Ο Πρόεδρος ενός κόμματος περιμένει ένα τέταρτο! Τι να σας πω!

**ΒΑΣΙΛΕΙΟΣ ΚΙΚΙΛΙΑΣ:** Ακούστε, κύριε Πρόεδρε. Ο θεματοφύλακας του Κανονισμού, είστε εσείς, κύριε Πρόεδρε. Κανένας άλλος!

**ΚΩΝΣΤΑΝΤΙΝΟΣ ΜΠΑΡΚΑΣ:** Βασίλη, σε γράψανε! Εντάξει, Βασίλη, έπαιξες!

**ΒΑΣΙΛΕΙΟΣ ΚΙΚΙΛΙΑΣ:** Ο θεματοφύλακας του Κανονισμού, κύριε Πρόεδρε και κανένας άλλος.

**ΠΡΟΕΔΡΟΣ (Νικόλαος Βούτσης):** Γι’ αυτό σας το λέω. Συμφωνώ μαζί σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Βασίλη, εντάξει, σε έπαιξε ο Μπογδάνος.

**ΒΑΣΙΛΕΙΟΣ ΚΙΚΙΛΙΑΣ:** Άρα, λοιπόν, εάν ένας συνάδελφος θέλει να τηρήσει τον Κανονισμό και να πάρει τον λόγο για προσωπική αναφορά, οφείλετε να το σεβαστείτε, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Σας λέω ότι εννιά ήθελαν! Δεν καταλαβαίνετε τι σας λέω;

**ΒΑΣΙΛΕΙΟΣ ΚΙΚΙΛΙΑΣ:** Αυτό λέω. Σκεφτείτε αυτό που σας είπα, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Εντάξει, σύμφωνοι. Λύθηκε η παρεξήγηση.

Κύριε Λεβέντη, μας συγχωρείτε πολύ για τη διακοπή του ειρμού της συζήτησης. Παρακαλώ πολύ ελάτε στο Βήμα.

Όσοι εκ των συναδέλφων που προηγουμένως είπα τα ονόματά τους, αφού μιλήσουν οι Υπουργοί και πριν από τις δευτερολογίες, θα πάρουν για ένα λεπτό τον λόγο, να γραφτεί στα Πρακτικά και να ξεκαθαριστεί δημοσίως η θέση τους.

Ορίστε, έχετε τον λόγο, κύριε Λεβέντη.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Πρόεδρε, κυρίες και κύριοι Υπουργοί, κυρίες και κύριοι Βουλευτές, το κλίμα οξύνεται αλλά όχι για κάποιο αποτέλεσμα. Εδώ οξύνεται, για να διχαστούμε έτι περαιτέρω. Δεν ξέρω γιατί θέλαμε αυτή τη συζήτηση σήμερα, την οποία προκάλεσε η Νέα Δημοκρατία για να πατάξει τη διαπλοκή, ένα κόμμα που χρωστάει χρήματα, όπως χρωστάνε και άλλα κόμματα χρήματα.

Άρα και η εξεταστική που είναι για τα δάνεια είτε ΜΜΕ είτε κομμάτων, δεν ξέρω τι νόημα έχει. Αυτές οι εργατοώρες που χάνονται από τους Βουλευτές, για να μελετούν και να προσέρχονται οι διάφοροι και να εξευτελίζουν το κράτος με αυτά που διηγούνται. Αυτό είναι το κέρδος της πολιτικής.

Για τη διαπλοκή δεν θα φάω πολύ χρόνο, διότι η διαπλοκή είναι η τάση των πλουσίων να έχουν τη Βουλή και τους Βουλευτές υποχείριά τους και αυτό δεν θα σταματήσει ποτέ. Αυτό δεν βλέπω να σταματάει ποτέ. Δηλαδή εάν αυτή τη στιγμή ένας πλούσιος τηλεφωνήσει σε έναν Αρχηγό κόμματος και πει: «Δίνω τόσα εκατομμύρια, βάλε αυτούς τους Βουλευτές» δεν θα τους βάλει ο άλλος; Ποιος θα έχει το ηθικό σθένος να αντιδράσει; Επομένως οι συζητήσεις αυτές μάλλον προς την κοροϊδία του κόσμου, που μας ακούει και ημών των ιδίων, κατατείνουν.

Εγώ θα σας πω κάτι άλλο σοβαρότερο. Στη Νέα Υόρκη είδα τον κ. Αναστασιάδη, τον Πρόεδρο της Κύπρου, και του είπα τα εξής: «Κύριε Αναστασιάδη, πώς πάνε οι συνομιλίες σας με την άλλη πλευρά;». «Δεν πιστεύω», του λέω, «να βάλετε καμμιά υπογραφή, εάν δεν φύγουν οι έποικοι και δεν φύγουν και τα στρατεύματα κατοχής, διότι οι Τούρκοι παραμένουν Τούρκοι και αυτό περιμένουν, την αδυναμία της Ελλάδος ή την ανάγκη να κλείσει το θέμα και να το κλείσουν όπως θέλουν αυτοί».

Εκείνη την ώρα γύρισε και με κοίταξε με μεγάλη ανησυχία, σαν να επιβεβαίωσε ότι εάν μπει η υπογραφή, θα είναι τέτοιας μορφής, δεν θα φύγουν ούτε οι έποικοι ούτε τα στρατεύματα κατοχής και εδώ στην Αίθουσα κάθεστε και λέει ο ένας τον άλλον «λωποδύτη», ότι «ήταν του Τσοχατζόπουλου» κ.λπ.. Έχουμε ιστορικές ευθύνες απέναντι στον λαό, εάν θέλουμε να είμαστε σοβαροί.

Πολλοί από εμάς που μπαίνουμε στη Βουλή, δεν λογαριάζουμε πολύ τον λόγο που μας αποστέλλει ο κόσμος. Δεν μας αποστέλλει, για να κάνουμε καυγάδες. Μας αποστέλλει, για να είμαστε χρήσιμοι, κυρίες και κύριοι, και κάποιοι δεν το έχουν αντιληφθεί. Κάποιοι συντηρούν το διχασμό.

Θα σας πω ένα άλλο μου παράπονο προς όλους και προς τον Τσίπρα. Μίλησα με πρεσβευτή μεγάλου κράτους και του είπα: «Πρέπει να βοηθήσετε τα Σκόπια να αλλάξουν όνομα». Γύρισε, με κοίταξε και μου είπε: «Καλά δεν γνωρίζετε ότι και ο Καραμανλής και ο Σημίτης και ο Μητσοτάκης και ο Τσίπρας, συμφωνούν στο «Nova Macedonia»; Έχουν συμφωνήσει να μείνει η λέξη «Μακεδονία»». Λέω: «Αν το έπραξαν και συμφώνησαν, δεν ρώτησαν τον λαό. Κανείς δεν συμφωνεί». «Έχετε χρέος» μου είπε. «Τότε που αναγνωρίσαμε με το όνομα Μακεδονία τα Σκόπια, φοβούμασταν την επέκταση του πολέμου. Θέλαμε να σταθεροποιηθεί η κατάσταση στη Βαλκανική». Λέω: «Τώρα που είναι άλλοι οι κίνδυνοι, έχουν πάει πιο κάτω, στη Συρία κ.λπ., γιατί δεν αποκαθιστάτε το όνομα; Να τους δώσουμε κάποια άλλα ανταλλάγματα, να αφήσουν το «Μακεδονία» που το βεβηλώνουν». Με κοίταξε και μου είπε: «Όμως πρέπει να συνεννοηθείτε τα πολιτικά κόμματα, γιατί άλλοι έχουν δεχθεί το «Nova Macedonia».

Να, λοιπόν, μια ωραία συζήτηση πολύ χρησιμότερη της παρούσης. Να πάρουν όλοι ευθύνη, για το τι πιστεύουν για το όνομα της Μακεδονίας. Αν σκέφτονται να το δώσουν, γιατί ο πατέρας του σημερινού Αρχηγού της Νέας Δημοκρατίας είχε πει: «Να το δώσουμε και σε δέκα χρόνια θα τελειώσουμε». Έχει την ίδια γνώμη ο υιός; Έχει την ίδια γνώμη ο κ. Τσίπρας; Έχουν την ίδια γνώμη οι άλλοι που ανέφερε ο πρέσβης ή είπε ψέματα ο πρέσβης; Αντί, λοιπόν, να σας απασχολούν τέτοια θέματα, σας απασχολεί ποιος ήταν η ορντινάντσα του Τσοχατζόπουλου;

Έχει προκύψει ένα θέμα με τις δημοσκοπήσεις. Τι θέμα είναι αυτό; Εγώ βρέθηκα στη Θεσσαλονίκη προ των εκλογών του Σεπτεμβρίου, περί τον Ιούνιο υποθέτω του 2015 και πριν από μένα σε ένα κανάλι μίλαγε κάποιος μιας εταιρείας δημοσκοπήσεων. Να μην αναφέρω το όνομα. Βγαίνοντας, τον έπιασα και του λέω: «Το 6% της Ένωσης Κεντρώων στην Μακεδονία δεν το είχατε πει;». Του Ιανουαρίου, δηλαδή, γιατί τον Ιανουάριο η Ένωση Κεντρώων είχε πάρει 1,8% και στη Μακεδονία 6%. Τον ρώτησα, λοιπόν: «Δεν το είχατε δει; Γιατί παρατήρησα όλες τις δημοσκοπήσεις και δεν ανέγραφε τίποτα». Λέει: «Εγώ είχα εντοπίσει τη φούσκα, το κενό. Το έλεγα κάτω, γιατί κάνω υπεργολαβίες εταιρειών των Αθηνών. Δεν ήθελαν να ακούσουν. Ούτε στο ερωτηματολόγιο δεν έμπαινε τότε η Ένωση Κεντρώων». Το ακούτε;

Κοιτάω τώρα με τις δημοσκοπήσεις, ο ίδιος αυτός κύριος τι είχε κάνει τον Σεπτέμβριο. Τον Σεπτέμβριο είχε πει: «Πρόθεση ψήφου 1,5 μονάδα μπροστά ο Μεϊμαράκης. Εκτίμηση ψήφου 1,5 μονάδα μπροστά ο Τσίπρας. Αυτός ο άνθρωπος δεν βρήκε τις 8 μονάδες που υπερείχε ο Τσίπρας και έβγαλε την παραμονή, 18 Σεπτεμβρίου, αυτή τη δημοσκόπηση. Την έχω τυπώσει από την ιστοσελίδα του. Την Ένωση Κεντρώων την είχε 2,2% στην πρόθεση ψήφου. Αυτό το καλό μου έκανε. Έγραφε, βέβαια, ότι έχει μια δυναμική να πάρει μέχρι 3%. Αλλά όταν έβλεπε μια τέτοια δημοσκόπηση ο πολίτης, αντιλαμβανόταν ότι δεν μπαίνει η Ένωση Κεντρώων στη Βουλή, όταν δίνεις στις 18/9 ποσοστό 2,2%. Δεν θυμάμαι αν είναι 2,2% ή 2%.

Αυτά έχω να πω για τις δημοσκοπήσεις. Είναι σοβαρό το θέμα. Μιας και κάποιοι έχουν αναγάγει τις δημοσκοπήσεις σε πυξίδα, να συμφωνήσουμε όλοι, για να κάνουμε και κάτι στην Αίθουσα αυτή, εκτός αν θέλετε να είμαστε όλοι άνεργοι και να μην κάνουμε τίποτα απολύτως παρά λόγια του αέρα. Να κάνουμε, λοιπόν, μια ανεξάρτητη αρχή και κάθε ένας που έχει εταιρεία δημοσκοπήσεων, να καταθέτει εκεί, όπως στο εξωτερικό, τις μελέτες, τις μετρήσεις, τα πάντα. Να υπάρχουν επιστήμονες αναλυτές να αναλύουν, αν η δημοσκόπηση είναι αληθινή και όχι να μπορεί να λέει: Προηγείται το «ναι» τόσο τοις εκατό του «όχι».

Εγώ δεν είδα κανέναν από αυτούς να το κάνει. Υπήρχαν δημοσκοπήσεις και τον Σεπτέμβριο, που έβγαζαν μπροστά τη Νέα Δημοκρατία. Θέλουν αυτοί οι άνθρωποι να σεβόμαστε τις μετρήσεις τους, που σίγουρα είναι μια κατάσταση νοσηρή. Πρέπει το θέμα αυτό να λυθεί.

Έχεις εταιρεία, κύριε; Θα καταθέτεις στην ανεξάρτητη αρχή τον φάκελο με τις μετρήσεις, θα δίνεις τα δείγματα, τα τηλέφωνα ή την κάλπη, τα ψηφοδέλτια που έλαβες και θα μπορούν κάποιοι επιστήμονες με κρατική, πλέον, υπόσταση, να ελέγχουν αν είσαι σοβαρός ή όχι. Διότι, επίσης, ήμουν στην Αμερική και συνομιλούσε με έναν γερουσιαστή και το newsit.gr που διάβαζα, είχε στη μία δημοσκόπηση της «Bridging Europe» -πώς την λέγανε- να προηγείται ο Τσίπρας πέντε μονάδες και στην άλλη δημοσκόπηση της «OPINION» να προηγείται δωδεκάμισι μονάδες ο Μητσοτάκης. Ξέρετε τι γύρισε και μου είπε ο γερουσιαστής; Μου είπε βαριά φράση, που δεν μπορώ να αναφέρω στην Αίθουσα.

Λοιπόν, χρειάζεται σοβαρότητα. Αντί να δείχνετε σοβαρότητα και να κάνετε προτάσεις, είστε όλο κορώνες, αλληλοκατηγορίες, κοκορομαχίες και νομίζετε ότι ο κόσμος είναι τόσο βλάκας, να τα αποδέχεται όλα αυτά. Δεν είναι πια ο κόσμος ανώριμος, όπως ήταν παλαιότερα και φανατιζόταν. Ο κόσμος σάς βλέπει που πάτε να τον φανατίσετε, και τον χάνετε. Ήδη το 45% σε όλες τις δημοσκοπήσεις δηλώνουν ότι δεν είναι με κανέναν. Απορρίπτουν όλο το πολιτικό σύστημα.

Εδώ έχουμε μία δημοσκόπηση στις 18-12-2015, η οποία δημοσκόπηση λέει ότι το 41%των οπαδών του ΣΥΡΙΖΑ και το 67% των οπαδών της Νέας Δημοκρατίας, θέλει οικουμενική κυβέρνηση. Την καταθέτω. Είναι στις 18-12-2015.

(Στο σημείο αυτό ο Πρόεδρος της Ένωσης Κεντρώων κ. Βασίλης Λεβέντης καταθέτει για τα Πρακτικά την προαναφερθείσα δημοσκόπηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε μία άλλη δημοσκόπηση, στις 26-2-2016, όταν είχε βγει πια Αρχηγός της Νέας Δημοκρατίας ο Κυριάκος Μητσοτάκης, η οποία δημοσκόπηση λέει ότι το 64,7% του εκλογικού σώματος, θέλει οικουμενική.

Όμως κάτι άλλο περίεργο συμβαίνει. Μετά την ημερομηνία αυτή, 26-2-2016, καμμία εταιρεία δημοσκοπήσεων δεν μέτρησε τη λύση της οικουμενικής πόσοι τη θέλουν. Τι γίνεται; Δεν έπρεπε σε μία μέτρηση να λέει «τόσοι θέλουν ΣΥΡΙΖΑ, τόσοι Νέα Δημοκρατία, τόσοι το ένα τόσοι το άλλο, να εξεταστεί και το θέμα της οικουμενικής». Τι έκανε τους δημοσκόπους όλους να σιωπήσουν; Κανείς δεν βγάζει μέτρηση για τη λύση κυβέρνησης κοινής αποδοχής.

Άρα τι έφερε ο Μητσοτάκης στη ζωή μας; Έφερε την απόρριψη, πλέον, της συναίνεσης και ανάγκασε και τον Τσίπρα να κάνει το ίδιο. Πήγε χαμένη όλη η προσπάθεια της απλής αναλογικής, γιατί η προσπάθεια της απλής αναλογικής ήταν προσπάθεια συναίνεσης. Εγώ, τουλάχιστον, έτσι την είδα.

Εγώ υπηρετούσα τον Αλέξανδρο Παπαναστασίου, που είχε πει ότι «κράτος χωρίς απλή αναλογική, δεν είναι δημοκρατικό κράτος». Αυτό υπηρέτησα. Βλέπω τώρα ότι ένας οξύς Μητσοτάκης, αναγκάζει και τον Τσίπρα σαν σαλιγκάρι να μπαίνει στο καβούκι του και να γίνεται εξίσου οξύς και να γυρίζουμε πάλι σε μέρες διχασμού και δικομματισμού. Χαίρομαι που το ακούει από κοντά αλλά και από το γραφείο του φαντάζομαι θα τα άκουγε.

**ΓΕΡΑΣΙΜΟΣ ΜΠΑΛΑΟΥΡΑΣ:** Ήρθε για να σας τιμήσει.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν θα τον παρεξηγούσα, όπως δεν παρεξηγώ και τον κ. Μητσοτάκη, γιατί ξέρω ότι παρακολουθεί από το γραφείο του. Δεν έχω κανένα πρόβλημα.

Εγώ την απλή αναλογική –κυρίες και κύριοι, να κάνω μια εξομολόγηση- την είχα από παιδί στη ζωή μου μέσα. Την είχα από νεαρός. Πιστεύω ότι από το ’81, αν το ΠΑΣΟΚ είχε τηρήσει τον λόγο του και την είχε θεσπίσει –το ’81 ο Ανδρέας Παπανδρέου που ήταν ένας ισχυρός πολιτικός-, τότε θα είχαμε πάει σε συμμαχικές κυβερνήσεις, θα είχαμε γλιτώσει τα σκάνδαλα, θα είχαμε γλιτώσει πολλά πράγματα, θα υπήρχε έλεγχος.

Ζητούμε, τώρα, με ανεξάρτητες αρχές και με θεσμούς και με «πόθεν έσχες», να ελέγξουμε τους κλέφτες. Στη διαδικασία να μην κλέβει κανείς, δεν έχουμε μπει. Η μόνη διαδικασία είναι η απλή αναλογική και οι συμμαχικές κυβερνήσεις.

Αυτό δημιουργεί αλληλοέλεγχο, ενώ εδώ τι προσπαθεί αυτή η Βουλή; Αφήνει να κλέβουν και έρχεται μετά να τους βρει. Μα συνήθως οι κλέφτες δεν αφήνουν ίχνη, κυρίες και κύριοι.

Έχω ζητήσει από καιρό, να σταματήσουν οι συντάξεις των τέως Βουλευτών. Γιατί συντηρούμε αυτές τις συντάξεις; Κάποιοι, λέει, δεν έχουν άλλους πόρους. Δηλαδή το λειτούργημα του Βουλευτή είναι επάγγελμα; Γιατί να παίρνουν κάποιοι Βουλευτές σύνταξη; Δεν είχαν άλλο επάγγελμα στη ζωή τους; Ήταν επαγγελματίες Βουλευτές όλη τους τη ζωή; Η πρότασή μου είναι, να καταργηθούν οι συντάξεις των τέως Βουλευτών.

Βλέπω ότι χαμογελάει ένας κύριος, εντάξει, γιατί δεν τον κόφτει, δεν τα πληρώνει αυτός. Τα πληρώνουν, όμως, οι πολίτες, αγαπητέ κύριε, εσύ που γελάς, που δεν ξέρω το όνομά σου. Τα πληρώνουν οι πολίτες αυτά τα λεφτά και τους πολίτες έπρεπε να σέβεστε! Τέλος πάντων.

**ΠΡΟΕΔΡΟΣ (Νικόλαος Βούτσης):** Μην απευθύνεστε προσωπικά, σας παρακαλώ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Μιλάει ο κύριος Πρωθυπουργός για το χρέος. Εδώ θέλω να εξηγηθώ. Κάνετε λάθος, κύριε Τσίπρα. Πρώτα θα φτάσουμε στο 2018, πρώτα θα εκπληρώσουμε όλα τα προαπαιτούμενα και τις υποχρεώσεις και μετά θα ρυθμιστούν τα χρέη. Αν περιμένετε τώρα, όπως λέτε μέχρι τέλος του έτους ρύθμιση του χρέους, επειδή τυγχάνει να γνωρίζω τις απόψεις των δανειστών, σφάλετε και θα εξαπατηθείτε δεύτερη φορά, γιατί συνήθως όταν πέφτετε έξω, χρησιμοποιείτε τη λέξη «αυταπάτη» και δεν ταιριάζει σε έναν Πρωθυπουργό να αυταπατάται επί μονίμου βάσεως.

Το χρέος θα ρυθμιστεί, όταν η Ελλάδα έχει εκπληρώσει όλα τα προαπαιτούμενα και έχει ολοκληρώσει τις μεταρρυθμίσεις και τότε θα είναι δικαίωμα, να αξιώσουμε τη ρύθμιση του χρέους.

Μην περιμένετε, κύριοι Βουλευτές του ΣΥΡΙΖΑ, αν ψηφίζετε δύσκολους νόμους βασιζόμενοι σε αυτό ότι θα έρθει γρήγορα μείωση του χρέους, μην το περιμένετε. Κρατάμε εδώ τη συζήτηση που κάνουμε, σώζονται και οι κασέτες, σώζονται και οι απόψεις του καθενός. Το λέω ως προειδοποίηση προς αυτή τη Βουλή και προς τον κύριο Πρωθυπουργό.

Για το θέμα της θρησκείας, επειδή τίθεται θέμα θρησκείας και συνεχώς επανέρχεται με δηλώσεις ο αξιότιμος Υπουργός Παιδείας, ο κ. Φίλης, ρωτάω τώρα: Την ώρα που έχουμε μπροστά μας έναν λαό που πεινάει, έναν λαό που δυστυχεί, αυτό είναι το τεράστιο θέμα που πρέπει να το λύσουμε οπωσδήποτε και πρέπει η θρησκεία μας να γίνει θρησκειολογία, το μάθημα των Θρησκευτικών και κάτι άλλα;

Παρακαλώ, κύριε Πρωθυπουργέ, αν και λίγο λαμβάνετε υπ’ όψιν τα λόγια μου, να κάνετε τον Υπουργό σας να κάνει πίσω και να παύσει ή να τον παύσετε αν δεν μπορεί. Είναι η άποψή μου.

Δεν συμφέρει και εσάς προσωπικά να εμφανιστείτε, δηλαδή, ως διώκτης της θρησκείας, που ξέρω ότι δεν είστε. Πάτε να χρεωθείτε, δηλαδή, με μια δίωξη. Η θρησκεία μπορεί να έχει κάνει πολλά λάθη. Άλλα χρειάζεται να κάνουμε για την θρησκεία, αν θέλετε, να βάλουμε στους μητροπολίτες λαϊκά συμβούλια διά κλήρου, δηλαδή σε κάθε μητρόπολη δεκαπέντε άτομα να ελέγχουν τα οικονομικά της μητρόπολης. Σε αυτό να συνυπογράψω, αλλά όχι να βγάλουμε τα Θρησκευτικά.

Το ακούτε; Σας παρακαλώ, αν έχετε την πρόθεση να βάλουμε έλεγχο στα οικονομικά της Εκκλησίας, την Ένωση Κεντρώων θα την έχετε σύμφωνη, γιατί και εγώ υποπτεύομαι κάποιες κακοδιαχειρίσεις. Όμως αν έχετε πρόθεση να μειώσετε τα Θρησκευτικά, η γενιά μας με τα Θρησκευτικά μεγάλωσε και δεν έχασε τίποτα, κύριε Τσίπρα. Εγώ είμαι εξήντα πέντε ετών, δεν έχασα τίποτα με τα Θρησκευτικά και ούτε άλλων θρησκευμάτων μου είπαν «βγάλτε το, δεν είστε ωραία χώρα, τι είναι αυτά που κάνετε», γιατί γνωρίζουν ότι η πλειοψηφούσα θρησκεία είναι η ορθόδοξη και γνωρίζουν, πόσο η θρησκεία αυτή έχει συμβάλλει στο να ελευθερωθεί αυτό το έθνος και να είμαστε σήμερα εδώ όλοι.

Για τις τηλεοπτικές άδειες η άποψή μου είναι να μην κλείσετε κανέναν σταθμό. Είναι άποψή μου, όχι για να στηρίξω τους καναλάρχες. Αν κλείσουν, θα κλείσουν αλλιώς. Βάλτε κανόνες, φτιάξτε το ΕΣΡ, βάλτε κανόνες πλουραλισμού, να πληρώνουν τα ασφαλιστικά τους, να πληρώνουν τους εργαζομένους και μέσα σε εξήντα μέρες όποιος δεν πληρώνει, να χάνει την άδεια. Όμως να χάνει την άδεια μη τηρώντας τους κανόνες της πολιτείας, όχι να χάνει την άδεια από την Κυβέρνηση. Αυτό θα ακουστεί άσχημα έξω.

Υποβάλλω, λοιπόν, μια παράκληση. Αφήστε τους όλους να δουλεύουν. Βάλτε κι αυτούς τους υπολοίπους, να πληρώσουν τα ίδια που πλήρωσαν οι άλλοι, τα 60 εκατομμύρια κατά μέσο όρο, να δώσουν προκαταβολή το 1/3. Συγκροτήστε το ΕΣΡ και βάλτε κανόνες σκληρότατους. Να είστε σίγουροι ότι θα κλείσουν κάποιοι, αλλά τότε όταν θα κλείσουν, θα έχετε όλο τον λαό μαζί σας, ότι κλείνουν μη τηρούντες τους νόμους του κράτους. Ενώ τώρα αρχίζει ο άλλος και με ρωτάει: Γιατί τέσσερις άδειες; Τι έγινε; Αλήθεια –λέει- θα κλείσει ο Τσίπρας τους σταθμούς; Τι απαντάω εγώ; Θέλω να είμαι ειλικρινής. «Δεν το φαντάζομαι», λέω. Έτσι απαντώ. Δεν βλέπω, δηλαδή, να σώζεται η χώρα ούτε βλέπω ότι αυτοί που πήραν άδεια είναι καλύτεροι των παλαιών, για να πούμε ότι πατάξαμε τη διαπλοκή. Είναι άποψή μου αυτή. Ακούστε την, δεν θα χάσετε.

Θέλετε να σας πω κάτι; Την Ένωση Κεντρώων αν την ακούσετε, έστω και σε κάτι απ’ αυτά που λέει, όσο και να αμύνεται εις την Κυβέρνηση, θα ωφεληθείτε. Ενώ αν δεν την ακούτε καθόλου, βλέπω ολισθηρό επίπεδο προς τα κάτω.

Ο κ. Τσίπρας είπε κάτι για τους μισθούς των δικαστών. Αφού τους συνάντησε, είπε ότι δεν θα μειωθούν οι μισθοί των δικαστών. Γιατί; Οι δικαστές -τους οποίους υποληπτόμεθα, έχω και στην οικογένειά μου δικαστές- διαφέρουν, είναι από άλλο DNA; Μειώνεται ο μισθός του υπαλλήλου, μειώνεται ο μισθός του εργάτη, χάνει τη δουλειά του ενάμισι εκατομμύριο κόσμος και οι δικαστές δεν πρέπει να χάσουν τίποτα; Πρέπει να πάρουν, όλα όσα λένε οι αποφάσεις που τους αποκαθιστούν;

Δεν είναι ωραίο. Αυτό ακούγεται σαν γλείψιμο προς τους δικαστές. Δεν τιμά έναν Πρωθυπουργό, να λέει σε μια τάξη «δεν θα έχετε μειώσεις». Άποψή μου είναι. Όταν τα οικονομικά του κράτους βελτιωθούν, πιστεύω ότι χρέος της πολιτείας πλέον είναι, να αποκαταστήσουμε όλους αυτούς, των οποίων οι μισθοί περιεκόπησαν.

Για τα κόκκινα δάνεια, η άποψή μου είναι ότι πρέπει να είμαστε πιο συγκεκριμένοι. Πρέπει μέχρι 200.000 ευρώ στεγαστικά δάνεια να μην τα πειράξουμε και να μην τα δώσουμε ούτε σε funds.

Πρέπει, επίσης, να εξετάσουμε με σοβαρότητα ένα άλλο ενδεχόμενο. Να αγοράσουν οι ίδιοι οι κάτοχοι, οι οφειλέτες τα σπίτια τους, στην τιμή που θα πωλούσαμε στα funds. Γιατί, δηλαδή, ένα εγγλέζικο fund να πάρει με 20% επί του συνόλου της τιμής ένα σπίτι και να μην το πάρει και ο οφειλέτης; Δηλαδή το εγγλέζικο fund είναι καλύτερο από τον δικαιούχο;

Να εξετάσουμε, λοιπόν, όσοι προσέλθουν εντός ενός-δύο μηνών να πληρώσουν τα ίδια λεφτά με τα funds, να τα πάρουν αυτοί οι άνθρωποι. Να το εξετάσουμε με σοβαρότητα, διότι κόσμος πεθαίνει αυτή τη στιγμή και πεθαίνει και από φόβο. Δεν ξέρω πόσο επίφοβο είναι άμεσα να πάνε να τους τα πάρουν, αλλά υπάρχουν άνθρωποι που μου τηλεφωνούν και προσπαθώ να τους καθησυχάσω μην πάθουν κανένα έμφραγμα. Όταν ο άλλος ξεσπιτώνεται κι έχει παιδιά, έχετε χρέος να εξετάσετε –παρακαλώ θερμά όλοι και ειδικά η Κυβέρνηση- τη δυνατότητα να αγοράζονται από τους δικαιούχους τα δάνεια, στην τιμή που θα το πάρει το fund. Δεν μπορεί το fund να το παίρνει 20% και στο δικαιούχο να λες «θα το πάρεις 100%, κι άντε πνίξου». Δεν είναι κράτος αυτό, αν αυτό το κράτος υπερασπίζεστε.

Πάμε για συνταγματική Αναθεώρηση. Είδα μεν ευυπόληπτα άτομα -προς Θεού, δεν θέλω να έχω αντίθετη άποψη για την υπόληψη αυτών των ατόμων- αλλά δεν είδα τα άτομα κύρους που ανέμενα, να πλαισιώνουν την επιτροπή. Είδα και ηθοποιούς, είδα διάφορους, αλλά δεν πείστηκα ότι αυτοί οι άνθρωποι θα κάνουν την αλλαγή. Το Σύνταγμα αυτή τη στιγμή, κυρίες και κύριοι, έχει έναν κίνδυνο. Αν αναθεωρήσουμε κάποια άρθρα στο Σύνταγμα, η επόμενη Βουλή με εκατόν πενήντα έναν Βουλευτές μπορεί να κάνει ό,τι θέλει.

Δηλαδή μπορεί να αναθεωρήσει ο Τσίπρας το άρθρο για τον τρόπο εκλογής Βουλευτών, τα μπόνους, όλα αυτά κι ο Μητσοτάκης έχοντας εκατόν πενήντα ένα μεθαύριο, να κάνει το μπόνους ογδόντα κι εκεί που κουβεντιάζαμε, κύριε Τσίπρα, για απλή αναλογική, να παγιδευτούμε μ’ έναν Μητσοτάκη και να κάνει το μπόνους ογδόντα. Γιατί το φοβάμαι; Γιατί ο Κωνσταντίνος Καραμανλής όταν ήρθε το έτος 1974, έφερε εξήντα πέντε έδρες μπόνους. Δεν ξέρω αν σας το είχα πει.

Μετά έχετε κάτι με τους τεχνοκράτες. Λέτε το πρόσωπο του Πρωθυπουργού να είναι Βουλευτής. Ξέρετε το 2011 το ΠΑΣΟΚ ποιον πρότεινε για Πρωθυπουργό; Τον Πετσάλνικο. Μπορούσε να σηκώσει το βάρος αυτός -τον υπολήπτομαι και αυτόν- της πρωθυπουργίας;

Θα μου πείτε απεδείχθη ότι και ο Παπαδήμος δεν το κατάφερε. Ξέρετε, όμως, γιατί δεν το κατάφερε; Γιατί είχε έναν Άδωνι, είχε όλο το ΠΑΣΟΚ. Δεν έκανε μια κυβέρνηση ο Παπαδήμος να ελέγχει με τεχνοκράτες. Είχε όλο κομματικούς. Δεν έπρεπε να δεχθεί. Εγώ όταν συνάντησα τον Παπαδήμο, του είπα: «Δεν έπρεπε να δεχθείς με κομματικούς, να σε βάλουν εσένα πάνω, για να πουν απέτυχες». Έπρεπε τουλάχιστον στα οικονομικά τα Υπουργεία, τα επτά-οκτώ, να αξιώσει να είναι τεχνοκράτες, για να έχει και την ευθύνη. Αυτή είναι η άποψή μου.

Θέλω να πω κάτι στον κ. Μητσοτάκη, ο οποίος ξέρω ότι ακούει. Πριν από ενάμιση μήνα παρουσιάστηκε μια ανταρσία στο κόμμα μας, από έναν που τον είχα εκπρόσωπο Τύπου, που ήταν υπάλληλος του κόμματος και κακώς έγραφαν και οι εφημερίδες ότι ήταν Βουλευτής. Και είπε ο άνθρωπος ότι φεύγει από την Ένωση Κεντρώων, διότι θα πάμε με τον ΣΥΡΙΖΑ. Και βγήκα εγώ και είπα ότι με τον μεν ΣΥΡΙΖΑ δεν θα πάω ποτέ, αλλά θα δείτε ότι αυτός θα καταλήξει στη Νέα Δημοκρατία. Πριν περάσει μήνας τον πήρε η Νέα Δημοκρατία.

Έχω να προτείνω, λοιπόν, στον κ. Μητσοτάκη ότι, επειδή τέτοιου είδους μετεγγραφές δεν είναι πολύ καθαρές –γιατί είπε ο κύριος αυτός ότι μελέτησε τα προγράμματα όλων των κομμάτων και κατέληξε ότι το καλύτερο είναι της Νέας Δημοκρατίας, ακούστε τι είπε- να θυμάται ότι η οικογένειά του ενέχεται σε μεγάλες ιστορίες με μετεγγραφές. Και δεν είναι καλό τη λύση των μετεγγραφών να την υιοθετεί και ο υιός Μητσοτάκης.

Έχω ζητήσει, επίσης, από τριακόσιοι οι Βουλευτές να γίνουν διακόσιοι.

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, σας παρακαλώ να συμπυκνώσετε λίγο τον λόγο σας.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Έχω υπερβεί τίποτα;

**ΠΡΟΕΔΡΟΣ (Νικόλαος Βούτσης):** Κατά πολύ. Έχετε υπερβεί κατά έξι λεπτά.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εδώ οι άλλοι καυγαδίζανε μισή ώρα.

**ΠΡΟΕΔΡΟΣ (Νικόλαος Βούτσης):** Δεν ήταν μισή ώρα. Ήταν αρκετά περισσότερο. Για όλους τους υπόλοιπους, όμως, ήταν είκοσι έξι με είκοσι εννιά λεπτά.

Ευχαριστώ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Οι τριακόσιοι Βουλευτές να γίνουν διακόσιοι. Αυτό είναι ένα δείγμα λιτότητας του πολιτικού συστήματος. Γιατί δεν το κάνουμε αυτό; Αυτό είναι μείωση δαπανών. Είμαστε ένα κράτος πόσων εκατομμυρίων; Αν κοιτάξετε τον πληθυσμό των άλλων κρατών και τον αριθμό των Βουλευτών, θα δείτε ότι μπορεί να γίνει.

Τον μισθό των Βουλευτών, εγώ επιμένω ότι πρέπει να τον μειώσουμε στη μέση, παρ’ ότι πολλοί με κοιτάτε με στραβό μάτι. Πρέπει να γίνει μια προσπάθεια, κύριε Τσίπρα. Όχι 10% που είχε σκεφτεί ο κ. Βούτσης. Είναι σοβαρό θέμα. Ξέρετε γιατί; Γιατί ο κόσμος τρώει από τα σκουπίδια, κύριε Τσίπρα. Δεν κάνω λαϊκισμό αυτή τη στιγμή. Θα σας πω κάτι. Θα ανόρθωνε το κύρος της πολιτικής ζωής μια γενναία κίνηση, ένα γενναίο ποσοστό μείωσης του μισθού των Βουλευτών.

Δεν έχω να προσθέσω κάτι άλλο. Βάλτε και την άλλη δημοσκόπηση μέσα. Οι δημοσκόποι, όμως, κύριε Τσίπρα –δεν ξέρω αν ήσασταν εδώ-, μετά τις 26-2-2016 σταμάτησαν να εξετάζουν τη λύση της οικουμενικής. Δεν είναι ούτε καν στο ερώτημα. Το Πανεπιστήμιο Μακεδονίας είχε τόση θέρμη να μας πει ότι προηγείται ο κ. Μητσοτάκης με δωδεκάμισι μονάδες και μακάρι να προηγηθεί κι εκατό μονάδες, να ψηφίσουν όλοι, μακάρι να γίνει κι αυτό. Και μια φορά που με είχε καλέσει ο κ. Χατζηνικολάου -τον οποίο αγαπώ-, του είχα ζητήσει, γιατί είναι σοβαρός δημοσιογράφος, «όταν κάνετε μια δημοσκόπηση να εξετάσετε η λύση της οικουμενικής πόσο ποσοστό αποδοχής έχει;».

Γιατί τώρα εξετάζουμε πια μόνο το πόσο προηγείται ο κ. Μητσοτάκης και αυτό δεν συμφέρει ούτε τον ίδιο, γιατί του φορτώνει ευθύνες. Ξέρετε κάτι; Εγώ δεν συμφωνώ μαζί σας ότι είναι αναίσθητος και δεν του προσφέρει ευθύνες. Εγώ πιστεύω ότι είναι νέος άνθρωπος και εάν ο Θεός τον οδηγήσει στην Πρωθυπουργία και τα κάνει μπάχαλο, δεν θα μπορεί να βγει από το σπίτι του.

Ευχαριστώ.

(Στο σημείο αυτό ο Πρόεδρος της Ένωσης Κεντρώων κ. Βασίλης Λεβέντης καταθέτει για τα Πρακτικά την προαναφερθείσα δημοσκόπηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΟΣ (Νικόλαος Βούτσης):** Ευχαριστώ.

Τον λόγο έχει ο Υπουργός Επικρατείας κ. Νίκος Παππάς για δέκα λεπτά.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Ευχαριστώ, κύριε Πρόεδρε.

Κυρίες και κύριοι Βουλευτές είμαστε σε μια φάση όπου έχει υπονομευθεί από την πραγματικότητα ο μύχιος πόθος της Αξιωματικής Αντιπολίτευσης για την οικονομική καταστροφή, για την υστέρηση στα έσοδα, για την εκ νέου πορεία της οικονομίας προς την ύφεση και έχει κλιμακωθεί μια πολεμική στην Κυβέρνηση εκ μέρους των άμεσα θιγομένων, των επιχειρηματιών. Και η Νέα Δημοκρατία, δυστυχώς, βρίσκεται μάλλον στην ευχάριστη θέση να αναπαράγει την κριτική τους, πολλές φορές –οφείλουμε να παραδεχθούμε- με αξιοθαύμαστη ταχύτητα, αλλά με απολύτως προβλέψιμο τρόπο.

Η ιστορία της διαπλοκής πάει πίσω στο 1993, τότε που ο κ. Μητσοτάκης έλεγε ότι «με ρίχνει ο Αλαφούζος, διότι θέλει να πάρει τηλεοπτική άδεια με το στανιό». Και σε ανταπάντηση ο κ. Αριστείδης Αλαφούζος έδωσε συνέντευξη –εάν θυμάμαι καλά- στα «ΝΕΑ» και δημοσίευσε και τις επιταγές τις οποίες είχε δώσει στον κ. Μητσοτάκη, λέγοντας: «Ο κ. Μητσοτάκης μου ζητούσε συνέχεια λεφτά». Τόσο πίσω πάει αυτή η ιστορία.

Από τότε το καθεστώς των αδειών απλώς παγιοποιήθηκε. Έγινε πάγιο και διαρκές, αδιαφανές και κατά παράβαση του Συντάγματος. Διότι, ο νομοθέτης, τα δύο κόμματα που νομοθετούσαν δεν τόλμησαν να πουν ότι οι τηλεοπτικοί σταθμοί έχουν άδεια. Έλεγαν: «Έχουν καθεστώς προσωρινής νόμιμης λειτουργίας». Ποτέ δεν προχώρησε η αδειοδότηση. Υπήρξαν δεκαπέντε τέτοιες παρατάσεις «πριν την βασιλόπιτα», όπως έχουμε πολλαπλώς την ευκαιρία να αναφέρουμε.

Αυτή η πραγματικότητα θα έπρεπε να είναι ντροπή και όχι αφορμή για επιθέσεις στην Κυβέρνηση. Με συγχωρείτε, θα έπρεπε να είναι ντροπή. Γιατί αυτές οι καθυστερήσεις; Να βγει ένας σε αυτό το Βήμα και να πει ότι αυτοί μας πίεσαν, αυτά τα τηλέφωνα σηκώθηκαν, γι’ αυτό καθυστερήσαμε και δεν επιβάλαμε ψηφισμένους φόρους, το τέλος χρήσης συχνοτήτων και τον φόρο διαφήμισης, τους οποίους αυτή η Κυβέρνηση καταλόγισε και εισέπραξε 60 εκατομμύρια. Είναι ψηφισμένοι νόμοι! Είναι ψηφισμένοι, όμως, με την παλιά νοοτροπία, ότι θα το ψηφίσω αλλά δεν θα το εφαρμόσω.

Διότι, διαγωνισμό για τα μέσα ενημέρωσης προέβλεπαν και άλλοι νόμοι, μέχρι και ο νόμος Βενιζέλου. Προχθές στην Επιτροπή Θεσμών και Διαφάνειας πέρα από τα ευτράπελα, είχαμε και τον κ. Βενιζέλο να υποστηρίζει ότι εάν έμενε για λίγο ακόμα στο Υπουργείο του, θα γινόταν διαγωνισμός για τα media. Και ξαφνικά πήγαμε πίσω είκοσι χρόνια επειδή έγινε αυτή η μετακίνηση.

Προφανώς δεν ήταν γι’ αυτόν τον λόγο. Ήταν γιατί το πολιτικό σύστημα είχε επιλέξει μια συμμαχία, η οποία ήταν –θα έλεγα- και ετεροβαρής υπέρ των συμφερόντων, με αυτά τα συμφέροντα.

Τώρα κάποιοι διαμαρτύρονται και διαμαρτύρονται μέσα από μονοθεματικά δελτία, με αήθεις επιθέσεις, προσωπικές στοχοποιήσεις και πολλές φορές με χυδαία πολεμική, γιατί χάνουν αυτά τα προνόμια. Αντισυνταγματικός –λέει- ο νόμος. Μάλιστα. Δεν θα κάνω καμμία πρόβλεψη.

Θα πω μόνο τι έχει πει το Συμβούλιο της Επικρατείας, όποτε έχει κληθεί να αποφανθεί επί του ζητήματος της τηλεοπτικής πραγματικότητας. Έχει πει από το 2010, πρώτον, ότι είναι αντισυνταγματική η πραγματικότητα της μη αδειοδότησης. Και όσες φορές –δεκάδες- εκλήθη προσφάτως να αποφανθεί για τις ρυθμίσεις και τις διοικητικές πράξεις του ν.4339, απεφάνθη, απορρίπτοντας τα ασφαλιστικά μέτρα των καναλιών, ότι υπάρχει λόγος δημοσίου συμφέροντος για την ταχεία ολοκλήρωση της διαγωνιστικής διαδικασίας. Αυτή είναι η πραγματικότητα.

Ας αφήσουμε κατά μέρος τις κατηγορίες περί επηρεασμού της δικαιοσύνης. Εδώ, σε αυτό το Βήμα ήταν πριν από λίγη ώρα ο Αρχηγός της Νέας Δημοκρατίας και είπε δώδεκα φορές τον ν.4339, τον νόμο μας για τις τηλεοπτικές άδειες, αντισυνταγματικό. Τι είναι αυτό; Δεν προεξοφλεί αυτό απόφαση της δικαιοσύνης; Δεν είναι πίεση προς τους δικαστές; Ή μήπως δεν τη βλέπετε και εσείς, κύριοι της Νέας Δημοκρατίας, την τηλεοπτική πίεση προς τους δικαστές; Δεν την αντιλαμβάνεστε, δεν την οσμίζεστε, δεν τη βλέπετε αυτήν την επίθεση στους δικαστές; Εν πάση περιπτώσει, νομίζω ότι αυτή επιλογή της Νέας Δημοκρατίας είναι πραγματικά ένα λυπηρό φαινόμενο για τη δημοκρατία μας.

Λένε ότι η αποκλειστική αρμοδιότητα είναι στο Εθνικό Συμβούλιο Ραδιοτηλεόρασης. Να μην υπενθυμίσω ξανά τι έχει εκστομιστεί όχι για το πρόσωπό μου, αλλά για τον Υπουργό που θα κρατούσε το χαρτοφυλάκιο που έχω την τιμή και το βάρος να κρατώ εγώ. Οποιοσδήποτε και να ήταν στη θέση μου θα λέγονταν τα ίδια, περί Βόρειας Κορέας, χούντας, Γεωργαλά.

Θυμίζω στο Σώμα ότι και οι προηγούμενοι νόμοι την αρμοδιότητα για τον αριθμό των τηλεοπτικών σταθμών την είχαν στο επίπεδο της υπουργικής απόφασης μετά από γνώμη του Εθνικού Συμβουλίου Ραδιοτηλεόρασης, βέβαια, αλλά υπουργική απόφαση. Για πρώτη φορά η απόφαση για τον αριθμό των αδειών πήγε στο Κοινοβούλιο και το Κοινοβούλιο αποφάσισε και έχει γίνει, λοιπόν, ο διαγωνισμός.

Εδώ, όμως, η Νέα Δημοκρατία έχει πέσει σε μια θεμελιώδη αντίφαση. Έχει δύο επιχειρήματα, τον αριθμό των αδειών και την αρμοδιότητα. Τι λέει; Η αρμοδιότητα δεν πρέπει να είναι για κανένα θέμα στην Κυβέρνηση και όταν έρθει η Νέα Δημοκρατία θα δώσει άπειρες άδειες. Δεν κατάλαβα, όταν έρθει η Νέα Δημοκρατία δεν θα είναι αρμοδιότητα του Εθνικού Συμβουλίου Ραδιοτηλεόρασης να αποφασίζει για τον αριθμό των αδειών; Όχι, δεν θα είναι. Δηλαδή, τάζει η Νέα Δημοκρατία ότι θα κάνει κάτι για το οποίο δεν θα έχει την αρμοδιότητα, εάν ισχύουν αυτά που λέει.

Αλλά, δεν ισχύουν αυτά που λέει. Βρίσκουμε οποιαδήποτε δικαιολογία, σε οποιαδήποτε φάση για να πολεμήσουμε τον διαγωνισμό. Να σας θυμίσω για τον Τούρκο καναλάρχη; Ποιος τον θυμάται τον Τούρκο καναλάρχη; Να σας θυμίσω τις κραυγές ότι το όλο ζήτημα του διαγωνισμού είναι να μην πάρει άδεια ο «ΣΚΑΪ», ο «ΣΚΑΪ» που πρώτος υπέβαλε φάκελο, πρώτος πήρε άδεια και πρώτος κατέβαλε και τη δόση. Μετά είχαμε την Καλογριτσιάδα και ολίγα επεισόδια από Σαββίδη. Δηλαδή, τέτοια ευελιξία και προσαρμοστικότητα πραγματικά είναι άξια θαυμασμού.

Παρ’ όλη την ευελιξία υπάρχει ένας κοινός παρονομαστής, δηλαδή, να μην ακουμπήσουν το καθεστώς της αεροπειρατείας. Διότι στην Ελλάδα, κυρίες και κύριοι Βουλευτές, είχαμε αεροπειρατεία, κανονική αεροπειρατεία. Ο αέρας της χώρας υπεκλάπη και υπεκλάπη σε συνθήκες οικονομικά και πολιτικά δύσκολες, όπου αυτό το κλειστό κλαμπ καναλαρχών, οι οποίοι με τρόπο σκοτεινό είχαν πάρει το καθεστώς προσωρινής νόμιμης λειτουργίας, με μια ιδιότυπη χρησικτησία στις τηλεοπτικές συχνότητες, κατάφερε να βάλει στο χέρι και το δίκτυο των κεραιών. Δηλαδή, να καταστούν οι ίδιοι, το κλειστό κλαμπ, η κλειστή τους εταιρεία ως μοναδικός ψηφιακός πάροχος.

Πώς το έκαναν αυτό; Οικοδομήθηκε ένας διαγωνισμός, ο οποίος είχε ασφυκτικά χρονικά περιθώρια, διεξήχθη με μόνο έναν συμμετέχοντα και είχε και τη ρήτρα, άκουσον-άκουσον, ότι εάν είναι ένας ο συμμετέχων δεν κηρύσσεται άγονος ο διαγωνισμός, αλλά κηρύσσεται νικητής του διαγωνισμού στην τιμή εκκίνησης, δηλαδή 18 εκατομμύρια για όλο το φάσμα, για δεκαπέντε χρόνια. Για όλο το φάσμα 18 εκατομμύρια, για δεκαπέντε χρόνια! Απ’ αυτά έχουν καταβληθεί τα 6 εκατομμύρια και η επόμενη δόση είναι τον Μάρτιο του 2017, διότι πρέπει να διευκολύνουμε κιόλας, απ’ ό,τι καταλαβαίνω. Αυτή είναι η πραγματικότητα.

Καταλαβαίνετε τι είχε συμβεί στην Ελλάδα; Δυστυχώς βρήκαν το πολιτικό σύστημα σε φάση απόλυτης αδυναμίας και μεθοδεύτηκε μια συναλλαγή, για την οποία επιτρέψτε μου –και απευθύνομαι σε όσους σπαταλούν χρόνο και στα τηλεοπτικά παράθυρα και μέσα στην Εθνική Αντιπροσωπεία να μιλούν για τα πόθεν έσχες- κανένας έλεγχος οικονομικών στοιχείων δεν υπήρχε.

Σε αυτόν τον διαγωνισμό θα μπορούσε κάποιος με οποιαδήποτε προέλευση χρήματων να συμμετέχει. Αυτός θα ήταν ο διαγωνισμός στον οποίο οποιοδήποτε «παράθυρο» θα είχε παραβιαστεί.

Εμείς οργανώσαμε διαγωνισμό ο οποίος είχε αλλεπάλληλα «φίλτρα». Κόπηκε ο τηλεοπτικός σταθμός «ΑΡΤ», διότι δεν κατέθεσε το παράβολο, κόπηκε ο τηλεοπτικός σταθμός «MEGA», διότι δεν είχε τραπεζική ενημερότητα, κόπηκε ο τηλεοπτικός σταθμός «Ε», διότι δεν έφερε να καταθέσει την κατάλληλη εγγυητική επιστολή και, βεβαίως, κόπηκε και η εταιρεία του κ. Καλογρίτσα, διότι δεν κατέβαλε το τίμημα της πρώτης δόσης εγκαίρως, αλλά δεν διαταράχθηκε ο διαγωνισμός.

Και ξέρετε γιατί; Διότι όλα είχαν προβλεφθεί και υπήρχε κατάλογος επιλαχόντων. Έτσι, αντικαταστάθηκε ο έκπτωτος συμμετέχων αυτόματα, ήρθε ο επόμενος και κατέβαλε το τίμημα και τώρα έχουμε εισπράξει 90 εκατομμύρια. Ξαναλέω, 90 εκατομμύρια, δηλαδή τέσσερις φορές παραπάνω απ’ ό,τι είναι το συνολικό τίμημα για τον ψηφιακό πάροχο στον διαγωνισμό που κάνατε εσείς. Και μιλώ για την πρώτη δόση.

Προσέξτε, 258 εκατομμύρια συν 60 εκατομμύρια από τα τέλη χρήσης συχνοτήτων και τον φόρο διαφήμισης, που έχουν εισπραχθεί μέχρι τώρα, μας κάνουν 310 εκατομμύρια. Περιμέναμε εμείς αγάπες και λουλούδια από τους καναλάρχες ή μονοθεματικά δελτία να μας αποθεώνουν; Όχι.

Άκουσα από πολλούς να λένε «θα είναι η ίδια κατάσταση, έφυγαν οι παλιοί, ήρθαν οι καινούριοι». Ναι, υπάρχει όμως μια διαφορά. Οι προηγούμενοι ιδιοκτήτες καναλιών ήξεραν ότι κατέχουν αυτό το πολύτιμο αγαθό, επειδή κατάφεραν να πατήσουν την πολιτεία στον σβέρκο. Αυτή τη φορά η πολιτεία βάζει τους κανόνες και θα πρέπει να το γνωρίζουν και οι ίδιοι, ότι όπως τους αποδόθηκε η άδεια, εάν δεν τηρήσουν τις προϋποθέσεις, έτσι θα τους αφαιρεθεί. Απλά, καθαρά και ξάστερα.

Άκουσα ότι μόνο το τίμημα μας ενδιαφέρει. Ποιος το λέει αυτό; Δεν υπάρχουν οι ρυθμίσεις του Συντάγματος, που επιβάλλουν την ισονομία στην παρουσίαση των απόψεων; Δεν υπάρχουν οι ρυθμίσεις του π.δ.109/2010, που επιβάλλουν να μην υπάρχει προσβολή της ανθρώπινης αξιοπρέπειας, να μην αναπαράγονται ρατσιστικά και διχαστικά μηνύματα; Δεν υπάρχει ο ν.4339, του οποίου τις ρυθμίσεις για τη διεξαγωγή του διαγωνισμού ψήφισαν και κόμματα της Αντιπολίτευσης, πράγμα για το οποίο είμαστε πολύ χαρούμενοι;

Θέλω να πω ότι ο νόμος μας έχει διαρκείς υποχρεώσεις για τα λειτουργούντα κανάλια, για τα αδειοδοτημένα κανάλια, για το επίπεδο της απασχόλησης με τετρακόσιους εργαζόμενους πλήρους απασχόλησης, για τις κτηριακές υποδομές, για τα απαραίτητα δελτία ειδήσεων, για τον τεχνολογικό εξοπλισμό. Είναι υποχρεώσεις διαρκείς και αυτό το γνωρίζουν και οι νέοι υπερθεματιστές, που σε λίγες μέρες θα είναι αδειούχοι.

Ξεκίνησε μετά η ιστορία ότι κάναμε, λέει, εμείς τον διαγωνισμό, για να κάνουμε τους δικούς μας καναλάρχες. Προφανώς, να υποθέσω, εννοούν τον κ. Αλαφούζο; Τον κ. Μαρινάκη; Τον κ. Κυριακού; Τον κ. Σαββίδη; Μάλιστα.

Βέβαια, είδαμε και τα ευτράπελα. Ξέρετε κάτι; Τα ευτράπελα είναι ευτράπελα. Ωραία, στήνονται δελτία ειδήσεων γύρω από ορισμένα ευτράπελα. Είδαμε, όμως, ότι ο διαγωνισμός έχει καταρρεύσει, επειδή κάποιος πήγε, λέει, στην τουαλέτα και βρισκόταν και κάποιος άλλος εκεί. Και εκεί που σκέφτεσαι «δεν μπορεί», βρίσκονται στελέχη της Αξιωματικής Αντιπολίτευσης που αξιοποιούν και αυτές τις -ας πούμε- δικολαβικές απολήξεις, που μέσα στην απόγνωσή τους χρησιμοποίησαν οι δικηγόροι των καναλαρχών.

Μας κατηγορήσατε ότι κάναμε τον διαγωνισμό, για να πάρει κανάλι ο Καλογρίτσας. Και ξαφνικά δεν παίρνει κανάλι ο Καλογρίτσας και δεν έχουμε τι να πούμε! Γυρίζουμε τώρα και λέμε «θέλατε, τα είχατε φτιάξει όλα, για να πάρει κανάλι ο Καλογρίτσας, αλλά δεν τα καταφέρατε». Πόσο πειστικό μπορεί να είναι αυτό; Πόσο πειστικό μπορεί να είναι από μια παράταξη η οποία έχει χρησιμοποιήσει οποιοδήποτε επιχείρημα μπορεί να συλλάβει ο ανθρώπινος νους, απλώς και μόνο για να μην γίνει ο διαγωνισμός;

Λέτε ότι θα καταργήσετε τον ν.4339. Μάλιστα. Για να γυρίσουμε σε ποιο στάτους; Θα αποδώσετε άδειες σε ποιους και με ποια κριτήρια; Όποιος προλάβει; Αυτοί που ήταν πριν; Τι ακριβώς θα κάνετε; Τίποτα απ’ αυτά δεν λέτε.

Και έχουμε τώρα τις επιθέσεις από τους αποτυχόντες του διαγωνισμού. Ο κ. Βαρδινογιάννης και ο κ. Κοντομηνάς. Να πούμε, λοιπόν, τι έκαναν και ο ένας και ο άλλος κατά τη διάρκεια του διαγωνισμού.

Με δύο εταιρείες συμφερόντων του ο κ. Βαρδινογιάννης μετέχων στον διαγωνισμό και η προσφορά η ανώτατη που έκανε η μια ή η άλλη εταιρεία ήταν 18 εκατομμύρια. Δικαιούται να είναι υπερθεματιστής; Δεν δικαιούται, με συγχωρείτε. Ή νομίζουμε ότι ο κόσμος δεν καταλαβαίνει και δεν ξέρει ότι όταν βλέπει ένα τηλεοπτικό δελτίο, βλέπει –δυστυχώς- την αποτύπωση στην οθόνη του της υπεράσπισης των συμφερόντων του ιδιοκτήτη και τίποτα που έχει να κάνει με την ενημέρωσή του;

Ο κ. Κοντομηνάς. Ο κ. Κοντομηνάς δεν ήταν ο ίδιος, όπως και ο κ. Βαρδινογιάννης, μέσα στη δημοπρασία. Η ομάδα του συμμετείχε. Σε καμμία φάση δεν πέρασε στο τελικό στάδιο, ούτως ώστε να υποβάλει προσφορά. Ποιος του φταίει δηλαδή και ξεκινάει και μας καθυβρίζει από την επόμενη και με θεατρινισμούς κιόλας ότι έχει θέματα με τη σύνταξή του; Αυτή είναι, λοιπόν, η πρακτική και δυστυχώς τώρα βάζουμε μπροστά τους εργαζόμενους.

Θέλω να στείλω ένα μήνυμα. Λύσεις για να προστατευτούν οι θέσεις εργασίας υπάρχουν και αυτή η Κυβέρνηση, εάν αναφανούν αυτές οι λύσεις, θα τις στηρίξει. Υπάρχουν λύσεις. Αυτό που δεν μπορεί να γίνει, όμως, είναι να θεωρούν κάποιοι ότι ελέω Θεού θα είναι ιδιοκτήτες σταθμού, ο οποίος κατέχει πανελλαδική άδεια. Διότι οι πανελλαδικές άδειες για πρώτη φορά αποδόθηκαν με πολύ συγκεκριμένους κανόνες.

Έβλεπα από τα ορεινά έδρανα την ομιλία του κ. Μητσοτάκη, ομολογώ με κάποια έκπληξη στην αρχή, αλλά η έκπληξη μου παραμερίστηκε. Έφερε λέει μια μελέτη του ΣΕΒ ότι θα χάσει το δημόσιο στα δέκα χρόνια 1,7 δισεκατομμύριο. Λογαριασμοί του Καραγκιόζη.

Δεν είναι του ΣΕΒ, όμως, και εκεί είναι η έκπληξή μου, διότι υπέθεσα προς στιγμήν ότι ο κ. Μητσοτάκης διεύρυνε τα διαβάσματά του και δεν διαβάζει μόνο τα δελτία Τύπου των καναλαρχών. Δεν είναι, όμως, έτσι. Διότι στη μελέτη την οποία κατέθεσε στα Πρακτικά -και σας καλώ να τη δείτε- ο ΣΕΒ επικαλείται τα στοιχεία της ΕΙΤΗΣΣΕ. Ξανά, λοιπόν: την ένωσης των καναλαρχών. Δηλαδή κατέθεσε μια μελέτη του ΣΕΒ, η οποία έχει δύο πίνακες, τους οποίους επικαλούνται οι καναλάρχες και μας την είπε ως μελέτη του ΣΕΒ εδώ. Ότι θα χάσει –λέει- το ελληνικό δημόσιο 1,7 δισεκατομμύριο.

Η τηλεοπτική βιομηχανία είχε το 2009 τέσσερις χιλιάδες εργαζόμενους. Έφτασε να έχει δύο χιλιάδες εργαζόμενους. Είχε μια πτωτική καμπύλη απασχόλησης ασταμάτητη και μια εκθετικά αυξάνουσα καμπύλη χρεών. Άρα, αν αυτή η Κυβέρνηση καθόταν στα αυγά της, θα είχε σε ένα-δύο χρόνια από τώρα πανελλαδικούς σταθμούς με χίλιους εργαζόμενους στο σύνολο και τα χρέη τα οποία προσεγγίζουν τα 2 δισεκατομμύρια. Ε, αυτή δεν είναι μια πραγματικότητα η οποία μπορούσε να γίνει αποδεκτή. Δεν μπορούσε να γίνει αποδεκτή.

Έχετε καταλάβει και εσείς, νομίζω, της Αντιπολίτευσης –και σας το λέω ειλικρινά- ότι η κατοχή τηλεοπτικού σταθμού σημαίνει επιρροή σε όλες τις πτυχές της κοινωνικής και της δημόσιας ζωής και είναι προς το συμφέρον της δημοκρατίας μας να κάνετε το βήμα και να έρθετε να συγκροτήσουμε Εθνικό Συμβούλιο Ραδιοτηλεόρασης.

Ολοκληρώθηκε ο διαγωνισμός. Πρέπει να συμφιλιωθείτε με αυτή την πραγματικότητα. Έχει πληρωθεί η πρώτη δόση, περνάμε στην επόμενη φάση και όχι να κάνετε μηνύσεις, άκουσον-άκουσον, στους εργαζόμενους. Στους δημόσιους λειτουργούς, που με αυταπάρνηση και ύψιστο αίσθημα ευθύνης βλέπαν τα εκατομμύρια να περνάνε από πάνω τους και ήταν εκεί. Και έφεραν σε πέρας με κρυστάλλινο τρόπο έναν διαγωνισμό που έφερε στο ελληνικό δημόσιο 258 εκατομμύρια ευρώ. Και πάει η Αξιωματική Αντιπολίτευση και τους μηνύει;

Είναι ντροπή. Είναι θρασυδειλία αυτό: Να αναπαράγετε με αξιοθαύμαστη ταχύτητα τα επιχειρήματα των καναλαρχών και στους ανθρώπους που εγγυήθηκαν τη διεξαγωγή του διαγωνισμού να κάνετε μηνύσεις. Τι μήνυμα στέλνετε δηλαδή; Τι μήνυμα στέλνετε στους δημόσιους λειτουργούς; Ότι «κοίταξε, θα κάνεις τη δουλειά σου, αλλά όταν θίγεται κάποιος ισχυρός, υπάρχει ένα κόμμα που θα σε τρέχει στα δικαστήρια».

Κάντε κάτι για τον αυτοσεβασμό σας. Αποσύρετε αυτή τη μήνυση. Εδώ είναι η πολιτική ηγεσία, έχουμε αναλάβει την απόλυτη ευθύνη σε όλα τα επίπεδα. Κατηγορήστε μας όσο θέλετε για ό,τι θέλετε. Κανένα απολύτως πρόβλημα.

Άκουσα τώρα και για τον Ματζουράνη διάφορα.

Πραγματικά δεν μπορώ να αντιληφθώ ποιος είναι ο λόγος. Το ότι υπερασπίζεται το δημόσιο με την χαμηλότερη προβλεπόμενη αμοιβή, επιτυχώς μέχρι στιγμής, στο Συμβούλιο της Επικρατείας; Ή μήπως είναι το γεγονός ότι ο Μαντζουράνης είχε φέρει στο φως τα απλήρωτα τιμολόγια της «SIEMENS» για τα τηλεφωνικά κέντρα του κ. Μητσοτάκη;

**ΧΑΡΑΛΑΜΠΟΣ ΑΘΑΝΑΣΙΟΥ:** Το Νομικό Συμβούλιο του Κράτους, κύριε Υπουργέ,…

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Επειδή πετάγεστε, κύριε Αθανασίου, θα σας πω για το Νομικό Συμβούλιο του Κράτους.

Το Νομικό Συμβούλιο του Κράτους, κύριε Αθανασίου, απεφάνθη σε εμένα, που έκανα το ερώτημα, -διότι κάνατε και σφοδρή κριτική για τις αρμοδιότητες του Εθνικού Συμβουλίου Ραδιοτηλεόρασης- ότι από τις 16-10-2015 το ΕΣΡ δεν θα είχε νόμιμη σύνθεση.

Τι θα έπρεπε να κάνουμε εμείς; Με αυτό το χαρτί στα χέρια, που λέει ότι το Εθνικό Συμβούλιο Ραδιοτηλεόρασης δεν θα έχει νόμιμη σύνθεση, να κάνουμε έναν διαγωνισμό που να τον διεξάγει ποιο ΕΣΡ; Το ΕΣΡ που μας έστελνε επιστολές και έλεγε ότι δεν είναι σε θέση να αποφανθεί για τον αριθμό των αδειών; Το ΕΣΡ για το οποίο το Νομικό Συμβούλιο του Κράτους έλεγε ότι δεν θα έχει νόμιμη σύνθεση;

**ΧΑΡΑΛΑΜΠΟΣ ΑΘΑΝΑΣΙΟΥ:** Η υπεράσπιση των συμφερόντων του δημοσίου ασκείται από το Νομικό Συμβούλιο του Κράτους και κατ’ εξαίρεση…

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Έχουμε δικαιωθεί από τις εξελίξεις.

**ΠΡΟΕΔΡΟΣ (Νικόλαος Βούτσης):** Κύριε Υπουργέ, ολοκληρώστε.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Ολοκληρώνω, κύριε Πρόεδρε.

Πραγματικά το πιστεύω και επειδή βρισκόμαστε στην επόμενη ημέρα και τα πράγματα έχουν πάρει τον δρόμο τους νομίζω ότι πρέπει να καθίσουμε να δούμε όλες τις εξελίξεις με ψυχραιμία. Και απευθύνομαι κυρίως στην Αξιωματική Αντιπολίτευση. Δείτε τι λάθη έγιναν τα τελευταία είκοσι επτά χρόνια. Παραδεχθείτε τα λάθη που κάνατε κατά τη συζήτηση αυτού του νόμου.

Δεν θα είναι καλό ούτε για τη δική σας παράταξη το να υπάρχουν συμφέροντα που να αισθάνονται ότι πατούν κουμπιά και Βουλευτές λαλάνε. Δεν είναι καλό για τη δημοκρατία μας αυτό. Δείτε τις ανακοινώσεις Τύπου του τελευταίου μήνα, που έχετε κάνει. Να πάτε λίγο παραπίσω στο τι είπαν τα κανάλια, σε κανένα πρωϊνάδικο από αυτά που ασχολούνταν με τη μόδα μέχρι στιγμής και τώρα ασχολούνται με τις τηλεοπτικές άδειες, με όλες αυτές τις περσόνες οι οποίες ήταν στη βιομηχανία του θεάματος και δεν ήταν –ας πούμε- με κάποια εμβρίθεια στην πολιτική και τώρα ασχολούνται και με αυτά. Δείτε τα, λοιπόν, το πώς αναπαράγονται. Εμένα μου προκαλεί θλίψη.

Δεν είμαι κατά της πολιτικής αντιπαράθεσης. Να γίνει, και να είναι σύγκρουση σφοδρή, ισχυρή. Όμως για λόγους αυτοσεβασμού ελάτε να φτιάξουμε ένα Εθνικό Συμβούλιο Ραδιοτηλεόρασης. Συνειδητοποιήστε την πραγματικότητα και να μην έρχεστε να λέτε «θα ακυρώσουμε τον νόμο και μάλιστα θα δώσουμε και τα λεφτά πίσω». Θα πείτε σε δεκαπέντε χιλιάδες παιδάκια που είναι στους παιδικούς σταθμούς «βγείτε έξω εσείς» και σε τέσσερις χιλιάδες άτομα που θα προσληφθούν στα νοσοκομεία μας ότι θα πρέπει να απολυθούν;

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Όπως καταλάβατε, κρατάω τον χρόνο, για να γίνεται και χρήση της δευτερολογίας κατά το μεγαλύτερό της μέρος. Αυτό ισχύει για όλους.

Ο κ. Παπαγγελόπουλος, Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων, έχει τον λόγο.

Θα παρακαλούσα όσους δευτερομιλήσουν -εννοώ και πέραν του Πρωθυπουργού και του κ. Μητσοτάκη- να κάνουν μια διαχείριση του χρόνου σε μικρότερο εύρος.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Κυρίες και κύριοι, κατ’ αρχάς θα ήθελα να πω ότι είμαι ιδιαίτερα χαρούμενος που και ο Αρχηγός της Αξιωματικής Αντιπολίτευσης και ο κ. Θεοδωράκης, οι οποίοι απουσιάζουν αυτή τη στιγμή, για πρώτη φορά είχαν και προτάσεις. Μόνο που εδώ θα πρέπει να μαλώσουν τους συμβούλους τους. Από όλες αυτές τις προτάσεις που έγιναν για τη δικαιοσύνη η Κυβέρνηση τις περισσότερες τις έχει υλοποιήσει και τις υπόλοιπες τις έχει έτοιμες να ψηφιστούν. Στη δευτερολογία μου, εάν έχω χρόνο, θα αναφερθώ αναλυτικά στις προτάσεις που έκανε ο Αρχηγός της Νέας Δημοκρατίας και ο Αρχηγός του Ποταμιού και στο ποιες έχουμε υλοποιήσει.

Πριν αναφερθώ στη διαπλοκή, θα προσπαθήσω με πολλή διακριτικότητα -και θα εξηγήσω τον λόγο γιατί θα είμαι διακριτικός σήμερα- να αναφερθώ στην σημερινή κατάσταση στη δικαιοσύνη όπως προσπαθούν να την εμφανίσουν μερικοί.

Θα είμαι διακριτικός, γιατί έχω σκοπό στο τέλος της ομιλίας μου να απευθύνω έκκληση σε όλους σας για δύο πράγματα: Πρώτον, να προσπαθήσουμε να εξασφαλίσουμε όσο το δυνατόν περισσότερη ηρεμία στην δικαιοσύνη, για να επιτελέσει απρόσκοπτα το έργο της, και δεύτερον, να κηρύξουμε πανστρατιά κατά της διαφθοράς και της διαπλοκής. Γιατί καλά είναι τα λόγια, καλά είναι να ψέγουμε την Κυβέρνηση, αλλά καλό θα είναι να δούμε τι μπορούμε να κάνουμε.

Πριν, λοιπόν, μιλήσω για τη διαφθορά και τη διαπλοκή, θα ήθελα να αναφερθώ στα γεγονότα του τελευταίου διαστήματος και αυτά που προσπαθούν κάποιοι να εμφανίσουν ότι συμβαίνουν στη δικαιοσύνη.

Κατ’ αρχάς θεωρώ ντροπή αυτό που προσπάθησαν μερικοί να πουν, ότι η επίσκεψη των προέδρων των τριών ανωτάτων δικαστηρίων στο γραφείο του Πρωθυπουργού ήταν συναλλαγή γιατί αφορούσε μισθολογικά θέματα.

Την προηγούμενη της επισκέψεως υπάρχει ανακοίνωση των τριών Προέδρων, την οποία σας τη διαβάζω: «Μετά από αίτημα των προέδρων των ανωτάτων δικαστηρίων, θα πραγματοποιηθεί αύριο Πέμπτη…» –άρα, μια μέρα πριν- «…συνάντηση του Πρωθυπουργού με την ηγεσία της δικαιοσύνης. Θα συζητηθούν θεσμικά θέματα, που χρήζουν άμεσης επίλυσης,…» -το λέω ξανά, θεσμικά θέματα- «…κάλυψη κενών οργανικών θέσεων κ.λπ., καθώς και η Αναθεώρηση του Συντάγματος ως προς το κεφάλαιο της δικαστικής εξουσίας (ανεξαρτησία δικαστικών λειτουργών, διασφάλιση μισθολογίου, αύξηση ορίου ηλικίας συνταξιοδότησης κ.λπ.)».

Το καταθέτω στα Πρακτικά αυτό.

(Στο σημείο αυτό ο Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Δημήτριος Παπαγγελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής).

Κατεβλήθη, λοιπόν, μια αήθης επίθεση κατά των τριών προέδρων και κατά της Κυβέρνησης ότι η συνάντηση αυτή ήταν προσπάθεια συναλλαγής. Και λησμονούμε ότι τον Δεκέμβριο του 2012 ο τότε Πρωθυπουργός είχε δεχθεί πάλι τους προέδρους των ανωτάτων δικαστηρίων, αλλά μόνο για μισθολογικά θέματα και όχι για θεσμικά όπως σήμερα. Και βέβαια τότε είχαν αρχίσει οι περικοπές σε βάρος των μισθολογίων των δικαστών, είχε υπάρξει μεγάλη αναταραχή κι έγινε αυτή η συνάντηση.

Επειδή μιλάμε για συναλλαγή, σήμερα θα έχω την ευκαιρία να αναφέρω και ο κ. Μητσοτάκης τη χαρά να ακούσει αρκετές φορές το όνομα του πατέρα του. Μιλάμε για συναλλαγές, λοιπόν. Θα θυμίσω, λοιπόν, ότι σε ανώτατο δικαστήριο έγινε επιλογή προέδρου ανωτάτου δικαστηρίου -επειδή είπα ότι θα είμαι διακριτικός δεν θα αναφέρω ούτε ονόματα ούτε ημερομηνίες, αλλά όλοι θα καταλάβουν τι θέλω να πω- ο οποίος τρεις μήνες πριν είχε γίνει αντιπρόεδρος -άρα, αμέσως πήδηξε όλους τους αντιπροέδρους- και πριν γίνει αντιπρόεδρος είχε υπερκεράσει οχτώ συμβούλους. Ο Κωνσταντίνος Μητσοτάκης τότε είχε πει: «Η επιλογή του τάδε είναι η πλέον αναίσχυντη συναλλαγή».

Μη μιλάμε εμείς για συναλλαγές. Να μιλήσουμε και για άλλους ανώτατους δικαστές και τι συνέβαινε στο παρελθόν; Να πούμε για ανώτατο δικαστή που για την προαγωγή του σε αντιπρόεδρο υπερκέρασε δεκαπέντε συμβούλους; Δεν πρόλαβαν να τον κάνουν πρόεδρο, αλλά ανταμείφθηκε και έγινε Υπουργός της Κυβέρνησης Παπαδήμου. Να πούμε για άλλον πρόεδρο που το χαρακτηριστικό του όνομα ήταν «Συνθέτης», γιατί ήταν πολύ καλός στο να μαγειρεύει τις συνθέσεις;

**ΧΑΡΑΛΑΜΠΟΣ ΑΘΑΝΑΣΙΟΥ:** Πείτε ονόματα.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ρωτήστε να σας τα πουν. Είπα ότι είμαι διακριτικός σήμερα και δεν λέω ονόματα. Με μεγάλη μου χαρά θα τα πω άλλη φορά. Και είμαι διακριτικός γιατί, όπως σας είπα, θα κάνω έκκληση να ομονοήσουμε.

**ΧΑΡΑΛΑΜΠΟΣ ΑΘΑΝΑΣΙΟΥ:** Πείτε τα.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Αθανασίου, έχετε ένα ελάττωμα να διακόπτετε. Τι προσπαθείτε να κρύψετε; Κάποιες ενοχές σας; Σας έχουμε πάρει χαμπάρι πια. Όλοι ξέρουν για εσάς. Μη με προκαλείτε.

**ΠΡΟΕΔΡΟΣ (Νικόλαος Βούτσης):** Παρακαλώ πολύ. Δεν κάνουμε διάλογο την ώρα της αγόρευσης.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Επίσης, έγινε πολύ μεγάλη σπέκουλα…

**ΓΕΩΡΓΙΟΣ ΓΕΩΡΓΑΝΤΑΣ**: Μα, είναι δυνατόν να ακούγονται αυτά τα πράγματα εδώ μέσα; Πείτε τα ονόματα.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μπορώ να πω άπειρα παραδείγματα, αλλά τα κρατάω. Καλό είναι να έχουμε και εφεδρείες. Θα προχωρήσω σε άλλα, όμως. Μην ανησυχείτε.

**ΓΕΩΡΓΙΟΣ ΓΕΩΡΓΑΝΤΑΣ**: Μα, είναι δυνατόν τώρα; Είναι ντροπή να μη λέει ονόματα. Για τη διαφθορά μιλάμε, δεν μιλάμε για κάτι άλλο. Πείτε τα ονόματα των διεφθαρμένων.

**ΠΡΟΕΔΡΟΣ (Νικόλαος Βούτσης):** Παρακαλώ, μη διακόπτετε τον ομιλητή. Σας παρακαλώ πολύ. Καθένας κάνει διαχείριση του χρόνου και του τρόπου που μιλάει.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όλοι κατάλαβαν.

**ΓΕΩΡΓΙΟΣ ΓΕΩΡΓΑΝΤΑΣ:** Εγώ δεν κατάλαβα. Πείτε τα ονόματα.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μη με διακόπτετε. Θα πω αυτά που θέλω να πω. Δεν με έχει φιμώσει ποτέ κανείς και δεν θα με φιμώσει τώρα.

Όμως, ας έρθουμε και στη δήλωση του Προέδρου του Συμβουλίου της Επικρατείας, που έγινε τόση μεγάλη σπέκουλα. Τι είπε; Ότι πρέπει η δικαιοσύνη να αφουγκράζεται τον λαό.

H κ. Γεννηματά, η Πρόεδρος του ΠΑΣΟΚ, είπε τα όσα είπε, ο κ. Βενιζέλος μίλησε –θα βρω ακριβώς τη φράση του- για «θεσμικό τρόμο» νομίζω, έτσι το αποκάλεσε.

Έρχεται ο κ. Βενιζέλος, οπότε θα το επαναλάβω. Είπα, κύριε Βενιζέλο, για τον θεσμικό τρόμο που είπατε σχετικά με τη δήλωση του Προέδρου του Συμβουλίου της Επικρατείας.

**ΠΡΟΕΔΡΟΣ (Νικόλαος Βούτσης):** Μην προκαλείτε, κύριε Υπουργέ!

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Δεν προκαλώ, κύριε Πρόεδρε.

**ΕΥΑΓΓΕΛΟΣ ΒΕΝΙΖΕΛΟΣ:** Είχε επίδραση και επάνω σας ο νόμος;

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι.

**ΠΡΟΕΔΡΟΣ (Νικόλαος Βούτσης):** Κύριε Βενιζέλο, μην απαντάτε στις προκλήσεις.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εγώ χαίρομαι όταν βλέπω τον κ. Βενιζέλο.

**ΠΡΟΕΔΡΟΣ (Νικόλαος Βούτσης):** Συνεχίστε.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Είπε ο κ. Βενιζέλος για θεσμικό τρόμο. Ξεχνάνε όμως και η κ. Γεννηματά –με αυτά που είπε στην ομιλία της- και ο κ. Βενιζέλος –με τη δήλωσή του- ότι ο ιδρυτής του ΠΑΣΟΚ είχε πει το εξής για το Συμβούλιο της Επικρατείας, εάν θυμάμαι καλά επί τη ευκαιρία της συζητήσεως του νόμου-πλαισίου. Εγώ βλέπετε είμαι αρκετά παλιός και τα θυμάμαι αυτά. Έχω καλή μνήμη προς το παρόν. Είχε πει, λοιπόν, τότε ο Αρχηγός και ιδρυτής του ΠΑΣΟΚ: «Υπάρχει και λαός. Να το ξέρει το Συμβούλιο της Επικρατείας».

Επίσης, σε ομιλία του στην Κοζάνη, θυμάμαι ότι είχε πει ο αείμνηστος ιδρυτής του ΠΑΣΟΚ «κανείς θεσμός, μόνο ο λαός». Ήταν τότε θεσμικές εκτροπές αυτά και είναι τώρα με αυτό που είπε ο Πρόεδρος του Συμβουλίου της Επικρατείας;

(Θόρυβος στην Αίθουσα)

«Ο θεσμικός τρόμος που προκλήθηκε», όπως ευφυώς γράφει σήμερα ο Βουλευτής Γιάννης Θεοφύλακτος σε άρθρο του, «δεν είναι τρόμος για την υπόσταση των θεσμών, αλλά είναι τρόμος για τις δομές εξουσίας». Εγώ συμπληρώνω ότι ο τρόμος αυτός αυξάνεται λόγω της επικείμενης κατάρρευσης των συστημάτων εξουσίας, που ακυρώνουν τις από το Σύνταγμα και υπέρ του λαού απορρέουσες εξουσίες.

Θα έρθω τώρα στο θέμα της διαπλοκής. Για τη διαπλοκή θα πω με όσο πιο απλά λόγια μπορώ αυτά που νιώθω μετά από ενάμιση χρόνο Υπουργός, τριάντα περίπου χρόνια εισαγγελέας και πολύ περισσότερα χρόνια πολίτης. Θα μιλήσω μέσα από την καρδιά μου. Γιατί, μολονότι εκτιμώ όσους πορεύονται σύμφωνα με τους κανόνες της ψυχρής -θα έλεγα- προσιτής λογικής, εγώ πάντα ακολουθώ τη φωνή της καρδιάς μου.

Για τη διαφθορά και τη διαπλοκή έχουν γραφτεί και ειπωθεί πάρα πολλά. Όλοι την κατακεραυνώνουν, όλοι την αναθεματίζουν, αρκετοί συμβιβάζονται και επωφελούνται από αυτήν και λίγοι την πολεμούν. Της έχουν δώσει διάφορα ονόματα. Προσωπικά, σε διάφορες ομιλίες μου στη Βουλή και σε άλλες εκδηλώσεις, την έχω αποκαλέσει «γάγγραινα», «καρκίνωμα», «βδέλλα», «Λερναία Ύδρα» και ένα σωρό άλλα.

Πράγματι, η διαπλοκή και η διαφθορά είναι όλα αυτά. Όμως είναι και πολλά άλλα. Είναι όμως και κάτι πολύ πιο επικίνδυνο: είναι σκέτο παρακράτος, που προσβάλλει το δημοκρατικό πολίτευμα της χώρας. Διαρκώς και κατ’ εξακολούθηση επιχειρεί να το αλλοιώσει, να το διαταράξει, αποστερώντας και παρακωλύοντας τη Βουλή, την Κυβέρνηση, τον Πρωθυπουργό από την εξουσία που τους παρέχει το Σύνταγμα ή εξαναγκάζοντάς τους να εκτελέσουν ή να παραλείψουν πράξεις που απορρέουν από την εξουσία αυτή. Δεν τα λέω εγώ αυτά. Τα λέει ο Ποινικός Κώδικας.

Ήδη, ο Ουμπέρτο Έκο από τη δεκαετία του 1980 είχε πει: «Δεν χρειάζονται τεθωρακισμένα για να καταλυθεί η δημοκρατία. Χρειάζονται μόνο συσκευές τηλεόρασης».

Επειδή πολλοί θα θεωρήσουν υπερβολικά αυτά που λέω θα αναφέρω μερικά χαρακτηριστικά παραδείγματα από τη σύγχρονη Ιστορία της πατρίδας μας. Για την οικονομία του χρόνου δεν θα πάω πολύ πίσω. Θα πάω από το 1974 και μετά, μετά τη Μεταπολίτευση. Εδώ θα διορθώσω τον Νίκο Παππά, ο οποίος είπε ότι η ιστορία της διαπλοκής αρχίζει το 1993. Δεν ξεκίνησε το 1993. Μπορώ να πω μερικά παραδείγματα εν συντομία λίγο πιο πριν.

Ήταν το 1974, όταν επέστρεψε ο Κωνσταντίνος Καραμανλής. Διέβλεψε τον κίνδυνο και προσπάθησε να βάλει φραγμό στην ασυδοσία και στη διαφθορά των οικονομικά ισχυρών. Τότε δεν είχε καθιερωθεί ακόμα ο όρος διαπλοκή. Και τότε τον κατηγόρησε η διαπλοκή για «σοσιαλμανία». Το υπενθυμίζω για τους νεότερους.

Ο Ανδρέας Παπανδρέου αντιμετώπισε το «βρώμικο ’89» και μερικοί το αναπαράγουν τώρα. Δεν μας λένε, όμως, ποιοι ήταν οι πρωταγωνιστές του «βρώμικου ’89». Δεν ήταν οι πανίσχυροι εκδότες της εποχής εκείνης και οι μετέπειτα καναλάρχες; Δεν ήταν αυτοί που μετά, όταν τα συμφέροντά τους το επέβαλαν, άλλαξαν γραμμή, επιβεβαιώνοντας απλώς τις παρακρατικές μεθόδους;

Θυμόμαστε, άραγε, τις σελίδες και τα πρωτοσέλιδα των εφημερίδων εκείνων, για να δούμε τι κακό κάνει η διαπλοκή στον τόπο μας και στο δημοκρατικό μας πολίτευμα;

Το παρακράτος της διαπλοκής δεν είναι αυτό που προσπάθησε να φυλακίσει τον Δημήτρη Τσοβόλα, τον έντιμο αγωνιστή δημοκράτη και τελικά κατάφερε να τον εξοβελίσει από το πολιτικό σύστημα της χώρας γιατί δεν τον ήλεγχε;

Το παρακράτος της διαφθοράς και της διαπλοκής δεν έριξε την κυβέρνηση του Κωνσταντίνου Μητσοτάκη το 1993; Μην ξεχνάμε ότι ο Κωνσταντίνος Μητσοτάκης ήταν αυτός που καθιέρωσε τον όρο «διαπλοκή». Τις μεθόδους, τα πρόσωπα δεν θα τα πω, γιατί είπα ότι σήμερα θα είμαι μετριοπαθής.

Το παρακράτος, στη συνέχεια, δεν είναι αυτό που με αφορμή τον «βασικό μέτοχο» πολέμησε την κυβέρνηση του Κώστα Καραμανλή; Να θυμίσω μερικές μεθόδους; Να θυμίσω τα αντίσκηνα έξω από Υπουργείο τότε Υπουργού και σήμερα κατόχου ανώτατου αξιώματος, άδεια αντίσκηνα έξω από το Υπουργείο, τα οποία γέμιζαν από δήθεν διαμαρτυρόμενους την ώρα των ειδήσεων των 20:00΄ των καναλιών;

Θέλετε να θυμίσω και άλλα; Τις απειλές που εκτοξεύονταν τότε, ότι αν προχωρήσει η θέσπιση του «βασικού μετόχου», θα χάσουμε την επιχορήγηση; Κάτι τέτοιο πήγαν να πουν και φέτος και τώρα για το θέμα των καναλιών, μόνο που το 2009 βγήκε απόφαση των ευρωπαϊκών δικαστηρίων που θεώρησε τον «βασικό μέτοχο» συμβατό με την ευρωπαϊκή νομοθεσία. Γι’ αυτό, όμως, τα κανάλια δεν μας είπαν τίποτα.

Να προχωρήσουμε και παραπέρα. Το παρακράτος δεν είναι αυτό που καθαίρεσε τον Γιώργο Παπανδρέου, όταν θεώρησε ότι δεν του είναι χρήσιμος πια; Για να μην ξεχνιόμαστε.

Θα μπορούσα να πω πάρα πολλά παραδείγματα.

Το παρακράτος δεν είναι αυτό που έκανε το μεγάλο πάρτι την οκταετία 1996-2004, το πανηγύρι των εξοπλιστικών προγραμμάτων, το πανηγύρι στον χώρο της υγείας; Ποιοι ήταν πρωταγωνιστές σε αυτά τα πανηγύρια και ποιοι επωφελήθηκαν;

Μετά βρήκαμε το «τα φάγαμε όλοι», για να δημιουργηθούν ενοχές στον ελληνικό λαό. Ε, δεν τα φάγαμε όλοι!

Άραγε, μόνο οι Τσοχατζόπουλος, Σμπώκος και Τσουκάτος είναι υπεύθυνοι που πληρώνουν για αυτές τις ιστορίες;

Αυτή η ρεμούλα, αυτή η κραιπάλη, που οδήγησαν τη χώρα μας στη βίαιη φτωχοποίηση, πού οφείλεται; Στο παρακράτος!

Και φθάνουμε στο 2016. Πράγματι και σήμερα το παρακράτος προσπαθεί να εξυφάνει κάτι παρόμοιο με αυτά που ανέφερα πριν. Μόνο που οι εποχές έχουν αλλάξει. Η Ιστορία επαναλαμβάνεται είτε ως τραγωδία είτε ως φάρσα. Εγώ μάλλον τη βλέπω ως φάρσα, ειδικά αν σκεφθώ, συμπληρώνοντας αυτά που είπε ο Νίκος Παππάς, ότι χρονομετρήσαμε μέχρι και την ούρηση κάποιου δυστυχούς και τον τρόπο που σήκωσε το φερμουάρ του για να αποδείξουμε συνωμοσία. Εγώ αναρωτιέμαι αν είναι περισσότερο ύποπτος εκείνος που έχει προστάτη και παραμένει περισσότερη ώρα στην τουαλέτα.

(Γέλωτες στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Υπουργέ, να συμπυκνώσετε τις σκέψεις σας.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τελειώνω, κύριε Πρόεδρε, μολονότι έχω να πω πάρα πολλά.

Ταυτόχρονα, το παρακράτος είναι αυτό που ετοιμάζει την παλινόρθωση των «ορφανών» του εκσυγχρονισμού. Και εδώ πρέπει να προσέξουν και η κ. Γεννηματά και ο κ. Μητσοτάκης: Η παλινόρθωσή τους είναι εις βάρος τους.

Και για να μην αφήσω και έξω την περίοδο προ του 1974, θα θυμίσω τον Ιούλιο του 1965, που συγκεκριμένο συγκρότημα πρωταγωνίστησε στην ανατροπή της νόμιμα εκλεγμένης κυβέρνησης της Ενώσεως Κέντρου και πώς άλλαξε αμέσως στάση μόλις αντέδρασε δυναμικά ο λαός.

Θα μπορούσα να πω πάρα πολλά. Στον λίγο χρόνο που θα έχω στη δευτερολογία μου θα κάνω την έκκληση, όσο πιο σύντομα μπορώ, για τα δύο θέματα που σας είπα.

Θα ήθελα, όμως, να καταθέσω στα Πρακτικά και δύο έγγραφα. Ανακριβώς ειπώθηκε ότι φταίει η Κυβέρνηση για τη μη μετάφραση του βουλεύματος για τη «SIEMENS» και τη ματαίωση της δίκης. Δεν είναι έτσι ακριβώς. Η δίκη ανεβλήθη. Οι ευθύνες δεν βαραίνουν την Κυβέρνηση. Εγώ δεν θα αναφερθώ σε ευθύνες δικαστικών λειτουργών γιατί έχω μια ευαισθησία απέναντι στους παλιούς μου συναδέλφους, τους οποίους εκτιμώ και σέβομαι, όπως και εκείνοι με εκτιμούν και με σέβονται στη συντριπτική πλειοψηφία τους και αν θέλετε κάντε ένα γκάλοπ να ρωτήσετε. Απλώς θα καταθέσω ότι το Υπουργείο Εξωτερικών με τεράστιες προσπάθειες κατάφερε μέσα σε ενάμιση μήνα, δηλαδή μία εβδομάδα πριν ξεκινήσει η αναβληθείσα δίκη, να ολοκληρώσει τη μετάφραση οκτώ χιλιάδων σελίδων. Άρα η πολιτεία έπραξε το καθήκον της για να γίνει και η δίκη της «SIEMENS».

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Στο σημείο αυτό ο Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων, κ. Δημήτριος Παπαγγελόπουλος, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ, κύριε Υπουργέ.

Τον λόγο έχει ο κ. Φλαμπουράρης για ένα λεπτό επί προσωπικού.

**ΜΑΥΡΟΥΔΗΣ ΒΟΡΙΔΗΣ:** …(δεν ακούστηκε)

**ΠΡΟΕΔΡΟΣ (Νικόλαος Βούτσης):** Είναι εννέα. Γι’ αυτό σας είπα, ήταν η οικονομία της συζήτησης, για να υπάρχει μία ενότητα. Δεν χρειαζόταν η προηγούμενη ένταση.

Κύριε Φλαμπουράρη, έχετε τον λόγο.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Κυρίες και κύριοι συνάδελφοι, παίρνω τον λόγο για να αποκαταστήσω την αλήθεια, την οποία αλήθεια δυστυχώς ο επικεφαλής της Αξιωματικής Αντιπολίτευσης είτε εσκεμμένα αγνόησε είτε πραγματικά δεν τη γνωρίζει.

Όλοι γνωρίζετε ότι υπάρχει Επιτροπή «Πόθεν Έσχες» της Βουλής, η οποία συνεδρίασε. Τα μέλη που την συναποτελούν είναι επτά. Μόνο δύο από αυτούς είναι μέλη της Κυβέρνησης. Οι υπόλοιποι είναι δικαστές και ένας εκπρόσωπος της Νέας Δημοκρατίας. Αυτή η Επιτροπή του «Πόθεν Έσχες» δεν βρήκε το παραμικρό να καταμαρτυρήσει και να καταγράψει στο δικό μου «πόθεν έσχες».

Άρα ελπίζω και πιστεύω ότι ο Αρχηγός της Αξιωματικής Αντιπολίτευσης θα ανακαλέσει αυτά που είπε.

Θέλω να ολοκληρώσω λέγοντας ότι πραγματικά είναι λυπηρό σε μία τέτοια συζήτηση, σε μία συζήτηση όπου το θέμα είναι η διαφθορά και η αντιμετώπιση και της διαφθοράς και της διαπλοκής, τα επιχειρήματα του επικεφαλής της Αξιωματικής Αντιπολίτευσης να είναι τόσο ισχνά που αναγκάστηκε να αναφέρει ονόματα των οποίων τα θέματα έχουν λήξει.

Ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστώ, κύριε Φλαμπουράρη.

Τον λόγο έχει ο κ. Σταθάκης για ένα λεπτό.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Περίμενα ότι θα ήταν πολύ μεγάλη η λίστα Τσίπρα της διαπλοκής! Τελικά τα μόνα ονόματα που άκουσα ήταν το δικό μου και του Φλαμπουράρη. Τα άλλα ήταν νομοθετήματα με τα οποία ευνοήσαμε κόσμο. Όντως επαναπροσλάβαμε δασκάλους, καθαρίστριες και άλλα πολλά ατοπήματα. Ήταν ένα σκάνδαλο που απεφεύχθη απ’ ό,τι φαίνεται, δεν ολοκληρώθηκε είτε επειδή πίεσε η Αντιπολίτευση είτε όχι. Άρα η λίστα είναι πολύ ρηχή! Και φαντάζομαι ότι επειδή ήταν πολύ ρηχή αυτή η λίστα άκουσα και το όνομά μου.

Πρέπει να τοποθετηθεί ευθέως ο Αρχηγός της Αξιωματικής Αντιπολίτευσης, επειδή τη φράση «κουκουλώθηκε η υπόθεση Φλαμπουράρη – Σταθάκη από την Επιτροπή «Πόθεν Έσχες»» την έχω ακούσει μόνον από αυτήν την πτέρυγα.

Θέλω να μας πει, λοιπόν, πώς κουκουλώθηκε μια υπόθεση στην οποία η πλειοψηφία είναι δικαστές. Άκουσα εκπληκτικούς λόγους του κ. Μητσοτάκη για την ανεξαρτησία της Δικαιοσύνης. Αμφισβητεί τη δικαστική υπόσταση της Επιτροπής «Πόθεν Έσχες»; Τρεις δικαστές, υποδιοικητής της Τράπεζας της Ελλάδος. Αυτοί εισηγούνται, αυτοί αποφασίζουν. Οι υπόλοιποι είναι τρεις Βουλευτές των δύο μεγάλων κομμάτων.

Άρα, το πρώτο θέμα είναι απλό. Αμφισβητείται η ανεξαρτησία της Επιτροπής «Πόθεν Έσχες» της Βουλής; Να μας το πει ο Αρχηγός της Αξιωματικής Αντιπολίτευσης να αλλάξουμε τους θεσμούς.

Δεύτερον, η υπόθεση αυτή υπενθυμίζω ότι έχει και ένα άλλο ατόπημα, που δεν το περίμενα από τον κ. Μητσοτάκη. Όταν τέθηκε το όνομά μου σε αυτή την ιστορία, ο επίτιμος Πρόεδρος της Νέας Δημοκρατίας και πατέρας του Αρχηγού της Αξιωματικής Αντιπολίτευσης, με δημόσια δήλωσή του, τέθηκε στο πλευρό μου και είπε ότι δεν υπάρχει κανένα απολύτως θέμα. Τιμάμε τον πατέρα μας πριν από όλα!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστούμε τον κ. Σταθάκη.

Ο κ. Λοβέρδος έχει τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, με την αναφορά του σε εμένα ο Πρωθυπουργός δεν έκανε τίποτα περισσότερο από αυτό που κάνει ένας κοινός πολιτικός συκοφάντης. Ήρθε εδώ για να συκοφαντήσει, τίποτα περισσότερο, τίποτα λιγότερο.

Από τον πολιτικό του κατήφορο και από το βάραθρο της αποτυχίας του, εκεί κάτω που είναι, πετάει και καμμιά άδεια, μήπως πιάσει καμμία γεμάτη. Πάρτε, όμως, να έχετε, αγαπητοί φίλοι της Κυβέρνησης.

Σε ό,τι με αφορά, δεν έχω ποτέ υπογράψει καμμία, μα καμμία πράξη που να έχει να κάνει με τα χρήματα που ανέφερε, καμμία χρηματική εντολή, τίποτε περισσότερο από τη διαμόρφωση μιας πολιτικής.

Και μάλιστα, επειδή καλό είναι να τα λέμε, αλλά πρέπει και να τα αποδεικνύουμε, καταθέτω για τα Πρακτικά της Βουλής τη σχετική έκθεση του Σώματος Επιθεωρητών του Υπουργείου Υγείας, όπου γίνεται μια αναφορά στη δική μου πολιτική πρωτοβουλία να ανοίξουν οι ομάδες του ΟΚΑΝΑ σε όλα τα νοσοκομεία της χώρας και να κλείσουν οι μονάδες του ΟΚΑΝΑ στα κέντρα των πόλεων.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παρ’ότι έχουν έτσι τα πράγματα, ο Πρωθυπουργός έκανε σήμερα μια αναφορά για περίπου 10 εκατομμύρια που ο ΟΚΑΝΑ έδωσε, αλλά δεν ξέρει πού έχουν πάει. Οι Υπουργοί του πριν από λίγες μέρες μίλησαν για 5 εκατομμύρια.

Η αλήθεια, όπως την έχει η κ. Μαλλιώρη –η τότε διοικήτρια του ΟΚΑΝΑ- είναι ότι για όλες τις δαπάνες που έκανε, έχει τα νόμιμα παραστατικά και τα έχει καταθέσει και στους ελεγκτές του δημοσίου, αλλά και στον ανακριτή –παρακαλώ!- από το 2014. Η δε έκθεση που σας κατέθεσα είναι έκθεση του Ιανουαρίου του 2014.

Τα παραβλέπει όλα αυτά ο Πρωθυπουργός και λέει σήμερα στη Βουλή, σε αυτή τη συζήτηση, όλα όσα είπε. Δεν έχω καμμία αμφιβολία, δεν ντρέπεται, αλλά πάει καλά; Δεν πάει καλά, κύριε Πρόεδρε, διότι με τις ενέργειες εκείνες, χωρίς να κλείσει καμμία μονάδα του ΟΚΑΝΑ, αλλά με το να πάνε στις τριάντα τρεις άκρες της Ελλάδας οι σχετικές μονάδες, εξαλείφθηκε –όπως ο κ. Καραμανλής την είχε αποκαλέσει- η «λίστα της ντροπής». Σώθηκαν ανθρώπινες ζωές, χωρίς να κλείνουν μονάδες και να μεταφέρονται από τα κέντρα των πόλεων στα νοσοκομεία, τα οποία ήταν…

**ΠΡΟΕΔΡΟΣ (Νικόλαος Βούτσης):** Σας ευχαριστώ πολύ, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Θα τελειώσω, κύριε Πρόεδρε. Όταν μας προσβάλλουν, θα απαντάμε.

**ΠΡΟΕΔΡΟΣ (Νικόλαος Βούτσης):** Σας παρακαλώ, θα τελειώσετε τώρα, σε δέκα δευτερόλεπτα.

**ΑΝΔΡΕΑΣ ΛΟΒΕΡΔΟΣ:** Σε άλλους που προσεβλήθησαν δώσατε τον λόγο. Θα είχα ολοκληρώσει τώρα.

**ΠΡΟΕΔΡΟΣ (Νικόλαος Βούτσης):** Έδωσα τον λόγο για όσο πρέπει. Σας παρακαλώ, ολοκληρώστε.

**ΑΝΔΡΕΑΣ ΛΟΒΕΡΔΟΣ:** Θα είχα ολοκληρώσει. Άρα, να κρατήσετε τον χρόνο της διακοπής μου.

**ΠΡΟΕΔΡΟΣ (Νικόλαος Βούτσης):** Δεν υπάρχει θέμα, προχωρήστε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, αν πάτε στον Πειραιά, λόγου χάρη, και δείτε τι είναι σήμερα εκεί που βρισκόταν ο ΟΚΑΝΑ, θα καταλάβετε πόση αξία είχαν εκείνες οι ενέργειες. Αντί να λέμε γι’ αυτά, απευθύνετε κατηγορία που αφορά εμένα και την περίοδο υπουργίας μου, χωρίς να στηρίζονται πουθενά αυτά που λέτε;

Είναι κοινή συκοφαντία. Ο άνθρωπος αυτός, που σήμερα είναι φορέας αυτού του αξιώματος, στερείται επιχειρημάτων, αλλά πλεονάζει η τσάντα του από επιχειρήματα λάσπης, συκοφαντίας και κάθε είδους ψεύδους και δημαγωγίας. Δεν τον σώζουν αυτά.

**ΠΡΟΕΔΡΟΣ (Νικόλαος Βούτσης):** Τελειώσαμε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Δεν τον σώζουν αποφάσεις της εξεταστικής επιτροπής ούτε του Συμβουλίου της Επικρατείας ούτε οτιδήποτε άλλο. Στον κατήφορό του κανείς δεν μπορεί να τον σώσει.

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Λοβέρδο.

Τον λόγο έχει ο κ. Σπίρτζης.

Κύριε Σπίρτζη, όχι από το Βήμα. Εν πάση περιπτώσει, μπορείτε να μιλήσετε από το Βήμα, αλλά και πάλι θα σας δώσω μόνο δυο λεπτά. Να το γνωρίζετε, δεν θα σας δώσω παραπάνω χρόνο.

Κύριε Σπίρτζη, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Πρόεδρε, έρχομαι εδώ για να καταθέσω πολύτιμα έγγραφα για τους συναδέλφους.

Αγαπητοί συνάδελφοι, έγιναν και σήμερα οι γνωστές αναφορές στοχοποίησης και λάσπης.

Κύριοι συνάδελφοι της Νέας Δημοκρατίας, κύριε Μητσοτάκη, καταλαβαίνετε για ποιους λόγους μας καταγγέλλετε; Μας καταγγέλλετε γιατί κάνουμε διαγωνισμούς για το «Πάτρα-Πύργος», με εκπτώσεις πάνω από 50% και όχι με 0%, όπως κάνατε εσείς στην Ολυμπία Οδό και τις παραχωρήσεις; Καταλαβαίνετε γιατί μας κατηγορείτε;

Και πείτε μας για ποιο γεγονός μας καταγγέλλετε. Σας έχουμε επανειλημμένα προκαλέσει. Πείτε μας πώς και πότε ευνοήθηκε ο κ. Καλογρίτσας ή οποιοσδήποτε άλλος. Βρείτε έναν σοβαρό νομικό και μηχανικό να σας συμβουλέψει.

Σας παροτρύνω να πείτε σε όσους δίνατε έργα όπως ξέρατε ότι τα στημένα έργα των λίγων τέλος. Το τζάμπα χρήμα τέλος.

Θα σας πω τι δεν κάνουμε. Δεν κάνουμε συμβάσεις 68 εκατομμυρίων ευρώ μεταξύ του ελληνικού δημοσίου και των παραχωρησιούχων, γιατί καθυστέρησαν να υπογράψουν τη σύμβαση. Καταθέτω στα Πρακτικά τη σύμβαση.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν αφήνουμε τα λεφτά των αρνητικών λογαριασμών της Εγνατίας Οδού να μένουν στους εργολάβους, όπως έμεναν για πέντε κυβερνήσεις. Να σας διαβάσω τα ποσά;

**ΠΟΛΛΟΙ ΒΟΥΛΕΥΤΕΣ:** Ναι, ναι.

**ΠΡΟΕΔΡΟΣ (Νικόλαος Βούτσης):** Δεν υπάρχει «ναι, ναι». Σε σαράντα δευτερόλεπτα έχει κλείσει ο κ. Σπίρτζης. Κύριε Παπαδόπουλε, ύστερα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Όποιος θέλει τα πορίσματα, είναι μερικές εκατοντάδες εκατομμύρια στον αρμόδιο Υπουργό Δικαιοσύνης, γιατί είναι απόρρητα. Έρχονται και άλλα.

Με καλείτε να απολογηθώ γιατί βάπτισα ένα παιδάκι, εσείς που πηγαίνετε στις γιορτές και τα γενέθλια των καναλαρχών με πούλμαν! Μέσα στον διαγωνισμό των καναλιών πηγαίνετε στους καναλάρχες με πούλμαν.

**ΑΝΝΑ ΒΑΓΕΝΑ:** Η μισή Κρήτη είναι βαπτισμένη!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κι επειδή εμείς, συνάδελφοι, δεν έχουμε να φοβηθούμε τίποτα, σε αντίθεση με εσάς, κατέθεσα σήμερα και στην Εισαγγελέα Διαφθοράς και τους Επιθεωρητές Δημοσίων Έργων για διερεύνηση όλα τα δημοσιεύματα λάσπης, όλο αυτό το διάστημα, όλες τις δηλώσεις των στελεχών σας -Νέας Δημοκρατίας, Δημοκρατικής Συμπαράταξης, Ποταμιού- για διερεύνηση και για το «Πάτρα-Πύργος» και για το δήθεν δωράκι που ξέχασε ο κ. Μητσοτάκης.

Καταθέτω όσα κατέθεσα στον κύριο εισαγγελέα και τον επιθεωρητή δημοσίων έργων.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Κύριε Υπουργέ, ευχαριστούμε πολύ. Να είστε καλά.

Τον λόγο έχει η κ. Γεροβασίλη και ύστερα ο κ. Οικονόμου.

**ΜΑΡΙΑ ΑΝΤΩΝΙΟΥ:** Για την τράπεζα δεν μας είπες.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Όποτε θέλετε, ακόμη και τώρα.

**ΠΡΟΕΔΡΟΣ (Νικόλαος Βούτσης):** Παρακαλώ! Ήσυχα.

**ΟΛΓΑ ΓΕΡΟΒΑΣΙΛΗ (Υφυπουργός στον Πρωθυπουργό):** Κύριε Πρόεδρε, συναδέλφισσες και συνάδελφοι, μέσα σε όλη αυτή τη φοβερή διαπλοκή, λοιπόν, επέλεξε ο κ. Θεοδωράκης να ασχοληθεί με ένα νέο παιδί, με έναν συνεργάτη μου, ο οποίος σκοτώθηκε σε τροχαίο πριν από μία εβδομάδα κι έτσι έγινε γνωστό ότι ήταν συνεργάτης μου, αν και ήταν αναρτημένο το όνομα στη «ΔΙΑΥΓΕΙΑ» εδώ και έναν χρόνο.

Αυτός ο νέος, λοιπόν, ασκούσε κριτική στον ΣΥΡΙΖΑ δημοσίως. Δεν ήταν κομματόσκυλο, δεν ήταν κολλητός, δεν ήταν του κόμματος, δεν ήταν όλα αυτά που μας καταγγέλλετε κατά καιρούς σχετικά με το πώς προσλαμβάνουμε τους συνεργάτες μας. Ένα νέο παιδί, λοιπόν, ο οποίος υπηρέτησε αυτό για το οποίο κλήθηκε να κάνει στο γραφείο μου, με ήθος, συνέπεια και άκρατη επαγγελματικότητα.

Ο κ. Θεοδωράκης, λοιπόν, σήμερα ξεπέρασε τα όρια. Για σοβαρούς αντιπάλους μου έχω διαφύγει τον πειρασμό να χρησιμοποιήσω χαρακτηρισμούς, που με έχουν θυμώσει. Σήμερα θα το κάνω για τον κ. Θεοδωράκη, και ας μην τον κατατάσσω στους πρώτους.

Χυδαιότητα! Ξεπέρασε τα όρια η χυδαιότητα και η πολιτική αλητεία. Στην αρχή σκέφτηκα να τον χαρακτηρίσω μόνο όπως χαρακτήριζε ο ίδιος τον εαυτό του, όταν δημοσιογραφούσε παλιότερα, με τον τίτλο «αεριτζής». Δεν μου φτάνει. Είμαι πιο θυμωμένη από τόσο.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Τον λόγο έχει ο κ. Οικονόμου και μετά ο κ. Μουζάλας, ο κ. Αθανασίου και ο κ. Βενιζέλος. Και κλείνουμε αυτό τον κύκλο, για να περάσουμε στις δευτερολογίες.

**ΒΑΣΙΛΕΙΟΣ ΟΙΚΟΝΟΜΟΥ:** Ο κ. Καμμένος, κύριε Πρόεδρε, αναφέρθηκε στο όνομά μου, χαρακτηρίζοντάς με «δεξί χέρι» του Τσοχατζόπουλου.

Πραγματικά, από το 1997 μέχρι το 2000 δούλεψα στο Υπουργείο Άμυνας στα αθλητικά προγράμματα και αυτό μου το καταλογίζει ως «δεξί χέρι» ο κ. Καμμένος.

Έχω να πω στον κ. Καμμένο ότι, αν εγώ είμαι το «δεξί χέρι», να ψάξει εκεί που κάθεται στο Υπουργικό Συμβούλιο τα «αριστερά χέρια» του Τσοχατζόπουλου που ασχολούνταν με τα εξοπλιστικά, εδώ, στην Κοινοβουλευτική Ομάδα, στην Πολιτική Επιτροπή τους εργοδηγούς και σε όλο το σύστημα το οποίο έχετε μαζέψει, κύριε Καμμένε, εσείς και ο συνέταιρός σας και να σταματήσετε να μιλάτε, γιατί τι λέει η παροιμία; «Στου βρεγμένου…». Κάτι λέει.

Ακούστε, όμως. Εγώ από το 2000, που εκλέγομαι Βουλευτής, έχω μία κακή συνήθεια: Ανεβάζω στη σελίδα μου ηλεκτρονικά το «πόθεν έσχες».

Άρα, λοιπόν, ο οποιοσδήποτε πολίτης, αγαπητέ, από το 2000 μέχρι το 2016 ξέρει πόσα είχε ο Οικονόμου το 2000 και πόσα έχει το 2016. Μπορεί να δει όλη την πορεία μου.

Εσείς, αγαπητέ κύριε Καμμένε, μπορείτε να το κάνετε αυτό;

Εσείς, κύριε Καμμένε και πολλοί άλλοι από εδώ μέσα, μπορείτε να πείτε; Σήμερα, μετά από δεκαπέντε χρόνια Βουλευτής, εγώ έχω στο «πόθεν έσχες» 10.000 κατατεθειμένα στην τράπεζα. Όμως, δεν έχω κότερα, δεν έχω offshore, δεν έχω καταθέσεις στο εξωτερικό, δεν έχω τίποτα.

Εσείς, κύριε Καμμένε, μπορείτε να μας εξηγήσετε πώς τα βρήκατε και πού τα βρήκατε; Διότι εγώ, κάθε χρονιά εδώ και δεκαέξι χρόνια, δηλώνω το «πόθεν έσχες» και το αναρτώ, για να τα βλέπει και ο τελευταίος απομακρυσμένος πολίτης στην Ελλάδα, γιατί δεν έχω τίποτα να φοβηθώ.

Ψάξτε, λοιπόν, δίπλα σας. Θα σας πω και κάτι. Μην ψάχνετε. Το χρυσό μετάλλιο της κωλοτούμπας, το δικό σας, δεν κινδυνεύει από εμένα, αλλά από τον συνέταιρό σας δίπλα.

**ΠΡΟΕΔΡΟΣ (Νικόλαος Βούτσης):** Ευχαριστούμε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κύριε Πρόεδρε, θα μου δώσετε τον λόγο, παρακαλώ.

**ΠΡΟΕΔΡΟΣ (Νικόλαος Βούτσης):** Κύριε Υπουργέ, αφού θα μιλήσετε. Έχετε τον λόγο ύστερα από λίγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Τώρα, επί προσωπικού.

**ΠΡΟΕΔΡΟΣ (Νικόλαος Βούτσης):** Σας παρακαλώ. Έχετε τη δευτερομιλία. Δεν υπάρχει «τώρα».

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Πρέπει να απαντήσω.

**ΠΡΟΕΔΡΟΣ (Νικόλαος Βούτσης):** Το «τώρα» δεν το κράτησα ούτε προηγούμενα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Στο επί προσωπικού να λέει για το «πόθεν έσχες» μου.

**ΠΡΟΕΔΡΟΣ (Νικόλαος Βούτσης):** Σας είπα και προηγούμενα ότι μετά από μία ώρα και δέκα λεπτά απάντησε ο κ. Οικονόμου. Κράτησα αυτή τη διαδικασία για να κρατηθεί…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κύριε Πρόεδρε, στα προσωπικά πρέπει να απαντούμε.

**ΠΡΟΕΔΡΟΣ (Νικόλαος Βούτσης):** Μα, στην αρχή της ομιλίας σας θα αναφερθείτε σε αυτό -σας παρακαλώ!- ή στο τέλος των προσωπικών. Δεν θα κάνουμε τώρα διαπραγμάτευση επ’ αυτού. Σας παρακαλώ!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Έχω και εγώ προσωπικό, κύριε Πρόεδρε. Πρώτο-πρώτο με ανέφερε ο κ. Καμμένος στην ομιλία του.

**ΠΡΟΕΔΡΟΣ (Νικόλαος Βούτσης):** Εσείς, κύριε Γεωργιάδη, δεν έχετε προσωπικό, σε καμμία περίπτωση.

Είναι η ώρα του κ. Μουζάλα για προσωπικό και στο τέλος των προσωπικών και εσείς, κύριε Καμμένε. Είναι τρία στη σειρά. Περιμένουν οι Αρχηγοί των κομμάτων, περιμένει ένας ολόκληρος κόσμος να ολοκληρωθεί η διαδικασία. Σας παρακαλώ πολύ!

Ορίστε, κύριε Μουζάλα, έχετε τον λόγο.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Πόσα λεπτά έχω, κύριε Πρόεδρε;

**ΠΡΟΕΔΡΟΣ (Νικόλαος Βούτσης):** Δύο λεπτά, κύριε Υπουργέ.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Μάλιστα.

Έγιναν αναφορές στο προσφυγικό. Δύο φορές αναφέρθηκε το όνομά μου, αλλά δεν ελέχθη κάτι, με εξαίρεση τον κ. Θεοδωράκη. Ελέχθη ότι ο κ. Βουδούρης είπε διάφορα.

Όπως ξέρετε, έχω έναν βαθύτατο σεβασμό στη Βουλή και κάθε φορά που τίθεται ερώτηση ή επερώτηση, έρχομαι. Μονάχα άμα λείπω στο εξωτερικό για δουλειά του Υπουργείου, δεν έρχομαι. Όλα τα άλλα τα αναβάλλω.

Τις ερχόμενες μέρες έχω δεχθεί έναν καταιγισμό ερωτήσεων και επερωτήσεων με βάση αυτά που είπε ο κ. Βουδούρης. Θα απαντήσω, θεωρώντας ότι αυτός που κάνει την επερώτηση υιοθετεί αυτό που εγώ θεωρώ συκοφαντία. Δεν θα απαντήσω στον κ. Βουδούρη. Θα απαντήσω με όλον τον σεβασμό στον Βουλευτή που υιοθέτησε αυτό το πράγμα.

Σήμερα δεν ελέχθη κάτι. Μία σκιά, «ο κ. Βουδούρης είπε». Δεν μπορώ να μπω σε αυτό το παιγνίδι. Νομίζω ότι κάνετε λάθος. Δεν είναι αυτός ο τρόπος.

Όπως ξέρετε, εγώ είμαι γιατρός, δεν είμαι δικηγόρος. Με καλείτε να αποδείξω την αθωότητά μου. Δεν μου ακούγεται καλό.

Θα σας πω κάτι, όμως, σε δυο-τρία συγκεκριμένα πράγματα. Είπε ο κ. Μητσοτάκης ότι λέει ο Βουδούρης πως εγώ κάνω απευθείας αναθέσεις, ύποπτες αναθέσεις.

Είμαι Αναπληρωτής Υπουργός. Δεν έχω καμμία δυνατότητα και δικαίωμα να προκηρύξω διαγωνισμό, να εγκρίνω διαγωνισμό, να υπογράψω δέκα δραχμές, να κάνω οτιδήποτε. Επομένως, δεν ισχύει αυτό.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Θόρυβος από την πτέρυγα της Νέας Δημοκρατίας)

Αφήστε με να τελειώσω.

Δεύτερον, για τα χρήματα στις ΜΚΟ να πω ότι είναι αδύνατον να είναι υπεύθυνος ο κ. Μουζάλας, ο κ. Τσίπρας, ο κ. Μητσοτάκης, η κ. Γεννηματά. Το έχουμε συζητήσει στην επερώτηση. Είμαι βέβαιος ότι στα ευρωπαϊκά σας κόμματα παλέψατε και εσείς μαζί μας, για να τα πάρει η Ελλάδα τα χρήματα και όχι οι ΜΚΟ. Δεν το καταφέραμε.

Ο κ. Θεοδωράκης έβαλε δύο συγκεκριμένα ζητήματα: Πρώτον, είπε ότι στη Νορβηγία κοστίζει 12.000 ευρώ και στην Ελλάδα 15.000 ευρώ. Είναι ψευδές και αναπόδεικτο. Έφερε πάλι ένα επιχείρημα του κ. Βουδούρη.

Για τη Λέρο –λείπει ο κ. Θεοδωράκης- δεν πρόλαβα να βρω τα έγγραφα. Έχω εδώ πέρα μαζεμένα όλα τα στοιχεία. Νομίζω ότι ο κ. Θεοδωράκης πληροφορήθηκε λάθος. Θα του καταθέσω τα επίσημα έγγραφα. Έχει λάθος πληροφόρηση.

Εάν μου δώσετε χρόνο, μπορώ να σας απαντάω επί ώρες.

**ΠΡΟΕΔΡΟΣ (Νικόλαος Βούτσης):** Όχι, δεν έχετε χρόνο. Έχετε ένα δευτερόλεπτο.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Τελειώνω, λοιπόν, με το εξής: Δεν θα βρείτε ύποπτα πράγματα στο προσφυγικό. Ο ΣΥΡΙΖΑ το διαχειρίστηκε με ευπρέπεια. Τα αποτελέσματά μας είναι καλά. Οτιδήποτε αφορά τα ευρωπαϊκά κονδύλια διπλοεγκρίνεται από τις Ευρωπαϊκές Επιτροπές και από τους ελεγκτές της Ευρωπαϊκής Ένωσης και αυτό το ξέρετε.

Τέλος, ο κ. Βουδούρης παραιτήθηκε. Η παραίτησή του έγινε δεκτή από τον Πρωθυπουργό. Σταματάω εδώ. Δεν πρόκειται να ασχοληθώ άλλο με αυτά τα πράγματα. Είμαι, όμως, στην απόλυτη διάθεσή σας, εφόσον υιοθετήσετε αυτά που εγώ ισχυρίζομαι ότι είναι συκοφαντίες, να απαντήσω.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ο κ. Αθανασίου έχει τον λόγο για δύο λεπτά.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κατ’ αρχάς, θα ήθελα να σας πω το εξής, κύριε Πρόεδρε. Παρακαλώ ας μην μετρήσει ο χρόνος τώρα. Σύμφωνα με τη διάταξη του άρθρου 68 του Κανονισμού, παίρνουμε τον λόγο αμέσως μετά από αυτόν ο οποίος προέβαλε μομφή ή σε κάθε περίπτωση αποδίδει διαφορετικό νόημα.

**ΠΡΟΕΔΡΟΣ (Νικόλαος Βούτσης):** Το έχετε διαβάσει όλο το άρθρο 68;

**ΧΑΡΑΛΑΜΠΟΣ ΑΘΑΝΑΣΙΟΥ:** Βεβαίως. Όμως, άλλο θέλω να σας πω.

**ΠΡΟΕΔΡΟΣ (Νικόλαος Βούτσης):** Τι λέει; Λέει «σε κάθε περίπτωση μέχρι το τέλος της συζητήσεως». Σας παρακαλώ, κύριε Αθανασίου, να τα αφήσετε τώρα αυτά! Όχι σε εμένα αυτά!

(Χειροκροτήματα από την πτέρυγα του ΣΥΡΙΖΑ)

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι, κύριε Πρόεδρε. Διαβάστε το δεύτερο εδάφιο της δεύτερης παραγράφου, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Και το τρίτο εδάφιο! Και θα τελειώσει και θα φύγει όλη η ουσία της συζήτησης, για να κάνουμε πινγκ πονγκ. Εν πάση περιπτώσει, πήρατε τον λόγο για το προσωπικό.

**ΧΑΡΑΛΑΜΠΟΣ ΑΘΑΝΑΣΙΟΥ:** Ακούστε, κύριε Πρόεδρε. Είναι όπως το λέω.

Δεύτερον, όταν τρεις Υπουργοί αναφέρονται στον ίδιο Βουλευτή, δεν μπορεί να περιορίζεται ο χρόνος μου μονάχα στα δύο λεπτά, που αυτό αντιστοιχεί στον έναν μόνο. Αν θέλω να απαντήσω σε τρεις Βουλευτές, τι θα γίνει;

**ΠΡΟΕΔΡΟΣ (Νικόλαος Βούτσης):** Τίποτα! Θα επιλέξετε με την εμπειρία σας και θα απαντήσετε στον πυρήνα των αιτιάσεων.

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι, κύριε Πρόεδρε. Το προσωπικό είναι για κάποιον Βουλευτή που δεν τον διακόπτουμε, λέει ο Κανονισμός, μετά το τέλος. Παρακαλώ δώστε μου και άλλο ένα λεπτό.

**ΠΡΟΕΔΡΟΣ (Νικόλαος Βούτσης):** Εν πάση περιπτώσει, δεν σας έβρισε κανένας. Προχωρήστε τώρα. Θα έχετε άλλο ένα λεπτό.

**ΧΑΡΑΛΑΜΠΟΣ ΑΘΑΝΑΣΙΟΥ:** Να πω κάτι προς όλους τους συναδέλφους. Πρέπει να σας πω, κυρίες και κύριοι συνάδελφοι -μια και αναφέρθηκε, γιατί είχα την τιμή να είμαι Υπουργός Δικαιοσύνης τότε- ότι επί των ημερών μας, όταν πήραμε δυο βασικές διατάξεις, πρώτον, με τα νομοθετήματα που χτυπήθηκε η διαφθορά και κακουργοποιήθηκαν όλα τα πλημμελήματα δημοσίων λειτουργών και, δεύτερον, με τη θεσμοθέτηση του εθνικού συντονιστή κατά της διαφθοράς, η χώρα μας στον διεθνή πίνακα κατάταξης βελτιώθηκε κατά είκοσι πέντε ολόκληρες θέσεις.

Τώρα θα αναφερθώ στο δεύτερο θέμα, για τον κ. Καμμένο, ο οποίος μίλησε για την υπόθεση των υποβρυχίων του κ .Βενιζέλου. Να θυμίσω το ιστορικό, κυρίες και κύριοι συνάδελφοι. Γίνεται εξεταστική επιτροπή για το θέμα αυτό. Η Βουλή με μεγάλη πλειοψηφία λέει ότι δεν υπάρχουν στοιχεία. Και σταματάει η υπόθεση. Η τότε Πρόεδρος της Βουλής, η κ. Κωνσταντοπούλου, παίρνει τα Πρακτικά της Βουλής και τα στέλνει στον Εισαγγελέα του Αρείου Πάγου.

Ο Εισαγγελέας του Αρείου Πάγου, όπως ξέρετε, σύμφωνα με το άρθρο 86 του Συντάγματος, αλλά και με το ν.3126/2003, είναι υποχρεωμένος αμελλητί, χωρίς να εξετάσει τίποτα, να στείλει τη δικογραφία, όπως εστάλη από την Πρόεδρο της Βουλής, στη Βουλή πάλι πίσω διά του Υπουργού Δικαιοσύνης. Και αυτό έκανε.

Προσέξτε τώρα. Ήρθε πράγματι η διαδικασία στη Βουλή και εκεί έχει δίκιο ο κ. Καμμένος που λέει ότι καθυστέρησε να πάει, αλλά γιατί; Είχαν προκηρυχθεί δημοτικές εκλογές, έκλεισε η Βουλή, και αμέσως μόλις άνοιξε, την επόμενη μέρα, στέλνουν τη δικογραφία στη Βουλή.

Τι θα έλεγε, όμως, η Βουλή επί της ουσίας; Γιατί το λέω αυτό; Γιατί έχει ένα δεδικασμένο και έκρινε ότι δεν υπάρχει καμμία ευθύνη στο Βενιζέλο. Τι συνέφερε στο Βενιζέλο; Να ξανασυζητηθεί η υπόθεση. Γι’ αυτό μου παραπονέθηκε μετά και ο ίδιος και μου λέει «γιατί, ρε Χαράλαμπε, δεν την έστειλες γρήγορα;»

**ΠΡΟΕΔΡΟΣ (Νικόλαος Βούτσης):** Ωραία.

**ΧΑΡΑΛΑΜΠΟΣ ΑΘΑΝΑΣΙΟΥ:** Πότε να την έστελνα;

Ακούστε.

**ΠΡΟΕΔΡΟΣ (Νικόλαος Βούτσης):** Άρα, διευκρινίστηκαν τα θέματα. Ελάτε!

**ΧΑΡΑΛΑΜΠΟΣ ΑΘΑΝΑΣΙΟΥ:** Ακούστε με.

(Θόρυβος στην Αίθουσα από την πτέρυγα του ΣΥΡΙΖΑ)

Αυτά, για να μη δημιουργούνται εντυπώσεις και γελάτε, κύριοι συνάδελφοι. Έχετε νομικούς καλούς και δείτε το, για να σας εξηγήσουν πώς έχει το θέμα.

**ΠΡΟΕΔΡΟΣ (Νικόλαος Βούτσης):** Κύριε Αθανασίου, καλώς! Διευκρινίστηκαν. Πάντως, είναι κατ’ εξοχήν πολιτικό ζήτημα. Παρακαλώ, μην με αναγκάσετε να σας κλείσω το μικρόφωνο.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, μισό λεπτό.

**ΠΡΟΕΔΡΟΣ (Νικόλαος Βούτσης):** Έχετε κλείσει. Δεν θίγεστε εξ αυτού. Πολιτική αντιπαράθεση υπήρξε, δώσατε εξηγήσεις, τελείωσε.

**ΧΑΡΑΛΑΜΠΟΣ ΑΘΑΝΑΣΙΟΥ:** Μου είπατε ότι θα μου δίνατε ένα λεπτό.

Και μόνο που είπε…

**ΠΡΟΕΔΡΟΣ (Νικόλαος Βούτσης):** Δώσατε εξηγήσεις, τελείωσε, δεν έχετε άλλο λεπτό.

**ΧΑΡΑΛΑΜΠΟΣ ΑΘΑΝΑΣΙΟΥ:** Τελείωσα.

**ΠΡΟΕΔΡΟΣ (Νικόλαος Βούτσης):** Ο κ. Βενιζέλος έχει τον λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Γιατί δεν καλύψατε τις θέσεις των αντιπροέδρων του Αρείου Πάγου από τον Ιούνιο, ενώ καλύφθηκε μόνο η θέση του εισαγγελέα; Έχει περάσει τόσος καιρός και δεν έχει καλυφθεί.

**ΠΡΟΕΔΡΟΣ (Νικόλαος Βούτσης):** Ωραία.

Δεν είναι κοινοβουλευτικός έλεγχος εδώ, κύριε Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Γιατί;

**ΠΡΟΕΔΡΟΣ (Νικόλαος Βούτσης):** Τι «γιατί» τώρα;

**ΧΑΡΑΛΑΜΠΟΣ ΑΘΑΝΑΣΙΟΥ:** Για να περάσει σε μια ομηρία, κύριε Πρόεδρε, εν όψει των πειθαρχικών. Αυτά γίνονται για να δημιουργούνται εντυπώσεις.

**ΠΡΟΕΔΡΟΣ (Νικόλαος Βούτσης):** Ωραία, είπατε αυτά που θέλατε να πείτε. Τα ακούσαμε όλοι.

Παρακαλώ τον λόγο έχει ο κ. Βενιζέλος.

**ΕΥΑΓΓΕΛΟΣ ΒΕΝΙΖΕΛΟΣ:** Με ποια διαδικασία μου δίνετε τον λόγο;

**ΠΡΟΕΔΡΟΣ (Νικόλαος Βούτσης):** Με τη διαδικασία του προσωπικού.

**ΕΥΑΓΓΕΛΟΣ ΒΕΝΙΖΕΛΟΣ:** Γιατί εκκρεμεί κι άλλη μου αίτηση.

**ΠΡΟΕΔΡΟΣ (Νικόλαος Βούτσης):** Εντάξει, θα μιλήσετε δυο φορές. Εντάξει.

**ΕΥΑΓΓΕΛΟΣ ΒΕΝΙΖΕΛΟΣ:** Όχι, «εντάξει». Η οποία προτάσσεται όλων των άλλων θεμάτων.

**ΠΡΟΕΔΡΟΣ (Νικόλαος Βούτσης):** Δεν υπάρχει «προτάσσεται». Τώρα κάνουμε μια κατ’ οικονομίαν συζήτηση σε επίπεδο Αρχηγών κομμάτων.

**ΕΥΑΓΓΕΛΟΣ ΒΕΝΙΖΕΛΟΣ:** Δεν έχει καμμία σχέση. Ο Κανονισμός ισχύει και οι Βουλευτές δεν είναι βουβά πρόσωπα και υπάρχει συνεδρίαση της Βουλής.

**ΠΡΟΕΔΡΟΣ (Νικόλαος Βούτσης):** Κύριε Βενιζέλο, ήσασταν έξω, όταν έδωσα εξηγήσεις πάνω σ’ αυτά.

**ΕΥΑΓΓΕΛΟΣ ΒΕΝΙΖΕΛΟΣ:** Κύριε Πρόεδρε, μπορείτε να μου διευκρινίσετε με ποια ιδιότητα μίλησε στη συζήτηση ο κ. Καμμένος;

**ΠΡΟΕΔΡΟΣ (Νικόλαος Βούτσης):** Με ποια ιδιότητα; Του Αρχηγού του κόμματος.

**ΕΥΑΓΓΕΛΟΣ ΒΕΝΙΖΕΛΟΣ:** Του Αρχηγού του κόμματος!

**ΠΡΟΕΔΡΟΣ (Νικόλαος Βούτσης):** Βεβαίως.

**ΕΥΑΓΓΕΛΟΣ ΒΕΝΙΖΕΛΟΣ:** Θέλω να είναι σαφώς καταγεγραμμένο στα Πρακτικά...

**ΠΡΟΕΔΡΟΣ (Νικόλαος Βούτσης):** Μα, γιατί; Πώς αλλιώς θα μιλούσε;

**ΕΥΑΓΓΕΛΟΣ ΒΕΝΙΖΕΛΟΣ:** …ότι δεν μίλησε με την ιδιότητα του Υπουργού.

**ΠΡΟΕΔΡΟΣ (Νικόλαος Βούτσης):** Κύριε Βενιζέλο, σήμερα μιλάνε μόνο οι Αρχηγοί των Κομμάτων.

**ΕΥΑΓΓΕΛΟΣ ΒΕΝΙΖΕΛΟΣ:** Όχι, όχι.

**ΠΡΟΕΔΡΟΣ (Νικόλαος Βούτσης):** Κατ’ εξαίρεση, κάποιοι συνάδελφοι επί προσωπικού, όταν θίγονται, πήραν το λόγο.

**ΕΥΑΓΓΕΛΟΣ ΒΕΝΙΖΕΛΟΣ:** Έχω τον λόγο μου που ρωτάω! Θα καταλάβετε.

**ΠΡΟΕΔΡΟΣ (Νικόλαος Βούτσης):** Θα καταλάβω, καλά!

**ΕΥΑΓΓΕΛΟΣ ΒΕΝΙΖΕΛΟΣ:** Δεν κάνω τυχαίες ερωτήσεις.

**ΠΡΟΕΔΡΟΣ (Νικόλαος Βούτσης):** Ποτέ!

**ΕΥΑΓΓΕΛΟΣ ΒΕΝΙΖΕΛΟΣ:** Έχω διαπιστώσει τώρα τελευταία ότι υπάρχει πλήρης ιδεολογική, πολιτική και αισθητική ώσμωση και σύμμειξη του ΣΥΡΙΖΑ και των Ανεξαρτήτων Ελλήνων. Και σήμερα, μετά την κοινή διασκέδαση στο Μέγαρο Μαξίμου, ο κ. Τσίπρας μίλησε από το Βήμα της Βουλής ως κλώνος του κ. Καμμένου.

(Θόρυβος στην Αίθουσα)

Όμως, ο αυθεντικός κ. Καμμένος έχει την αξία του, γιατί δεν μπορεί να ξεφύγει από τις επιλογές του, από τον χαρακτήρα του και από τη φύση του. Η φύση του τον οδηγεί σε προσβολές της προσωπικότητας και σε χυδαιότητες.

Πριν από σαράντα χρόνια, στη Νομική Σχολή του Πανεπιστημίου Θεσσαλονίκης γνώρισα και μετά παντρεύτηκα τη γυναίκα μου, που ανήκει σε μια πολυμελή, συντηρητική πολιτική οικογένεια της Βορείου Ελλάδος, την οικογένεια Μπακατσέλου. Ανήκουν όλοι στη Νέα Δημοκρατία. Έχουν στενές σχέσεις με τον κ. Κώστα Καραμανλή, πολύ στενές σχέσεις. Θα μπορούσε ο κ. Καμμένος, που ανάγεται στον καραμανλισμό, να έχει ρωτήσει και να έχει πληροφορηθεί. Συνδέει συνεχώς σχετικούς και ασχέτους, που φέρουν το επίθετο αυτό με εμένα, με την πολιτική μου δράση και με την προσωπικότητά μου.

Είπαμε εμείς ποτέ τίποτα για την οικογένεια Φιλίππου της πρώτης του συζύγου, για την οικογένεια Τζούλη της δευτέρας συζύγου, για τον πατέρα του, για τους συγγενείς του; Να ρωτήσει να μάθει και να σέβεται τον χώρο από τον οποίον προέρχεται και τον οποίον «έγλυφε» και προσκυνούσε επί χρόνια.

Αυτό αφορά και την υπόθεση Βγενόπουλου. Έχω πει πολλές φορές στην Αίθουσα αυτήν ότι προτείναμε ως κυβέρνηση στην Κυπριακή Δημοκρατία να ανταλλάξουμε επιστολές και να ακυρώσουμε τη διμερή συμφωνία Αμοιβαίας Προστασίας Επενδύσεων Ελλάδος – Κύπρου, ώστε να μην μπορεί ο κ. Βγενόπουλος να προσφύγει στο Διεθνές Διαιτητικό Δικαστήριο κατά της Κύπρου, αλλά και άλλη που επικαλείται την Κύπρο, κατά της Ελλάδος. Δεν έγινε και αντί να το κάνει τώρα η σημερινή Κυβέρνηση, συνεχίζοντας τη γραμμή μας, λέει διάφορες αοριστίες περί του ποιος προστατεύει ποιον και ποιος διευκολύνει ποιον. Αυτό έχει σχέση και με τα υποβρύχια.

**ΠΡΟΕΔΡΟΣ (Νικόλαος Βούτσης):** Ευχαριστούμε. Κλείστε, παρακαλώ.

**ΕΥΑΓΓΕΛΟΣ ΒΕΝΙΖΕΛΟΣ:** Μισό λεπτό.

**ΠΡΟΕΔΡΟΣ (Νικόλαος Βούτσης):** Μισό λεπτό πράγματι, όμως. Έχετε μισό λεπτό.

**ΕΥΑΓΓΕΛΟΣ ΒΕΝΙΖΕΛΟΣ:** Παρακαλώ, κύριε Πρόεδρε. Σεβαστείτε...

**ΠΡΟΕΔΡΟΣ (Νικόλαος Βούτσης):** Το σέβομαι.

**ΕΥΑΓΓΕΛΟΣ ΒΕΝΙΖΕΛΟΣ:** Σεβαστείτε τη διαδικασία και την ιστορία της Αίθουσας.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Κοιτάξτε, κύριε Βενιζέλο, σέβομαι ό,τι πρέπει να σεβαστώ. Έχετε το άλλο μισό λεπτό και για τα υποβρύχια.

**ΕΥΑΓΓΕΛΟΣ ΒΕΝΙΖΕΛΟΣ:** Παρακαλώ.

**ΠΡΟΕΔΡΟΣ (Νικόλαος Βούτσης):** Αγόρευση δεν θα κάνετε.

**ΕΥΑΓΓΕΛΟΣ ΒΕΝΙΖΕΛΟΣ:** Μη με διακόπτετε. Εάν ο κ. Καμμένος ήταν νέος στην Αίθουσα, θα ήμουν πολύ πιο επιεικής, αλλά έχει ζήσει και έχει στηρίξει την προσπάθειά μου να προστατεύσω το δημόσιο συμφέρον και τα λεφτά του δημοσίου το 2010 και στην Επιτροπή Εξοπλισμών και στην Ολομέλεια της Βουλής.

Χθες η «ΚΑΘΗΜΕΡΙΝΗ» κυκλοφόρησε με κορυφαίο τίτλο: «Τουρκικά υποβρύχια στο Αιγαίο». Πώς υπάρχουν τα ελληνικά υποβρύχια; Ποιος τα απέκτησε; Ποιος έφερε την κυριότητα; Ποιος έδωσε υπόσταση στα λεφτά του Δημοσίου που είχαν δοθεί επί δέκα χρόνια; Ο ομιλών.

Και κάτι ακόμη: Ο κ. Αθανασίου είπε: «Έστειλε ο Άρειος Πάγος». Δεν έστειλε ο Άρειος Πάγος. Έστειλε η Εισαγγελία Εφετών και το ανακάλεσε το έγγραφο αυτό η Εισαγγελία του Άρειου Πάγου και όταν Βουλευτής του κ. Καμμένου, ο κ. Κόκκαλης, σε μία τηλεοπτική εκπομπή το επικαλέστηκε αυτό, προσκομίστηκε το έγγραφο της Εισαγγελίας του Αρείου Πάγου που επιπλήττει τους εισαγγελείς, γιατί αναδιαβίβασε στη Βουλή τα Πρακτικά της, επειδή η κ. Κωνσταντοπούλου καταστρατηγούσε το Σύνταγμα και τους νόμους του κράτους. Η κ. Κωνσταντοπούλου, το καμάρι της εποχής εκείνης του ΣΥΡΙΖΑ!

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ.

**ΕΥΑΓΓΕΛΟΣ ΒΕΝΙΖΕΛΟΣ:** Μία τελευταία κουβέντα. Εάν θέλει να κάνει ερωτήσεις περί Καλογρίτσα ο κ. Καμμένος, θα τις απευθύνει στον κ. Σπίρτζη, στον κ. Παππά και στον κ. Τσίπρα, όχι σε εμένα. Αρκετά, γιατί θα έχουμε μεγάλη συνέχεια εδώ!

**ΠΡΟΕΔΡΟΣ (Νικόλαος Βούτσης):** Ωραία.

Τον λόγο έχει ο κ. Γεωργιάδης, που είναι ο προτελευταίος και τελευταίος ο κ. Καμμένος.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Δευτερόλεπτα χρειάζομαι, κύριε Πρόεδρε.

Κύριε Πρόεδρε των Ανεξαρτήτων Ελλήνων, θα σας παρακαλούσα, όταν κάνετε ομιλίες να είστε προσεκτικός, όταν αναφέρεστε σε μένα. Με συνδέσατε με έναν διαδικτυακό ιστότοπο, το Antinews, και τις εσωκομματικές μας εκλογές.

Κύριε Καμμένε, ήρθατε εδώ και μιλήσαμε για ένα σωρό sites. Για το Olympia.gr και τον συνεργάτη σας τον κ. Ανδρέα Παπακυριακόπουλο, που έχετε διορίσει στο γραφείο σας και με τα χρήματα του ελληνικού λαού υβρίζει το μισό Κοινοβούλιο, είπατε τίποτα;

Λοιπόν, δεν έχετε, κύριε Καμμένε, το ηθικό ανάστημα πια να μιλάτε σε αυτήν την Αίθουσα. Ξέρετε γιατί; Γιατί διασπάσατε τη Νέα Δημοκρατία, εσείς και ο κ Κουίκ από πίσω, το κόμμα που σας έβγαλε Βουλευτή από το 1993.

Ακούστε γιατί και μη γελάτε.

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Γελάω.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Γιατί είπατε εκείνη την ημέρα ότι το PSI είναι προδοτική πράξη και ξεσηκώσατε την Ελλάδα. Και ως Υπουργός Αμύνης καταθέσατε τώρα –γιατί όλη η Κυβέρνηση καταθέτει τον προϋπολογισμό- προσχέδιο προϋπολογισμού -αν δεν το έχετε διαβάσει ρωτήστε τον κ. Τσίπρα που κάθετε δίπλα σας- εις τον οποίο γράφετε μέσα ότι χάρη στο τότε προδοτικό PSI πληρώνετε εσείς ως Υπουργός τώρα τους μισούς τόκους.

Άρα, εσείς στη σελίδα 53 του προσχεδίου επί λέξει το γράφετε ούτε αυτό δεν έχετε διαβάσει και δεν έχετε το ανάστημα να πάτε στους Νεοδημοκράτες, που σας έβγαζαν Βουλευτή τόσα χρόνια και να τους πείτε: «Διέσπασα τη Νέα Δημοκρατία για το δήθεν προδοτικό PSI, το οποίο τώρα ως Υπουργός το υπηρετώ, το επαινώ, το επικροτώ και το ψηφίζω στον προϋπολογισμό».

Άρα, μην ξαναπάρετε τον λόγο και πείτε το όνομά μου, γιατί έχω να πω κι άλλα μετά.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Κύριε Γεωργιάδη, με το Antinews τελειώσαμε.

Τον λόγο έχει ο κ. Καμμένος και είναι ο τελευταίος.

Ύστερα θα ακολουθήσουν όσοι εκ των Αρχηγών θα δευτερολογήσουν με πρώτο τον Πρωθυπουργό.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κύριε Πρόεδρε, θα αρχίσω από το τέλος.

Ο σεβασμός του Αντιπροέδρου της Νέας Δημοκρατίας -που χειροκροτείται από τη Νέα Δημοκρατία- προς τη δικαιοσύνη περιέχεται στα εξής λόγια που ειπώθηκαν την 1 Οκτωβρίου 2016, αναφερόμενος στην υπόθεση Βωβού: «Πού μας οδήγησε αυτή η ιδέα του Πολυτεχνείου; Μας οδήγησε στο να ποινικοποιούμε το επιχειρείν. Όταν πήγαν αυτοί οι μουρλοί στο Συμβούλιο της Επικρατείας, δηλαδή συναντήθηκαν εκατόν δεκατρείς μουρλοί με τους αρχιμουρλούς τους δικαστές, δυο μουρλοί μαζί συναντήθηκαν και καταστράφηκε η Ελλάδα».

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αυτός είναι ο Αντιπρόεδρός σας! Χειροκροτήστε τον!

Δεύτερον, όσον αφορά τον κ. Βενιζέλο, κύριε Βενιζέλο, μας είπατε ότι χάρη σε εσάς αποκτήσαμε τα υποβρύχια. Χάρη στον κ. Αβραμόπουλο τα αποκτήσαμε.

**ΕΥΑΓΓΕΛΟΣ ΒΕΝΙΖΕΛΟΣ:** Λέτε;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Εγώ λέω ότι χάρη σε εσάς ο κ. Σάφα πήρε 500 εκατομμύρια και «την κοπάνησε». Κι όταν σας λέγαμε για τον κ. Σάφα και μάλιστα ο κ. Σάφα διεκδικεί κι ένα δισεκατομμύριο…

**ΕΥΑΓΓΕΛΟΣ ΒΕΝΙΖΕΛΟΣ:** Πάλι λέτε ψέματα!

**ΠΡΟΕΔΡΟΣ (Νικόλαος Βούτσης):** Δέκα φορές έχει γίνει αυτή η συζήτηση εδώ μέσα. Τα Πρακτικά είναι τόσα σε αυτή τη συζήτηση.

**ΕΥΑΓΓΕΛΟΣ ΒΕΝΙΖΕΛΟΣ:** …για να αφήσει ερωτήματα;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Αφήστε, κύριε Βενιζέλο.

**ΠΡΟΕΔΡΟΣ (Νικόλαος Βούτσης):** Μη διακόπτετε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Εσείς είστε υπεύθυνος για τον Σάφα. Μας τον κουβαλήσατε εδώ. Σας είπαμε τις ενστάσεις μας. Τα ακούσατε τότε από τον κ. Μεϊμαράκη. Σας τα είπε τότε ο Αργύρης Ντινόπουλος μέσα στη Βουλή.

**ΕΥΑΓΓΕΛΟΣ ΒΕΝΙΖΕΛΟΣ:** Ναι, ναι, καλά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Σας τα είπε η Νέα Δημοκρατία και εσείς επιμένατε στον κ. Σάφα, ο οποίος άρπαξε τα 500 εκατομμύρια, πήρε και την option άλλων δύο υποβρυχίων, «άρπαξε» τα λεφτά και σηκώθηκε και έφυγε. Κι αν δεν ήταν ο Αβραμόπουλος να κάνει τη συμφωνία με το Πολεμικό Ναυτικό, δεν θα υπήρχαν υποβρύχια σήμερα.

Όσον αφορά τον κ. Μπακατσέλο, είναι συγγενής σας. Τι να κάνουμε; Εσείς όμως με φωνάζατε «αλητάμπουρα», όταν σας ρώτησα απ’ τη Βουλή αν υπάρχει συγγενικό σας πρόσωπο εξ αγχιστείας, που έχει μετοχές στη MIG και δεν απαντούσατε.

Τέλος, για την υπόθεση του κ. Οικονόμου…

**ΕΥΑΓΓΕΛΟΣ ΒΕΝΙΖΕΛΟΣ:** Κύριε Πρόεδρε, έχω προσωπικό.

**ΠΡΟΕΔΡΟΣ (Νικόλαος Βούτσης):** Σας παρακαλώ πολύ. Αυτή η συζήτηση έχει ολοκληρωθεί στη Βουλή και επαναλαμβάνεται όσο θα είστε και οι δύο εδώ μέσα.

**ΕΥΑΓΓΕΛΟΣ ΒΕΝΙΖΕΛΟΣ:** Δεν έχει ολοκληρωθεί.

**ΠΡΟΕΔΡΟΣ (Νικόλαος Βούτσης):** Παρακαλώ!

(Θόρυβος από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Μη χτυπάτε κ. Χριστοφιλοπούλου τα έδρανα! Σε λίγο θα μιλήσει ο Πρωθυπουργός.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Εγώ δεν είπα…

**ΠΡΟΕΔΡΟΣ (Νικόλαος Βούτσης):** Ο κ. Βενιζέλος στην προ ημερησίας…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Θα χτυπάω όσο θέλω, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Γιατί θα χτυπάτε όσο θέλετε; Δεν κατάλαβα. Τι έχετε 10.00’ το βράδυ;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Δεν υπονόησα ούτε είπα ότι εσείς κλέψατε ή συμμετείχατε με τον κ. Τσοχατζόπουλο, σε αυτά για τα οποία κατηγορείται και βρίσκεται φυλακισμένος. Είπα ότι ήσασταν συνεργάτης του, πράγμα που αποδεχθήκατε.

Από εκεί και πέρα, ακούστε, από το 1993 καταθέτω «πόθεν έσχες» κι αν δείτε τα «πόθεν έσχες» μου από το ’93 μέχρι σήμερα, έχει μειωθεί η περιουσία μου, όσο είμαι πολιτικός και δεν έχει αυξηθεί. Ούτε χρήμα στο εξωτερικό έχω ούτε offshore έχω ούτε σε παγκάρια έχω βάλει χέρι στη ζωή μου. Φοβάμαι πάρα πολύ την κατάρα Αρχιερέως.

**ΠΡΟΕΔΡΟΣ (Νικόλαος Βούτσης):** Όλες οι διευκρινήσεις δόθηκαν την κατάλληλη μέρα.

Τον λόγο έχει ο Πρωθυπουργός κ. Αλέξης Τσίπρας.

**ΒΑΣΙΛΕΙΟΣ ΟΙΚΟΝΟΜΟΥ:** …

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Οικονόμου, δεν γράφτηκε τίποτα στα Πρακτικά και δεν άκουσε κανείς τίποτα, ούτε καν δημοσίως.

**ΒΑΣΙΛΕΙΟΣ ΟΙΚΟΝΟΜΟΥ:** …

**ΠΡΟΕΔΡΟΣ (Νικόλαος Βούτσης):** Δεν υπάρχει ήχος σε αυτό που είπατε. Κύριε Οικονόμου, συγκρατηθείτε, σας παρακαλώ πολύ. Συγκρατηθείτε, παρακαλώ πολύ. Λείπει μια πτέρυγα της Βουλής. Μην υποκαθιστούμε.

Κύριε Πρωθυπουργέ, έχετε τον λόγο.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ευχαριστώ, κύριε Πρόεδρε.

Κυρίες και κύριοι συνάδελφοι, τελείωσα την πρωτομιλία μου με μια μάλλον ασυνήθιστη και βαριά κατηγορία, απευθυνόμενος στον Αρχηγό της Αξιωματικής Αντιπολίτευσης και του ζήτησα ένα και μόνο πράγμα. Να ανέβει μετά από εμένα στο Βήμα της Βουλής και μιας και επικαλείται την αλήθεια διαρκώς και τη Συμφωνία της Αλήθειας, μετά τον βαρύτατο χαρακτηρισμό –ομολογώ και δεν το συνηθίζω- για τη «SIEMENS» και τη διαπλοκή, να ξεκαθαρίσει ένα πράγμα: αν κατά τη γνώμη του σε αυτόν τον τόπο υπήρξε ποτέ και υπάρχει και σήμερα σκάνδαλο «SIEMENS». Προσέξτε, σκάνδαλο «SIEMENS».

Κι εσείς ανεβήκατε, κύριε Μητσοτάκη, στο Βήμα της Βουλής, κάνατε πως δεν ακούσατε τίποτα απ’ όσα σας είπα πιο πριν και διαβάσατε την ομιλία που οι συνεργάτες σας σας είχαν γράψει, σαν να μην συνέβη τίποτα. Σαν να μη συνέβη τίποτα.

Θα περιμένω τη δευτερομιλία σας.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Θα τα ακούσετε. Μην ανησυχείτε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Εντάξει, αυτό θέλω κι εγώ να ακούσω. Αν υπάρχει επιτέλους σε αυτόν τον τόπο σκάνδαλο «SIEMENS». Επαναλαμβάνω.

Και σας ζήτησα, νομίζω ευθαρσώς, να απαντήσετε και τι θα κάνετε επιτέλους με τα θαλασσοδάνεια. Εσείς 210 εκατομμύρια ευρώ και 186 εκατομμύρια ευρώ –δεν ξέρω πόσα- το ΠΑΣΟΚ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν ακούσατε τίποτα;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Απαντήσατε και σε αυτό. Απαντήσατε αυτό που μας είχατε πει το Μάρτιο. Απαντήσατε, δηλαδή, τι; Ότι τα λειτουργικά σας έξοδα θα τα καλύπτετε, λέει, από τα κουπόνια και τις χορηγίες -είμαι βέβαιος, θα το καταφέρετε, γιατί έχετε φίλους να χορηγούν, χρόνια είχατε- και θα εκχωρείτε, λέτε, την επιχορήγηση.

Πείτε μας, κύριε Μητσοτάκη, ποια επιχορήγηση και για ποια δάνεια; Αυτά τα οποία έχουν ήδη καταγγελθεί και έχουν «κοκκινίσει»; Αυτά; Αυτά τα «κόκκινα»; Γι’ αυτά τα «κόκκινα» κάποιοι πολίτες -οι οποίοι δεν προστατεύονται από τον νόμο Κατσέλη και από όλους τους νόμους που έχουμε ψηφίσει για την προστασία της πρώτης κατοικίας-, βλέπουν και έβλεπαν όλη την προηγούμενη περίοδο να γίνονται πλειστηριασμοί. Εσείς τι θα δώσετε;

(Θόρυβος στην Αίθουσα)

(Χειροκροτήματα από την πτέρυγα του ΣΥΡΙΖΑ)

Τι θα δώσετε; Θα σας πω και γι’ αυτό, καθίστε.

Κι όχι μόνο, λοιπόν, αρνείστε να απαντήσετε, αλλά ξέρετε κάτι; Όταν αναγκάζεστε να προφέρετε τη λέξη «SIEMENS», δεν βάζετε ποτέ μπροστά τη λέξη «σκάνδαλο». Ποτέ. Και για άλλη μια φορά ήλθατε να αντικρούσετε τα επιχειρήματα, λέγοντας -σας άκουσα από αυτό εδώ το Βήμα-, ότι για τον εξωδικαστικό συμβιβασμό, τη συμφωνία που φέρατε εδώ στη Βουλή και ψηφίσατε εσείς με τη «SIEMENS», εμείς ζητήσαμε επαναδιαπραγμάτευση και όταν σας άκουγα, δεν καταλάβαινα με ποιανού το μέρος είστε. Με ποιανού το μέρος είστε; Θα βάλετε πλάτη μαζί μας για να επαναδιαπραγματευθούμε, ώστε να κερδίσει το ελληνικό δημόσιο όλα όσα του έχουν στερήσει οι συμφωνίες που τόσα χρόνια κάνατε εσείς με τη Siemens, ναι ή όχι;

Και δεν κάνετε τίποτα άλλο στην ομιλία σας -αφού κατά την άποψή μου δεν απαντήσατε και θα επανέλθω στο θέμα-, παρά αυτό που ο λαός λέει, το κοινώς λεγόμενο «άλλα λόγια να αγαπιόμαστε, αλλά τίποτα για την ταμπακιέρα». Το μόνο που θέλετε να επιτύχετε είναι, όχι να αποδείξετε ότι εσείς προσωπικά και το κόμμα σας είστε αθώοι του αίματος -δεν μπορείτε να το αποδείξετε αυτό-, δεν έχετε διαπλοκή με μεγάλα συμφέροντα, δεν βαρύνεστε για πολύ μεγάλα σκάνδαλα. Το μόνο που θέλετε να πείτε στον ελληνικό λαό, που βεβαίως απογοητευμένος, δυσαρεστημένος πληρώνει τόσα χρόνια βάρη, είναι πως «όλοι ίδιοι είναι». Λάσπη στον ανεμιστήρα και «όλοι ίδιοι είναι».

Και πώς το τεκμηριώσατε αυτό; Πώς; «Καλογριτσιάδα». Δεν το ήξερα πραγματικά. Καλά που μου το βάλατε σήμερα εδώ στη Βουλή. Δεν το ήξερα ότι η διαπλοκή σε αυτόν εδώ τον τόπο είχε το όνομα Καλογρίτσας. Δεν το ήξερα. Νόμιζα ότι είχε άλλα ονόματα. Αλλά εν πάση περιπτώσει, τον κ. Καλογρίτσα, μάλλον τον ξέρουν καλύτερα δικοί σας συνεργάτες από ό,τι εμείς. Βεβαίως, ήταν φίλος του αείμνηστου Χαρίλαου Φλωράκη και οι επιχειρηματίες πρέπει όλοι να έχουν φιλίες στην Δεξιά και όχι στην Αριστερά.

Αλλά πείτε μας, σε τι τον ευνοήσαμε; Σε τι τον ευνοήσαμε, κύριε Μητσοτάκη; Γελάτε. Θέλετε να αντιπαραβάλουμε όλα όσα έχετε κάνει και όλα όσα έχετε ευνοήσει όλα αυτά τα χρόνια, όλους τους καναλάρχες και τους εκδότες που δεν πλήρωσαν ούτε ένα ευρώ για να αποκτήσουν νόμιμες άδειες, γιατί ποτέ δεν έκαναν διαγωνισμό και δεν πλήρωσαν ούτε ένα ευρώ για τα τέλη συχνοτήτων; Θέλετε να αντιπαραβάλουμε αυτά; Τα δημόσια έργα; Από πού να ξεκινήσουμε και πού να σταματήσουμε;

Και βεβαίως, φθάσατε στο σημείο να μας πείτε ότι ο διαγωνισμός είναι διαβλητός κι ότι έχει ήδη καταρρεύσει -Γιατί; Γιατί πήρε 255 εκατομμύρια το δημόσιο- και ότι ακόμα και ο επόμενος υπερθεματιστής που ήλθε, όταν ο δήθεν δικός μας κ. Καλογρίτσας δεν πλήρωσε -και από την πρώτη στιγμή είπαμε ότι όποιος έχει εκπέσει ενός εκ των όρων του διαγωνισμού, θα φύγει το επόμενο λεπτό, όπως έφυγε το «MEGA, όπως έφυγε το “ΕΨΙΛΟΝ», όπως έφυγε ο κ. Καρατζαφέρης-, ακόμα και ο επόμενος, ο κ. Σαββίδης, έγινε «λαγός».

Ξέρετε, εγώ δεν ξέρω κανέναν «λαγό» που να πληρώνει 20 εκατομμύρια προκαταβολή και άλλα 60 εκατομμύρια στην πορεία. Αν εσείς ξέρετε τέτοιους «λαγούς» που να πληρώνουν εκατομμύρια, τι να σας πω; Να πάμε όλοι για «κυνήγι», να πιάσουμε κανέναν «λαγό», να κονομήσουμε σε αυτόν τον τόπο!

(Χειροκροτήματα από την πτέρυγα του ΣΥΡΙΖΑ)

Και αφού δεν είχατε να πείτε κουβέντα για το ζήτημα των λιστών της φοροδιαφυγής, των προστατευόμενών σας, του κ. Παπασταύρου, του κ. Σκλαβούνη, όλων όσων προσπαθείτε να προστατεύσετε και ενέχονται σε σκάνδαλα, τον κ. Βγενόπουλο που υπερασπιστήκατε την προηγούμενη φορά, φέρατε όχι τη λίστα Λαγκάρντ ούτε τη λίστα Μπόργιανς, αλλά τη «λίστα Τσίπρα».

Και τι θυμηθήκατε εδώ να φέρετε στη Βουλή; Όλα αναμασήματα από τα πρωτοσέλιδα «κίτρινων» εφημερίδων, όπως για παράδειγμα τη σπέκουλα του «ΠΡΩΤΟΥ ΘΕΜΑΤΟΣ» και του «κομιστή» -δεν έχει έρθει ακόμα στην επιτροπή, θα έρθει, φαντάζομαι- με τα οποία αποδεικνύετε, βεβαίως και την ποιότητα των επιχειρημάτων σας και του πολιτικού σας λόγου! Φέρνετε εδώ και αναμασάτε τις συκοφαντίες των «κίτρινων» φυλλάδων.

Να σας θυμίσω μόνο, κύριε Μητσοτάκη, στο θέμα που αναφερθήκατε –και νομίζω ότι είναι ντροπή αυτό, να αναφέρεστε ξανά και ξανά, δεν έχετε τίποτα άλλο να πείτε;- για το «πόθεν έσχες» του Φλαμπουράρη και του Σταθάκη. Δεν γνωρίζετε ότι έχει παρθεί οριστική απόφαση στην επιτροπή της Βουλής και αθωώθηκαν με σύμφωνη γνώμη και του εκπροσώπου της Νέας Δημοκρατίας, αλλά και των εκπροσώπων των δικαστικών; Δεν το γνωρίζετε αυτό; Δεν το γνωρίζετε. Δύο εκπρόσωποι είναι του ΣΥΡΙΖΑ στην αντίστοιχη επιτροπή της Βουλής, που εξετάζει το «πόθεν έσχες». Ένας είναι της Νέας Δημοκρατίας και οι υπόλοιποι είναι δικαστικοί λειτουργοί. Και αθωώθηκαν. Και εσείς, ως κοινός συκοφάντης, έρχεστε ξανά σε αυτό εδώ το Βήμα, χωρίς ντροπή, και επαναφέρετε το θέμα Φλαμπουράρη-Σταθάκη.

Και τι άλλο έρχεστε να επαναφέρετε, αφού δεν έχετε τι άλλο να πείτε; Το περιβόητο ζήτημα που είχε αναδείξει η εφημερίδα «ΤΟ ΒΗΜΑ» για τον κ. Κατρούγκαλο. Και μάλιστα, λίγες μέρες μετά, λίγους μήνες –αν θυμάμαι καλά- μετά την πρώτη εκλογή τον Γενάρη. Και δεν ξέρετε ότι το ίδιο το «ΤΟ ΒΗΜΑ» αναγκάστηκε να ανασκευάσει και να ανακαλέσει, ζητώντας συγγνώμη από τον κ. Κατρούγκαλο, ενώ εκκρεμεί η δίκη εναντίον του δημοσιογράφου κ. Χιώτη που εμπνεύστηκε το θέμα; Δεν το γνωρίζετε αυτό;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Πολύ καλά!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Το γνωρίζετε, κύριε Μητσοτάκη, αλλά λέγε, λέγε, κάτι θα μείνει!

Αναφερθήκατε, επίσης, στην εφημερίδα «ΑΥΓΗ» -άλλη μια δήθεν φοβερή αποκάλυψη!- και είπατε: «Να, όπως και εμείς έχουμε offshore, και εσείς έχετε offshore. Έτσι δεν είναι; Και εμείς έχουμε τον Παπασταύρου, που τον ψάχνουν για κάποια φοροδιαφυγή πολλών εκατομμυρίων, αλλά έχετε και εσείς, ρε παιδιά! Δεν έχετε; Αφού όταν αυξήσατε το μετοχικό κεφάλαιο, μπήκε μια εταιρεία offshore από την Κύπρο». Και τι πήρε; Πήρε 2,93% του μετοχικού κεφαλαίου της «ΑΥΓΗΣ» η «ATLAS CYPRUS INTERNATIONAL TRUST».

Κάποιοι Βουλευτές, μάλιστα, από τη Νέα Δημοκρατία έκαναν -και όφειλαν- εξονυχιστικό έλεγχο στην Κύπρο και δεν τη βρήκαν. Πολύ λογικό, διότι εξ όσων γνωρίζω, η Κύπρος είναι κράτος-μέλος της Ευρωπαϊκής Ένωσης και όπως όλοι –φαντάζομαι- γνωρίζουμε –και μάλλον και εσείς θα γνωρίζετε- εταιρείες offshore απαγορεύονται στην Ευρωπαϊκή Ένωση.

Έψαξαν και αλλού και πάλι δεν τη βρήκαν -και πάλι λογικό- γιατί δεν υφίσταται, κύριε Μητσοτάκη, offshore εταιρεία. Είναι νομιμότατη εταιρεία με έδρα την Κύπρο και ανήκει μαζί με άλλες εταιρείες σε ένα γκρουπ εταιρειών με τον γενικό τίτλο «ΚΑΤΑΠΙΣΤΕΥΜΑΤΙΚΗ». Μπορείτε να ψάξετε εκεί και να βρείτε όλα της τα στοιχεία. Άνθρακας και αυτός ο θησαυρός!

Πάλι, όμως, βάζετε αυτογκόλ, όπως και την άλλη φορά που ξεσηκώσατε τεράστιο θόρυβο, γιατί η Κυβέρνηση, για πρώτη φορά, προσπαθώντας να βάλει τάξη στο ζήτημα των offshore εταιρειών, ακολουθώντας τις θέσεις και τους κανόνες του ΟΟΣΑ και σε συνεργασία με τους θεσμούς, έφερε ένα νόμο για τις offshore κι εσείς φωνάζατε ότι υπηρετούμε ιδιωτικά συμφέροντα, λες και είναι δικά μας τα στελέχη, που έχουν γεμίσει με πηχυαίους τίτλους τις εφημερίδες, που κρέμονται στα περίπτερα που εμπλέκονται με φοροδιαφυγή και με offshore εταιρείες. Και όταν εμείς σας είπαμε «Έτσι είστε; Γενική απαγόρευση», την άλλη μέρα το έβαλε στα πόδια η μισή σας Κοινοβουλευτική Ομάδα, για να τρέξει να προλάβει να κάνει δήλωση. Αυτή είναι η πραγματικότητα.

Δεν βάζετε, όμως, μυαλό ούτε φυσικά στο θέμα των καναλιών. Συνεχίζετε με φανατισμό να υπερασπίζεστε τα συμφέροντα και να αναμασάτε τα επιχειρήματα των καναλαρχών, χωρίς πλέον κανένα πρόσχημα.

Σήμερα άκουσα και το εξωφρενικό που προσθέσατε στην επιχειρηματολογία σας ότι –λέει- τα 258 εκατ. συν τα 60εκατ., που έχουμε πάρει μέχρι τώρα δεν είναι πολλά, είναι λίγα, διότι στη δεκαετία –λέει- θα χάσουμε 1,7 δισεκατομμύρια. Ακούστε τι είπατε σήμερα! Και πού το βρήκατε αυτό; Το βρήκατε –λέει- γιατί είναι επιχείρημα του ΣΕΒ. Πράγματι, στο δελτίο ενημέρωσης του ΣΕΒ υπάρχει ένας πίνακας, ο οποίος όμως είναι πίνακας που ανήκει στην τεκμηρίωση των ίδιων των καναλαρχών, της ΕΙΤΗΣΕΕ.

Θέλω να μου αποδείξετε, κύριε Μητσοτάκη -γιατί όταν λέτε κάτι στη Βουλή, πρέπει να το αποδείξετε- από πού θα χάσουμε 1,7 δισεκατομμύρια.

Μας κατηγορήσατε επίσης ότι δεν εισπράξαμε τα ίδια από περισσότερους, αλλά μόνο από τέσσερις, αποφεύγοντας, παρακάμπτοντας πλήρως το γεγονός ότι εσείς δεν εισπράξατε ποτέ από κανέναν για είκοσι επτά χρόνια. Μηδέν. Ούτε τέλη διαφήμισης ούτε συχνοτήτων ούτε αδειοδότησης. Μηδέν. Μόνο δίνατε «αέρα». Μας κατηγορήσατε, λοιπόν, γιατί; Διότι εισπράξαμε –λέει- από τέσσερις.

Μα, δεν το γνωρίζετε; Είστε και της φιλελεύθερης σχολής. Πρόκειται για οικονομία της αγοράς. Δεν γνωρίζετε ότι η περιορισμένη προσφορά αυξάνει το τίμημα; Αν είχαμε οκτώ ή δέκα ή «ελάτε και όσοι δώσετε, ότι προαιρείστε πάρετε», θα έρχονταν όλοι, θα έβαζαν από ένα εκατομμύριο και θα τελείωνε η ιστορία. Πόσοι ήταν; Δέκα επί ένα εκατομμύριο; Δέκα εκατομμύρια.

Ακριβώς επειδή περιορίσαμε την προσφορά, δημιουργήσαμε αυτό τον μεγάλο ανταγωνισμό και κλείστηκαν επί τρία μερόνυχτα μέσα στη Γενική Γραμματεία και δεν ήξεραν και οι ίδιοι πού έφτασε ο λογαριασμός, όταν έβγαιναν έξω, και γι’ αυτό πήραμε τα 258 εκατομμύρια. Αυτός είναι ο λόγος. Τώρα κάνετε ότι δεν το καταλαβαίνετε αυτό; Πιστεύετε, δηλαδή, ότι με αυτά τα επιχειρήματα μπορείτε να πείσετε κάποιο μέσο πολίτη που μας ακούει;

Μας είπατε ότι, εν πάση περιπτώσει, θα τα ρύθμιζε η αγορά, αν δίναμε περισσότερες άδειες. Παρακάμπτω το θέμα του τιμήματος. Θα ρύθμιζε η αγορά το ραδιοτηλεοπτικό τοπίο. Όπως το ρύθμισε για είκοσι επτά χρόνια η αγορά, έτσι; Είδαμε τι μέσα ενημέρωσης είχαμε, που με το πρώτο που εφαρμόστηκε ο νόμος και σταμάτησαν τα θαλασσοδάνεια, άρχισαν να πηδάνε από τα παράθυρα οι μέτοχοι. Αυτό ρύθμισε η αγορά.

Φυσικά, βούλιαξαν όλα τα κανάλια τόσα χρόνια στα χρέη, μαζί με το τραπεζικό σύστημα της χώρας, για να πληρώνουν τον «αέρα» οι φορολογούμενοι με τις ανακεφαλαιοποιήσεις των τραπεζών.

Λέτε και ξαναλέτε, λοιπόν, ότι ο στόχος μας είναι να στήσουμε τη δική μας διαπλοκή, να ελέγξουμε τα μέσα ενημέρωσης.

Κύριε Μητσοτάκη και κυρίες και κύριοι συνάδελφοι –απευθύνομαι σε όλους- αυτό που κάνουμε έχει μια πολύ μεγάλη γενναιότητα. Και άλλες κυβερνήσεις το προσπάθησαν. Αναφερθήκατε εσείς στην περίοδο του βασικού μετόχου, αλλά δεν θυμάμαι ποτέ ως Βουλευτής της Νέας Δημοκρατίας να είχατε υπερασπιστεί το βασικό μέτοχο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν θυμάστε καλά. Δεν ήσασταν στη Βουλή.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Δεν θυμάμαι, αλλά να μου πείτε εσείς αν θυμάμαι. Να μου πείτε.

Και άλλες κυβερνήσεις προσπάθησαν και έκαναν πίσω. Ξέρετε γιατί; Δεν είναι εύκολο πράγμα από το πρωί μέχρι το βράδυ να τους έχεις όλους απέναντι, να διαστρεβλώνουν τα πάντα.

Εμείς αυτή τη στιγμή έχουμε απέναντι φυσικά αυτούς που βγήκαν από το διαγωνισμό γιατί δεν πληρούσαν τις προϋποθέσεις, φυσικά αυτούς που δεν πήραν την άδεια γιατί δεν είχαν λεφτά να βάλουν και φυσικά αυτούς οι οποίοι αναγκάστηκαν να πληρώσουν πάνω από 60 έως 70-75 εκατομμύρια. Φυσικά και τους έχουμε απέναντι. Όλους απέναντι τους έχουμε. Και θέλει πραγματικά γενναιότητα ψυχής για να το κάνει κανείς αυτό. Όμως εμείς δώσαμε μια υπόσχεση απέναντι στον ελληνικό λαό: Θα πάμε μέχρι τέλους. Κι αυτό που μας ενώνει είναι η εντιμότητα και η καθαρότητά μας, το γεγονός ότι κανένας δεν μας έχει στο χέρι. Εσείς είστε για την καρέκλα. Αυτή χάσατε και γι’ αυτό κάνετε έτσι. Δεν αντέχετε. Ούτε ενάμιση χρόνο δεν αντέχετε.

(Χειροκροτήματα από την πτέρυγα του ΣΥΡΙΖΑ)

Διότι, κυρίες και κύριοι συνάδελφοι, υπάρχει καμμία αμφιβολία ότι αν κάναμε αυτό που λέει ο κ. Μητσοτάκης, αν τους λέγαμε: «Ελάτε, δώστε από ένα εκατομμύριο, πάρτε όλοι», δεν θα μας λιβανίζατε από το πρωί μέχρι το βράδυ όπως έκαναν και σε εσάς; Αυτό δεν σας έκαναν; Κατάλαβε κανείς σε αυτή τη χώρα ότι υπήρξε μνημόνιο πρώτο και δεύτερο από τα μέσα μαζικής ενημέρωσης;

(Χειροκροτήματα από την πτέρυγα του ΣΥΡΙΖΑ)

Θυμήθηκαν ποτέ αυτοί οι κύριοι που βγαίνουν τώρα στις πρωινές εκπομπές, ότι αυτός ο τόπος δεινοπάθησε πέντε ολόκληρα χρόνια, ότι έχασε το 25% του ΑΕΠ; Το θυμήθηκαν ποτέ; Έβγαιναν, όμως, και έλεγαν από το πρωί μέχρι το βράδυ ότι είναι ευλογία και μονόδρομος.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ξαφνικά σήμερα -γιατί θα σας μιλήσω και γι’ αυτό- ανακάλυψαν ότι υπάρχει και ζήτημα πλειστηριασμών στη χώρα. Βεβαίως! Και ήρθε και ο κ. Μητσοτάκης εδώ, σε ένα κρεσέντο πολιτικής –επιτρέψτε μου- υποκρισίας, να πει, «τι κάνατε για τους πλειστηριασμούς;».

Και λέω υποκρισίας, γιατί τον άκουγα την προηγούμενη της Διεθνούς Έκθεσης Θεσσαλονίκης να μιλάει στον ΣΚΑΪ, στον κ. Παπαχελά, και να λέει το εξής: «Υπάρχει καμμία αμφιβολία ότι πρέπει να προχωρήσουν πλειστηριασμοί όχι μόνο στην πρώτη κατοικία, αλλά και σε εξοχικά σπίτια επιχειρηματιών, οι οποίοι έχουν χρέη στις τράπεζες;». Εσείς τα είπατε αυτά. Εσείς τα είπατε αυτά. Εδώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όχι στην πρώτη κατοικία, είπα. Να ενημερώνεστε σωστά.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Όχι μόνο στην πρώτη κατοικία, αλλά και σε εξοχικά σπίτια στη Μύκονο επιχειρηματιών, οι οποίοι λήστεψαν τις εταιρείες τους και έχουν τα λεφτά τους έξω και είναι στρατηγικοί κακοπληρωτές.

**ΚΩΝΣΤΑΝΤΙΝΟΣ ΤΣΙΑΡΑΣ:** Αυτό είπε.

(Θόρυβος από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Μα, δεν θα αντιδικήσουμε γι’ αυτά που είπατε.

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Είναι καταγεγραμμένα. Αλίμονο. Είναι καταγεγραμμένα. Και έρχεστε σήμερα, λοιπόν, να μας κατηγορήσετε.

Θέλω, λοιπόν, εδώ να σας δώσω τα επίσημα στοιχεία, για να δούμε πότε, πώς και ποιοι πλειστηριασμοί έγιναν στη χώρα. Το 2008 έγιναν στη χώρα σαράντα τρεις χιλιάδες πλειστηριασμοί ακινήτων σε τράπεζες. Το 2009 έγιναν στη χώρα πενήντα δυο χιλιάδες πλειστηριασμοί ακινήτων σε τράπεζες.

**ΓΕΩΡΓΙΟΣ ΓΕΩΡΓΑΝΤΑΣ:** Κατασχέσεις είναι αυτές.

(Θόρυβος από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Αφήστε, θα τα πούμε όλα τα στοιχεία.

**ΠΡΟΕΔΡΟΣ (Νικόλαος Βούτσης):** Γιατί αντιδράτε παρακαλώ;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Το 2010 έγιναν σαράντα οκτώ χιλιάδες πλειστηριασμοί ακινήτων στις τράπεζες. Το 2011, σαράντα τέσσερις χιλιάδες εκατό. Το 2012, είκοσι έξι χιλιάδες. Το 2013, δεκαεννιά χιλιάδες διακόσιοι. Το 2014, δεκαέξι χιλιάδες. Το 2015, κανένας. Είχαν κοινοποιηθεί οκτώ χιλιάδες επτακόσιοι, αλλά δεν έγιναν γιατί ήμασταν εμείς Κυβέρνηση και το 2016 έχουν γίνει πεντακόσιοι. Αυτή είναι η πραγματικότητα.

Όμως ο ελληνικός λαός τώρα έμαθε ότι υπάρχει θέμα πλειστηριασμών.

(Χειροκροτήματα από την πτέρυγα του ΣΥΡΙΖΑ)

Σας έπιασε ο πόνος τώρα! Αλλά είχατε τη μνημονιακή δέσμευση.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Είχατε τη μνημονιακή δέσμευση της πέμπτης αξιολόγησης κι απέναντι σε αυτές τις υπογραφές είχαμε να αντιπαρατεθούμε και στις Βρυξέλλες και στο Βερολίνο. Τις δικές σας υπογραφές, ότι δεν θα προστατευθεί καθόλου η πρώτη κατοικία. Και καταφέραμε και προστατεύσαμε το 98% της πρώτης κατοικίας μέχρι 280.000 ευρώ.

(Χειροκροτήματα από την πτέρυγα του ΣΥΡΙΖΑ)

Και τώρα -επαναλαμβάνω- όλα όσα βλέπουν το φως της δημοσιότητας, γιατί υπάρχουν και ζητήματα -εγώ δεν θέλω να κρύψω τίποτα- δεν αφορούν πλειστηριασμούς που βγαίνουν από τις τράπεζες, αλλά από ΔΟΥ σε συνεργασία με δήμους. Και πράγματι είναι ένα ζήτημα και θα πρέπει να υπάρχει συνεργασία και με τους δήμους. Άκουσα τον κ. Πατούλη να κάνεις κάποιες θετικές δηλώσεις. Ελπίζω να συνεργαστούν και να δούμε με ποιο τρόπο όπως προστατεύσαμε την πρώτη κατοικία των φτωχών ανθρώπων από τους πλειστηριασμούς προς τις τράπεζες, έτσι να τους προστατεύσουμε κι από τα χρέη προς το δημόσιο.

(Χειροκροτήματα από την πτέρυγα του ΣΥΡΙΖΑ)

Σας άκουσα, όμως, κύριε Μητσοτάκη, να κάνετε και μια γενικευμένη επίθεση με τον γενικό τίτλο ότι παρεμβαίνουμε στη δικαιοσύνη. Η παρέμβασή μας στη δικαιοσύνη, ποια ήταν; Ότι βγήκα εγώ στη Διεθνή Έκθεση Θεσσαλονίκης και είπα ότι πιστεύω πως ο νόμος είναι συνταγματικός και δεν θα εκπέσει στο Συμβούλιο της Επικρατείας. Ακολούθως, η φράση αυτή συνεχίστηκε από τη φράση: «Σε κάθε περίπτωση θα σεβαστούμε τις αποφάσεις της δικαιοσύνης». Αυτή ήταν η παρέμβαση.

Δηλαδή, τι θέλατε να βγω και να πω; Θέλατε να βγω και να πω ότι, ξέρετε, ο νόμος μας δεν είναι συνταγματικός και θα εκπέσει. Αυτό θέλατε να πω. Και ήταν αυτή παρέμβαση! Ενώ όταν εσείς είχατε βγει και είχατε πει ακριβώς τα ίδια και χειρότερα -σας θυμίζω ότι στη συνέντευξή σας, πάλι, στον κ. Παπαχελά, είχατε πει ότι ο νόμος αυτός δεν πρόκειται να σταθεί στο Συμβούλιο της Επικρατείας- αυτό, το δικό σας, ήταν κρίση, ενώ το δικό μου παρέμβαση!

(Χειροκροτήματα από την πτέρυγα του ΣΥΡΙΖΑ)

Δεν είναι, όμως, αυτό το πρόβλημα. Το πρόβλημα είναι ότι ο κ. Μητσοτάκης, σήμερα, από την αρχή ως το τέλος της ομιλίας του, στην πραγματικότητα έκανε μία ακόμα απόπειρα, να το πω αγγλιστί, bullying, προς τους δικαστικούς λειτουργούς. Διότι αυτό έκανε. Και ξέρετε κάτι; Είμαι σίγουρος ότι οι δικαστικοί λειτουργοί δεν θα δώσουν σημασία σε αυτό, γιατί υφίστανται bullying από το πρωί μέχρι το βράδυ από τα κανάλια και υφίστανται και από σας από το Βήμα της Βουλής.

Κατηγορήσατε εμένα και την ηγεσία των δικαστηρίων, διότι ήρθαν και με επισκέφτηκαν. Και γιατί ήταν αυτό παρέμβαση και συναλλαγή μάλιστα; Διότι με επισκέφτηκαν για ζητήματα που αφορούν τα μισθολογικά τους. Δεν γνωρίζετε ότι τα μισθολογικά των δικαστών δεν είναι αμιγώς οικονομικό συνδικαλιστικό θέμα, αλλά θεσμικό θέμα με βάση το άρθρο 8, παράγραφος 2 του Συντάγματος; Δεν το γνωρίζετε αυτό, ή μήπως δεν γνωρίζετε ότι για το ίδιο ακριβώς θέμα είχαν ζητήσει -το 2012, αν δεν κάνω λάθος- συνάντηση με τον κ. Σαμαρά και τους είχε δεχτεί; Δεν το γνωρίζετε ούτε αυτό;

Και αν δεν γνωρίζετε αυτό, πείτε μου κάτι: Όταν θεσμικά, για θεσμικά ζητήματα –επαναλαμβάνω, θεσμικά ζητήματα, υπάρχει και μισθοδικείο και υπάρχουν οι διατάξεις του Συντάγματος- ζητάει η ηγεσία των δικαστών συνάντηση με την εκτελεστική ηγεσία, εμείς τι πρέπει να κάνουμε; Να πούμε, «όχι, δεν σας συναντάμε»; Τι ακριβώς λέτε;

Και, βεβαίως, δεν έφτανε η επίθεση σε μας, κάνατε κι ένα βήμα παραπάνω. Επιτεθήκατε από αυτό το Βήμα στον Πρόεδρο του Συμβουλίου της Επικρατείας, διότι είχε κατ’ εσάς το θράσος, κατά τη δική μας εκτίμηση τη γενναιότητα, να βγει και να πει, «Αφουγκραζόμαστε την κοινωνία». Προσέξτε. Δεν είπε το λαϊκό αίσθημα. «Αφουγκραζόμαστε την κοινωνία». Και του επιτεθήκατε γι’ αυτό. Προφανώς δεν γνωρίζετε ότι και αυτό επίσης είναι συνταγματικό αυτονόητο, άρθρο 1, παράγραφος 3: «Όλες οι εξουσίες ασκούνται από τον λαό και πηγάζουν από τον λαό».

(Χειροκροτήματα από την πτέρυγα του ΣΥΡΙΖΑ)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Απίστευτο!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Α, είμαστε απίστευτοι. Οτιδήποτε έχει σχέση με τον λαό, το έχετε ξεχάσει ακόμα κι αν γράφεται στο ίδιο το Σύνταγμα, κύριε Μητσοτάκη.

(Θόρυβος-διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ. Αφήστε τα λαϊκά δικαστήρια. Ησυχία!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Αναφερθήκατε, επίσης, με λόγια απαξιωτικά στην πρωτοβουλία που έχουμε πάρει για τη συνταγματική μεταρρύθμιση και είναι πραγματικά κρίμα, κύριε Μητσοτάκη. Και είναι κρίμα, γιατί αυτή είναι μια ευκαιρία που δεν πρέπει να πάει χαμένη. Και αναφερθήκατε με λόγια απαξιωτικά παρά το γεγονός ότι ξέρετε τα εξής:

Πρώτον, ότι η Επιτροπή Διαλόγου είναι επιτροπή διαλόγου και όχι επιστημονική επιτροπή.

Δεύτερον, ενώ γνωρίζετε ότι στην Επιτροπή Διαλόγου έγινε προσπάθεια και συμμετέχουν πολλοί αξιόλογοι άνθρωποι από όλο το φάσμα και των κοινωνικών εκπροσωπήσεων, αλλά και των ιδεών και έχουμε στόχο να διεξαγάγουμε έναν ανοιχτό διάλογο πριν έρθει το θέμα στη Βουλή. Δεν παραβιάζουμε το Σύνταγμα. Η διαδικασία θα γίνει, όπως το Σύνταγμα ορίζει, μέσα στη Βουλή. Αλλά πριν έρθει στη Βουλή, η κοινωνία δεν πρέπει να ακουστεί; Δεν πρέπει να πάρουμε το σφυγμό της κοινωνίας για μεγάλα θέματα, για κρίσιμα θέματα;

Πιστεύετε ότι η συζήτηση για το ζήτημα του Συντάγματος, δηλαδή για το θεσμικό πλαίσιο με το οποίο θα πορευτεί η χώρα στην επόμενη εικοσαετία, τριακονταετία -δεν αλλάζει κάθε μέρα το Σύνταγμα- είναι υπόθεση μόνο των ειδικών και των κομμάτων; Αυτό πιστεύετε; Η κοινωνία και οι φορείς της δεν πρέπει να έχουν άμεσο λόγο;

Έχετε υπ’ όψιν σας, κύριε Μητσοτάκη, την άποψη των κορυφαίων συνταγματολόγων ήδη από το πρώτο μεταπολιτευτικό Σύνταγμα, του Φαίδωνα Βεγλερή, του Γιώργου Κουμάντου και του Αριστόβουλου Μάνεση, οι οποίοι είχαν εισηγηθεί ότι οι κοινωνικοί και επαγγελματικοί φορείς πρέπει να έχουν γνώση και δικαίωμα υποβολής προτάσεων για το Σύνταγμα; Γιατί, λοιπόν; Τι σας φοβίζει αυτό; Η λαϊκή βούληση σας φοβίζει σε κάθε της έκφραση. Σας φοβίζει να ακούσουμε τις απόψεις της κοινωνίας των πολιτών, των Μη Κυβερνητικών Οργανώσεων, συντεταγμένα, του κάθε πολίτη ξεχωριστά. Γιατί σας φοβίζει; Εσείς υποτίθεται ότι είστε φιλελεύθερος;

Ξέρετε, όμως, γιατί σας φοβίζει; Σας φοβίζει και αντιδράτε για τον λόγο του ότι εσείς θέλετε τώρα σώνει και καλά, να διαμορφώσετε μια εικόνα άρνησης σε όλα. Λέτε όχι σε όλα. Και φαντάζομαι να μην διαπληκτίσετε -δημοσίως τουλάχιστον- μέλη της επιτροπής, τα οποία προέρχονται από τον πολιτικό σας χώρο.

Κυρίες και κύριοι συνάδελφοι, επιτρέψτε μου πριν κλείσω να ασχοληθώ και λίγο με την άλλη πτέρυγα εδώ, του ΠΑΣΟΚ.

Κατ’ αρχάς άκουσα τον κ. Λοβέρδο. Κύριε Λοβέρδο, συνήθως προσέχω αυτά που λέω, ακόμα κι αν συνηθίζω πολλές φορές -όπως και τώρα- να μιλώ εκτός κειμένου. Και ξέρετε κάτι; Αυτά που είπα, είναι σωστά και θα σας εξηγήσω γιατί. Γιατί όλα στο θέμα που αναφέρατε, ξεκίνησαν με μια απόφασή σας για πρόσληψη εκατόν δεκαεπτά ατόμων για ενίσχυση δομών του ΟΚΑΝΑ, τα οποία, όμως, δεν προσελήφθησαν ποτέ, γιατί ποτέ δεν βγήκε η ΠΥΣ. Με την απόφασή σας, όμως, πήραν απόφαση το διοικητικό συμβούλιο του ΚΕΕΛΠΝΟ και το διοικητικό συμβούλιο του ΟΚΑΝΑ να συνάψουν προγραμματική σύμβαση και μάλιστα να προκαταβάλει το ΚΕΕΛΠΝΟ 10.000.000 προς τον ΟΚΑΝΑ για να γίνει η επέκταση των μονάδων. Το συνολικό κόστος ήταν -νομίζω- 20.000.000, που τα 15.000.000 θα πήγαιναν για προσωπικό και τα 5.000.000 για λειτουργικές δαπάνες.

Μέσα σε εννέα μήνες, όμως, τα 10.000.000 αυτά καταναλώθηκαν χωρίς να προσληφθεί ούτε ένας νέος εργαζόμενος από τους εκατόν δεκαεπτά. Και το πόρισμα του ΣΕΥΥΠ, στο οποίο αναφέρεστε, λέει ξεκάθαρα ότι για τα 5.000.000 από τα 10.000.000 δεν υπάρχουν τιμολόγια για το τι έγιναν αυτά τα χρήματα και για τα άλλα 5.000.000 λέει ότι δεν χρησιμοποιήθηκαν με βάση την σύμβαση.

Σε κάθε περίπτωση αυτό που είπα, κύριε Λοβέρδο, είναι ότι ερευνάται από την δικαιοσύνη και ότι ελπίζω να βρεθεί άκρη.

**ΑΝΔΡΕΑΣ ΛΟΒΕΡΔΟΣ:** Δεν είπατε αυτό.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ακριβώς αυτό είπα. Δείτε το και από τα Πρακτικά. Και ελπίζω πραγματικά να βρεθεί άκρη.

Πάμε στο επόμενο θέμα, το οποίο είναι πιο σοβαρό. Άκουσα την κ. Γεννηματά, η οποία αυτοσυστήθηκε. Δεν είναι ανάγκη να συστηθεί σε εμένα. Αν έχει σε κάποιον ανάγκη να συστηθεί, είναι μάλλον στον κ. Βενιζέλο, ο οποίος έρχεται και παρεμβαίνει ως αρχηγός στη θέση της σε αυτήν εδώ την Αίθουσα. Δεν την άκουσα, όμως, να πει κουβέντα και αυτή, όπως ο κ. Μητσοτάκης, για το τι θα γίνει με τα θαλασσοδάνεια και αν ποτέ θα τα επιστρέψετε στον ελληνικό λαό.

Είπε, όμως, και αυτή την ίδια βαριά κουβέντα, την ίδια βαριά κουβέντα που είπε και ο κ. Μητσοτάκης. Άλλωστε, οι ομιλίες τους μοιάζανε πολύ.

Είπε, λοιπόν και η κ. Γεννηματά ξανά, κάτι το οποίο αναμασάται ως καραμέλα ξανά και ξανά, για τα περιβόητα ορφανά του Τσοχατζόπουλου που δήθεν έχουν βρει στέγη στον ΣΥΡΙΖΑ, που δήθεν τα έχουμε περιθάλψει. Προσέξτε, τι εννοεί κανείς όταν το λέει αυτό; Δεν εννοεί τους συνεργάτες του πρώην Υπουργού, διότι όλοι όσοι συμμετείχαν στα κυβερνητικά όργανα ή στα κομματικά όργανα του ΠΑΣΟΚ ήταν συνεργάτες. Φαντάζομαι ότι αφήνει υπονοούμενα για συνενόχους στα εγκλήματα που έχει διαπράξει ο κ. Τσοχατζόπουλος.

Δεν είναι εδώ η κ. Γεννηματά. Απευθύνομαι σε όλο το ΠΑΣΟΚ, αλλά κυρίως στην ίδια να απαντήσει κάποια στιγμή στη δευτερολογία της. Οφείλετε να μιλήσετε με ονόματα και διευθύνσεις, διότι αν δεν μιλήσετε με ονόματα και διευθύνσεις είστε κοινοί συκοφάντες. Και δεν συκοφαντείτε το ΣΥΡΙΖΑ. Προσέξτε! Θίγετε υπολείψεις ανθρώπων.

(Χειροκροτήματα από την πτέρυγα του ΣΥΡΙΖΑ)

Το κυριότερο, όμως, θίγετε χιλιάδες αγωνιστές, που κάποια στιγμή, μέσα στο κόμμα που ίδρυσε ο Ανδρέας Παπανδρέου, δεν έβλεπαν ούτε τον εαυτό τους ούτε τα ιδανικά που ανιδιοτελώς υπηρετήσαν με αγώνες για χρόνια και συνάντησαν το ΣΥΡΙΖΑ. Κι έρχεστε σήμερα εσείς συλλήβδην! Πείτε ονόματα! Ποιοι είναι; Ποιοι είναι οι συνεργάτες του Τσοχατζόπουλου, οι συνένοχοι, που είναι στο ΣΥΡΙΖΑ;

(Θόρυβος από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Ξέρετε κάτι; Δεν έχετε το δικαίωμα! Δεν έχετε το δικαίωμα, ειδικά εσείς, να μιλάτε αόριστα!

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κάνετε ησυχία, παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Δεν έχετε το δικαίωμα να μιλάτε αόριστα και να θίγετε υπολείψεις. Και σας προκαλώ να μην ρίχνετε λάσπη και να μιλήσετε με ονοματεπώνυμα, με ονόματα και διευθύνσεις.

Όμως ξέρετε κάτι; Ξέρετε ποιο είναι το οξύμωρο; Το οξύμωρο είναι να μιλάτε εσείς για ορφανά Τσοχατζόπουλου, όταν είστε τα φυσικά και αναγνωρισμένα τέκνα και όχι τα ορφανά των πολιτικών επιλογών της περιόδου Τσοχατζόπουλου. Διότι, κυρίες και κύριοι συνάδελφοι του ΠΑΣΟΚ, ξέρετε, την περίοδο που εξετράφησαν αυτά τα σκάνδαλα -το σκάνδαλο Τσοχατζόπουλου, το σκάνδαλο, δηλαδή, των εξοπλισμών και της μίζας, το σκάνδαλο της «SIEMENS», γιατί μαζί ήσασταν- την περίοδο, δηλαδή, Τσοχατζόπουλου, Μαντέλη, την περίοδο Παπαντωνίου, δεν ήμουν εγώ Πρωθυπουργός. Άλλος ήταν Πρωθυπουργός. Και είναι στις τάξεις του ΠΑΣΟΚ.

Και δεν είναι εδώ η κ. Γεννηματά για να της πω ότι μαθαίνω τώρα τελευταία, ότι οργανώνει και δείπνα με βασικό μενού την ίδια. Δεν ξέρω, βεβαίως, αν σε αυτά τα δείπνα συμμετέχουν και γάτες Ιμαλαΐων. Έτσι ακούω, ότι συμμετέχουν και γάτες Ιμαλαΐων. Δεν είναι εδώ, λοιπόν, η κ. Γεννηματά να μας κάνει την τιμή. Ελπίζω να απαντήσει.

Θα της πω, όμως, ένα πράγμα: Δεν ομιλώ για σκελετούς στις ντουλάπες. Δεν είναι σκελετοί στις ντουλάπες. Είναι τα καλά σας, τα βασικά σας πολιτικά φορέματα. Δεν είναι οι σκελετοί. Και μην νομίζετε ότι επειδή τώρα τελευταία έρχεστε εδώ στη Βουλή και μιλάτε μια γλώσσα που μοιάζει περισσότερο σε αυτά που λέει ο κ. Λαφαζάνης, δεν φοράτε αυτά τα φορέματα. Αυτά τα φορέματα φοράτε. Τα φορέματα των κυβερνήσεων Σημίτη και των σκανδάλων εκείνης της περιόδου που θα σας κυνηγάνε πολιτικά, επαναλαμβάνω. Πολιτικά!

(Χειροκροτήματα από την πτέρυγα του ΣΥΡΙΖΑ)

Και πρέπει να δώσετε, επιτέλους, μια απάντηση και να σταματήσετε τη συκοφαντία απέναντι στους αγωνιστές που δεν έβρισκαν πια τον εαυτό τους στο ΠΑΣΟΚ και συναντήθηκαν με τον ΣΥΡΙΖΑ.

Και κλείνω την ομιλία μου με το θέμα της «SIEMENS». Επιστρέφω στην ταμπακιέρα. Κύριε Μητσοτάκη, δεν απαντήσατε. Ούτε για τη «SIEMENS» απαντήσατε, ούτε για τον «ΚΗΡΥΚΑ» Χανίων. Περιμένουμε να ακούσουμε μια απάντηση, διότι αν δεν απαντήσετε, μάλλον η κοινή εκτίμηση όλων όσων σας παρακολουθούν, θα είναι ότι για εσάς δεν υπάρχει σκάνδαλο «SIEMENS», ότι δεν δωροδοκήθηκαν η Νέα Δημοκρατία και το ΠΑΣΟΚ από τον φίλο σας τον κ. Χριστοφοράκο, δεν υπήρξε στον τόπο ποτέ αυτή η ταρίφα του 2% για όλες τις δουλειές που έκανε η «SIEMENS» στη χώρα προς τα κομματικά σας ταμεία, δεν υπήρξε καμμία ανάθεση έργου από τους αντίστοιχους Υπουργούς στην εταιρεία, δεν υπήρξαν μαύρα ταμεία που πλήρωσαν ακόμη και το τηλεφωνικό σας κέντρο, δεν επισπεύσατε τον επαίσχυντο και χαριστικό εξωδικαστικό συμβιβασμό για να καλύψετε άρον-άρον τα ίχνη των εγκληματικών ενεργειών σας, δεν κωλυσιέργησαν δικαστικοί λειτουργοί τη διαδικασία της μετάφρασης για να μην γίνει η δίκη και φυσικά, δεν είχατε ποτέ πολύχρονη φιλία με τον κ. Χριστοφοράκο.

Δεν θέλω να επεκταθώ παραπάνω. Και δεν θέλω να επεκταθώ, διότι ξέρετε κάτι; Τι να πω εγώ, όταν σήμερα ακόμα και ένας διαδικτυακός ιστότοπος -τα έμαθα από την ομιλία του κ. Καμμένου, δεν τα ήξερα-, ο οποίος απηχεί και υποστηρίζει τις ιδέες του κ. Σαμαρά, σας εγκαλεί για τα ίδια πράγματα. Είναι, βεβαίως, εσωκομματικά σας ζητήματα να τα λύσετε. Ελπίζω να τα λύσετε.

Εγώ, όμως, θέλω να σας πω ένα πράγμα, κύριε Μητσοτάκη. Αν θέλετε συμφωνίες αλήθειας, πρέπει να έχετε το θάρρος να ανέβετε στο Βήμα της Βουλής και να πείτε αλήθειες, διότι δεν ξεχνάει ο ελληνικός λαός. Τριακόσιες πενήντα έξι φορές λέει στο ημερολόγιό του ο κ. Χριστοφοράκος -ο οποίος διέφυγε επί των ημερών σας και είναι στη Γερμανία και δεν θα μάθουμε τις δικές του αλήθειες για το τι ακριβώς έγινε στον τόπο, στο μεγαλύτερο σκάνδαλο- ότι υπήρξαν συναντήσεις και τηλεφωνικές επαφές με μέλη της οικογενείας σας και με εσάς προσωπικά.

Δεν θέλω να μπω σε περισσότερες λεπτομέρειες. Θέλω να σας προκαλέσω για άλλη μια φορά, όταν λέτε «συμφωνία αλήθειας», να έρθετε στο Βήμα και να το αποδείξετε.

Να σας πω και κάτι; Δεν υπάρχει αμφιβολία ότι ο ελληνικός λαός έχει καταλάβει ποιοι είναι οι εκπρόσωποι ενός παλιού πολιτικού συστήματος που καταδίκασε τον ελληνικό λαό, ποιοι έχουν βάλει την υπογραφή τους σε εγκλήματα που λεηλάτησαν τον δημόσιο πλούτο και μας οδήγησαν στη χρεοκοπία και ποιοι είναι αυτοί που προσπαθούν, σε πολύ μεγάλες δυσκολίες και αντιξοότητες, να αποδώσουν δικαιοσύνη, να βγάλουν τη χώρα από την κρίση, κρατώντας την κοινωνίας όρθια.

Και τολμάτε εσείς να έρχεστε εδώ και να μας κατηγορείτε, με έωλα επιχειρήματα, περί διαπλοκής, για να αποδώσετε τη ρετσινιά σε όλους, όταν γνωρίζετε ότι η Βουλή έχει πνιγεί από τις δικές σας δικογραφίες. Σε λίγο δεν θα χωράμε να μπούμε μέσα εμείς, για να κάθονται οι δικογραφίες του κ. Παπαντωνίου, του κ. Μηταράκη, οι δικές σας, του κ. Λοβέρδου, του κ. Μαυραγάνη, του κ. Βενιζέλου και άλλων. Δεν ξέρω πού θα καταλήξουν. Ας ελπίσουμε ότι θα αθωωθείτε, αλλά έχει γεμίσει δικογραφίες η Βουλή. Και δεν μιλάω για κατασκευασμένα και πληρωμένα δημοσιεύματα. Μιλάω για δικογραφίες.

Στη χώρα, λοιπόν, συγκρούονται δύο κόσμοι. Από τη μία είναι ο κόσμος της διαπλοκής, της διαφθοράς, της μίζας, της διασπάθισης του δημόσιου χρήματος, ένας εσμός χρεοκοπημένων εκδοτών και διαπλεκόμενων καναλαρχών και πολιτικών και από την άλλη, οι ζωντανές δυνάμεις αυτού του τόπου που παλεύουν για την ανασυγκρότηση της χώρας, την κοινωνική δικαιοσύνη, την ισοτιμία και την ισονομία, να είναι όλοι σε αυτόν τον τόπο ίσοι απέναντι στους νόμους.

Αυτή τη μάχη, να ξέρετε, με κάθε κόστος θα τη δώσουμε μέχρι το τέλος. Θα πάμε μέχρι το τέλος και θα τα καταφέρουμε!

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Τον λόγο έχει ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Επειδή, κύριε Τσίπρα, επαίρεστε ότι μιλάτε εκτός κειμένου, ξέρετε, η ακατάσχετη φλυαρία δεν είναι πάντα ένδειξη δύναμης επιχειρημάτων.

Αυτό, όμως, το οποίο χαρακτήρισε τη σημερινή σας παρουσία στη Βουλή και στην πρωτολογία, αλλά δυστυχώς και στη δευτερολογία, ήταν η χυδαιότητα του λόγου σας, μια χυδαιότητα η οποία είναι η επιβεβαίωση της ενοχής σας και η επιβεβαίωση της δικιάς σας πολιτικής κατάρρευσης.

Και πράγματι, κύριε Τσίπρα, εδώ που έχουμε φτάσει δεν χρειάζεται να συστηθούμε στους Έλληνες πολίτες. Σας γνωρίζουν και με γνωρίζουν. Και γνωρίζουν πολύ καλά ότι η ταυτότητά σας γράφει ότι είστε ο πιο ψεύτης, ο πιο ανίκανος και ο πιο αποτυχημένος Πρωθυπουργός αυτής της χώρας.

(Χειροκροτήματα από την πτέρυγα της Νέας Δημοκρατίας)

**ΠΕΤΡΟΣ ΚΩΝΣΤΑΝΤΙΝΕΑΣ:** Απαντήστε για τη «SIEMENS» και αφήστε το «ψεύτης».

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Κωνσταντινέα. Κύριε Κωνσταντινέα, να είστε ήρεμος και να μην παρεμβαίνετε.

(Θόρυβος στην Αίθουσα από την πτέρυγα του ΣΥΡΙΖΑ)

Παρακαλώ πολύ, κάντε απόλυτη ησυχία!

Με συγχωρείτε, κύριε Πρόεδρε. Συνεχίστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και κάτι ακόμα, κύριε Τσίπρα, το ληξιαρχείο της ιστορίας θα γράφει ότι πολύ σύντομα θα είστε και ο νεότερος τέως Πρωθυπουργός αυτής της χώρας.

Μιας και μιλάμε για ψέματα, για να ξεκαθαρίσουμε ορισμένα πράγματα. Είστε ή δεν είστε ο Πρωθυπουργός ο οποίος υποσχέθηκε τη 13η σύνταξη;

(Θόρυβος στην Αίθουσα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ πολύ! Παρακαλώ!

**ΠΕΤΡΟΣ ΚΩΝΣΤΑΝΤΙΝΕΑΣ:** …(δεν ακούστηκε)

**ΠΡΟΕΔΡΟΣ (Νικόλαος Βούτσης):** Κύριε Κωνσταντινέα παρακαλώ πολύ, δεν θα ξαναμιλήσετε, αλλιώς θα αποβληθείτε από την Αίθουσα. Σας το λέω σοβαρότατα. Εντάξει; Σας παρακαλώ πάρα πολύ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μην ιδρώνετε, κύριε Τσίπρα, θα τα ακούσετε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Με έχει λούσει κρύος ιδρώτας!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Είστε ή δεν είστε ο Πρωθυπουργός που υποσχέθηκε ότι θα καταργήσει τον ΕΝΦΙΑ και υπερφορολογήσατε τους πολίτες; Απαντήστε μου παρακαλώ εάν έχω δίκιο ή άδικο.

(Θόρυβος από τις πτέρυγες του ΣΥΡΙΖΑ και της Νέας Δημοκρατίας)

Λέμε ψέματα, κύριες και κύριοι συνάδελφοι;

**ΠΡΟΕΔΡΟΣ (Νικόλαος Βούτσης):** Κάντε απόλυτη ησυχία και ακούτε με προσοχή.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Τσίπρα, εγώ σας άκουσα με προσοχή.

Είστε ή δεν είστε ο Πρωθυπουργός που είπατε ότι θα σταματήσετε τις αποκρατικοποιήσεις για να βάλετε στο υπερταμείο το σύνολο της δημόσιας περιουσίας της χώρας; Λέω ψέματα, κύριε Τσίπρα, ή λέω την αλήθεια;

Είστε ή δεν είστε ο Πρωθυπουργός ο οποίος έλεγε «κανένα σπίτι στα χέρια τραπεζίτη» και τώρα για πρώτη φορά γίνονται πλειστηριασμοί από το Υπουργείο Οικονομικών και δεν έχετε ιδέα για το τι μιλάτε; Κανείς πλειστηριασμός πρώτης κατοικίας δεν έγινε, κύριε Τσίπρα.

(Χειροκροτήματα από την πτέρυγα της Νέας Δημοκρατίας)

Το καλύτερο που έχετε να κάνετε, επειδή δεν γνωρίζετε τα θέματα, είναι να απολύσετε τους συνεργάτες σας που σας γράφουν αυτά τα οποία λέτε.

Αυτό το οποίο, όμως, είναι αλήθεια, είναι ότι στις 19 Οκτωβρίου στον Δήμο Ευόσμου θα βγουν στο σφυρί οκτώ εργατικές κατοικίες, κύριε Τσίπρα! Και τα καταθέτω τα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η δική σας κληρονομιά!

(Χειροκροτήματα από την πτέρυγα της Νέας Δημοκρατίας)

Μιλήσατε για τα δάνεια των κομμάτων και για ενδεχόμενη ζημιά στις τράπεζες από τη μη αποπληρωμή τους. Καλά, δεν ντρέπεστε να μιλάτε εσείς για τις τράπεζες; Δεν έχετε αντιληφθεί ότι χάσαμε 25 δισεκατομμύρια ευρώ από τους δικούς σας χειρισμούς και του κ. Βαρουφάκη με την περιττή τρίτη ανακεφαλαιοποίηση; Τα έχετε ξεχάσει αυτά;

(Χειροκροτήματα από την πτέρυγα της Νέας Δημοκρατίας)

Τα ξεχάσατε, κύριε Τσίπρα; Και μιλάτε εσείς σήμερα για ζημιές στις τράπεζες;

Αλλά, όπως έχουμε δεσμευτεί, αυτή η εξεταστική επιτροπή, που θα διερευνήσει τις πραγματικές σας ευθύνες για τη ζημιά του Έλληνα φορολογούμενου, θα γίνει και θα μάθουμε την αλήθεια, κύριε Τσίπρα, για το ποιοι δικοί σας χειρισμοί και του κ. Βαρουφάκη, οδήγησαν σε αυτήν την καταστροφική εξέλιξη.

(Χειροκροτήματα από την πτέρυγα της Νέας Δημοκρατίας)

Και μιας και μιλάμε για τα δάνεια των κομμάτων, εγώ σας εξήγησα, κύριε Τσίπρα, πώς θα αποπληρώσουμε τα δάνεια αυτά και πώς θα εξυγιάνουμε τα οικονομικά του κόμματός μας. Αλλά, δεν μου λέτε, κύριε Τσίπρα, εσείς έχετε ή δεν έχετε δάνεια ως ΣΥΡΙΖΑ;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Βεβαίως. Πληρώνουμε, όμως.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Έχετε δάνεια, μάλιστα.

Δεν απαντήσατε ποτέ σε μια πολύ ενδιαφέρουσα επιστολή. Θα το ξαναδιαβάσω, γιατί και εσείς μόνο ξαναζεσταμένα φαγητά μας σερβίρατε σήμερα. Θα τα ξανακούσετε, λοιπόν, για να απαντήσετε. Όταν στείλατε επιστολή στον κ. Ράπανο, για να ζητήσετε δάνειο, γράψατε επί λέξει στην επιστολή σας: «Μας είναι επίσης απολύτως σαφές ότι η αποδοχή των παραπάνω δύο αιτημάτων», δηλαδή για να πάρετε δάνεια, «απαιτεί ευρύτερη θεώρηση και δεν προσδιορίζεται αποκλειστικά με αυστηρά και μοναδικά χρηματοοικονομικά κριτήρια» και αυτά τα γράφατε όταν ήσασταν κόμμα του 3%. Και γνωρίζετε πολύ καλά ότι όταν δανειστήκαμε εμείς αυτά τα ποσά, η λογική της κρατικής χρηματοδότησης ήταν τελείως διαφορετική.

(Χειροκροτήματα από την πτέρυγα της Νέας Δημοκρατίας)

Και δεν μου λέτε, κύριε Τσίπρα, εμπράγματες εγγυήσεις έχετε βάλει στα δάνεια αυτά; Απαντήστε κάποια στιγμή συγκεκριμένα ποιες είναι αυτές. Με ενδιαφέρει πολύ να το μάθω.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Το κτήριο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Θέλω να το ακούσω από εσάς στο μικρόφωνο για τα Πρακτικά της Βουλής. Γιατί ενδέχεται να επανέλθουμε σε αυτό το θέμα.

Καταθέτω, λοιπόν, και πάλι.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Σας παρακαλώ, κάντε ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν μπορείτε να συγκρατηθείτε, βλέπω, καθόλου. Πολύ μεγάλος εκνευρισμός σήμερα στην Αίθουσα.

Κάθε μέρα που περνάει, κύριε Τσίπρα, το τίμημα για την παραμονή σας στην εξουσία είναι πολύ βαρύ.

Μου έκανε πραγματικά εντύπωση ότι μιλήσατε τριάντα πέντε λεπτά, αλλά δεν κάνατε κάποια αναφορά στο σημερινό Eurogroup. Σήμερα το Eurogroup, δυστυχώς, για να μην σπεύσετε να πείτε ότι χαίρομαι γι’ αυτήν την εξέλιξη, -δυστυχώς, κύριε Τσίπρα- δεν ενέκρινε όλη τη δόση των 2,8 δισεκατομμυρίων ευρώ και κυρίως δεν αποδέσμευσε τα 1,7 δισεκατομμύρια, τα οποία προορίζονται για την αποπληρωμή ληξιπρόθεσμων υποχρεώσεων.

Και ξέρετε τι είπε ο Υπουργός Οικονομικών, τον οποίο δεν θέλω να χαρακτηρίσω πραγματικά από το Βήμα της Βουλής, είναι και απών, δεν θέλω να μιλάω για κάποιον ο οποίος δεν έχει τη δυνατότητα να απαντήσει. Δεν τα χρειαζόμαστε, λέει, τα λεφτά αυτά. Μα, είναι δυνατόν να λέγονται αυτά τα πράγματα από Υπουργό της Κυβέρνησής σας;

(Χειροκροτήματα από την πτέρυγα της Νέας Δημοκρατίας)

Ξέρετε γιατί το λέει ο κ. Τσακαλώτος; Γιατί τα λεφτά αυτά, τα 1,7 δισεκατομμύρια, προορίζονται για την πραγματική οικονομία, η οποία δεν ενδιαφέρει καθόλου τον κ. Τσακαλώτο, γιατί προφανώς την έχει υπερφορολογήσει σε τέτοιο βαθμό που την έχει εξοντώσει.

Είναι δυνατόν Υπουργός της Κυβέρνησής σας να λέει ότι δεν χρειαζόμαστε τα χρήματα, όταν σήμερα υπάρχουν επιχειρήσεις στην Ελλάδα, κύριε Τσίπρα, που μπορεί να κλείσουν αύριο, μεθαύριο, σε μία εβδομάδα, γιατί δεν θα εισπράξουν οφειλές του δημοσίου; Και να έχει το θράσος ο Υπουργός σας να λέει ότι δεν χρειαζόμαστε τα χρήματα αυτά; Και πώς εξηγείτε ότι δεκατέσσερις μήνες μετά, η πρώτη αξιολόγηση ακόμα δεν έχει ολοκληρωθεί;

Αυτές είναι οι ευθύνες σας, κύριε Τσίπρα. Η οικονομία στενάζει, οι επενδυτές αρνούνται να επενδύσουν στη χώρα με μια τόσο αναξιόπιστη Κυβέρνηση. Και γι’ αυτά τα θέματα, φυσικά, δεν ακούσαμε τίποτα, τίποτα απολύτως. Και ακούσαμε και πάλι τα ίδια αναμασημένα επιχειρήματα, στα οποία σας απάντησα στην πρώτη μου ομιλία. Αλλά θα σας απαντήσω για άλλη μια φορά και τώρα, θέτοντας και εγώ, όμως, μια σειρά από δικές μου ερωτήσεις.

Αποφύγατε, κύριε Τσίπρα, και εσείς και ο κ. Παππάς, την ουσία της κριτικής μας σχετικά με τον τρόπο με τον οποίο διεξήχθη ο περιβόητος διαγωνισμός. Θέλετε ή δεν θέλετε να έρθουν τα πόθεν έσχες των υπερθεματιστών στη Βουλή; Περιμένω την απάντησή σας. Αν θέλετε μπορείτε να τη δώσετε και τώρα.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θα σας τη δώσω μετά.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Θα έρθουν τα πόθεν έσχες των υπερθεματιστών στη Βουλή; Θα μάθουμε πραγματικά ποια ήταν η περιουσιακή κατάσταση των διεκδικητών, τι έλεγξε πραγματικά η επιτροπή, αν έγινε έλεγχος από την επιτροπή και τι ευθύνες υπάρχουν;

Έχετε την ευκαιρία, κύριε Τσίπρα, να λύσετε άπαξ και δια παντός αυτό το μεγάλο μυστήριο. Να συμφωνήσετε εδώ και τώρα στο εύλογο αίτημα της Νέας Δημοκρατίας να έρθει όλος ο σχετικός φάκελος στη Βουλή και να εξεταστεί από την Επιτροπή Θεσμών και Διαφάνειας.

(Θόρυβος στην Αίθουσα)

Πείτε ένα ναι. Απλό είναι, μια απλή λέξη είναι, ναι. Ένα ναι είναι, τίποτα παραπάνω. Και μετά βέβαια να το κάνετε, γιατί έχετε μια κακή συνήθεια να λέτε ναι και να το κάνετε όχι μετά ή μάλλον το όχι να το κάνετε ναι.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ! Κάνετε περισσότερο θόρυβο απ’ αυτή την πλευρά, ενώ μιλά ο κ. Μητσοτάκης.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θα απαντήσω στην τριτομιλία μου.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μας κάνατε μια πολύ ενδιαφέρουσα ανάλυση, γιατί ο περιορισμός της ζήτησης αυξάνει το τίμημα. Μάλιστα. Εγώ σας είπα ότι ο περιορισμός της ζήτησης…

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Της προσφοράς.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Της προσφοράς. Της ζήτησης, εάν το δείτε από την άλλη μεριά.

Ο περιορισμός, λοιπόν, του αριθμού των τηλεοπτικών αδειών έφερε 258 εκατομμύρια ευρώ. Εδώ δύο πράγματα μπορεί να συμβαίνουν. Είτε πραγματικά η αγορά αντέχει αυτό το ποσό και άρα θα μπορούσατε να είχατε εισπράξει 25 εκατομμύρια από δέκα, διότι αυτό θα άντεχε η αγορά, είτε η αγορά, κύριε Τσίπρα, δεν αντέχει αυτό το ποσό, οπότε κάποιοι έδωσαν πολύ παραπάνω χρήματα απ’ αυτά που έπρεπε να δώσουν, προσδοκώντας τι; Σε εκλεκτικές σχέσεις διαπλοκής με εσάς. Είτε το ένα ισχύει, κύριε Τσίπρα, είτε το άλλο. Δεν μπορούν να ισχύουν και τα δύο.

(Θόρυβος στην Αίθουσα)

Ναι, ξέρω, είναι λίγο σύνθετες έννοιες αυτές. Καταλαβαίνω ότι μπορεί να έχετε μια δυσκολία να τις αντιληφθείτε.

(Χειροκροτήματα από την πτέρυγα της Νέας Δημοκρατίας)

Έρχομαι τώρα στο ζήτημα της δικαιοσύνης. Μας ασκήσατε κριτική, επειδή ασκήσαμε κριτική στον Πρόεδρο του Συμβουλίου της Επικρατείας, επειδή είπε ότι η δικαιοσύνη πρέπει να λάβει υπόψη της τον σφυγμό της κοινωνίας. Φαντάζομαι ότι συμμερίζεστε αυτή την άποψη. Αυτό κατάλαβα -και θέλω να το πείτε αυτό, παρακαλώ- ότι ναι, η δικαιοσύνη, όταν παίρνει απόφαση, πρέπει να λαμβάνει υπ’ όψιν της τον σφυγμό της κοινωνίας. Εάν δηλαδή η ελληνική κοινωνία αύριο γίνει ξενοφοβική και ρατσιστική, θα πρέπει η δικαιοσύνη να λαμβάνει υπ’ όψιν της αυτή την αλλαγή της στάσης στην κοινή γνώμη και να το συνυπολογίσει σε μια απόφασή της.

Καταλάβατε τι είπατε, κύριε Τσίπρα; Δεν νομίζω ότι καταλάβατε τι είπατε, διότι ίσως ο Ρουσσώ και η έννοια της διάκρισης των εξουσιών να σας είναι λίγο ξένα. Ξέρετε, όταν κάνετε τέτοιες αναφορές, δεν αρκεί να σας τις γράφει κάποιος λογογράφος, πρέπει να τις καταλαβαίνετε κιόλας. Όμως αυτή η χώρα δεν θα γίνει λαϊκή δημοκρατία! Λαϊκά δικαστήρια εδώ δεν θα στηθούν! Την λύσαμε αυτήν την εκκρεμότητα, ιστορικά, κύριε Τσίπρα, και δεν πρόκειται να γυρίσουμε πίσω στο παρελθόν.

(Χειροκροτήματα από την πτέρυγα της Νέας Δημοκρατίας)

Σας χρωστώ και κάποιες απαντήσεις για δύο ζητήματα στα οποία επιμείνατε πολύ και με απαράδεκτους προσωπικούς χαρακτηρισμούς.

Θέμα «SIEMENS». Βεβαίως και υπάρχει σκάνδαλο «SIEMENS», κύριε Τσίπρα. Όταν υπάρχει μια εκκρεμής υπόθεση στη δικαιοσύνη με παραπάνω από εξήντα κατηγορούμενους για μίζες από την εταιρεία, βεβαίως και υπάρχει σκάνδαλο «SIEMENS». Υπάρχει κανείς που το αμφισβητεί σ’ αυτήν την Αίθουσα;

Ακούστε το, λοιπόν. Το ερώτημα δεν είναι αυτό, το ερώτημα είναι τι έκανε η δική σας Κυβέρνηση, τι έκανε συνολικά η δικαιοσύνη, την οποία εποπτεύετε με μεγάλη αυστηρότητα και γιατί υπήρξε κίνδυνος παραγραφής;

Και μιας και μιλάτε για τον εξωδικαστικό συμβιβασμό, εμείς αυτόν τον συμβιβασμό πετύχαμε με την εταιρεία. Εάν δεν σας αρέσει, κύριε Τσίπρα, να τον αλλάξετε, να τον καταργήσετε.

(Χειροκροτήματα από την πτέρυγα της Νέας Δημοκρατίας)

Γιατί δεν το έχετε κάνει ακόμα; Εμείς αυτό μπορέσαμε, αυτό πετύχαμε και αυτό ψήφισε η Βουλή. Αρκετά, λοιπόν, με την υποκρισία!

(Χειροκροτήματα από την πτέρυγα της Νέας Δημοκρατίας)

Και για να τελειώνουμε, κανείς δεν μου χάρισε κανένα τηλεφωνικό κέντρο, κύριε Τσίπρα. Λέτε ψέματα και το ξέρετε πολύ καλά! Πληρώθηκαν όλα στο ακέραιο. Σταματήστε πια αυτήν την καραμέλα της ψευτιάς!

(Χειροκροτήματα από την πτέρυγα της Νέας Δημοκρατίας)

Αναφερθήκατε και στο ζήτημα του «ΚΗΡΥΚΑ» Χανίων. Θα έπρεπε να ντρέπεστε, κύριε Τσίπρα, διότι γνωρίζετε πολύ καλά ότι μιλάμε για ένα δάνειο 300.000 ευρώ, το οποίο έχει προσωπική εγγύηση ενός τέως Πρωθυπουργού και ταυτόχρονα εμπράγματη εξασφάλιση ένα ακίνητο μεγάλης αξίας και είναι σε διαδικασίας ρύθμισης. Και τολμάτε εσείς να μιλάτε για θαλασσοδάνεια; Δεν ντρέπεστε λίγο;

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

Αλλού να ψάξετε θαλασσοδάνεια, κύριε Τσίπρα. Ψάξτε τα στον κ. Καλογρίτσα, ο οποίος έπαιρνε δάνεια δεκάδων εκατομμυρίων ευρώ από την Τράπεζα Αττικής, χωρίς καμία εξασφάλιση ή παρουσιάζοντας βοσκοτόπια στην Ιθάκη σαν να είναι ακίνητα στο Μονακό. Αυτή ήταν η αξία, κάτι κατσάβραχα στην Ιθάκη που αποτιμήθηκαν για 100 εκατομμύρια ευρώ.

Και επειδή είπατε εδώ πέρα ότι πρέπει να μιλήσουμε με ονόματα και διευθύνσεις, να σας θυμίσω και εγώ ορισμένα ονόματα, τα οποία διέφυγαν της προσοχής σας. Δεν άκουσα κουβέντα για τον κ. Κουρή. κουβέντα. Ούτε για τα θαλασσοδάνεια του ALTER το μεγαλύτερο σκάνδαλο στην ιστορία των μέσων μαζικής ενημέρωσης. Κάνατε κάτι για τη διερεύνησή του;

(Θόρυβος στην Αίθουσα)

Είστε ή δεν είστε, κύριε Τσίπρα, το αγαπημένο παιδί του κ. Κουρή και του «αυριανισμού»; Δεν μπορείτε, λοιπόν, να μας κουνάτε το δάκτυλο. Όταν σας λέω ότι είστε πιο παλιός από το παλιό, αυτό ακριβώς εννοώ.

(Χειροκροτήματα από την πτέρυγα της Νέας Δημοκρατίας)

Δεν άκουσα στη δευτερολογία σας, κύριε Τσίπρα, καμμία αναφορά για τον κ. Κοντομηνά. Τον αναφέρατε στην πρωτολογία σας. Δεν μας είπατε ποιο κανάλι φιλοξενούσε τον κ. Λαζόπουλο, τον μεγαλύτερο και χυδαιότερο προπαγανδιστή. Και δεν μας είπατε βέβαια και ένα σχόλιο γι’ αυτά τα οποία φέρεται ότι είπε ο κ. Κοντομηνάς, ότι ήσασταν καλά παιδιά και σας βοηθούσε προεκλογικά. Σας λέγαμε ότι όλα τα συστημικά μέσα, αυτά τα οποία κατηγορούσατε, είχαν τους Υπουργούς σας κάθε πρωί στην τηλεόραση. Διότι πώς μάθαμε τον κ. Κατρούγκαλο, τον κ. Μητρόπουλο; Από πού έγιναν γνωστοί όλοι αυτοί, κύριε Τσίπρα; Από την επαγγελματική τους διαδρομή ή από τα συστημικά μέσα;

(Χειροκροτήματα από την πτέρυγα της Νέας Δημοκρατίας)

Και μιας και μιλάμε για ονόματα, για να πούμε και τίποτε καινούργιο, γιατί μέχρι στιγμής ακούσαμε μόνο να αναμασάτε τα ίδια και τα ίδια, τον κ. Καραγιώργη τον γνωρίζετε; Ο κ. Καραγιώργης είναι ένας εφοπλιστής, ιδιοκτήτης καναλιού, ο οποίος έχει προσλάβει τον κ. Βαξεβάνη σε περίοπτη θέση. Όλη σας η Κυβέρνηση, ο κ. Σπίρτζης, ο κ. Παππάς, ήταν στην παρουσίαση της πρωτοβουλίας του. Εγώ δεν θα κατακρίνω κανέναν, αλλά δύο πράγματα βρίσκω ενδιαφέροντα.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ο κ. Καραγιώργης…

(Θόρυβος από την πτέρυγα του ΣΥΡΙΖΑ)

Ακούστε τα, διότι φέρουν τις δικές σας χειρόγραφες σημειώσεις όλα αυτά.

Λοιπόν, ο κ. Καραγιώργης τι επιχείρησε να κάνει; Δικαίωμά του ήταν. Το ερώτημα είναι αν τον διευκολύνατε εσείς. Να μετατρέψει ένα δίκτυο σταθμών περιφερειακής εμβέλειας σε κανάλι εθνικής εμβέλειας. Και ξέρετε τι κάνατε στον νόμο Παππά; Ήρθατε την τελευταία στιγμή, αφού είχε ψηφιστεί ο νόμος, και τις τρεις ώρες του προγράμματος τις κάνατε πέντε. Έτσι νομοθετείτε, κύριε Παππά. Πάρτε τα να τα βλέπετε!

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Και κάτι ακόμη, γιατί βλέπω πολλές ενδιαφέρουσες συμπτώσεις. Ο κ. Καραγιώργης συνελήφθη τις τελευταίες μέρες για κάποιο ένταλμα σύλληψης, δεν γνωρίζω τη λεπτομέρεια της υπόθεσης. Αφέθηκε ελεύθερος, αλλά και σε αυτή την υπόθεση δικηγόρος ήταν ο κ. Μαντζουράνης. Μα πώς γίνεται επιτέλους σε όλες τις υποθέσεις να είναι δικηγόρος ο κ. Μαντζουράνης; Σαράντα πέντε χιλιάδες δικηγόροι υπάρχουν σε αυτή τη χώρα. Βρήκατε τον έναν δικηγόρο ο οποίος είχε καταδικαστεί και είχε πάει φυλακή για το σκάνδαλο Κοσκωτά και αυτόν διαλέξατε, κύριε Παππά, για νομικό σας παραστάτη; Δεν υπάρχουν άλλοι άξιοι και ικανοί δικηγόροι;

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

Δεν αμφισβητώ τη νομική του επάρκεια, αλλά σαν πολλές δουλειές δεν μαζεύει ο κ. Μαντζουράνης τελευταία;

Κύριε Τσίπρα, για να τελειώσω, γιατί δεν θα κάνω τόση κατάχρηση του χρόνου όση κάνατε εσείς. Δεν περίμενα πραγματικά ότι θα είστε τόσο χυδαίος σήμερα. Καταλαβαίνω απόλυτα ότι σας ενοχλεί το γεγονός ότι έχετε απέναντί σας έναν αντίπαλο ο οποίος μετά από εννέα μήνες έχει δρομολογήσει μια μεγάλη πολιτική ανατροπή. Καταλαβαίνω ότι αυτό σας ενοχλεί. Το καταλαβαίνω, σας ενοχλεί κι εσάς.

(Θόρυβος στην Αίθουσα)

Ξέρετε, έτσι όπως πάτε με τις προβλέψεις των δημοσκοπήσεων, ένας στους τρεις θα είναι στην επόμενη Βουλή. Οπότε προσέξτε λίγο!

(Χειροκροτήματα από την πτέρυγα της Νέας Δημοκρατίας)

Και επειδή μιλήσατε για συγκρίσεις, ναι, κύριε Τσίπρα, ας συγκριθούμε. Την ώρα που ο κ. Αλαβάνος σας έπαιρνε από το χέρι και σας έδινε το κόμμα, εγώ έδινα μια δική μου μάχη να αποδείξω την δικιά μου πολιτική αξία, ότι είμαι πολιτικά αυτόνομος, ότι έχω το δικό μου στίγμα. Δεν είναι εύκολη υπόθεση. Πράγματι, όταν προέρχεσαι από μια πολιτική οικογένεια, υπάρχουν πλεονεκτήματα, υπάρχουν και μειονεκτήματα. Όμως, εγώ εκλέχθηκα, κύριε Τσίπρα, από τετρακόσιες χιλιάδες νεοδημοκράτες.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Εγώ βγήκα δύο φορές Πρωθυπουργός με την ψήφο του λαού. Άστα αυτά τώρα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Γιατί τέτοιος εκνευρισμός; Και τον ενικό σ’ εμένα να τον αφήσετε! Αυτές τις ψευτομαγκιές αλλού θα τις κάνετε!

(Χειροκροτήματα από την πτέρυγα της Νέας Δημοκρατίας)

Τους ενικούς στους Υπουργούς σας, όχι σε μένα! Εγώ από αυτό το Βήμα θα σας μιλάω στον πληθυντικό. Εσείς μιλήστε όπως θέλετε στους Υπουργούς σας!

Όταν εγώ, λοιπόν, κύριε Τσίπρα, σε επτά χρόνια πήρα τρία πτυχία από κορυφαία πανεπιστήμια, εσείς χρειαστήκατε μια δεκαετία για να τελειώσετε το Μετσόβιο.

Να συγκριθούμε, λοιπόν, κύριε Τσίπρα. Όταν εγώ εργαζόμουν στο εσωτερικό και στο εξωτερικό, εσείς κάνατε ασκήσεις κομματικής γυμναστικής. Πόσα ένσημα έχετε κολλήσει στην ζωή σας, κύριε Τσίπρα;

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία παρακαλώ, κύριοι συνάδελφοι.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Πόσα ένσημα έχετε κολλήσει, κύριε Τσίπρα;

Το πιο ουσιαστικό, διότι αυτά είναι στοιχεία του βιογραφικού μας και κρίνονται: Όταν εσείς κάνατε τη δικιά σας χυδαία αντιπολίτευση και μιλούσατε για προδότες, για κρεμάλες, για γερμανοτσολιάδες, για συκοφάντες, δηλητηριάζατε με ψέματα τον δημόσιο βίο, εγώ αγωνιζόμουν μέσα στο Υπουργείο το οποίο είχα αναλάβει να κρατήσουμε την Ελλάδα όρθια.

Εγώ, λοιπόν, σήμερα κάνω μια πολιτική αρχών για να επιστρέψει επιτέλους η εμπιστοσύνη στην πολιτική. Εσείς είστε ο επικεφαλής αυτής της αλλόκοτης συμμαχίας ριζοσπαστικής Αριστεράς, για να μην πω άκρας Δεξιάς, για να μην παρεξηγηθεί ο κ. Καμμένος, αλλά σίγουρα μιας παράξενης εθνολαϊκίστικης Δεξιάς, η οποία το μόνο που κάνει, και σήμερα ακόμα, είναι να διχάζει τους πολίτες. Εσείς έχετε γίνει συνώνυμο της πολιτικής εξαπάτησης, εγώ λέω στους πολίτες την αλήθεια.

Σας το είπα και πριν, κύριε Τσίπρα, και το επαναλαμβάνω και τώρα: Ανεβήκατε με τη λάσπη και κατρακυλάτε, πέφτετε μέσα στη λάσπη. Και εσείς για τον εαυτό σας μεν μπορείτε να κάνετε ό,τι θέλετε, αλλά εγώ έχω αποφασίσει ότι από εδώ και εξής δεν πρόκειται να σας ακολουθήσω.

Και μιας και επικαλεστήκατε πάλι το επιχείρημα των εκλογών που κερδίσατε, ένα χρήσιμο πράγμα μπορείτε να κάνετε: Προκηρύξτε και άλλες εκλογές, κύριε Τσίπρα, να δούμε και να μετρηθούμε επιτέλους!

(Χειροκροτήματα από την πτέρυγα της Νέας Δημοκρατίας)

Από σήμερα, λοιπόν, θα σας αφήσω στη μοναξιά σας να πασχίζετε να αποδείξετε ποιος είναι περισσότερο, λιγότερο διαπλεκόμενος, περισσότερο και λιγότερο διεφθαρμένος, λες και εσείς έχετε το μοναδικό δικαίωμα να δικάζετε, να κρίνετε, να απονέμετε δικαιοσύνη.

Ξέρετε, θα δανειστώ μια φράση που άκουσα σε μια πρόσφατη τηλεμαχία σε άλλη χώρα. Όσο εσείς ρίχνετε το επίπεδο, εγώ το ανεβάζω, κύριε Τσίπρα. Και αυτή είναι η υποχρέωση αυτής της παράταξης!

(Χειροκροτήματα από την πτέρυγα της Νέας Δημοκρατίας)

Γιατί εμάς, το κόμμα μας και όλες τις Ελληνίδες και όλους τους Έλληνες που μας ακούνε σήμερα, μας ενδιαφέρει τελικά πώς θα επανέλθει η οικονομία σε τροχιά ανάπτυξης, πώς θα δημιουργηθούν δουλειές, πώς θα έχουμε καλά σχολεία, πώς θα έχουμε πραγματική δικαιοσύνη, κύριε Τσίπρα. Δυστυχώς, φοβάμαι ότι δεν την έχουμε.

Χρωστάτε, λοιπόν, πολλές απαντήσεις στους Έλληνες. Δεν νομίζω ότι θα τις δώσετε, όπως δεν τις δώσατε και σήμερα. Εγώ προσωπικά θα συνεχίσω, διεκδικώντας την ενότητα της χώρας. Οι πολίτες που σας ψήφισαν δεν φταίνε σε τίποτα για τα δικά σας ψέματα και τις δικές σας αποτυχίες.

Εγώ έχω ένα χρέος σήμερα, να μιλήσω στον ελληνικό λαό ως Πρόεδρος της Νέας Δημοκρατίας, ως επικεφαλής αυτής της μεγάλης ιστορικής παράταξης. Και χρέος μας, κύριε Τσίπρα, είναι να ενώσουμε τον λαό. Και αυτό θα επιχειρήσουμε να κάνουμε. Γι’ αυτό και δεν πρόκειται να σας παρακολουθήσουμε άλλο σε αυτόν τον κατήφορο στον οποίον έχετε συρθεί, για να γίνουν πραγματικότητα οι μεγάλες αλλαγές, για να πάει μπροστά επιτέλους η δημιουργικότητα αυτού του σπουδαίου λαού, που αξίζει κάτι καλύτερο από αυτό που έχει.

Μην έχετε καμμία αμφιβολία, κύριε Τσίπρα, ότι όσο και να ισχυρίζεστε ότι θα εξαντλήσετε την τετραετία, δεν είναι μακριά η στιγμή που ο λαός θα κληθεί να πάρει τις αποφάσεις του. Και μια μεγάλη πολιτική αλλαγή είναι απαραίτητη σήμερα, όχι μόνο για να γίνουν πράξη οι μεταρρυθμίσεις αλλά και συνολικά για την ανάταση της χώρας.

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ευχαριστούμε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Νικόλαος Βούτσης):** Για πολύ λίγο έχει τον λόγο ο κύριος Πρωθυπουργός.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Πρόεδρε, δεν θα πάρω τον λόγο για να απαντήσω…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρόεδρε, γιατί παραβιάζετε τον Κανονισμό;

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Θα τριτολογήσει ο κύριος Πρωθυπουργός;

**ΠΡΟΕΔΡΟΣ (Νικόλαος Βούτσης):** Δικαιούται τριτομιλίας και αν θέλει και ο κ. Μητσοτάκης θα του δώσω τον λόγο. Σας παρακαλώ, αφήστε την οικονομία της συζήτησης. Ηρεμήστε.

Κυρία Γεννηματά, θα έχετε τον λόγο αμέσως μετά.

Ορίστε, κύριε Πρωθυπουργέ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θα κατανοήσετε γιατί ζητάω τον λόγο. Ζητάω τον λόγο για να αποκατασταθεί στην ώρα της μια αιχμή που αφορά ένα κρίσιμο θέμα για τη χώρα, γιατί το θέμα του Eurogroup είναι ένα κρίσιμο θέμα. Όσοι παρακολουθούν αυτή τη συζήτηση και δεν την παρακολουθούν μόνο οι Έλληνες πολίτες, αλλά και πολλοί έξω από την Ελλάδα, διαμορφώνουν μια εντύπωση. Θα αξιοποιήσω, λοιπόν, την τρίτη ομιλία μου σε σύντομο χρόνο για να απαντήσω σε όσα είπε ο κ. Μητσοτάκης.

Θέλω μονάχα να πω το εξής. Κύριε Μητσοτάκη, ο κ. Τσακαλώτος δεν είπε αυτό τα οποία είπατε εσείς πριν από λίγο, ούτε είναι αληθές ότι δεν έκλεισε η πρώτη αξιολόγηση. Διαβάστε σας παρακαλώ αναλυτικά τις δηλώσεις του Προέδρου του Eurogroup του κ. Νταϊσελμπλουμ, τις επίσημες δηλώσεις, το επίσημο ανακοινωθέν. Η Ελλάδα έκλεισε επιτυχώς και τα δεκαπέντε προαπαιτούμενα, τα οποία υπολείπονταν για να ολοκληρωθεί η πρώτη αξιολόγηση.

(Θόρυβος από την πτέρυγα της Νέας Δημοκρατίας)

Καθίστε κάτω. Σταματήστε. Αφήστε να ολοκληρώσω.

Η δόση, λοιπόν, η οποία είναι 2,8 δισεκατομμύρια, είναι 1,1 δισεκατομμύριο χρήματα τα οποία θα πάνε για την αποπληρωμή χρεών και 1,7 δισεκατομμύριο για τις ληξιπρόθεσμες οφειλές. Για να δοθούν τα χρήματα, το 1,7 δισεκατομμύριο που αφορά τις ληξιπρόθεσμες οφειλές, πρέπει να υπάρξει –και είναι ένα τεχνικό ζήτημα αυτό και έτσι αναφέρεται και στο ανακοινωθέν και σε ό,τι είπε ο Πρόεδρος του Eurogroup- πλήρης αναφορά όχι μονάχα για τη χρηματοροή των ληξιπρόθεσμων οφειλών Ιούνιο, Ιούλιο, Αύγουστο, αλλά και Σεπτέμβριο που ήταν όλοι οι μήνες που δώσαμε κατά το προηγούμενο διάστημα τις ληξιπρόθεσμες οφειλές.

Όπως αντιλαμβάνεστε, για τεχνικούς λόγους που έχουν να κάνουν με το ότι δεν υπάρχουν οι εκθέσεις για τον Σεπτέμβρη, ενώ Ιούνιο, Ιούλιο και Αύγουστο έχουν δοθεί κανονικώς οι χρηματοροές, δηλαδή δίδουμε ληξιπρόθεσμα και υπερβαίνουν αυτά που δίδουμε αυτά που δημιουργούνται, πρέπει να αποτυπωθεί και θα αποτυπωθεί στις επόμενες μέρες στο Γενικό Λογιστήριο του Κράτους ότι το ίδιο ισχύει και για το μήνα Σεπτέμβριο. Τεχνικώς δεν ήταν δυνατόν να δοθεί και το 1,7 δισεκατομμύριο που είναι σε ληξιπρόθεσμα και θα δοθεί όχι σε νέα συνεδρίαση του Eurogroup, αλλά σε μια τυπική συνεδρίαση του Euro Working Group.

Ο Ευκλείδης Τσακαλώτος, κύριε Μητσοτάκη, δεν είπε αυτό το οποίο είπατε εσείς. Ήταν συκοφαντικό αυτό που είπατε. Δεν είπε ο κ. Τσακαλώτος ότι δεν τα χρειαζόμαστε αυτά τα χρήματα. Είπε ότι δεν έχουμε άμεση αποπληρωμή ομολόγου το επόμενο διάστημα, όχι ότι δεν έχουμε και δεν χρειαζόμαστε αυτά τα χρήματα.

Κύριε Μητσοτάκη, να είστε, λοιπόν, λίγο πιο προσεκτικός όταν αναφέρεστε εδώ στη Βουλή σε ζητήματα που έχουν να κάνουν με την ελληνική οικονομία.

Βεβαίως, να τα χαίρεστε τα τρία σας πτυχία, αλλά να σας πω και κάτι άλλο. Εγώ δεν πήγα σε ξένα πανεπιστήμια, δεν έχω τρία πτυχία, αλλά γνωρίζω ότι ο Ρουσσώ δεν μίλησε για διάκριση των εξουσιών. Ο Ρουσσώ μίλησε για το Κοινωνικό Συμβόλαιο.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Εγώ σε δημόσιο πανεπιστήμιο πήγα. Το ξέρω τουλάχιστον αυτό, κύριε Μητσοτάκη.

Τα υπόλοιπα στο τέλος, στην τρίτη ομιλία μου.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Καλώς. Έγινε η ανασκευή σε σχέση με το συμβάν.

Κυρία Γεννηματά, έχετε τον λόγο και μας συγχωρείτε, αλλά χρειαζόταν για λόγους εξωτερικούς να υπάρξει αυτή η διευκρίνιση από τον Πρωθυπουργό.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Ευχαριστώ πολύ, κύριε Πρόεδρε.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ πολύ, κάντε ησυχία!

Ορίστε, κυρία Γεννηματά.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Δυστυχώς, κύριε Πρωθυπουργέ, η χώρα σήμερα, όση ώρα εμείς παρακολουθούμε όλη αυτή την απαράδεκτη συζήτηση, βρέθηκε για άλλη μία φορά στο καναβάτσο. Αν για σας νομίζετε ότι είναι εύκολο να καταπίνετε αυτά τα χαστούκια, δεν είναι καθόλου τυπικό ζήτημα να κρίνεται η χώρα μερικώς ανεπαρκής και να παίρνουμε μόνο το 1,1 δισεκατομμύρια σήμερα και να παραπέμπεται το υπόλοιπο ποσό σε νεότερη απόφαση. Στο δε διαδίκτυο αυτή τη στιγμή κυκλοφορούν ήδη λίστες με προαπαιτούμενα που δεν έχει ολοκληρώσει η χώρα και παρακαλώ πάρα πολύ, να τα μελετήσετε και να μας απαντήσετε στην αμέσως επόμενη συνεδρίαση, μιας και τριτολογήσατε. Βιαστήκατε να ολοκληρώσετε!

Το μήνυμα που στέλνουμε διεθνώς ελπίζω να το έχετε αντιληφθεί σήμερα, λόγω της ανικανότητας και της ανεπάρκειάς σας. Φοβάμαι και ανησυχώ ιδιαίτερα, διότι όσο εσείς επιλέγετε να ρίχνετε το βάρος σε στημένες κοκορομαχίες με τη Νέα Δημοκρατία -αποχώρησε πάλι ο κύριος Πρωθυπουργός, δεν αντέχει να ακούει τη φωνή της δημοκρατικής παράταξης, γιατί καταλαβαίνει τι ακριβώς έχει γίνει ο ίδιος- όσο εσείς επιλέγετε να στήνετε αυτό το δίπολο και τον δήθεν δικομματισμό, η χώρα βαλτώνει και βουλιάζει, γιατί εγκαταλείψατε τη συζήτηση για τη διαπραγμάτευση για το χρέος, χαρίσατε 6 δισεκατομμύρια στους Ευρωπαίους τραπεζίτες και τώρα γίνεται ολοένα και πιο φανερό ότι, αν υπάρξει συζήτηση για το χρέος, η οποία μπορεί να υπολείπεται και από την απόφαση του 2012, θα συνοδεύεται από σκληρότατα μέτρα, επώδυνα για τους Έλληνες πολίτες, για τους μισθωτούς, για τους εργαζόμενους, για τους άνεργους, για τους συνταξιούχους και κυρίως για τα πιο αδύναμα εισοδηματικά στρώματα.

Είχατε το θράσος να μιλήσετε τώρα εσείς για πλειστηριασμούς. Στις 31-12-2017, σύμφωνα με τη δική σας απόφαση και τη δική σας υπογραφή -φαρδιά πλατιά «Αλέξης Τσίπρας»- τελειώνει οριστικά η προστασία της πρώτης κατοικίας. Τέρμα τα ψέματα! Δεν έχετε προστατεύσει τίποτα και κανέναν.

Ακούγοντας τον Υπουργό σας, αυτόν που επιλέξατε σήμερα να σας εκπροσωπήσει ως Κυβέρνηση σε αυτή τη συζήτηση για τη διαπλοκή που προκαλέσατε, εγώ πραγματικά σχημάτισα την εντύπωση ότι ακούω έναν Υπουργό της κυβέρνησης Καραμανλή, ο οποίος μάλιστα προφανώς -όχι απλώς με την ανοχή σας, αλλά με τη σύμφωνη γνώμη σας- σας προστάτευε απολύτως.

Και εγώ αναρωτιέμαι τι είδους κυβέρνηση τελικά έχουμε εδώ. Έχετε διατηρήσει τίποτα από το αριστερό παρελθόν σας ή σας αρκεί που κρατάτε τους πίνακες του Τσε Γκεβάρα και του Άρη Βελουχιώτη πάνω από τα γραφεία στα οποία συναντιέστε με εκδότες, καναλάρχες και επιχειρηματίες;

Για την αποκατάσταση δε της αλήθειας σε σχέση με όσα είπατε στην πρωτολογία σας, η ιδιωτικοποίηση των τηλεοπτικών συχνοτήτων έγινε από την Κυβέρνηση Τζαννετάκη το 1989. Σας θυμίζει τίποτα αυτό; Νέα Δημοκρατία και Συνασπισμός.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Στελέχη της σημερινής σας Κυβέρνησης που εκπροσωπεί το πολύ νέο, είχαν καθοριστικό ρόλο τότε στις εξελίξεις και στις αποφάσεις. Το δε 2003, εμείς προχωρήσαμε σε ολοκληρωμένο θεσμικό πλαίσιο, βάσει του οποίου το ΕΣΡ προκήρυξε διαγωνισμό, που στη συνέχεια η Νέα Δημοκρατία, όταν έγινε κυβέρνηση, ακύρωσε. Έτσι, για να μαθαίνετε και τις αλήθειες οι Βουλευτές, γιατί ο Πρωθυπουργός τα γνωρίζει πάρα πολύ καλά, παρά τα όσα είπε από αυτό το Βήμα.

Σας καταθέσαμε στην προηγούμενη συζήτηση που κάναμε εδώ για την διαπλοκή πριν από λίγους μήνες πολύ συγκεκριμένες προτάσεις για την αντιμετώπιση της διαφθοράς. Δεν έχετε κάνει το παραμικρό.

Και σας προκάλεσα τότε προσωπικά, επειδή είχατε απαριθμήσει δεκατρείς ρυθμίσεις που λέγατε ότι ήταν προκλητικές και χαριστικές, και σας είπα ότι αφού δεν καταφέρατε να καταργήσετε το μνημόνιο με έναν νόμο και ένα άρθρο, καταργήστε αυτές τις δεκατρείς ρυθμίσεις μ’ έναν νόμο κι ένα άρθρο. Όμως, ούτε αυτό δεν έχετε καταφέρει να κάνετε όλους αυτούς τους μήνες.

Όσον δε αφορά τα όσα είπατε για μένα στη δευτερολογία σας, θέλω να σας πω τα εξής: Σας εκθέτουν οι συνεργάτες σας. Έχετε επιλέξει να μην είστε μέσα και να μην ακούτε από πρώτο χέρι το τι λέμε και στην προσπάθειά τους οι συνεργάτες σας να σας δώσουν επιχειρήματα ότι δήθεν μοιάζουμε εμείς με τη Νέα Δημοκρατία και τα όσα λέει ο κ. Μητσοτάκης, μπέρδεψαν τις γραμμές.

Εγώ είπα εντελώς διαφορετικά πράγματα, γιατί δεν συνηθίζω να ρίχνω «λάσπη στον ανεμιστήρα». Όταν έχω να καταγγείλω, καταγγέλλω δημόσια και επωνύμως. Όμως, δεν θα πάρω ούτε μία λέξη πίσω απ’ όσα είπα, γιατί θεωρείτε ότι για όλα φταίει το ΠΑΣΟΚ σ’ αυτόν τον τόπο -ίσως και για την άλωση της Πόλης, να φτάσουμε εκεί πίσω- εκτός από αυτούς που προέρχονται από το ΠΑΣΟΚ, αλλά τους έχετε εσείς στους κόλπους σας.

Δεν παίρνω, λοιπόν, ούτε μία λέξη πίσω για τους γλείφτες και τους αριβίστες που έχετε αγκαλιάσει, γιατί αυτή είναι η ηθική σας και σας καταγγέλλω πολιτικά για τη στάση σας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Όσο για τις πληροφορίες σας για δείπνα και γάτες Ιμαλαΐων, εγώ σας προκαλώ, κύριε Πρωθυπουργέ, επειδή είναι προφανές ότι όλες αυτές τις πληροφορίες τις έχετε από τις παρακρατικές σας διασυνδέσεις εντός ή εκτός Κυβέρνησης, ελάτε να μας πείτε τι γνωρίζετε απ’ όλους αυτούς με ονόματα και διευθύνσεις, γιατί αλλιώς ο μοναδικός συκοφάντης σ’ αυτήν την Αίθουσα θα είσαστε εσείς.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Η σταυροφορία σας κατά της διαπλοκής αποδείχθηκε ότι ήταν μια απλή σταυροθηρία και η αντιδιαπλοκή έχει γίνει άλλη διαπλοκή. Kαι αφού φαλίρισε το παρεμπόριο της ελπίδας, τώρα έχουμε το λαθρεμπόριο της ηθικής. Η πολιτική σας καριέρα, η άνοδός σας στην εξουσία έχει βασιστεί στην κατασυκοφάντηση, στην εξαπάτηση, στα ψέματα και στη λάσπη.

Γι’ αυτό, κύριε Πρωθυπουργέ, την επόμενη φορά που θα θελήσετε να μιλήσετε για διαπλοκή, μην κάνετε τον κόπο να φύγετε από το Μαξίμου. Καθήστε εκεί να τα πείτε με τους συνεργάτες σας. Μην αφήσετε το οχυρό και συναντήσετε και στον δρόμο κανέναν συνταξιούχο και δεν έχετε και τα ΜΑΤ μαζί σας να σας προστατεύσουν.

Στην ιστορία της παγκόσμιας Αριστεράς, η περίπτωσή σας θα διδάσκεται και θα παρουσιάζεται ως αντιπαράδειγμα, ως ακραία προσβολή εκατομμυρίων ιδεαλιστών της Αριστεράς, που έχουν αρχές και αξίες, αυτά, δηλαδή, ακριβώς, που δεν έχετε εσείς και λυπάμαι πολύ για τη χώρα.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ.

Τον λόγο έχει ο Γενικός Γραμματέας και Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτρης Κουτσούμπας και ύστερα επ’ ολίγον ο κ. Καμμένος και μετά ο κ. Θεοδωράκης μετά από συνεννόηση που έγινε άμεσα στους δύο πολιτικούς αρχηγούς.

Κύριε Κουτσούμπα, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Μέχρι ο κύριος Πρωθυπουργός να τα βρει με τον Υπουργό του, τον κ. Τσακαλώτο, στο εξωτερικό και στο εσωτερικό για τις διαδικασίες κλπ., ποσώς μας ενδιαφέρουν αυτά, που παρέμβηκε. Η ουσία είναι ότι ο ελληνικός λαός πληρώνει και ματώνει, όπως κι αν γίνουν τα διαδικαστικά και του εσωτερικού και του εξωτερικού και οι διαπραγματεύσεις οι επόμενες.

Μας κάνει εντύπωση γενικά όλη αυτή η φιλολογία περί σκανδαλολογίας, όλη αυτή η συζήτηση και όπως εξελίχθηκε. Η γνωστή κοκορομαχία, βέβαια, δεν μας έκανε εντύπωση. Όμως, διαισθανόμαστε με βάση την πείρα -και έχουμε τώρα όλοι μας εδώ μέσα και αυτοί που μας ακούν έξω τεράστια πείρα όλα αυτά τα χρόνια- ότι έχει και συγκεκριμένες στοχεύσεις. Κρύβονται και διάφορα ζητήματα πίσω από όσα φαίνονται ή από όσα λέγονται εδώ μέσα.

Άλλωστε, από τη διεθνή πολιτική σκηνή υπάρχουν πολλά παραδείγματα για το πού στόχευαν ή καλύτερα για το πού τελικά οδήγησαν όλες οι δήθεν επιχειρήσεις κατά της διαφθοράς –υποτίθεται- ή κάποιες περιστασιακές σχετικές αποφάσεις της δικαιοσύνης. Υπάρχουν πολλά παραδείγματα γι’ αυτό. Δεν θα φάω χρόνο.

Το πιο ουσιαστικό, όμως, είναι ότι στις συζητήσεις σαν και τη σημερινή κάνετε ό,τι μπορείτε για να συγκαλύψετε το κύριο πρόβλημα, ότι η λεγόμενη διαφθορά αποτελεί το απαραίτητο συμπλήρωμα της νόμιμης επιδίωξης του μεγαλύτερου δυνατού κέρδους των επιχειρήσεων, στις οποίες δίνετε πολύ καλά ή προσπαθείτε να δώσετε πολύ καλά τις εξετάσεις σας.

Η παραβίαση και αυτού ακόμα του αστικού δικαίου, που εσείς ψηφίζετε, προς όφελος της κερδοφορίας αποτελεί απλώς την άλλη όψη του νομίσματος της παραγωγής δικαίου προς όφελος της καπιταλιστικής κερδοφορίας. Το συμπέρασμα αυτό αποδεικνύεται από το γεγονός ότι τα φαινόμενα αυτά αγκαλιάζουν ολόκληρο τον κόσμο. Δεν είναι μόνο ελληνικό φαινόμενο.

Και επειδή σε κάποιους ίσως φαίνονται αλαμπουρνέζικα ορισμένα τέτοια, σκάνδαλο της «SIEMENS», για παράδειγμα, και βέβαια υπάρχει. Υπάρχει όμως και ο εξωδικαστικός συμβιβασμός με τη «SIEMENS», που είναι επίσης προκλητικός και σκανδαλώδης, που αθωώνει τη «SIEMENS». Και αφού είναι τέτοιος, γιατί δεν φέρνετε νόμο ή τροπολογία, κύριοι της Κυβέρνησης, για να τον καταργήσετε; Τι έχετε κάνει πάνω σε αυτό δύο χρόνια περίπου που είστε Κυβέρνηση;

Η λύση είναι μία: Εμείς λέμε στο επόμενο νομοσχέδιο να υπάρχει τροπολογία ακύρωσης του εξωδικαστικού συμβιβασμού και απαίτηση να καταβάλει η «SIEMENS» τα ποσά που εκτίμησε η εξεταστική επιτροπή και που μιλάνε για πολλά δισεκατομμύρια ευρώ. Εκεί να σας δούμε! Ούτε εσείς, ούτε ο κ. Μητσοτάκης απαντάτε, ούτε απαντήσατε συγκεκριμένα σε αυτό που προτείνει επανειλημμένα το ΚΚΕ.

Κύριε Τσίπρα, η αθλιότητα δυστυχώς δεν έχει όρια. Επικαλεστήκατε μέχρι και τον Χαρίλαο Φλωράκη. Βέβαια, εάν ζούσε θα σας καταχέριζε πολύ καλά εδώ μέσα, όπως μόνο αυτός ήξερε.

Τι ακριβώς επικαλείστε; Όσους πάλεψαν το σύστημα που εσείς τώρα υπηρετείτε; Τι ζητάτε ακριβώς; Πιστοποιητικά πριν από τριάντα χρόνια, για να δικαιολογήσετε τα σημερινά ύποπτα κονέ σας, τις ύποπτες συναλλαγές σας τα τελευταία χρόνια με τον Καλογρίτσα και όλους τους υπόλοιπους; Να δικαιολογήσετε τη σημερινή σας πολιτική;

Αυτοί που ήταν είτε στελέχη του Συνασπισμού της Αριστεράς και της Προόδου μετά το 1991, είτε στελέχη του ΠΑΣΟΚ, επίσης μετά το 1991 και όλες τις επόμενες δεκαετίες, είτε στελέχη ύστερα του σημερινού ΣΥΡΙΖΑ, είναι όλοι αυτοί που βρίσκονταν από τότε πλάι και σε συνέχεια και μαζί με τον κάθε αριστερό δήθεν Καλογρίτσα της τάξης σας. «Βάζει η μυλωνού τον άντρα της με τους πραματευτάδες»!

Λίγη τσίπα, λοιπόν, κύριε Τσίπρα δεν βλάπτει. Αντίθετα, καλό θα σας κάνει, όσο καλό μπορεί να σας κάνει σε αυτόν τον μεγάλο κατήφορο που ήδη έχετε πάρει.

Μιλάτε για διεφθαρμένους πολιτικούς και κρατικά στελέχη και κρύβετε τον μεγάλο διαφθορέα, που είναι οι μονοπωλιακοί όμιλοι. Η μεγάλη έρευνα του ΟΟΣΑ το 2014, που μελέτησε τετρακόσιες είκοσι επτά μεγάλες υποθέσεις δωροδοκίας κρατικών αξιωματούχων σε σαράντα ένα κράτη, επιβεβαίωσε ότι αυτοί που κυρίως δωροδοκούν είναι οι μεγάλοι μονοπωλιακοί όμιλοι, για να αυξήσουν τα κέρδη τους και το μερίδιό τους στην αγορά. Έδειξε ότι το 5,7% των υποθέσεων αφορούσε μίζες, προμήθειες, λαδώματα, για τη διασφάλιση συμβάσεων του δημοσίου.

Στις περιπτώσεις που εξετάστηκαν ο μέσος όρος μιας μίζας ξεπέρασε τα 13 εκατομμύρια δολάρια και αφορούσαν βέβαια τα μεγάλα, τα ισχυρά κράτη, τις Ηνωμένες Πολιτείες της Αμερικής, τη Γερμανία, τη Σουηδία, την Ιταλία.

Οι Αμερικάνοι και οι Ελβετοί βρίσκονται στις πρώτες θέσεις ανάμεσα στις χώρες που αποτελούν καταφύγια για μεγάλους φοροφυγάδες, οι οποίες αρνούνται, βέβαια και επίσημα να συμμετάσχουν στο παγκόσμιο σύστημα ανταλλαγής πληροφοριών για πελάτες τραπεζών, σύμφωνα με τα πρότυπα του ΟΟΣΑ, που εσείς συνήθως επικαλείστε. Υπερασπίζουν με νύχια και με δόντια το φορολογικό και τραπεζικό απόρρητο. Είστε στα χνάρια τους.

Γενικότερα υπολογίζεται ότι πάνω από 20 τρισεκατομμύρια δολάρια ιδιωτικού πλούτου είναι κρυμμένα σε φορολογικούς παραδείσους και δεν φορολογούνται καθόλου. Όσοι, λοιπόν, προσπαθείτε να κρύψετε τον ομφάλιο λώρο που συνδέει τα φαινόμενα αυτά με το κυνήγι του κέρδους, παρουσιάζοντας τα ως ζητήματα ηθικής, η καταπολέμηση των οποίων εξαρτάται δήθεν από την σχετική πολιτική βούληση, το μόνο που κάνετε είναι να κοροϊδεύετε χοντρά τον ελληνικό λαό, τον κόσμο.

Κυρίες και κύριοι, τις τελευταίες ημέρες έχει φουντώσει ο καυγάς ανάμεσα κυρίως στην Κυβέρνηση ΣΥΡΙΖΑ και τη Νέα Δημοκρατία, αλλά και τα άλλα κόμματα, όσον αφορά την περιβόητη ανεξαρτησία της δικαιοσύνης, με αιχμές την αναβολή της συζήτησης στο Συμβούλιο της Επικρατείας για τη συνταγματικότητα του νόμου για τις τηλεοπτικές άδειες, ύστερα από απόφαση του Προέδρου του δικαστηρίου και τις διαφοροποιήσεις – παραιτήσεις των δύο Αντιπροέδρων, καθώς και τη συνάντηση του κ. Τσίπρα με τους προέδρους των ανωτάτων δικαστηρίων.

Επίσης, μέσα σε αυτό το άσχημο κλίμα που δημιουργήθηκε, δεν μπορούμε παρά να σημειώσουμε το γεγονός ότι είχε προηγηθεί η δήλωση του Πρωθυπουργού, που προεξοφλούσε στην ουσία -και με μία έννοια αυτό και δικαιολογημένα από πολλούς εκλήφθηκε όχι αναίτια ως εκβιασμός- ότι το Συμβούλιο της Επικρατείας δεν θα κρίνει αντισυνταγματικό τον νόμο για τις τηλεοπτικές άδειες, έστω και αν τώρα εδώ μέσα μάς είπε ότι απλώς το είπε ως εκτίμηση υπερασπιζόμενος τον νόμο που ο ίδιος είχε φέρει εδώ.

Ενισχύθηκε η κομματική αντιπαράθεση από την πρόσφατη συνάντηση Τσίπρα με τους προέδρους των ανωτάτων δικαστηρίων, παρακάμπτοντας τις δικαστικές ενώσεις, κάτι βέβαια που είχε κάνει και ο προηγούμενος Πρωθυπουργός ο κ. Σαμαράς, όταν είχε βρεθεί σε παρόμοια θέση το 2012, γεγονός το οποίο από τη μεριά της η Κυβέρνηση το χρησιμοποιεί ως επιχείρημα για να δικαιολογηθεί σήμερα απαντώντας στις επικρίσεις της Νέας Δημοκρατίας.

**ΧΑΡΑΛΑΜΠΟΣ ΑΘΑΝΑΣΙΟΥ:** Το 2012 ήταν εθιμοτυπική επίσκεψη με τον κ. Ρουπακιώτη. Ουδέποτε έγινε αυτό.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Φυσικά δικαιολογημένα εξέδωσε ανακοίνωση η Ένωση Δικαστών και Εισαγγελέων, που τοποθετεί συγκεκριμένα το ζήτημα των αποδοχών των δικαστών σε σχέση και με τη συνάντηση Τσίπρα με τους υπολοίπους, καυτηριάζοντας την παράκαμψη των δικαστικών ενώσεων και την απόπειρα δημιουργίας δικαστών δύο μισθολογικών -και όχι μόνο- ταχυτήτων.

Φυσικά πίσω από αυτά είναι πιθανόν να βρίσκονται και να παίζουν τον ιδιαίτερο ρόλο τους και προσωπικές διαφορές και εμπάθειες που υπάρχουν στον δικαστικό και νομικό κόσμο, κάτι σαν το «ο κόσμος το ‘χει τούμπανο και μεις κρυφό καμάρι» εδώ που τα λέμε.

Όμως το ΚΚΕ δεν μπαίνει σε αυτά τα ζητήματα και ούτε είναι αυτό δουλειά της Βουλής. Το συγκεκριμένο στο οποίο θέλουμε να επικεντρώσουμε είναι το γεγονός ότι πίσω από όλον αυτόν τον καυγά με αιχμή τη δικαιοσύνη κρύβεται η λυσσαλέα προσπάθεια για τον κομματικό έλεγχό της, αλλά και για τον επηρεασμό της προς όφελος μερίδων των ομίλων που συγκρούονται σκληρά στο πεδίο της οικονομίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Γενικού Γραμματέα)

Τελειώνω, κύριε Πρόεδρε.

Κυρίες και κύριοι της Κυβέρνησης, κυρίες και κύριοι Βουλευτές, το παιχνίδι αποπροσανατολισμού του λαού, για να κάθεστε στον σβέρκο του, στις καρέκλες τις εξουσίας, να τον ματώνετε, δεν μπορεί να πάει μακριά.

Θα μπω στον πειρασμό τελειώνοντας, πριν καταντήσετε, αν δεν έχετε ήδη καταντήσει, μετά και από τη σημερινή συζήτηση και έτσι όπως εξελίχθηκε, να σας θυμίσω τι έγραφε σε ποίημά του ο Κώστας Βάρναλης πριν δεκάδες χρόνια, που μας το θύμισε για μια άλλη αντίστοιχη περίπτωση προχθές ο «ΡΙΖΟΣΠΑΣΤΗΣ»:

«Σαράντα σβέρκοι βοδινοί με λαδωμένες μπούκλες,σκεμπέδες σταβροθόλωτοι και βρώμιες ποδαρούκλες ξετσίπωτοι ακαμάτηδες, τσιμπούρια και κορέοι ντυμένοι στα μαλάματα κι επίσημοι κι ωραίοι. Εξήντα λύκοι με προβιά (γι' αυτούς βαράν καμπάνες) φάγανε γουρουνόπουλα, στραγγίσαν νταμιτζάνες! Κι απέ ρεβάμενοι βαθιά ξαπλώσανε στα τζάκια, κι αβάσταγες ενιώσανε φαγούρες στα μπατζάκια».

Καλό σας βράδυ!

**ΠΡΟΕΔΡΟΣ (Νικόλαος Βούτσης):** Να είστε καλά.

Ο κ. Καμμένος έχει τον λόγο για ένα λεπτό. Δεν θα κάνει άλλη χρήση της δευτερολογίας του.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Ευχαριστώ, κύριε Πρόεδρε. Ένα λεπτό θα μιλήσω, δεν θέλω να καταχραστώ τον χρόνο. Θα είμαι πάρα πολύ σύντομος.

Ακούσαμε για τσιμπούρια κλπ. στην ποίηση του κυρίου Γενικού Γραμματέα. Εγώ θέλω να σας πω πώς καταρρέει με ένα έγγραφο, με μια ανακοίνωση όλη η στημένη προπαγάνδα μιας ολόκληρης βραδιάς.

Η Νέα Δημοκρατία προσπάθησε να χρεώσει στην Κυβέρνηση τον κ. Καλογρίτσα. Σας διαβάζω λοιπόν –και κλείνω με αυτό- την ανακοίνωση της 16ης Σεπτεμβρίου 2015, του υποψήφιου Βουλευτή του Νομού Λέσβου με τη Νέα Δημοκρατία κ. Χαράλαμπου Αθανασίου. Είναι αναρτημένο στο «KALLONI NEWS».

«Ο υποψήφιος Βουλευτής Λέσβου με τη Νέα Δημοκρατία κ. Χαράλαμπος Αθανασίου επισκέφθηκε το σύγχρονο έργο οδικού άξονα Καλλονής-Σιγρίου, το πρώτο τμήμα του οποίου ασφαλτοστρώνεται. Ο δρόμος συνεχίζεται με δαπάνη της εταιρείας «ΤΟΞΟΤΗΣ Α.Ε» –του Καλογρίτσα, δηλαδή- παρόλο που δεν πληρώνεται από την αρχή του έτους λόγω της αφαίρεσης των κονδυλίων του τομεακού ΕΣΠΑ σε όλα τα μεγάλα έργα από την Κυβέρνηση Τσίπρα-Καμμένου. Παρ’ όλα αυτά η εταιρεία, μετά από παρέμβαση του κ. Αθανασίου, αποφάσισε να συνεχίσει τις εργασίες με δικές της δαπάνες, για να μην κλείσει το εργοτάξιο στη Λέσβο και τεθούν σε αργία και άλλοι εργαζόμενοι». Κατόπιν των ενεργειών μας με τον κ. Καλογρίτσα, τον φτιάξαμε τον δρόμο.

Καλό σας βράδυ!

**ΧΑΡΑΛΑΜΠΟΣ ΑΘΑΝΑΣΙΟΥ:** Τι είναι αυτό;

**ΠΡΟΕΔΡΟΣ (Νικόλαος Βούτσης):** Το έργο να φτιαχτεί, κύριε Υπουργέ.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, μισό λεπτό θα ήθελα.

**ΠΡΟΕΔΡΟΣ (Νικόλαος Βούτσης):** Μα, δεν υπάρχει θέμα. Σας παρακαλώ, διαβάστηκε ένα δελτίο Τύπου. Εντάξει, όλοι βοηθήσατε, για να γίνει το έργο.

Ο Πρόεδρος της Κοινοβουλευτικής Ομάδας του Ποταμιού κ. Θεοδωράκης έχει τον λόγο.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Ευχαριστώ, κύριε Πρόεδρε. Θα είμαι σύντομος, γιατί όλοι μάλλον είμαστε κουρασμένοι.

Είπε ο κ. Τσίπρας πριν, με ένα αυστηρό ύφος προς όλους, ότι δεν πρέπει να πετάμε λάσπη και πρέπει να λέμε ονόματα. Δεν είναι εδώ, αλλά θα επιμείνω και θα του ζητήσω κάποια στιγμή να απαντήσει σε αυτό που τον προκάλεσα να απαντήσει. Το κόμμα του έλεγε επίσημα τον Σεπτέμβρη του 2015 ότι εδώ έχουμε να κάνουμε με ένα κόμμα που εξυπηρετεί οργανωμένα συμφέροντα. Να μας πει ποια είναι αυτά τα συμφέροντα.

Προσέξτε, όμως: Η κ. Γεροβασίλη εμφανίστηκε ως μητέρα των τρολ και είπε ότι όντως τα τρολ εκτελούν τις εντολές της. Μπράβο της!

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Δεν είπε έτσι.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Αυτό είπε. Είπε ότι είναι παιδιά που κάνουν τη δουλειά τους.

Για να καταλάβουμε τι λέμε, ο καθένας στο διαδίκτυο μπορεί να γράφει ό,τι θέλει. Όμως, το ποιους πληρώνει το ελληνικό κράτος δεν είναι υπόθεση της κ. Γεροβασίλη. Είναι απολογούμενη. Αν δείτε αυτή τη στιγμή το διαδίκτυο, θα καταλάβετε τι σας λέω. Να μπει στον κόπο να δει τις σχετικές αναρτήσεις.

Όλοι αναρωτιούνται πόσα τρολ πληρώνει το ελληνικό δημόσιο για να βρίζουν τους πολιτικούς αντιπάλους της κ. Γεροβασίλη και των ΣΥΡΙΖΑ-ΑΝΕΛ. Να της θυμίσουμε ότι είναι Κυβερνητική Εκπρόσωπος, δεν είναι αρχηγός κάποιου παρακρατικού μηχανισμού.

Βλέπω τώρα, κύριοι συνάδελφοι, ότι βγήκε ένας πρώην πολιτευτής των ΑΝΕΛ, που δηλώνει επίσης σύμβουλος της κ. Γεροβασίλη και του κ. Παππά. Λέγεται Χριστοφορίδης, Χριστοφοράκος, δεν ξέρω. Μπερδεύω τα ονόματα.

**ΣΩΚΡΑΤΗΣ ΒΑΡΔΑΚΗΣ:** Χριστοφοράκος αποκλείεται.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Χριστοφορίδης; Κάπως έτσι είναι. Και λέει ότι θα με τελειώσει. Είναι μια ανάρτηση τωρινή και υπογράφει ως σύμβουλος του κ. Παππά. Πώς ακριβώς θα με τελειώσει; Πόσο να γελάσω με τους δειλούς συμβούλους; Αυτό είναι το ερώτημά μου.

Τώρα μια σύντομη απάντηση στον κύριο….

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτά είναι κουτσομπολιά…

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Τι θέλετε, κύριε συνάδελφε;

**ΠΡΟΕΔΡΟΣ (Νικόλαος Βούτσης):** Τίποτα δεν θέλει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το γράφουν κάθε…

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Ναι, δεν σας το γράφουν, όμως, υπάλληλοι που πληρώνονται από το ελληνικό δημόσιο για να σας βρίζουν. Ο καθένας μπορεί να λέει την άποψή του. Οι κυβερνητικοί υπάλληλοι, όμως, θα πρέπει να τηρούν τουλάχιστον τα προσχήματα.

Τώρα μια σύντομη απάντηση στον κ. Καμμένο. Μίλησε ο κ. Καμμένος για το ποια είναι η σχέση μου με το «PROTAGON» κλπ., ένα site το οποίο είναι επώνυμων δημοσιογράφων. Λοιπόν, θα του το πουν και στο δικαστήριο: Ο Σταύρος Θεοδωράκης στις 28-6-2013 έπαψε να είναι Πρόεδρος και Διευθύνων Σύμβουλος του «PROTAGON Α.Ε», δηλαδή οκτώ μήνες πριν μπει στην πολιτική.

Επειδή, όμως, μιλάμε για διαφθορά, το ερώτημα προς τον κ. Καμμένο ήταν άλλο: Ποιους ανώνυμους έχει στην υπηρεσία του στο Υπουργείο Αμύνης, ποιους πληρώνει το Υπουργείο Αμύνης για να κάνουν πολεμική στους αντιπάλους του. Εμείς είπαμε δύο ονόματα. Δεν τα αρνήθηκε.

Και νομίζω ότι θα πρέπει κάποια στιγμή να δώσει μια συγκεκριμένη απάντηση συνολικά η Κυβέρνηση, κύριε Τσίπρα, για το ποιοι είναι αυτοί οι άνθρωποι, οι οποίοι αμείβονται για να κάνουν μια διατεταγμένη υπηρεσία απέναντι σε αυτούς που θεωρούν οι προϊστάμενοί τους Υπουργοί αντιπάλους τους.

Τελειώνω με το θέμα της διαφθοράς. Δυστυχώς, κύριε Τσίπρα, η διαφθορά δεν είναι ένα θέμα του παρελθόντος. Είναι ένα πρόβλημα του παρόντος. Και θα είναι και του μέλλοντος, όσο υπάρχει ένα κομματικό κράτος που παζαρεύει την επιβίωσή του, ένα κομματικό κράτος που τώρα πια έχει τη σφραγίδα σας. Για να είμαι πιο ακριβής, έχει τη σφραγίδα ΣΥΡΙΖΑ-ΑΝΕΛ και πολλές φορές, δυστυχώς, και τη σφραγίδα ΑΝΕΛ-ΣΥΡΙΖΑ.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ τον κ. Θεοδωράκη.

Τον λόγο έχει ο Πρόεδρος της Κοινοβουλευτικής Ομάδας της Ένωσης Κεντρώων κ. Λεβέντης.

Είναι η σειρά σας, κύριε Πρόεδρε, και εν τάχει, καθώς είναι πολύ πιο σφιχτοί όλοι στη δευτερολογία τους. Δεν είναι υπόδειξη. Απλώς, σας ενημερώνω.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Καλησπέρα ξανά, κύριε Πρόεδρε, κύριε Πρόεδρε της Κυβέρνησης και κύριοι και κυρίες Βουλευτές που είστε εδώ.

Μεταφέρω στην Αίθουσα την άποψη κάποιου καθηγητή πανεπιστημίου, που με πήρε τηλέφωνο πριν έρθω. Δεν ήταν εικόνα Βουλής αυτή σήμερα. Δηλαδή ο κόσμος αυτό που είδε είναι ότι υπάρχει μια κοκορομαχία εδώ μέσα. Δεν αναφέρθηκαν καθόλου, μα καθόλου, τα προβλήματα του κόσμου. Και άκουσαν απλά ένα αλληλοανάθεμα του ενός προς τον άλλο. Αυτή ήταν η εικόνα.

Σας είδα να είστε ευχαριστημένοι, γιατί χειροκροτούσατε με ιδιαίτερο ζήλο, ως εάν λυνόταν το κυπριακό. Τέτοιο ζήλο μόνο σε τέτοιες στιγμές πρέπει να έχει ο Βουλευτής. Εδώ, όμως, υπάρχει μια οξύτητα, μια ηλεκτρισμένη ατμόσφαιρα και ένας φανατισμός.

Εγώ θέλω να πω, μιας και είναι εδώ ο κύριος Πρωθυπουργός, ότι άποψή μου είναι ότι αντί να κόβει το ΕΚΑΣ και να βάζει ΕΝΦΙΑ, θα μπορούσε να κόψει τις ογδόντα χιλιάδες συντάξεις των πλουσίων.

Γιατί αυτό δεν το αντιμετωπίσαμε; Η Αυστραλία είναι μια μεγάλη χώρα. Ο Καναδάς είναι επίσης μεγάλη χώρα. Δεν λέω να κόψουμε συντάξεις φτωχών, αλλά ανθρώπων που έχουν πάνω από 3.000 ευρώ εισόδημα από ενοίκια, τόκους, μερίσματα εταιρειών. Να κόψουμε τις συντάξεις των πλουσίων.

Γιατί προτιμούμε να κόβουμε το ΕΚΑΣ, κύριε Τσίπρα, και τις επικουρικές πολύ φτωχών ανθρώπων; Γιατί κάνουμε αυτή την προτίμηση;

Η Αυστραλία δεν είναι δυτική χώρα; Κομμουνιστική είναι η Αυστραλία; Έγινε μια μελέτη για το τι μπορούσε να γίνει, πόσο είναι το αποτέλεσμα που εξοικονομούμε και τι μπορούσαμε με αυτό να επιτύχουμε; Γιατί δεν το κάνατε αυτό; Γιατί προτιμάτε να ασκείτε τέτοιου είδους οριζόντιες πολιτικές, που και την εικόνα σας, κύριε Πρωθυπουργέ, στη χώρα και στον τόπο την γκρεμίζουν εντελώς;

Όμως, και η Νέα Δημοκρατία δεν νομίζω ότι ακολούθησε άλλη πολιτική. Μιλάτε για άλλη πολιτική, αλλά και στη Θεσσαλονίκη δεν άκουσα καμμία πολιτική. Από τη Νέα Δημοκρατία, όταν μίλησε στην Έκθεση ο κ. Μητσοτάκης, δεν άκουσα καμμία πολιτική. Θα κόψει, λέει, 30% τον ΕΝΦΙΑ. Δηλαδή αν ο ΕΝΦΙΑ έρχεται τώρα 1.000 ευρώ σε έναν και πάει 700 ευρώ, σώθηκε; Είναι λόγος αυτός να ψηφίσεις ένα κόμμα;

Ο κ. Μητσοτάκης περιέγραψε τα πτυχία του. Δεν είναι εικόνα αυτή, ο αυτοέπαινος για τα πτυχία. Εκείνη την ώρα δεν το περίμενα αυτό από τον κ. Μητσοτάκη, τον οποίο εκτιμώ και από τον οποίο σας λέω ότι περιμένω σαν νέο άνθρωπο ένα άλλο ήθος και όχι να αυτοπροβάλλεται για τα πτυχία του. Τα πτυχία του ήταν στο εξωτερικό όλα. Έτσι δεν είναι; Δεν νομίζω εδώ να πήρε κανένα πτυχίο. Τέλος πάντων! Και ξέρουμε ποιοι πάνε στο εξωτερικό, αν δεν κάνω λάθος! Δεν αφήνω υπονοούμενα, αλλά σέβομαι και αυτούς που πάνε...

**ΚΩΝΣΤΑΝΤΙΝΟΣ ΤΣΙΑΡΑΣ:** Και στο Χάρβαρντ;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Χάρβαρντ! Και ο Ανδρέας Παπανδρέου του Γέιλ ήταν, αλλά έβαλε ένα εκατομμύριο κόσμο στο δημόσιο, ξέρετε! Και αν πτώχευσε η Ελλάδα, κατά 80% σε αυτόν οφείλεται.

Λοιπόν, αφήστε τα Χάρβαρντ και τα ΜΙΤ. Εδώ, στην πράξη, αποδεικνύεται η ικανότητα ενός ανθρώπου, ενός πολιτικού, χίλια πτυχία να έχει.

Παρακολουθούσα κάθε Κυριακή στον «ΣΚΑΪ» έναν Μάλλη, που έβγαζε οικονομολόγους. Σήμερα είδα τον Πρόεδρο του ΙΟΒΕ και του λέω ότι έχω φρίξει με τους οικονομολόγους, γιατί ό,τι λέγανε τόσο καιρό στα κανάλια ήταν απερισκεψίες. Δηλαδή οι άνθρωποι ήταν εκτός τόπου και χρόνου. Κοινή λογική θέλει η πολιτική. Ο Κρούτσεφ ήταν χημικός, δεν είχε τελειώσει το ΜΙΤ. Καταλάβατε!

Εν πάση περιπτώσει, θέλω να θυμίσω στον κ. Τσίπρα ότι του έχω τονίσει να μην περνάει νομοσχέδια με εκατόν πενήντα τρεις ψήφους. Να μην τα περνάει. Όσο καιρό μείνει στην εξουσία, να μην περνάει νομοσχέδια με εκατόν πενήντα τρεις ψήφους, διότι αυτά τα νομοσχέδια είναι νομοσχέδια που δεν γίνονται αποδεκτά από την κοινωνία.

Στην Αστόρια, που μίλησα, με ρώταγαν ποιος είναι χειρότερος, ο ΣΥΡΙΖΑ ή η Νέα Δημοκρατία. Δεν με ρώταγαν ποιος είναι ο καλύτερος. Αυτό εις απάντηση των χειροκροτημάτων που δίνατε και οι δύο πλευρές. Οι ξένοι ρωτάγανε ποιος είναι ο χειρότερος, όχι ποιος είναι ο καλύτερος. Τώρα, αν μπορούσατε εσείς με την ίδια ένταση να χειροκροτείτε, είναι δική σας υπόθεση.

Επειδή με ρωτάν οι δημοσιογράφοι, αν αύριο βγει πρώτος ο Μητσοτάκης, αν μπορεί η Ένωση Κεντρώων να του δώσει έδρες, θα τους πω. Τα εννιά σημεία που έστειλα στον κ. Τσίπρα, τα ίδια εννιά σημεία να περιμένει και ο κ. Μητσοτάκης. Και επειδή τα έχουμε ήδη, αν θέλει, του τα στέλνω και από τώρα, γιατί δεν θα αλλάξουν.

Είναι σημεία που λένε, ας πούμε, στις συντάξεις ότι οι τριακόσιες χιλιάδες τριπλές συντάξεις πρέπει να γίνουν μονές και καμμία να μην είναι πάνω από 1.500 ευρώ. Επίσης, υπάρχουν πάνω από ένα εκατομμύριο διπλές συντάξεις. Αυτές επίσης πρέπει να γίνουν μονές και καμμία πάνω από 1.500 ευρώ, αν θέλουμε να λύσουμε το ασφαλιστικό. Διότι αυτός ο νόμος, ο σημερινός, δεν το λύνει, το αναβάλλει, αναβάλλει τον θάνατό του για κανένα χρόνο. Το ξέρει και ο αρμόδιος Υπουργός.

Όμως, η Νέα Δημοκρατία, που θέλει να δρομολογήσει ελπίδες ότι -είδα και τον κ. Μητσοτάκη από τις δημοσκοπήσεις να έχει πάρει πολύ κουράγιο- είναι εν δυνάμει Κυβέρνηση, γιατί δεν βγάζει ένα πρόγραμμα; Λέει ότι θα βγάλει. Ένα κόμμα που κυβερνούσε μέχρι πρόπερσι θα βγάλει πρόγραμμα για το ένα, θα βγάλει πρόγραμμα για το άλλο.

Έχετε δικαίωμα να βελτιώσετε το πρόγραμμά σας, αλλά δεν είχατε μέχρι τώρα πρόγραμμα. Άρα, αν βελτιώσετε το μηδέν, πάλι στο μηδέν θα είστε. Βελτίωση του μηδενός είναι στο μηδέν.

Ο κ. Σαμαράς γιατί δεν έφερε μία επένδυση, αφού είστε μια παράταξη φιλελεύθερη και άρα, σας εμπιστεύεται ο κόσμος των επενδύσεων; Γιατί επί Σαμαρά δεν ήρθε ούτε ένας, ούτε καρφίτσα τσακιστή; Έπρεπε να είχατε φέρει πέντε επενδύσεις, να πω ότι θα φέρετε τώρα δέκα, πιο ικανός ο Μητσοτάκης από τον Σαμαρά, να φέρει αντί πέντε, δέκα. Δεν φέρατε καμμία.

Και αντίθετα, όπως έχω τονίσει, ο κ. Σαμαράς έκανε και ένα ολίσθημα, έβγαλε ομόλογο, για να αποδείξει ότι βγαίνουμε στις αγορές προώρως. Το ομόλογο αυτό τρέχει ακόμη με επιτόκιο που αγγίζει το 6%, ενώ μπορούσε με το πρόγραμμα να δανειστεί με 1%. Και αυτό το έκανε μόνο για ψηφοθηρία, για να πείσει τον ελληνικό λαό ότι τελειώνουμε με τα μνημόνια.

Για τον κ. Τσίπρα έχω να πω ακόμη ότι υπάρχει μια εκκρεμότητα με την κοινωνία. Πρέπει να ζητήσει συγγνώμη γι’ αυτά που είπε το Γενάρη, τα οποία αυτά ξέρει ο κόσμος. Τον Σεπτέμβρη, ό,τι και να ελέχθη, μπορεί να ελέχθη μεταξύ πολιτικών, μεταξύ εμπειρογνωμόνων. Τον Σεπτέμβρη ο κόσμος δεν κατάλαβε τίποτα, απλά θεώρησε ότι δεν πρόλαβε ότι κάποιοι τον ανέτρεψαν τον Τσίπρα, ήταν βαρίδια εντός του κόμματός του και έφυγαν και ήθελε να δώσει και άλλη παράταση στον κ. Τσίπρα ο λαός. Αλλά του Γενάρη είναι φωλιασμένα μέσα στο μυαλό του αυτά που είπε ο κ. Τσίπρας και για αυτά τα πράγματα πρέπει να ζητήσει μια συγγνώμη και από τη νεολαία, γιατί η νεολαία άκουσε ότι υπάρχει τρίτος δρόμος και τρίτος δρόμος δεν υπάρχει. Και δεν μπορεί ο Πρωθυπουργός να παραμένει χωρίς να έχει δώσει μια συγγνώμη.

Είναι μεγάλο ζήτημα. Εγώ που γυρίζω, κύριε Τσίπρα, δεν λένε ότι εσείς καταστρέψατε τη χώρα. Την είχαν καταστρέψει και οι προηγούμενοι. Δεν λένε αυτό. Λένε, όμως, ότι εσείς δρομολογήσατε όνειρα, τα οποία γκρεμίσατε και είναι τεράστια η ευθύνη σας.

Στα κόκκινα δάνεια την πρόταση που έκανα μην την πετάτε εκ των προτέρων, μην την απορρίπτετε. Λέω: αυτοί οι οποίοι είναι να αγοράσουν τα funds, τα δάνεια, με την ίδια τιμή, δώστε τα στους δικαιούχους. Δώστε μια προθεσμία δύο μηνών και όσοι μπορούν, να αγοράσουν στην τιμή που θα αγοράσουν τα funds, να επωφεληθούν οι ιδιώτες. Γιατί δεν το κάνετε αυτό; Αυτό έπρεπε όλη η Αίθουσα μετά μεγάλης σπουδής να το επικροτήσει. Γιατί δεν το επικροτείτε; Στην τιμή που θα πάρουν τα funds, αυτό το 20%, όσοι μπορούν εντός διμήνου να καταθέσουν τα χρήματα, να σώσουν το σπίτι τους, γιατί θα έχουμε αυτοκτονίες από την υπόθεση αυτή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Τελειώνει ο χρόνος, το σέβομαι αυτό, γιατί είμαστε κουρασμένοι.

Επιπλέον, εγώ την επόμενη Δευτέρα, ξέρετε, στις 17 Οκτωβρίου κάνω μια συγκέντρωση, η Ένωση Κεντρώων δηλαδή, στο «Αθηναΐς». Ήταν να την κάνουμε σήμερα, αλλά λόγω του ότι είχα προβλέψει τι θα μας κάνετε σήμερα εδώ με τις κοκορομαχίες, την ανέβαλα εγκαίρως για την άλλη Δευτέρα στις 7.00 το απόγευμα, στο κέντρο «Αθηναΐς» στο Γκάζι. Στις 17 Οκτωβρίου, είστε καλεσμένοι, όσοι θέλετε, αλλά εκεί δεν θα γίνει κοκορομαχία, θα γίνει σοβαρή συζήτηση. Είναι συγκέντρωση πολιτών με προσωπικότητα.

Σας ευχαριστώ.

**ΠΡΟΕΔΡΟΣ (Νικόλαος Βούτσης):** Να είστε καλά. Σας ευχαριστούμε πολύ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Η πρόσκληση…

**ΠΡΟΕΔΡΟΣ (Νικόλαος Βούτσης):** Κύριε Παπαδόπουλε, δεν θα εκπροσωπήσετε την άλλη Δευτέρα, θα είστε Λάρισα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Όχι, να πάω, αφού με καλεί ο κύριος Πρόεδρος!

**ΠΡΟΕΔΡΟΣ (Νικόλαος Βούτσης):** Ευχαριστώ.

Τον λόγο έχει για μια σύντομη παρέμβαση ο Υπουργός κ. Παππάς.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Δεν θα ήθελα να λάβω τον λόγο, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Δεν θέλετε.

Τον λόγο έχει για μια σύντομη παρέμβαση ο Υπουργός κ. Παπαγγελόπουλος.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Για δύο λεπτά, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Για τέσσερα λεπτά.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τέσσερα. Άλλωστε δεκαέξι λεπτά είχα μιλήσει πριν.

**ΠΡΟΕΔΡΟΣ (Νικόλαος Βούτσης):** Το ξέρω. Τα έχω προσθέσει όλα.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όπως είπα και στον Πρόεδρο, κυρίες και κύριοι, θα χρησιμοποιήσω μόνο τέσσερα, γιατί θέλω να είμαι συνεπής με τον χρόνο των είκοσι λεπτών που δικαιούμαι στην πρωτολογία και στη δευτερολογία.

Πολύ σύντομα, λοιπόν, θα επαναλάβω την έκκληση σε όλες τις πολιτικές δυνάμεις του τόπου για δύο πράγματα: Ο πόλεμος κατά της διαπλοκής, της διαφθοράς, που όπως είπα πριν για εμένα είναι παρακράτος, πρέπει να είναι ολοκληρωτικός.

Σε έναν ολοκληρωτικό πόλεμο, λοιπόν, χρειάζεται επιστράτευση. Η επιστράτευση αφορά όλους μας. Όπως είπα στην πρωτολογία μου χάρηκα ιδιαίτερα -και το εννοούσα- και από τις προτάσεις του κ. Μητσοτάκη και του κ. Θεοδωράκη, οι οποίοι για πρώτη φορά, νομίζω, μιλώντας για τη δικαιοσύνη δεν αρκέστηκαν σε καταγγελίες για δήθεν παρεμβάσεις της Κυβέρνησης, αλλά είχαν και προτάσεις. Νομίζω ότι είναι μια καλή αρχή αυτή. Μόνο που είπα ότι τα περισσότερα από τα προταθέντα η Κυβέρνηση τα έχει ήδη δρομολογήσει.

Επίσης, η δεύτερη έκκλησή μου είναι η εξής. Και το εννοώ ειλικρινά και θέλω να με καταλάβετε, γιατί προέρχομαι από τον χώρο της δικαιοσύνης και ας ακούγονται διάφορα για την προέλευσή μου. Η δικαιοσύνη πρέπει να μείνει ήρεμη και απερίσπαστη στο έργο της. Δεν χρειάζονται επεμβάσεις. Οι δικαστικοί και οι εισαγγελικοί λειτουργοί στη συντριπτική πλειοψηφία τους είναι έντιμοι, ικανοί, εργατικοί και πιστοί στο καθήκον τους. Ελάχιστα ζιζάνια που έχουν αναφυεί τα τελευταία χρόνια δεν χρειάζεται καν να τα ξεριζώσουμε. Θα μαραθούν μόνα τους.

Εδώ θα μου επιτρέψετε να συμπληρώσω λίγο τον Πρωθυπουργό. Όταν μίλησε για τα μαύρα ταμεία της «SIEMENS», ξέχασε ένα μικρό κόμμα της κεντροδεξιάς, που σύμφωνα με δήλωση μεγάλου στελέχους της «SIEMENS» που είπε υπάρχει κάποιο μικρό κόμμα της κεντροδεξιάς, που δεν είναι στη Βουλή τώρα. Δεν ξέρω αν έχω τον χρόνο να καταπιαστώ με τα κόμματα της κεντροδεξιάς, για να καταλήξουμε ποιο κόμμα αφορούσε. Το αφήνω και αυτό στη δημιουργική φαντασία σας.

Ξέχασα, επίσης, να πω ότι στο πάρτι των εξοπλιστικών προγραμμάτων, όταν αναφέρθηκα ότι δεν είναι δυνατόν να πληρώνουν μόνον ο Τσοχατζόπουλος και ο Σμπώκος, ότι υπήρχε και ένα ΚΥΣΕΑ. Εκεί τουλάχιστον δεν υπάρχουν πολιτικές ευθύνες; Επίσης, υπήρξε και ένα ΣΟΥΑΠΣ, που ξέχασα να το πω.

Επίσης, θα πω ότι δεν διευκολύνουν την ανεξαρτησία της δικαιοσύνης φράσεις στελεχών των πολιτικών κομμάτων – όλοι θα καταλάβουμε ποιους εννοούμε- όταν λένε: «θα παρακολουθούμε τις μηνύσεις». Αυτό δεν είναι επιχείρηση εκφοβισμού και χειραγώγησης της δικαιοσύνης; Δεν είναι επέμβαση στην ανεξαρτησία της;

Επίσης, ένα άλλο έωλο επιχείρημα, που ακούστηκε και αυτό στα τηλεοπτικά κανάλια, ήταν ότι η Κυβέρνηση, στην προσπάθειά της να χειραγωγήσει τη δικαιοσύνη, δεν έχει πληρώσει τις θέσεις των Αντιπροέδρων. Να επισημάνω ότι οι θέσεις των Αντιπροέδρων που δεν έχουν πληρωθεί δεν αφορούν το ΣτΕ. Είναι τρεις θέσεις Αντιπροέδρων του Αρείου Πάγου και μία θέση του Ελεγκτικού Συνεδρίου.

Άρα, και εδώ βλέπουμε μια βιασύνη, μια σπουδή να καταλογίσουμε στην Κυβέρνηση κάτι που δεν είναι στις προθέσεις της.

**ΧΑΡΑΛΑΜΠΟΣ ΑΘΑΝΑΣΙΟΥ:** Γιατί δεν καλύφθηκαν αυτές;

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Αθανασίου, πάντα συνεπής στη γραμμή σας: Να παρεμβαίνετε.

**ΧΑΡΑΛΑΜΠΟΣ ΑΘΑΝΑΣΙΟΥ:** Γιατί μου ασκείτε μια έλξη.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Επίσης, θέλω να πω ότι ακούστηκε ότι η Κυβέρνηση παρενέβη και αντικατέστησε τον προϊστάμενο των Εισαγγελέων Οικονομικού Εγκλήματος καθώς και τον Διοικητή του ΚΕΦΟΜΕΠ. Για να αποκατασταθεί η αλήθεια, πρέπει να πω ότι καμμία ανάμειξη δεν είχε η Κυβέρνηση σε αυτές τις δύο αλλαγές.

Ο μεν Προϊστάμενος του ΚΕΦΟΜΕΠ κ. Μασίνας, αντικαταστάθηκε από την Γενική Γραμματεία Δημοσίων Εσόδων, η οποία είναι ανεξάρτητη αρχή και από την 1η Ιανουαρίου οπλίζεται και περισσότερο θεσμικά για την ανεξαρτησία της. Ο κ. Μασίνας, κατά την άποψή μου, είναι ένας ικανός και έμπειρος κρατικός υπάλληλος και η Κυβέρνηση δεν είχε κανέναν λόγο να τον αλλάξει. Ήταν θέμα αξιολόγησης της ανεξάρτητης αρχής της Γενικής Γραμματείας Εσόδων.

Όσο για τον Προϊστάμενο των Οικονομικών Εισαγγελέων, τον Αντιεισαγγελέα του Αρείου Πάγου, δεν υπήρξε καμμία παρέμβαση από την Κυβέρνηση. Αντικαταστάθηκε από το αρμόδιο όργανο της δικαιοσύνης.

Αυτά, για να αρθούν οι όποιες παρανοήσεις για δήθεν παρεμβάσεις στη δικαιοσύνη.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Υπουργέ.

Η συνεδρίαση κλείνει με την τριτομιλία του Πρωθυπουργού.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κυρίες και κύριοι συνάδελφοι, νομίζω ότι όσοι παρακολούθησαν τη σημερινή συζήτηση πρέπει να έχουν βγάλει χρήσιμα συμπεράσματα και για αυτά που μάθαμε σήμερα και για αυτά που δεν μάθαμε.

Εγώ θα έλεγα, βέβαια, ότι αυτά που δεν μάθαμε μάλλον είναι περισσότερα. Διότι παρακολουθώντας τον κ. Μητσοτάκη στις επίμονες ερωτήσεις που αφορούσαν πολύ συγκεκριμένα ζητήματα, διαρκώς επιχειρούσε να «πετάξει τη μπάλα στην εξέδρα». Διαρκώς και επιμόνως και στην πρώτη μου ομιλία και στη δεύτερη ομιλία τον ρώτησα πάρα πολύ συγκεκριμένα πράγματα και οι απαντήσεις που έδωσε στο τέλος είναι απαντήσεις οι οποίες δεν μπορούν να πείσουν κανέναν και θα εξηγηθώ γιατί.

Με δυο λόγια θα έλεγα ότι οι τοποθετήσεις του μου θύμισαν την ωραία, παλιά επιθεώρηση, την περίφημη επιθεώρηση «Άλλα λόγια να αγαπιόμαστε». Σε αυτήν την προ ημερησίας διάταξης συζήτηση μάθαμε, όμως, από τα χείλη του κ. Μητσοτάκη ότι πράγματι υπάρχει σκάνδαλο «SIEMENS» κι αυτό είναι μια σημαντική πρόοδος.

Σε αυτήν την προ ημερησίας διάταξης συζήτηση για τη διαπλοκή και τη διαφθορά μού έκανε επίσης εντύπωση, κυρίες και κύριοι Βουλευτές, ότι επέλεξαν να απουσιάσουν τρία κορυφαία στελέχη της Νέας Δημοκρατίας: Ο κ. Σαμαράς και ο κ. Καραμανλής, που έχουν διατελέσει Πρωθυπουργοί της παράταξης της Νέας Δημοκρατίας, αλλά και ο κ. Μεϊμαράκης, ο πρώην Πρόεδρος της Νέας Δημοκρατίας. Και μου κάνει εντύπωση αυτή η επιλογή της απουσίας τους. Κάποιος θα μπορούσε να υποθέσει ότι αυτή η απουσία έχει κάποιο βαθύτερο νόημα, αλλά εγώ δεν θέλω να μπω στα εσωτερικά της άλλης παράταξης, της Νέας Δημοκρατίας.

Επίσης, κυρίες και κύριοι συνάδελφοι, σε αυτήν τη συνεδρίαση στην προ ημερησίας διάταξης συζήτηση στη Βουλή για τη διαπλοκή και τη διαφθορά μάθαμε ότι ο κ. Μητσοτάκης έκανε μια πολύ μεγάλη προσπάθεια, τη στιγμή που εγώ πήρα «το δαχτυλίδι» από τον Αλαβάνο, να απογαλακτιστεί από το όνομα το βαρύ που κουβαλάει και να είναι ένας αυτοδημιούργητος πολιτικός. Βέβαια, εγώ δεν ξέρω, κυρίες και κύριοι συνάδελφοι, πολλούς αυτοδημιούργητους, παρά το γεγονός ότι έχουν πάρα πολλά πτυχία και σπουδάζουν στο εξωτερικό -ίσως ισάριθμα και περισσότερα από αυτά του κ. Μητσοτάκη-, μόλις έρχονται στη χώρα να αποκτούν δουλειά στην Εθνική Τράπεζα με 15.000 ευρώ μηνιαίο εισόδημα. Και το λέω αυτό γιατί, κυρίες και κύριοι συνάδελφοι και κύριε Μητσοτάκη, μας ακούει ο ελληνικός λαός και ο ελληνικός λαός πράγματι ξέρει και τις διαδρομές μας και τις περπατησιές μας και τα βήματά μας.

Όταν εγώ στην πρώτη μου ομιλία σας είπα ότι με κατηγορήσατε για τα βιώματά μου, στην προηγούμενη συνεδρίαση, ακριβώς αυτό εννοούσα, ότι με κατηγορήσατε ότι ήμουν στους κοινωνικούς αγώνες και στις καταλήψεις, ενώ εσείς την ίδια εποχή κάνατε τα πρώτα σας βήματα στην πολιτική ζωή του τόπου αξιοποιώντας, όσο κι αν θέλετε να το κρύψετε, το πολύ σημαντικό πολιτικό βάρος της οικογένειάς σας και το όνομα του πατέρα σας, αλλά και το γεγονός ότι είχατε μια σειρά από διευκολύνσεις, στις οποίες εγώ αναφέρθηκα. Και είπατε ότι εγώ κατέβασα το επίπεδο και μίλησα με χυδαία λόγια. Γιατί είναι χυδαία αυτά τα λόγια; Δεν έχουν συμβεί;

Είπατε, επίσης, κύριε Μητσοτάκη, ότι αποπληρώνετε το δάνειο του κόμματός σας. Εγώ θα ήθελα με έναν πρόχειρο υπολογισμό να πω και να ενημερώσω το Σώμα ότι ακόμα κι αν το 100% της κρατικής χρηματοδότησης σε ό,τι αφορά το ΠΑΣΟΚ και τη Νέα Δημοκρατία εκχωρούνταν στις τράπεζες σήμερα -που εδώ υπάρχει μια αντίφαση διότι εσείς λέτε, και το είπατε και τον Μάρτιο, ότι θα φέρετε πρόταση για το 100%, ενώ μαθαίνω ότι εκπρόσωποί σας μιλούν για το 60%-, ακόμα κι αν εκχωρηθεί το 100% της από εδώ και στο εξής κρατικής χρηματοδότησης -που εδώ είμαστε να συζητήσουμε και τον νέο νόμο για τη χρηματοδότηση των κομμάτων, δεν ξέρω αν θα είναι αυτή- σήμερα όμως η κρατική χρηματοδότηση, τακτική και ερευνητική, είναι 1.712.738 ευρώ για τη Νέα Δημοκρατία και 428.204 ευρώ για το ΠΑΣΟΚ. Αντιλαμβάνεστε, λοιπόν, ότι και το 100% να εκχωρηθεί στις τράπεζες, δεν αποπληρώνετε τα δάνειά σας, εσείς ούτε σε εκατόν είκοσι δύο χρόνια, ενώ το ΠΑΣΟΚ σε τετρακόσια σαράντα τρία χρόνια!

(Χειροκροτήματα από την πτέρυγα του ΣΥΡΙΖΑ)

Χρειάζονται, κύριε Μητσοτάκη εκατόν είκοσι δύο χρόνια για εσάς και τετρακόσια σαράντα τρία για το ΠΑΣΟΚ! Αυτά πρέπει να τα γνωρίζει ο ελληνικός λαός.

Όπως επίσης, ο ελληνικός λαός πρέπει να γνωρίζει ότι τον Απρίλιο του 2012 αυτό το οποίο συνέβη στη Βουλή των Ελλήνων με την τροπολογία Γιαννίτση, ήταν ένα πολύ μεγάλο σκάνδαλο, ένα τεράστιο σκάνδαλο, διότι τότε όλοι γνώριζαν ότι δεν υπάρχουν αυτά τα τεράστια ποσά για τις επιχορηγήσεις και ότι τα ποσοστά των κομμάτων σας έχουν συρρικνωθεί. Παρ’ όλα αυτά αποφασίσατε να κάνετε εκλογές, ΠΑΣΟΚ και Νέα Δημοκρατία, με τα λεφτά του ελληνικού λαού.

Ο ΣΥΡΙΖΑ πράγματι έχει έναν δανεισμό. Δεν είναι ούτε διακόσια δέκα εκατομμύρια ούτε εκατόν ογδόντα εκατομμύρια. Είναι γύρω στα οκτώ εκατομμύρια, τα οποία εξυπηρετούνται. Εξυπηρετούνται όλα, δεν έχουμε κόκκινα δάνεια.

Επίσης, κύριε Μητσοτάκη, είπατε ότι γίνονται πλειστηριασμοί στη χώρα, ότι τους κάνουμε εμείς, και αναφερθήκατε πάλι σε ένα δημοσίευμα του «ΠΡΩΤΟΥ ΘΕΜΑΤΟΣ». Διαρκώς δημοσιεύματα του «ΠΡΩΤΟΥ ΘΕΜΑΤΟΣ». Εγώ, λοιπόν, έκανα μια πρόχειρη έρευνα, για να δω αν πράγματι υπάρχουν εργατικές κατοικίες στον Εύοσμο, γιατί μιλήσατε για τις 19 Οκτώβρη για εργατικές κατοικίες. Σε επικοινωνία που είχαμε με τον Δήμαρχο Ευόσμου, τον κ. Πέτρο Σούλα, μας διαβεβαίωσε ότι δεν υπάρχει καμμία εργατική κατοικία στον Εύοσμο. Να δούμε, λοιπόν, ποιος λέει αλήθεια και ποιος λέει ψέματα στο ελληνικό Κοινοβούλιο. Και σε άλλη επικοινωνία που είχαμε με την Πρόεδρο Συμβολαιογράφων Θεσσαλονίκης, κ. Μπιλίση-Χρουσαλά Ιωάννα, μας δήλωσε ότι από τις αρχές του 2016 μέχρι και σήμερα δεν έχει πλειστηριαστεί καμμία πρώτη κατοικία στα δικαστήρια της Θεσσαλονίκης.

Πάμε παρακάτω.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κλείνω, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Διευκρινίζονται ζητήματα, κύριε Βορίδη.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κλείνω με δύο ζητήματα.

Ο κ. Μητσοτάκης είπε ότι εγώ ρίχνω το επίπεδο και ότι σήμερα αποφάσισα να μιλήσω χυδαία. Επίσης, είπε ότι σήμερα είπα ψέματα και ότι πρέπει να ντρέπομαι γι’ αυτά τα ψέματα, σε ό,τι αφορά την υπόθεση του «Κήρυκα Χανίων» και της «SIEMENS». Δεν θα ήθελα να αναφερθώ τρίτη φορά, αλλά δεν επρόκειτο να αφήσω έτσι, κύριε Μητσοτάκη, ούτε το «χυδαίος» ούτε το «ψεύτης» ούτε το «συκοφάντης». Από το πρωί μέχρι το βράδυ αυτό λέτε. Θέλω, λοιπόν, να σας πω, κύριε Μητσοτάκη, ότι σήμερα επίσης μάθαμε κάτι για τον «Κήρυκα Χανίων». Παραδεχθήκατε ότι θα μπει σε ρύθμιση -έπρεπε να έλθει ο ΣΥΡΙΖΑ μετά από δέκα χρόνια-, αλλά αλλάξατε απολύτως θέση, τη θέση που είχε διατυπώσει ο πατέρας σας, ο Κωνσταντίνος Μητσοτάκης, στις 13 Ιουλίου του 2016, σε σχέση με το δάνειο αυτό. Να δούμε τώρα ποιος λέει ψέματα και ποιος λέει αλήθειες; Με γραπτή του ανακοίνωση έλεγε ότι τον Μάρτιο του 2005 εν πάση περιπτώσει το δάνειο αυτό το ανέλαβε ένας εκ των εγγυητών. Και νομίζω ότι με αυτά που είπατε στη Βουλή δεν εκθέτετε τον εαυτό σας, αλλά τον πατέρα σας, ο οποίος είχε δηλώσει ότι το δάνειο είχε παραχωρηθεί σε τρίτον.

Η αλήθεια, λοιπόν, για το δάνειο αυτό είναι ότι λήφθηκε το 2005 και μέχρι τον Δεκέμβριο του 2015, δέκα χρόνια, δεν είχε δοθεί ούτε ένα ευρώ. Τυπικά το δάνειο αυτό έπρεπε να έχει καταγγελθεί από την Τράπεζα Πειραιώς σε ενενήντα μέρες από την πρώτη επιστολή για το ότι πρέπει να αποπληρωθεί, από την πρώτη επισήμανση, σε ενενήντα μέρες χρέους, δηλαδή το 2006. Επίσης, η προσημείωση του ακινήτου είναι β΄ σειράς, δηλαδή έχει προσημειωθεί ήδη μία φορά σε άλλα δάνεια, αν δεν κάνω λάθος, από την Παγκρήτια Τράπεζα.

Και έπρεπε, λοιπόν, ο ΣΥΡΙΖΑ μετά από τόσα χρόνια να έλθει το 2016 σε μία επιτροπή της Βουλής για ένα ξεχασμένο δικό σας δάνειο εδώ και δέκα χρόνια, να το θέσει στη Βουλή και να παραδεχθείτε ότι θα μπει σε ρύθμιση. Κι εσείς έρχεστε τώρα εδώ και λέτε ότι εγώ είμαι ο ψεύτης, εγώ είμαι ο συκοφάντης και ότι εγώ πρέπει να ντρέπομαι! Όχι, κύριε Μητσοτάκη, δεν πρέπει εγώ να ντρέπομαι.

Κλείνω με το περιβόητο θέμα της «SIEMENS», όχι γενικά και αόριστα, διότι είναι ένα θέμα το οποίο έχει ταλανίσει την πολιτική ζωή του τόπου. Ο ελληνικός λαός έχει βγάλει συμπεράσματα. Χυδαία εγώ δεν μίλησα. Άλλοι κάνουν αναφορές που αφορούν άλλα ζητήματα. Εγώ δεν μιλάω ποτέ για οικογενειακή ευθύνη. Όταν σας μιλάω, σας μιλάω προσωπικά και για τις δικές σας ευθύνες, για τα δικά σας πεπραγμένα. Αναζητήστε τους σε ιστότοπους φιλικούς προς τη Νέα Δημοκρατία, σε εφημερίδες που έχουν δημοσιεύσει, όχι σε μένα. Όμως ήλθατε και είπατε πάλι ότι πρέπει να ντρέπομαι, ότι ρίχνω το επίπεδο, ότι είμαι πάρα πολύ χυδαίος, διότι είπα κάτι αυτονόητο: «Πείτε μας αν υπάρχει σκάνδαλο «SIEMENS» και ποια είναι η συμμετοχή σας σ’ αυτό».

Είπατε, λοιπόν, ότι λέω ψέματα διότι δεν είχατε καμμία διευκόλυνση από τον κ. Χριστοφοράκο, παρά το γεγονός ότι στο ημερολόγιό του ο άνθρωπος-κλειδί της υποθέσεως αυτής, που βρίσκεται στο εξωτερικό -βρίσκεται στη Γερμανία- γιατί δεν μπορεί να δικαστεί δυο φορές για το ίδιο θέμα -αυτή είναι η οικονομική δικαιολογία για την οποία δεν έρχεται εδώ να δικαστεί και να μιλήσει- ο κ. Χριστοφοράκος, λοιπόν, ο άνθρωπος-κλειδί, στο ίδιο του το ημερολόγιο αναφέρει ότι είχε συναντήσεις εξήντα φορές με εσάς, τριακόσιες πενήντα έξι με την οικογένειά σας. Και λέτε ότι όλα αυτά είναι ψέματα και ότι εγώ είμαι συκοφάντης διότι δεν σας πλήρωσε ποτέ εξοπλισμούς γραφείου όταν εσείς κάνατε τα βήματά σας, αυτοδημιούργητος κατά τα άλλα.

Εγώ, λοιπόν, θα ήθελα να πω την αλήθεια και μόνο. Για κανέναν άλλο λόγο δεν καταθέτω αυτό που καταθέτω στη Βουλή.

Εσείς πράγματι, κύριε Μητσοτάκη, αποπληρώσατε τον τεχνολογικό εξοπλισμό που αφορούσε το γραφείο σας, αλλά μόνον όταν «έσκασε» στη δημοσιότητα το σκάνδαλο αυτό.

Για του λόγου το αληθές, θέλω να καταθέσω στη Βουλή την αντίστοιχη επιστολή της κ. Τσακάλου, της γραμματέως του κ. Χριστοφοράκου, προς τον κ. Χριστοφοράκο, που έχει ημερομηνία 25-1-2008, η οποία λέει: «Κύριε Χριστοφοράκο, ο κ. Φίσερ μού ανέθεσε να σας ενημερώσω ότι η «SIEMENS AE» δεν αναλαμβάνει καμμία δαπάνη εξοπλισμού του πολιτικού γραφείου του κ. Μητσοτάκη, καθώς την ίδια άποψη εξέφρασε και ο Διονύσιος Μιχαλόπουλος εκ μέρους της «FUJITSU –SIEMENS»».

Ποιος είναι ο κ. Φίσερ; Τα κεντρικά. Ενημέρωνε, δηλαδή, η κ. Τσακάλου, η γραμματέας του κ. Χριστοφοράκου, ότι έλαβε το μήνυμα από κεντρικά ότι τα αιτήματα του κ. Χριστοφοράκου για την πληρωμή του εξοπλισμού του γραφείου του κ. Μητσοτάκη δεν θα ικανοποιηθούν.

(Στο σημείο αυτό ο Πρόεδρος της Κυβέρνησης κ. Αλέξης Τσίπρας καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Θόρυβος στην Αίθουσα)

Κυρίες και κύριοι συνάδελφοι, δεν θέλω να ασχοληθώ άλλο μ’ αυτή την υπόθεση. Θέλω να πω μόνο ένα πράγμα: Ο καθένας σ’ αυτόν τον τόπο έχει και τη διαδρομή του, έχει και την περπατησιά του.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι, αλλά ο ΣΥΡΙΖΑ, όμως…

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Αθανασίου, αφήστε με να πω την τελευταία μου φράση.

Εγώ δεν θα έφτανα ποτέ…

**ΧΑΡΑΛΑΜΠΟΣ ΑΘΑΝΑΣΙΟΥ:** Γιατί ψηφίσατε λευκό;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Αθανασίου, αφήστε με να ολοκληρώσω.

Εγώ, λοιπόν, κυρίες και κύριοι συνάδελφοι, κύριε Μητσοτάκη, δεν θα έφτανα ποτέ στο σημείο να ασχοληθώ με το τι κάνατε το 2008, αν εσείς δεν ήσασταν αυτός που ερχόσασταν εδώ στη Βουλή για να μιλήσετε για προσωπικές διαδρομές και προσωπικά βιώματα. Εγώ θα ασχολούμαι πάντα με το να κρίνω τα πεπραγμένα σας και αυτά κρίνω, τα τωρινά πεπραγμένα.

Τα τωρινά σας πεπραγμένα είναι ότι από την πρώτη στιγμή της εκλογής σας συμμαχήσατε με τις πιο ακραίες και διαπλεκόμενες δυνάμεις του μιντιακού κύκλου μ’ έναν και μόνο στόχο, να ρίξετε μια Κυβέρνηση η οποία είχε εκλεγεί εδώ και τέσσερις μήνες.

Ήλθε, λοιπόν, η ώρα να δούμε ποιος έχει σχέση με τη διαπλοκή και ποιος θέλει να βάλει τάξη και να φέρει την κάθαρση σ’ αυτόν τον τόπο. Και όσο και αν κάποιοι που τους στηρίζετε και σας στηρίζουν θέλουν σήμερα να πιστεύουν ότι αυτή η Κυβέρνηση είτε θα τρομοκρατηθεί, είτε θα εκβιαστεί, είτε θα κάνει πίσω, ένα μήνυμα θέλω να τους δώσω:

Δεν πρόκειται να κάνουμε πίσω παρά μονάχα για να πάρουμε φόρα. Θα τελειώσουμε την υπόθεση της κάθαρσης. Θα τελειώσουμε την υπόθεση των Μέσων Ενημέρωσης και της αδειοδότησης και η διαπλοκή στον τόπο, που έχει ονοματεπώνυμο, επιτέλους θα βρει τον μάστορά της. Η διαπλοκή στον τόπο θα τελειώσει και θα τελειώσει με θεσμικό τρόπο!

Θα ήθελα να ήσασταν σύμμαχος σ’ αυτή την προσπάθεια. Δυστυχώς επιλέξατε να είστε απέναντι. Θα μας κρίνει ο ελληνικός λαός. Και πιστεύω ότι μας κρίνει και από τη σημερινή συζήτηση και όταν έρθει η ώρα. Γιατί οι εκλογές δεν γίνονται κάθε τρεις και λίγο, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Εσείς το λέτε αυτό;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Εκλογές γίνονται σε τακτά χρονικά διαστήματα που ορίζει το Σύνταγμα, παρεκτός κι αν χαθεί η κοινοβουλευτική πλειοψηφία. Και όπως έχουμε αποδείξει, στα δύσκολα, στα πολύ δύσκολα αυτή η κοινοβουλευτική πλειοψηφία είναι αρραγής και θα μείνει ως το 2019, όπου θα κάνουμε εκλογές και τότε θα συγκρίνουμε τα πεπραγμένα.

Είναι βέβαιο ότι ο ελληνικός λαός θα αποδώσει ξανά την ετυμηγορία του με ευθυκρισία.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ολοκληρώθηκε η συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, που διεξήχθη με πρωτοβουλία του Πρωθυπουργού κ. Αλέξη Τσίπρα, σε επίπεδο Αρχηγών κομμάτων, με αποκλειστικό θέμα τα φαινόμενα διαπλοκής και διαφθοράς και την επιρροή τους στο θεσμικό και πολιτικό σύστημα της χώρας και την αντιμετώπισή τους.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικόλαος Βούτσης):** Με τη συναίνεση του Σώματος και ώρα 23.46΄ λύεται η συνεδρίαση για την Τετάρτη 12 Οκτωβρίου 2016 και ώρα 12.00΄ με αντικείμενο εργασιών του Σώματος: συζήτηση και λήψη απόφασης, σύμφωνα με το άρθρο 62 του Συντάγματος και 83 του Κανονισμού της Βουλής, για αιτήσεις άρσης ασυλίας Βουλευτών, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**